
PIERRE CORNEILLE - VEACUL, OMUL ŞI OPERA 
SA 
Îndeobşte, criticii şi istoricii literari din patria lui 


Corneille şi Moliere şi Racine au înglobat de prea 
îndelungă vreme şi continuă încă a mai îngloba şi acum pe 
toţi marii scriitori, poeţi şi dramaturgi, pe toţi marii 
filosofi, moralişti şi nemoralişti ai veacului al XVII-lea, de-a 
valma, sub o singură etichetă. 

Un soi de fişă comună şi foarte expeditivă, de tranzit 
în grup la posteritate, sub căpitănia unui şef de echipă 
proclamat din oficiu şi recunoscut fără cârtire: „Făuritorii 
clasicismului francez, clin gloriosul secol al Regelui 
Soare”. 

Cu majuscule, bineînţeles, pentru Regele-Soare, nu 
pentru marii şi incomparabilii creatori; ca şi cum. de la 
gloriosul astru ar fi primit toţi căldura şi lumina, asemenea 
unor umili sateliți. Ca şi cum prin el, numai prin generosu-i 
suflu, s-ar fi învrednicit toţi să făurească şi să lase 
moştenire peste veacuri tezaurul atâtor opere nemuritoare 
patriei lor, poporului lor şi culturii universale. Viitorului şi 
omenirii întregi. 

Nimic mai arbitrar. Nimic mai schematic gândit şi 
spus. Nimic mai neistoric generalizat. Şi în concluzie, 
nimic mai împotriva adevărului, chiar dacă pripita şi atât 
de ingrata generalizare pentru înaintaşii săi întru scris şi 
întru zbuciumatele dureri ale creaţiei purcede din păcate 
de la marele şi lucidul Voltaire, citire. 

Timpul, marele meşter şi neînduratul arbitru, de astă 
dată cu un spirit maliţios care nu i-ar fi displăcut fără 
îndoială nici lui Voltaire, a pus el ordine în toate, 
verificându-i afirmaţiile şi rectificându-i generalizările, 
într-o largă măsură tocmai prin evoluţia germinativă a 
principiilor înaintate pe care însuşi Voltaire şi amicii săi, 
enciclopediştii, le semănaseră în patria lor şi în întreaga 
lume. Tocmai prin efervescenţa ideilor şi irezistibila 
primenire a cugetării omeneşti din secolul numit de toţi, 
pe drept cuvântal lui Voltaire şi al enciclopediştilor, nu al 
lui Ludovic al XV-lea, mai zis şi le Bien-Aime, trândavul şi 
afemeiatul succesor al celuilalt Ludovic, zis şi Je Roi-Soleil. 

Dreptatea s-a dovedit astfel ca întotdeauna de partea 
timpului, care lucrând pentru omenire şi pentru progres a 


lucrat şi pentru marele Voltaire, împotriva aceluiaşi 
Voltaire mai puţin mare, al afirmațiilor şi diviziunilor sale 
confecţionate de circumstanţă, cu un oportunism nu dintre 
cele mai lăudabile în panegiricul absolutismului cu pricina, 
unde ca să justifice elogiul Regelui-Soare, n-a şovăit să dea 
iama prin toată istoria culturii europene. 

Şi totuşi, veacul al XVII-lea a dat Franţei falanga 
nemuritorilor făuritori ai clasicismului. 

Nu însă sub sceptrul Regelui-Soare, cum o afirmase 
Voltaire în prima fază a unei deplorabile, furtunoase şi 
tragicomice existenţe de curtean şi nomad pelerin pe la 
palatele regilor, prinților şi reginelor de la un capăt al 
Europei la altul şi cum prin el legenda s-a perpetuat. Nu 
însă sub acest sceptru şi sub această uzurpatoare 
denumire, pe care de altminteri el singur o retractase şi o 
rectificase într-un vers lapidar şi mult mai judicios, mult 
mai conform adevărului: 

„Siècle de grands talents, bien plus que de lumière!” 
1 

O retractase şi o rectificase, în urma înveninatelor 
experiențe şi peripeții, în urma tuturor umilințelor şi 
degradărilor pe care le-a îndurat la rândul său ca atâția 
alţi mari creai „Veac de mari talente, mai mult decât de 
luminai” (n.a.). 

tori, la atâtea alte curți regale şi princiare, când 
refuzând a se mai lăsa confundat cu măscăricii şi bufonii 
ospeţelor, s-a retras să-şi trăiască ultimii douăzeci de ani ai 
vieţii la Femcy, unde nu mai şovăia să scrie rândurile de 
mai jos, ce echivalau cu o sentinţă de condamnare fără 
circumstanţe atenuante şi fără apel a propriei sale apologii 
închinate lui Ludovic al XIV-lea, de celălalt Voltaire, 
curteanul, păţit şi pocăit: 

„O societate de oameni guvernaţi arbitrar, seamănă 
aidoma cu o turmă de vite puse la jug în slujba stăpânului. 
(Voltaire a precizat boi, nemulţumindu-se cu prea 
genericul vite.) Nu le dă de mâncare decât pentru a le 
întreţine vlaga pe care să le-o stoarcă; nu le oblojeşte 
rănile decât atunci când sănătatea lor poate să-i fie utilă; 


le îngraşă numai pentru a se îndopa el din carnea şi din 
măduva lor; şi se foloseşte de pielea unora pentru a înjuga 
cu dânsa mai cetluit pe celelalte vite la plug”. 

Rechizitoriu direct al absolutismului şi al exploatării. 
Un rechizitoriu direct, dar încă tot nu atât de incisiv şi de 
amar, ca rândurile celebre din Caracterele lui La Bruyere, 
contemporanul lui Ludovic al XIV-lea şi martorul ocular al 
vieţii de la curtea Regelui-Soare. Acesta, după ce-a dresat 
magistrala frescă a tuturor paraziţilor ghiftuiţi de huzur, 
nu s-a sfiit să zugrăvească mai curajos şi mai din timp, 
înfiorătoarea realitate a poporului trudnic din prea mult 
slăvitul şi gloriosul său veac. 

„Se văd răspândite pe lanuri anume animale 
sperioase, masculi şi femele, negre, livide şi arse de soare, 
nedezlipite de glia pe care o scurmă şi o răscolesc cu o 
înverşunare fără de istov; s-ar zice că au un soi de glas 
articulat, iar când se înalţă în picioare că arată un chip 
oarecum omenesc, şi într-adevăr chiar şi sunt oameni. 
Noaptea se trag în vizuinile lor unde-şi potolesc lihneala cu 
lipie neagră, cu apă şi rădăcini; dânşii cruţă pe ceilalţi 
oameni de osteneala să are, să semene şi să secere pentru 
a-şi trăi traiul, încât merită şi ei de aşijderea să nu fie 
lipsiţi de pâinea pe care o seamănă. 

Aşadar, aceasta era realitatea mizeriei şi 
monstruoasei scufundări în animalitate a poporului 
francez, din secolul strălucitului Rege-Soare! În acest chip 
îşi târa zilele mulţimea cea mare, dincolo de parcurile cu 
alei aliniate şi de grilajurile aurite alo palatului de la 
Versailles. Trăind în vizuini, hrănindu-se cu rădăcini, alipiţi 
de glia pe care o scurmau şi o răscoleau, aceşti robi ai 
pământului şi ai stăpânilor îmbuibau droaia privilegiaţilor 
curteni de la somptuoasele serbări şi festinc cu irizate 
jocuri de apă şi feerice jocuri de artificii, care-au învăţat 
Europa barbară - vorba curteanului Voltaire - să cunoască 
şi ea ce înseamnă politeţea, rafinamentul gustului şi 
luxului, fastul şi prea distinsul spirit de societate. 

În climatul acestor două contraste dintre două lumi, 
despărțite de-un abis între clase mai inaccesibil decât ne 


desparte epoca noastră, a avioanelor rachetă, de oamenii 
cavernelor; în acest climat irespirabil, dospit de miasmele 
putreziciunilor morale şi de efluviile parfumurilor în care 
se puneau în saramură de mirodenii odraslele unei 
societăţi devorate lăuntric de viermele morţii - trei 
generaţii de nemuritori scriitori, de poeţi, de dramaturgi, 
de fabulişti, de filosofi, de moralişti şi memorialişti, au 
limpezit din ceaţă, din confuzii, din contradicții, din 
tenebre, luminozitatea şi transparenţa de cleştar a 
clasicismului francez. 

Repet: nu însă prin contribuţia lui Ludovic al XIV-lea, 
Regele-Soare, care a uzurpat numele secolului, ci în afară 
de el şi prea adesea în afară şi împotriva voinţei lui. 

Un critic şi istoric al literaturii franceze, Paul Albert, 
profesor de literatură la Colegiul Franţei imediat după 
proclamarea republicii la 1870 şi mort la 1880, din 
nefericire prea tânăr pentru a-şi duce la capăt opera şi 
pentru a ajunge să fie astăzi îndestul de cunoscut, a 
disociat şi a spulberat cu extraordinară acuitate încă de 
acum peste trei sferturi de veac, prejudecata acestor 
clasificări preluate cu hurta, nerevizuite şi trecute la fel cu 
proba, moştenire intangibilă generaţiilor urmaşe. Cele 
vreo şapte sau opt volume ale studiilor sale de-un curaj, 
de-o erudiție, de-o vervă acerbă, de-un spirit pătrunzător şi 
net progresist depăşeau cu mult tradiţia curentă a 
învăţământului oficial, călduţ şi molcuţ, conformist. Şi ca 
atare se bucurau încă un răstimp şi după moartea 
autorului, de-o răspândire cu totul neobişnuită (între zece 
şi douăsprezece ediţii), până ce le-au îngropat în uitare 
studiile celorlalţi critici şi istorici literari, privilegiați de-o 
viaţă mai lungă şi de-o publicitate mai organizată chiar 
dincolo de mormânt. Ţin minte că acele volume de istorie a 
literaturii, de istorie revoluţio” nară a literaturii franceze, 
citite pe băncile şcolii cu avidi” tatea unor adevărate 
revelații, m-au transformat şi pe mine încă de pe-atunci 
într-un rebel al programelor cu pecetea oficialităţii şi al 
ideilor împrumutate de-a gata. Şi mai ţin minte, cu o 
retrospectivă înveselire cum profesorul de limba franceză 


din Iaşul adolescenţei, scandalizat peste seamă de 
nesăbuitele idei schismatice pe care le debitam invocând 
autoritatea opiniilor girate de semnătura unui profesor de 
la Colegiul Franţei, mi-a trântit volumele în cap şi mi-a 
aplicat la moment sancţiunea celei mai catastrofale note 
din catalog, ca să mă înveţe minte, în lipsa altor mijloace 
proprii şi altor metode mai eficient pedagogice de a ne 
învăţa cinstit carte. 

Multă vreme, mai târziu, l-am mai întâlnit, şi nu 
odată mai continua să mă amenințe cu degetul de pe 
celălalt trotuar, fără să mă ierte: „Ehei, nu te văd ajungând 
bine, rebelule, aposta-tule, schismaticule!” 

În ciuda acestor îndepărtate avatarii ale adolescenţei 
şcolăreşti, nu mă pot opri să nu încerc a reconstitui acum 
şi aici câteva argumentări ale lui Paul Albert, fiindcă îmi 
par că exprimă unica realitate valabilă, întărită mai recent 
şi prin autoritatea indiscutabilă a unui Albert Thibaudet, 
cum voi proba la timp, chiar dacă aceste opinii nu coincid 
perfect cu ale lui Sainte-Beuve, Lanson, Bedier sau Paul 
Hazard. 

Aşa-numitul secol al  Regelui-Soare, confundat, 
identificat cu secolul clasicismului francez? 

Dar ce-i datoreşte lui Ludovic al XIV-lea şi curţii de la 
Versailles, marele Descartes, care a murit la 1650, când 
regele avea numai doisprezece ani şi când mai toată opera 
lui filosofică a fost pusă mai apoi la index de Regele-Soare 
şi de clericii săi? Ce-i datoreşte Pascal? Ce-i datoreşte 
Saint-Evre-mont, autorul comediei satirice Academiştii, 
închis la Bastilia, nevoit să fugă în Anglia unde a trăit 
proscris patruzeci de ani, refuzând cu dispreţ graţia pe 
care i-o acordase suveranul despot? Ce-i datoreşte 
Corneille, al cărui Cid a fost prezentat cu doi ani înainte de 
naşterea preastrălucitului monarh? Ce-i datoreşte Moliere, 
care împlinea patruzeci şi unu de ani, când 

Ludovic abia începea domnia, şi care n-a mai trăit şi 
creat tiecât zece ani sub domnia lui? Ce-i datoreşte La 
Fontaine, care împlinise patruzeci de ani; sau Bossuet, 
care avea treizeci şi unu? Ce-i datoreşte Racine, pe care l-a 


împins să părăsească teatrul în plină ascensiune a creaţiei, 
la treizeci şi opt de ani, poate după cea mai desăvârşită 
tragedie a sa, Phedra, manevrată să cadă printr-o diabolică 
intrigă a curtenilor, tot aşa cum l-a constrâns şi pe Boileau 
să părăsească poezia; pentru a-i transforma pe amândoi în 
mediocri şi docili istoriografi cu simbrie, canonindu-se fără 
niciun succes să glorifice strălucirea persoanei, familiei şi 
domniei sale? Ce-i datoreşte teribilul şi necruţătorul Saint- 
Simon, memorialistul care a ţinut zi de zi evidenţa tuturor 
sforăriilor, turpitudinilor şi rivalităţilor de la curte, cu un 
sarcasm şi cu o vervă fără seamăn, în cele două sute 
şaptezeci şi şapte de caiete în octavo ale manuscrisului, 
confiscate, sechestrate şi sigilate în arhivele monarhiei ca 
secrete de stat, păstrate la întuneric aproape un veac şi 
date tiparului în doze cernute şi acelea prin sită abia după 
1830, în ajun de a doua şi definitiva alungare a Burbonilor, 
ca să apară integral abia în ultima vreme, într-o ediţie 
monumentală de patruzeci de volume format mare? 
Secrete de stat? Erau numai mărturiile incomode şi de-o 
veracitate intolerabilă pentru Regele-Soare şi pentru toţi 
valeţii săi, despuiaţi de prestigiul factice al decorului şi al 
costumelor spectaculoase, înfăţişaţi posterităţii goi-goluţi, 
în toată hidoasa şi odioasa lor realitate. Erau numai 
documentul istoric al unei epoci, scris cu vigoarea unui 
nou Tacit şi cu geniul realist al unui alt îolstoi, anticipând 
viziunea lui Balzac şi a lui Stendhal, forţa lor de a 
caracteriza oamenii şi de a identifica exemplarele tipice 
ale unei parazitare faune sociale. Cum prea just remarca 
atât filosoful şi eseistul Alain, cât şi un comentator al 
ediţiei definitive, Charles Sarolea, directorul secţiei de 
literatură franceză la Universitatea din Edimburg: „Ceea 
ce reînvie şi retrăieşte în aceste Memorii este o lume 
stranie, monstruoasă, care aminteşte lumea romană din 
timpul Cezarilor, este o curte fecundă în tragedii, în 
comedii burleşti, unde natura omenească apare uneori şi 
cu virtuțile ei; dar mai ales cu toate josniciile sale, şi unde 
nu numai caracterele se mişcă pe-o scenă mărită, ci unde 
îndeosebi expuse la toate tentaţiile îşi dau mai bine pe faţă 


urzeala din care sunt făcute; pe scurt, unul din acele medii 
care oferă moralistului un incomparabill câmp de 
observaţie pentru studiul sufletului omenesc”. 

Inconjurat de alaiul curtenilor, pe de o parte infatuaţi 
de sacrosanctele lor privilegii nobilitare, pe de altă parte 
dresați la toate ritualurile celui mai scârbavnic servilism, 
Regele-Soare, gloriosul „protector”, a menţinut 
întotdeauna o distanţă foarte prudentă, bănuielnică şi 
dispreţuitoare, între el şi pretinşii săi „protejaţi”, scriitorii. 

Le-a impus să-şi încovoaie şi ei spinarea, să închidă şi 
ei ochii la turpitudinile lumii în care se complăcea, să-şi 
acorde şi ei struna coardelor vocale şi struna lirei pentru 
osanalele care să-l înalțe în slavă. 

Condiţii umilitoare, pe care cei mai mulţi nu le-au 
putut accepta; iar când le-au acceptat se dovediră fatale 
creaţiei, adeverind concluzia fostului profesor de istorie 
literară de la Colegiul Franţei, că de îndată ce scriitorii 
aveau slăbiciunea să se pună ori să se lase puşi sub 
protecţia monarhului, automat, fără excepţie, aureola lor 
începea să pălească până se stingea cu totul. 

„Nu lipsesc cărţile unde sunt proslăvite cu exagerată 
efuziune pretinsele binefaceri ale prinților faţă de artă şi 
literatură; se încheia un capitol din tomurile pe care mi le- 
a zvârlit în cap, indignat foarte, dascălul de limba şi 
literatura franceză acum vreo patru decenii şi jumătate în 
laşul copilăriei şi adolescenţei şcolăreşti - este însă loc de 
scris o carte mult mai originală şi mai adevărată, al cărei 
titlu ar putea să fie: Despre influența funestă a regilor 
asupra literaturii, ştiinţelor şi artelor”. 

Sublinierea nu-mi aparţine. 

Dar urmărind viaţa şi opera lui Corneille aşa cum ne 
vom strădui a le evoca mai departe, cu toate amarurile 
câte i-au întunecat traiul, începând de la triumful Cidului 
tăgăduit imediat de coaliția spontană a mediocrităţilor 
oficial stipendiate de Academie, până la moartea în ingrata 
indiferenţă a contemporanilor şi în cea mai sumbră 
sărăcie; urmărind toate infiltraţiile atât de nocive şi 
pusţieţoare ale unei asemenea epoci în opera sa de creaţie 


mereu zădărnicită şi diminuată de capriciile monarhului, 
de intrigile curtenilor şi ale nulităţilor astăzi demult uitate, 
care monopolizaseră toate favorurile şi privilegiile în 
numele literaturii, artei şi Academiei - cine nu şi-ar însuşi 
fără rezervă sublinierea, diagnosticul şi titlul de mai sus, 
chiar dacă sună într-o aşa de temerară contradicţie cu 
apologia Regelui-Soare şi a secolului său, meşteşugită 
cândva de marele Voltaire. 

Voltaire rămâne tot marele Voltaire. 

Însă dreptul adevărului e încă şi mai mare. 

Acest drept de întâietate al adevărului ne constrânge 
a nota cu oarecare melancolie, că în cele două tomuri de 
peste 7.00 pagini consacrate Regelui-Soare şi veacului său, 
Voltaire n-a rezervat lui Corneille decât un spaţiu de 41 
rânduri la un capitol şi 14 rânduri în alt capitol. Atât - şi 
nimic mai mult! Adică mai puţin decât spaţiul pe care 
socotea că i se cuvine unui versificator banal şi demult 
dispărut din antologii ca François Maynard, sau unui 
oarecare Nodot, ce n-a figurat nicicând, în nicio antologie. 

Istoria literaturii franceze şi istoria literaturii 
universale, ceva mai generoase, i-au statornicit însă de 
atunci încoace un spaţiu mult mai larg, pe-o treaptă mult 
mai înaltă. Căci fără Corneille, întemeietorul teatrului 
francez şi adevăratul deschizător de drumuri şi de 
orizonturi, cine poate şti care ar fi fost calea lui Racine, a 
lui Moliere, a lui Marivaux, a lui Beaumarchais, a lui 
Musset sau Victor Hugo? Şi cine poate şti dacă s-ar fi ivit 
vreodată prilejul, în aceleaşi condiţii, să-şi cauteşi să-şi 
găsească o cale a lor? 

În artă şi în literatură precursorii nu creează fireşte o 
epocă din neant, fiind ei înşişi rezultatul, exponenţii unui 
proces mai îndelungat de evoluţie şi de primeniri ascunse 
ochiului la prima vedere. Dar nu o dată prin originalitatea 
şi prin geniul lor reprezentativ, decid o anume orientare, 
într-o anume direcţie, dictată de spiritul timpului şi de 
spiritul particular, specific, al poporului, care scuteşte 
urmaşii imediaţi şi contemporanii mai tineri de dibuiri, de 
confuzii, de rătăciri. Acestea prea adesea se uită. Mai ales 


în cazul lui Corneille, fiindcă prea adesea cei ce pomenesc 
numele şi opera lui Corneille se gândesc de îndată la 
numele şi la opera lui Racine, pentru a relua aceleaşi şi 
aceleaşi absurde paralele şi comparații care nu 
demonstrează nimic. Aici, respectul adevărului ne obligă 
să ne referim cu satisfacția cea mai deplină tot la o 
afirmaţie a lui Voltaire din faza revizuirilor şi retractărilor 
reparatoare, când îl numeşte Marele Corneille, „nu numai 
pentru a-l distinge defratelesăumaimic, Thomas, ci şi de 
restul celorlalţi oameni”. La această tardivă, dar atât de 
justă şi de nobilă caracterizare a omului şi a scriitorului, 
care-i redă locul de drept în epoca sa, în istoria literaturii 
franceze şi a literaturii universale, ce comentator ar mai 
găsi ceva de tăgăduit ori de adăugat? Cuvintele lapidare şi 
definitive, reabilitează în egală măsură atât pe marele 
Corneille, cât şi pe marele Voltaire. 

Pierre Corneille s-a născut la 6 iunie 1606, în Rouen, 
fosta capitală a Normandiei, port fluvial pe Sena cu un 
intens trafic de navigaţie maritimă prin situaţia sa 
geografică aproape de gurile fluviului, faţă în faţă cu 
Anglia şi cu încrucişarea căilor pe apă dintre Europa 
septentrională şi Oceanul Atlantic. Oraş care şi-a păstrat 
până în zilele noastre o arhitectură caracteristică - 
amestec de stil medieval şi de stil al Renaşterii - resorbite 
fără discordanţă, într-un tot armonios şi viu de către 
urbanismul modern, cu un pios respect pentru vestigiile 
trecutului, cum s-a întâmplat în mai toate cetăţile şi 
porturile din nordul Franţei, din Flandra şi Olanda, până în 
Baltica. 

lar cum aceste vestigii istorice prin prestigiul şi 
puterea or de evocare au o deosebită însemnătate în 
formaţia spirituală din vârsta fragedă a copilăriei şi a 
adolescenţei, fără îndoială că au constituit un climat 
special şi au jalonat câteva premise iniţiale şi în viitoarea 
evoluţie a tinerelului şcolar ce-avea să scrie Cidul. 
Monumentalul palat de justiţie, catedrala cu vitraliile 
celebre şi cu mormântul eroului normand Richard Inimă- 
de-Leu, piaţa unde Jeanne d'Arc a fost arsă pe rug, 


cartierele pline de forfota activă a neguţătorilor, a 
meseriaşilor, matrozilor şi armatorilor veniţi să se 
stabilească încă din Evul Mediu din diferite regiuni ale 
Franţei şi chiar ale Europei, îndeosebi ale Spaniei, după 
numele a doua străzi ce mai dăinuiesc şi astăzi; iată câteva 
jalonări şi premise, ele* mentele unui climat particular şi 
specific al micii patrii natale, pe care orice om le poartă cu 
ei prin viaţă în toate peregrinările şi avatariile de mai 
târziu! 

Atmosfera austeră din casa părintească şi tradiţiile 
de familie n-au fost nici ele străine de această formaţie. 

Familie numeroasă, (Pierre era fratele cel mai mare 
din şapte copii); mijloace modeste şi sobre de trai; dar 
prestigiul şi demnitatea acelei categorii de mică nobleţe 
burgheză şi cărturărească, fără blazon, „noblețea robei”, 
adică a diferitelor ranguri de magistratură preluate din 
tată în fiu, care faţă de castele nobilitare cu blazon, de 
casta militară şi de cea clericală, a reprezentat singura 
reacţie curajoasă a legalităţii împotriva abuzului şi 
absolutismului, vreme de două veacuri. De la războaiele 
religioase, care au culminat în odiosul masacru din 
noaptea Sfântului Bartholomeu, trecând prin cele două 
Fronde şi până la revoluţia franceză, mai întotdeauna, în 
orice mişcare protestară, n-au lipsit glasurile magistraţilor 
din aşa-numitele parlamente orăşeneşti sau regionale, 
solidari cu poporul, întemnițați la Bastilia fiindcă se 
încumetau a apăra drepturile şi dreptatea poporului, 
pentru a fi mai apoi eliberaţi sub presiunea poporului, cum 
a fost cazul veneratului consilier Broussel, arestat pe 
ascuns peste noapte, ca a doua zi vestea să dezlănţuie 
„ziua baricadelor” în tot Parisul, semnalul primei fronde, şi 
să pună pe fugă întreaga clică palatistă, pe Mazarin şi pe 
Ana de Austria, mama, tumoarea şi regenta viitorului 
Rege-Soare. 

Aşadar normand, născut în Rouen, capitala 
Normandiei, din familie de magistrați cu tradiţii 
cărturăreşti şi independente; două premise care implică şi 
vor explica ulterior multe. 


Urmează a treia premisă: şcoala. Colegiul iezuiţilor 
din oraşul natal, care număra în vremea aceea nici mai 
mult nici mai puţin de o mie şase sute elevi, cifră aproape 
de necrezut pentru lectorul de azi. Un colegiu iezuit 
însemna o disciplină de fier, care nu excludea nici bătaia 
cu biciul şi cu vergile în spectacol parţial pe clase ori 
general pe întreaga şcoală după importanţa vinei, nici 
mentalitatea obscurantist scolastică, nici interdicţia fără 
efect a portului de arme, căci junii şcolari de paisprezece - 
cincisprezece ani se provocau la duel şi chiar se ucideau în 
duel, urmând moda timpului şi prefigurând episodul lui 
don Rodrigo din Cidul lui Corneille. Dar mai însemna 
totodată şi o metodă de stimulaţie intelectuală, prin 
concursurile şi premiile cu precădere pentru istoria, 
poetica şi retorica latină; paralel cu o disciplină colectivă 
bazată pe un criteriu al onoarei şi al devotamentului - fie şi 
convenţional - dând întâietate voinţei şi responsabilităţii. 
Elevii erau îndatoraţi să-şi organizeze singuri disciplina. 
Monitorii numiţi dintre ei prin sistemul rotației purtau 
rangurile semnificative de cenzori şi decurioni. Emulaţia 
era întreţinută prin rivalităţile dintre taberele de romani şi 
cartaginezi, de Horaţi şi Curiaţi. O reconstituire artificială, 
scolastică şi convenţională a datinilor mai mult sau mai 
puţin „romane”, care vor lăsa şi acelea urme în formaţia 
viitorului autor al tragediilor cu subiecte de predilecție din 
istoria romanilor: Cinna, Horaţiu, Moartea lui Pompei, 
Titus şi Berenice... 

Elevul Pierre Corneille, şcolar sârguincios, fu distins 
la vârsta de treisprezece ani cu premiul întâi la versificaţia 
latină, specialitate în care aveau să mai strălucească şi alţi 
doi fraţi ai săi mai tineri: „Pentru onoarea şi profitul 
Republicii Lite” relor şi al tuturor elevilor din colegiul 
nostru, premiul întâi al versurilor latine din clasa de 
retorică a fost obţinut de Pierre Corneille”. Iar volumele 
primite ca premiu pentru onoarea şi profitul Republicii 
Literelor, se intitulau: Lista deputaților Imperiului de 
Orient şi de Occident după Arcadius şi Ilonorius de 
italianul  Pancioli; un tratat asupra magistraților 


municipali, un alt tratat asupra cartierelor antice şi 
moderne din Roma, şi colac peste pupăză, un tratat asupra 
războiului. 

Precum se vede, lecturi care de care mai pasionante, 
pentru un şcolar de treisprezece ani! mai este vreo mirare 
că în toată opera sa dramatică, Pierre Corneille s-a simţit 
în tot dreptu, sau să facă apologia voinţei, de vreme ce 
biruindu-se pe sine a izbutit să-şi citească foarte 
conştiincios premiile de la prima până la ultima pagină? 

Tot atât de semnificative pentru iniţierile din epoca 
şcolărească sunt desigur şi alte două amănunte, care vor fi 
avut o netăgăduită înrâurire în preocupările şi orientările 
de mai târziu. Prestigiul de care se bucurau în colegiul 
iezuit din Rouen, ca de altfel pretutindeni aiurea în toată 
Franţa epocii, operele tragice ale lui Seneca şi ale 
discipolului său Lucan, cei doi poeţi şi filosofi latini de 
origine spaniolă, amândoi născuţi la Cordova şi amândoi 
obligaţi să se sinucidă acum aproape două milenii, 
deschizându-şi vinele la ordinul lui Nerone, fiindcă îi 
făceau umbră. Precum şi faptul că în sistemul de educaţie 
al colegiului se acorda o deosebită importanţă 
spectacolelor teatrale organizate de elevi şi jucate de elevi, 
cu subiecte istorice şi religioase, care exclud şi combat 
pasiunile omeneşti,  exaltând eroismul,  abnegaţia, 
martirajul. 

Datele acestea spicuite din mărturiile scriitorului şi 
filosofului Fontenelle, nepotul de soră al lui Corneille şi 
poate unicul centenar din istoria literaturii universale, n-au 
fost acceptate întotdeauna cu o garanţie absolută de 
autenticitate. Şi pe drept cuvânt. Legăturile de sânge şi 
anumite dibăceli diplomaticeşti de secretar perpetuu al 
Academiei de Ştiinţe intrate şi ele în sânge, vor fi 
contribuit pe alocuri să dichisească oarecum realitatea 
brută, pentru a-i da o înfăţişare mai strict logică şi formală 
decât aşa cum se înlănţuie viaţa plină de surprize, de 
contradicții şi de reacţii în veşnică mişcare. 

Dar dincolo de asemenea rezerve îndrituite până la 
un punct, amintirile lui Fontenelle rămân totuşi cel mai 


direct şi mai preţios izvor de documentare asupra vieţii 
particulare a lui Corneille, stăpânit până la moarte de 
principiul unei rare şi demne discreţii, într-o vreme când 
toţi îşi scriau memoriile şi pătimeau de-o adevărată 
incontinenţă epistolară. Ca atare, vom apela nu o dată la 
ele, pentru a încerca să explicăm anume laturi ale operei 
prin firea şi viaţa autorului; după cum nu o dată caracterul 
şi viaţa autorului îşi găsesc o corespondenţă fidelă în 
aspectul şi evoluţia operei, mai vârtos decât în mărturiile 
elastice şi de circumstanţă ale contemporanilor cu care 
autorul s-a întâlnit cândva pe stradă sau a prânzit la un 
birt. 

Părăsind colegiul iezuit din Rouen eu această zestre 
şi formaţie intelectuală la vârsta de şaptesprezece ani, 
tânărul Pierre Corneille n-avea pentru ce sta mult în 
cumpănă pentru alegerea unei îndeletniciri profesionale. 
Cu sau fără vocaţie, a început a studia dreptul, după 
tradiţia familiei. 

Cariera de avocat i-a fost însă extrem de scurtă. O 
singură pledoarie la nouăsprezece ani, când a obţinut 
titlurile şi diplomele cuvenite. Pledoarie fără strălucire, 
surprinzător de stângace şi de îngăimată pentru autorul 
memorabilelor tirade şi replici ale tragediilor Corneliene, 
prin acea paradoxală ciudăţenie, care făcuse pe unul din 
cei mai mari oratori ai tuturor timpurilor, Demostene, 
gângav din naştere, să-şi răcnească peroraţiile pe ţărmul 
mării cu pietricele în gură ca să-şi disciplineze dicţiunea, 
sau care-l făcea pe Anatole France, incomparabilul 
„causeur” în scris şi în vorbă, să-şi bâlbâie precipitat 
scânteietoarele jerbe de idei, de asociaţii, de spirite şi 
imagini. 

Pierre Corneille nu s-a arătat prea contrariat de acest 
eşec. Mult mai grijulie şi mai alarmată, familia i-a pregătit 
asigurarea unei trepte în magistratură. lar până la 
căpătarea dispensei de vârstă, pe cât se pare şi precum 
Fontenelle o spune, junele jurist nu s-a dat în lături de la 
voioasele şi omeneştile expansiuni ale vârstei, printre 
zilele şi săptămânile de studiu, evadând din lumea cărţilor 


şi a retoricei ciceroniene, în viaţa colcăitoare a unui oraş 
unde carnavalul se bucura pe atunci de faima carnavalului 
din Veneţia, Nisa sau Sevilla. Faptul merită să fie reţinut şi 
e mai mult decât probabil, fiindcă fără o astfel de aderenţă 
la clocotul vieţii învăluită mai târziu sub spuza mocnită a 
sobrelor aparenţe, cum s-ar explica izbucnirea tinerescului 
elan al conflictelor şi tiradelor din Cid, care nu su răcit nici 
după trei secole şi mai bine? Cum s-ar explica acea 
fantezie jucăuşă şi sclipitoare de vervă a primelor sale 
comedii, care aveau să mai străbată irezistibil din când în 
când şi în cele mai patetice episoade ale tragediilor din 
anii maturității? 

Un melc ce-avea să scoată mereu corniţe şăgalnice 
după un ropot de ploaie cu soare. O rază ce-avea mereu să 
palpite primăvăratic şi în stropul de rouă, ca şi în picătura 
amară-sărată de lacrimi din toată opera lui. 

Ştiut-au mulţi tragedieni - în afară de Shakespeare - 
să râdă fără răutate, numai din bucuria sănătoasă a 
râsului? Ştiut-au să ne-aline şi cu zonele luminoase, 
pozitive, consolatoare, tonice, din om, şi din noi înşine, 
după ce-au sondat în tenebrele şi penumbrele pasiunilor, în 
ruinele calcinate de atâtea văpăi devastatoare? 

Exemplele s-ar putea număra pe degetele de la o 
singură mână. Şi încă pe degetele unei mâini amputate de- 
o rană de război ori de-un accident de muncă. 

* 

Deci constrâns la un stagiu de aşteptare fără obligații 
programate zilnic, între anul 1624, când fusese înscris pe 
tabloul avocaților din Rouen, până nl627, când a obținut 
dispensa devâr-stă pentru a exercita funcția de magistrat 
la „Masa de marmură” a Palatului de Justiție, Pierre 
Corneille s-a bucurat de răgazul acesta ca să-şi cerceteze 
mai adânc adevărata vocație: teatrul. 

Teatrul acelor vremi. 

Pentru a preciza: teatrul din Franța acelor vremi. 
Căci chiar pentru cititorul lipsit de o deosebită preocupare 
istoric-literară, se vădeşte eroarea opacă de a sincroniza 
stadiul de evoluție al teatrului din Italia, din Spania, din 


Anglia şi din Franţa, ca un tot unitar. Nici cronologic, nici 
prin specificul naţional, etapele evoluţiei n-au fost identice. 
Fiecare popor a asimilat şi a transformat spiritul 
Renaşterii după înclinările şi însuşirile proprii, după 
tradiţia, după o fizionomie particulară şi după condiţiile 
istorice, sociale şi politice care n-au fost şi nici n-au putut 
fi aceleaşi. 

O singură trăsătură comună, pe game şi cu ecouri 
variate: Renaşterea. 

Un sentiment şi o conştiinţă de eliberare din negurile 
fumegoase şi asfixiante ale Evului Mediu, o luptă 
primenitoare cu principiul static şi mortal al imobilităţii, 
trecutul invocat şi folosit pentru a stimula viitorul, nu 
pentru a-l îngropa sub o lespede funerară aşa cum făcuse 
scolastica prosternându-se atâtea şi atâtea veacuri celor 
câteva mumii îmbălsămate ale antichităţii, de altfel nu o 
dată, apocrife şi măsluite, ca să slujească de argument 
final controverselor teologice. 

Setea de viaţă, explozia nesaţiului şi a bucuriei de a 
trăi, de a cunoaşte, de a răspunde la întrebările vieţii cu 
elementele şi argumentele oferite de viaţă şi de realitate, 
nu de textele moarte, toate împreună au provocat mai 
pretutindeni un spirit insurect, inovator, pe planul 
intelectual şi pe planul creaţiei artistice. Fiecare cu ale 
sale, dintru ale sale; după temperament, după complexul 
specificului şi tradiţiilor sedimentate în fiecare popor de 
aluviunile istoriei sale. 

Limitându-ne la domeniul teatrului, se cuvine a 
aminti că Franţa s-a pomenit cronologic în urma Italiei, a 
Spaniei şi a Angliei. Poate îndeosebi fiindcă reforma, liga şi 
războaiele religioase, Calvin, noaptea Sfântului 
Bartholomeu, edictul din Nantes, prigoana făţişă ori 
deghizată împotriva hughenoţilor, au concentrat păsurile şi 
sensibilitatea poporului, ca şi aspiraţiile cărturarilor, în 
alte direcţii. 

Destul a sublinia că în anul când s-a născut Pierre 
Corneille, teatrul specific italian, commedia delv arte, 
bazat mai mult pe improvizaţia actorilor decât pe 


contribuţia autorilor se bucura de o largă răspândire şi 
popularitate dincolo de hotarele Italiei; că spaniolul Lope 
de Vega îşi scrisese o bună parte din cele vreo două mii de 
piese de teatru, iar că Cervantes îşi scrisese aproape tot 
textul său; că Shakespeare îşi încheiase aproape întreaga 
operă - şi că la Londra, cu o populaţie de două sute mii de 
locuitori se aflau opt teatre cu clădiri construite special, pe 
când la Paris, exista mai mult simbolic un privilegiu de 
monopol acordat unei singure asociaţii „Les Confreres de 
la Passion”, fără trupă, fără repertoriu şi cu un aproximativ 
sediu, de unde asociaţia veghea cumplit de vigilentă să 
interzică turneele trupelor din provincie - ChReatrul 
popular primise o lovitură de moarte prin interdicţia 
Misterelor. In locul lor, şcoala lui Ronsard şi a „Pleiadei”, 
încercase să împământenească un teatru mai savant, 
imitat după tragediile declamatoare ale lui Seneca. Dar 
aceste tragedii fuseseră scrise pentru a fi citite, nu jucate, 
încât rezultatul s-a dovedit catastrofal. Un singur exemplu, 
tragedia lui Jodelle, intitulată Cleopatra captivă. Tragedie 
în versuri, în cinci acte, cu coruri, strofe, antistrofe şi 
epode, după reţeta pindarică, scumpă „Pleiadei”. In actul 
1, scena I, umbra lui Antoniu povesteşte spectatorilor 
tragica sa moarte; în scena 2, apare Cleopatra să 
povestească lamentându-se cum a văzut prin vis această 
umbră a lui Antonio din scena precedentă chemând-o la 
dânsul; urmează corul şi actul se sfârşeşte. 

fără niciun dialog şi niciun conflict. Apoi actul II, 
actul III şi aşa mai departe, până la actul V; îndreptăţindu-l 
pe Sainte-Beuve să constate că n-a putut descoperi nicio 
invenţie de caracter, de situaţii, de acţiune progresivă, şi 
înainte cu mult de Sainte-Beuve, îndreptăţind mai ales 
spectatorii, poporul, să se dezintereseze cu desăvârşire de 
asemenea teatru pedant, artificial şi lipsit de sânge, de 
vitamine, de căldură, de vibraţie: prunc mort din născare. 

Dar cum viaţa îşi face singură loc să ocupe vidul, 
teatrul francez izgonit din Capitală şi-a creat condiţiile mai 
prielnice de existenţă refugiindu-se în oraşele de provincie 


scutite de atâtea restricţii. Nenumărate trupe de actori cu 
talent, şi adesea cu o dezinteresată pasiune pentru vocaţia 
lor, cutreierau în acest timp Franţa, prin capitalele de 
ţinuturi şi prin târguşoarele cele mai obscure, păstrând 
contactul nemijlocit cu poporul şi căutând să se adapteze 
la dorinţele, la înţelegerea şi la sensibilitatea poporului. 
Poate uneori căutând să se adapteze prea mult la aceste 
cerinţe şi făcând prea multe concesii. Însă cu acest pref, şi 
în pofida teoreticienilor dogmatici, întreţinând interesul 
poporului francez pentru teatru şi pregătind terenul 
prielnic, fertil, pentru generaţiile marilor clasici ce-aveau 
să vină: Corneille, Moliere, Racine... 

De altfel, însuşi Moliere, se prenumără printre cei ce- 
au pregătit în acest chip, acest teren. Parizian din naştere, 
n-a părăsit oare Parisul, stăpânit de „demonul teatrului” 
pentru a cutreiera ca actor întreaga Franţă vreme de 
treisprezece ani, ca abia după această îndelungă 
experienţă de om şi de artist, să se întoarcă definitiv în 
oraşul natal şi să prelucreze în opera-i creatoare, imensul 
şi variatul material de observaţie şi de experienţe 
acumulat în acest răstimp? 

Cine erau şi ce erau în definitiv aceşti „cavaleri ai 
miracolului”, aceşti eroi ai „romanului comic”? 

lată-i la drum! într-o căruţă încărcată cu lăzi şi 
boccele, târau eu dânşii sceptrele şi coroanele de tinichea, 
mantiile de stambă vopsită care dădeau iluzia purpurei, 
sticlăriile şi cabo-şoanelo care dădeau iluzia diamantelor, 
perlelor, safirelor şi smaragdelor din colierele reginelor şi 
prinţeselor, din coroanele regilor şi împăraţilor. Fiegii, 
prinții, împărații, eroii păşeau prin praful şi prin noroaiele 
şleaurilor alături de căruţe şi de cai, în costume mult mai 
puţin fastuoase. Biete straie ponosite şi cârpite de oameni 
necăjiţi şi săraci, fără domiciliu fix şi fără să ştie vreodată 
unde le va fi mormântul, ultimul domiciliu pe planetă, 
pentru eternitate. Ce importă? Râd, cântă, discută, se 
tachinează, se gâlcevesc, îngroşând glasul repetă tiradele 
rolurilor care vor dezlănţui hohote de plâns sau de râs - nu 
întotdeauna după intenţiile lor şi ale textului. Ce importă? 


Au ajuns odată cu scara într-un oraş ori într-un burg mai 
nevoiaş şi toropit, unde deodată sosirea lor împrăştie 
neastâmpăr şi freamăt. Comedianţii! 

Reprezentaţia este improvizată într-o piaţă publică, 
într-o curte de han sau în spaţiul înconjurat de ziduri al 
unui vechi „jeu de paume”, joc de tradiţie medievală cu 
mingea şi cu podul palmei, unde s-au adăpostit mai apoi 
aproape toate spectacolele teatrului francez din acea 
vreme, până ce şi-au statornicit săli special construite şi 
amenajate. 

Piesele? Repertoriul? Tot ce poate fi mai vag şi mai 
adaptat circumstanțelor, de la loc la loc şi de la caz la caz. 
Cea mai desăvârşită anarhie şi mixtura celor mai variate 
influenţe şi imitații, cu precădere de drept şi de fapt, 
bufoneriile independente de cuprinsul şi de intenţia piesei, 
pentru a câştiga simpatia spectatorilor prin râs şi pentru 
ca tot prin râs, bufonii să poată strecura reclama 
diferitelor leacuri şi elixire miraculoase de tuse, de 
guturai, de vărsat, de holeră, de ciumă, de trânji ori de 
melancolie amoroasă. 

În aceste condiţii, se poate spune că adevăratul autor 
dramatic al Franţei din epoca premergătoare clasicismului, 
n-a fost acel Jodolle mai sus pomenit cu searbădă şi 
somnifera lui tragedie în care adormeau şi actorii şi 
spectatorii, ci Alexandre Hardy, dramaturg nu lipsit de 
talent, de curaj, de imaginaţie, de spirit dramatic şi de 
erudiție, autor care a ştiut să întrevadă mai bine decât 
poeţii „Pleiadei” în subiectele antice nodul unor acţiuni 
dramatice, nu pretextul unor teme poetice. Autor al vreo 
şase până la opt sute de piese teatrale, cu subiecte din cele 
mai diverse epoci istorice şi regiuni geografice, cu 
reminiscenţe din cele mai variate literaturi; - într-o viaţă 
vagabondă de circa şaizeci de ani a atacat pieptiş toate 
genurile, pe toate gamele: pastorale italiene, epice şi 
interminabile desfăşurări narative după moda spaniolă, 
declamatorii tragedii ă la Seneca şi îndestul de acceptabile 
tragedii eline în maniera lui Eschile, Sofocle şi Euripide. 
Piese pentru toate gusturile şi pentru tot soiul de 


spectatori, furnizate trupelor de teatru în peregrinările lor, 
cu preţ mediu de trei pistoli de aur - treizeci de franci - 
bucata. 

Decorul? Ca pretutindeni în acea epocă, apel la 
imaginaţia spectatorului, nu la ingeniozitatea şi 
posibilităţile regizorului reduse la ultima şi cea mai avară 
expresie. Decoruri simbolice în cel mai fericit caz - un 
arbore în locul pădurii, o proră de navă în locul unei flote, 
un scaun de han în locul unui tron şi o masă în locul unui 
interior - când toate nu se reduceau la o simplă invocaţie 
scrisă cu tibişirul, lăsând publicul să se descurce cum îl 
ajuta. capul. În genere, pentru a simplifica, se adoptase 
soluţia câtorva decoruri, factor comun, care puteau servi 
fără nicio modificare la două sau trei duzini de piese, 
prezentându-se cam aşa: la mijloc un splendid palat 
(splendid e un fel dea vorbi!); la stânga o mare furtunoasă 
cu o corabie de unde o femeie se aruncă în valuri; la 
dreapta, o prea frumoasă uşă de cameră cu o draperie care 
se închide şi se deschide, lăsând să se vadă un pat cu 
superbe pologuri. (Decorul pentru o piesă de memorabil 
succes a lui Hardy, folosit pentru nenumărate alte piese ale 
sale şi ale altora, scrise adesea de hatârul decorului.) 
Bineînţeles, decorul era fixat o dată pentru totdeauna pe-o 
singură pânză, a fundalului. Actorii înaintau ori se 
retrăgeau un pas la dreapta sau la stânga, ca să treacă 
dintr-o ţară în alta, din Scoţia în Persia, şi din 
Constantinopol la Cordova; ieşeau pe-o uşă flăcăi în floarea 
tinereţii şi apăreau pe cealaltă, cu barba de-un stânjen. 

Miracolul acestor „cavaleri ai miracolului” din acea 
vreme este că totuşi izbuteau să atragă o nerăbdătoare 
năvală de public la reprezentaţie, că spectatorii hohoteau 
de râs sau de plâns, că participau din toată inima la 
peripeţiile comediilor şi tragediilor, că se înfăţişau de sârg 
să facă coadă la spectacolele ce continuau câte două sau 
trei zile, ca romanele foiletoane sau ca filmele de pe 
vremea cinematografului mut; ba uneori chiar şi câte opt 
zile la şir, ca tragi-comedia Theag/ine şi Cariclee, una din 
operele de tinereţe ale lui Hardy. Explicaţia e simplă. 


Spectatorii, recrutaţi din mulțimile târgurilor dornice de 
viaţă după atâtea urgii şi cu spiritul nealterat de 
convenţionalismul factice al dogmelor scolastice, de 
artificialele precepte estetizante ale preţioşilor ridicoli de 
toate vârstele şi de ambele sexe, se îmbulzeau, râdeau, 
plângeau şi aplaudau, fiindcă totuşi găseau o iluzie de 
viaţă, o descărcare a bucuriei - fie şi a durerii - de a trăi. 

În acele săli, care încă nu se puteau numi săli de 
spectacol, în acea lumină de feştile şi opaițe care încă nu 
se putea numi lumină, în acea înghesuială îmbâcsită de 
sudoare, de fum, de miasme, „cavalerii miracolului” le 
deschideau deodată zarea spre o lume menită să-i 
consoleze de lumea lor şi s-o facă uitată pentru câteva 
ceasuri, însuşindu-şi tragediile ori tragi-comediile eroilor 
cu care se identificau. Puțin lucru? De disprețuit balsam? 

E însăşi definiţia şi raţiunea de existenţă a teatrului 
de oriunde şi de oricând. 

Universul interior, subconştient al spectatorului, 
ignorat de el însuşi şi proiectat brusc în afară, pe 
dimensiuni care-l depăşesc, dar în care din ungherul său 
pitit se recunoaşte uneori cu teroare, alteori cu alinarea 
unei nostalgii sau revanşe, de cele mai multe ori cu uimire: 
Don Rodrigo şi Ximena, Romeo şi Julieta, Jago şi Othelo, 
Phedra, Cinna, Tartuffe, Ham-lot, Andromaca, Proste, 
coana Chiriţa sau Caţavencu. Se recunoaşte ori crede că 
recunoaşte pe vecin ori pe vecină, deşi modelul de pe 
scenă e croit mai mult după chipul şi asemănarea sa. Nu-i 
şi aceasta o consolare? Comedia îi pare zugrăvirea unor 
nefericiri ridicole, care se întâmplă altora şi de care râde. 
Tragedia, zugrăvirea unor  nefericiri nedrepte şi 
înfricoşate, care l-au păscut şi pe el, ori au pândit-o şi pe 
ea, ca să lăcrimeze pe furiş. lar mai toate comediile îi par 
că sfârşesc cu o căsnicie, precum spunea nu-mi mai 
amintesc cine, numai fiindcă de acolo înainte începe 
tragedia. 

Tânărul jurist din Rouen, în ceasurile libere, 
aşternuse pe hârtie o asemenea comedie fără pretenţii, 
Melita sau scrisorile false, pe care într-o zi a anului 1629 a 


predat-o unui asemenea cavaler al miracolului, actorului 
Mondory, în turneu cu întreaga trupă. Cavalerul 
miracolului cu pricina era cel mai faimos talent actoricesc 
al timpului, cu un glas celebru în toată Franţa; autorul abia 
împlinea douăzeci şi trei de ani, era cu totul necunoscut şi 
pare puţin probabil să fi călătorit vreodată la Paris. Nici nu 
îndrăznea a năzui să-şi vadă comedia jucată acolo. 
Ambiţiile sale mult mai modeste se mărgineau la câteva 
reprezentații în oraşul natal: în cel mai fericit caz poate şi 
în alte târguri provinciale, unde vagabonda trupa pribeagă. 

Mondory, el însuşi fiul unui magistrat din Auvergne, 
poet şi actor, om de cultură şi fire generoasă din familia 
entuziastă a lui Matei Millo al nostru, cum se ivesc mai 
întotdeauna şi mai pretutindeni „fii rătăciţi” în epocile 
febrile de renaştere culturală şi artistică, a adulmecat însă 
de îndată în foile manuscrisului altceva decât un banal 
exerciţiu de amator. Cu o solicitudine de frate mai mare a 
făcut legământ să joace piesa la Paris şi într-adevăr a 
jucat-o în iarna aceluiaşi an, 1629, cu cel mai desăvârşit 
succes. 

Urzeala comediei, de la sine înţeles, complicată în 
mai multe şi prea fanteziste iţe, aşa cum cerea moda 
timpului şi gustul publicului: mistificări, scrisori plăsmuite, 
un personaj fără scrupul, substituindu-se mai în glumă, 
mai în serios, în inima fetei pe care o iubea cel mai bun 
prieten, cu ajutorul acestor răvaşe. Dar în plus ceva cu 
totul nou. Un stil şi un accent de viaţă vie, veridică. 
Spectatorii s-au înveselit, au râs şi au aplaudat. Câţiva 
şoareci de bibliotecă, pentru care textul însemna text scris, 
nu acţiune pe scenă, au găsit însă succesul cam exagerat, 
întrucât autorul nu ţinea socoteală de legea unităţilor din 
Poetica lui Aristotel. 

Un prim avertisment, de care tânărul autor, cu 
imprudenţă, nu s-a prea sinchisit deocamdată, 
mulţumindu-se să replice mult mai târziu, la imprimarea 
textului şi mărturisind cu o subţire ironie normandă că în 
bietul său târg de provincie habar n-avusese de codul 


poetic al lui Aristotel, de obligaţia să complice şi să 
încâlcească intriga şi mai savant, să dea peroraţiilor şi 
dialogurilor un ton şi mai emfatic, în stilul preţioaselor din 
saloanele doamnei de Rambouillet. „O călătorie pe care am 
[acut-o la Paris pentru a vedea cu ochii mei succesul 
comediei Melila - scrie el cu o naivitate ce nu pare chiar 
aşa de naivă, ci mai mult un şumoiag de urzici plesnit 
peste nasul celor cu pricina - m-a informat că piesa nu 
respectase unitatea celor douăzeci şi patru ore; singura 
regulă cunoscută în acea vreme. Mai auzii şi că oamenii de 
meserie o blamau fiindcă avea prea puţine efecte de 
surpriză şi fiindcă stilul era prea familiar. Pentru a face 
faţă cu onoare la obiecțiile acestei cenzuri, printr-un soi de 
bravadă m-am aşternut atunci să scriu altă piesă după 
toate regulile (adică una cu acţiunea limitată la douăzeci şi 
patru ore), cu sumedenie de incidente şi într-un stil cât mai 
nobil, dar care să valoreze te miri ce şi mai nimic. Ceea ce 
am izbutit la perfecţiune!” 

Această piesă de-a doua, care după opinia autorului 
nu preţuia multe parale, e „Clitandra sau inocenta 
eliberată”, unde pentru a satisface pretenţiile criticilor, 
Pierre Corneille a îngrămădit într-adevăr într-un spaţiu de 
douăzeci şi patru ore cele mai extravagante peripeții. Eroii 
se deghizează în păstori, uraganele trăsnesc caii sub 
prinți, o eroină trădătoare scoate ochiul unui senior cu un 
ac de păr, personajele se întrecuid cu promptitudinea 
muşchetarilor din romanul lui Alexandre Dumas, de- 
clamând cele mai sonore şi sforăitoare tirade. Dar talentul 
s-a dovedit mai tare decât intenţiile autorului de a brava 
critica şi publicul. Piesa n-a întârziat să dezlănţuie aceleaşi 
aplauze, bucurându-se de acelaşi succes ca Melita, cu 
respectul primei unităţi a codului Aristotelian, în plus. 
Zarul era aruncat. 

Tânărul şi necunoscutul jurist din Rouen devenea un 
autor de teatru cu faimă la Paris, deşi după datina timpului 
numele lui încă nici nu figura pe afiş sau când figura, era 
imprimat cu litere microscopice. Dar succesele celor două 
piese cu reprezentații alternate se menţinuseră atât de 


statornic, încât trupa lui Mondory, contopită o mă atunci 
cu trupa instalată la „Hôtel de Bourgogne”, când se 
întorcea din turneele provinciale, s-a şi separat, 
încumetându-se să lucreze pe cont propriu de la această 
dată înainte, cu un public fidel, în teatrul ce avea să se 
numească „du Marais”, după numele cartierului periferic 
şi în curs de construcţie, pe terenurile unor foste grădini 
de zarzavaturi. 

A treia piesă reprezentată în anul următor, 1633, 
Văduva sau  Trădătorul pedepsit, depăşeşte toate 
aşteptările trupei, ale publicului şi ale autorului. Chiar 
pedanţii  confraţi care-l cârtiseră şi aveau să se 
înverşuneze cu o duşmănie mult mai neînduplecată şi mai 
meschină peste trei ani, după vâlva Cidului, îl aplaudară în 
unanimitate. George de Scudery exclamă în stihuri: „S-a 
înălţat soarele, retrageţi-vă stele!” Jean Mairet îi închină 
un madrigal nu mai puţin entuziasmat; iar Jean de Rotrou, 
singurul dintre prietenii ce-avea să-i rămână credincios în 
ceasuri de cumpănă şi de restrişte îşi adăugă glasul său în 
corul elogiilor. 

De aici înainte, Pierre Corneille îşi împărţi viaţa şi 
timpul între oraşul natal şi Paris, călătorind când cu 
diligenta, când cu nava pe Sena, legând amiciţii mai 
strânse cu feluriţi confraţi şi viitori rivali, cutreierând 
împreună cu dânşii feluritele ospătarii şi cabarete celebre 
ale vremii, încercând să-şi dea un lustru parizian firii sale 
scorţoase şi reuşind cu mai indiscutabilă izbândă să se 
inspire din viaţa şi din moravurile pariziene pentru piesele 
ce s-au succedat într-un ritm foarte rapid: Galeria Palatului 
la 1634 şi Subreta sau Dama de companie în acelaşi an, 
Piaţa regală în 1635. Fiecare nouă piesă vădea un nou 
progres în profilarea caracterelor şi în observaţia vieţii, în 
stil şi în năzuinţa de a trece de la farsă la comedia înaltă 
de caracter. 

Prestigiul atâtor succese nedezminţite de la o piesă 
la alta, l-a constrâns pe Pierre Corneille să primească a fi 
înregimentat şi în echipa de onoare aleasă de cardinalul 
Richelieu pentru a executa la comandă piesa Comedia 


Tuileriilor, cu subiectul imaginat de înaltul sfetnic al lui 
Ludovic al XIII-lea şi versificată în asociaţie poetică pe 
acţiuni împreună cu celebrităţile astăzi aproape uitate ale 
epocii: Colletet, d'Etoile, Boisrobert şi Rotrou. Dar alături 
de ceilalţi patru colaboratori foarte docili şi servili, el 
singur şi-a permis a întocmi un act viu, nervos şi artistic, 
construit după chipul şi inspiraţia sa, nu a car. dinalului, 
încât şi-a asigurat încă odată cu o nouă imprudenţă altă 
notă proastă în cartea neagră a atotstăpânitorilor şi a 
amicilor cu spinarea mai elastic încovoiată, ca un rebel 
incomod, lipsit de cel mai elementar simţ al respectului şi 
convenienţelor - eroare ce nu se iartă şi avea să-i scoată 
independenţa pe nas cu vârf şi îndesat în timpul cel mai 
scurt, peste un an. 

Până atunci, trupa lui Mondory în plină prosperitate 
şi mafcând o pasiune creşeândă a parizienilor pentru 
teatru, datorită cu deosebire tânărului autor de la Rouen, 
reprezintă Medeea, prima tragedie corneliană în înţelesul 
strict al cuvântului, dar în stilul pompos al lui Seneca, 
precum şi Jocul amăgirii, piesă plină de semnificaţii 
ascunse şi complexe, de-o temeritate şi de-o vivacitate într- 
adevăr shakespeareană, care ne obligă la un popas de mai 
minuțioasă analiză, fiindcă ne va explica într-o bună 
măsură lupta permanentă a lui Corneille, a geniului său 
întraripat, cu legile formaliste ce-aveau să-i reteze aripile 
şi să-i mutileze elanul creator nu o dată. 

E greu fireşte, să ne imaginăm şi să reconstituim 
impresia acestei piese străbătute de apariţii fantastice şi 
baroce, asupra spectatorilor parizieni din veacul al XVII- 
lea. 

Însuşi Pierre Corneille o numeşte „Un strange 
monstre” - „un monstru straniu“, poate fără să creadă 
deplin în ceea ce spune, cu aceiaşi maliţie normandă ce 
revine ca un reflex de apărare, de câte ori contemporanii îl 
pun la zid şi îl judecă neînduraţi cu codul lui Aristotel în 
mână. Un monstru straniu? Dar majoritatea pieselor lui 
Shakespeare,  straniul geniu universal al tuturor 
popoarelor şi tuturor veacurilor, nu sunt şi ele în acest caz 


tot atâtea exemplare de monştri încă şi mai stranii? 

Pentru a ne dispensa de orice alte comentarii 
ipotetice, menţionând doar că piesa s-a jucat cu 
neîntrerupere treizeci şi cinci de ani la şir, la Paris şi în 
toate  burgurile provinciale, să ne rezuroiim la o 
reprezentaţie din 1937, cu mijloacele şi în spiritul cel mai 
modern. Spectacol pus în scenă de inegalabilul artist şi 
interpret Louis Jouvet, la Comedia Franceză, unde din 
întâmplare am avut parte şi noroc să asist atunci. 

Într-o grotă din Touraine, bagheta magică a unui 
vraci desparte lespezile de stâncă, pentru a lăsa să apară 
un imens fundal negru pe care se profilează agitându-se 
costume aurii, fără trupuri, fără figuri, fără braţe. Decor şi 
atmosferă de basm - cam bizare, sinistre chiar, dar de cea 
mai autentică esență  shakespeareană. In această 
atmosferă şi în acest decor ireal, de basm şi vedenii cu 
strigoi, un tată desperat îşi caută feciorul rătăcit, Clindor, 
pe care într-un acces de mânie l-a silit cândva să fugă de 
acasăi luându-şi lumea în cap. Iar vraciul îşi desfăşoară pe 
fundalul macabru, fantomal, toate peripeţiile 
fantasmagorice ale numitului Clindor, ajuns valetul unui 
individ fanfaron şi poltron, Matamore, îndrăgostit de iubita 
lui, săvârşind diferite isprăvi abracadabrante, omorând 
rivali în duel, pentru ca la sfârşit să apară împreună cu 
femeia iubită în plină dramă şi în costume de fastul cel mai 
teatral cu închipuire. Amândoi pier ucişi de al treilea 
personaj devorat de gelozie. Nebun de durere şi de 
remuşcare, tatăl izbucneşte în suspine, pe când vraciul 
generos printr-un episod revelatoriu - împărţirea unei 
reţete serale între actorii unui spectacol - îl lămureşte că 
totul a fost numai un „joc al amăgirii“ şi că n-a asistat 
decât la actul final al unei tragedii, unde rolul principal îl 
jucase numitul Clindor; devenit actor. 

Piesa străbătută aşadar de nu ştiu ce element feeric 
şi neliniştitor, de ironie şi enigmatice simboluri, care indică 
o strună - o gamă întreagă - a geniului creator al lui 
Corneille, toate nebănuite îndeobşte de lectori şi de 
spectatori, toate abandonate în aparenţă mai târziu de 


autor, dar revenind subtil, viclean, nostalgic, în cele mai 
neaşteptate clipe şi episoade ale întregii sale opere. Cum 
sublinia cu prilejul acelei, reprezentații un comentator al 
vieţii şi al operei lui Pierre Corneille, cu destinul îndestul 
de nefericit în timpul invaziei germane în pranţa; şi cum 
remarca înainte de el, prin 1912, Jean Richepin într-o 
conferinţă presărată de foarte ingenioase observaţii şi 
analogii, această comedie premergătoare Cidului, jucată în 
acelaşi an cu Cidul, mai dă de gândit şi pentru alte motive 
încă mai demonstrative. Zugrăvind pe faimosul Matamore, 
oşteanul veteran, fanfaron şi palavragiu, strănepotul 
aproape de două ori milenar al lui Pyrgopolinice din Miles 
Gloriosus, comedia lui Plaut, marele Corneille nu a creat 
numai un tip literar şi teatral ce şi-a schimbat porecla în 
renume (Mala-Moros, în limba spaniolă ucigătorul de 
mauri) ci s-ar putea spune că împins de demonul aceleiaşi 
bravade despre care pomenea singur, a anticipat într-o 
versiune de parodie, o sumedenie din eroii sublimi ai 
tragediilor sale de mai târziu, ca şi ai tragediilor scrise de 
alţii. 

Matamore, analizând mai adânc, nu e oare Don Diego 
şi bătrânul Horaţiu? Nu e Don Cesar de Bazan şi Cyrano 
de Bergerac, cu spiritul unei culegeri a vremii de aşa- 
numitele  Rodomontades espagnoles, care zeflemiseau 
sonorul cavalerism ea s-tilian? Ba într-o oarecare măsură, 
nu e chiar şi o altă versiune pe muchie de cuţit a lui Don 
Rodrigo, Cidul Campeador privit sub alt unghi optic? Cu 
deosebirea că Matamore se mărginea la bravura imaginară 
cu vorba, pe când Don Rodrigo, după vorbă o mai dovedea, 
depăşind-o, şi cu fapta, cu spada, cu arma. 

Această ambivalenţă scriitoricească, această ispită 
temerară de a înfăţişa aproape paralel două versiuni ale 
eroismului, unul sub aspect satiric şi bovaric, altul sub 
aspectul sublim, este caracteristic pentru geniile cele mai 
reprezentative ale epocii şi se explică printr-un anume 
climat istoric al vremurilor. Nici feluriţii Matamori, nici 
feluriţii Don Rodrigo, nu erau prea departe de dânşii în 
timp şi în spaţiu. Mai circulau încă şi alte încarnaţii mai 


puţin excesive printre contemporani. Shakespeare i-a 
sintetizat înainte cu câţiva ani în Falstaff şi în eroii 
tragediilor sale istorice; Cervantes, în Don Quijote 
luptătorul cu morile de vânt, prin care pretindea că va 
lichida romanul cavaleresc, pentru ca mai apoi, înainte de 
moarte să scrie el însuşi alt roman, Persiles, un specimen 
de alt Amadis, de cel mai tipic cavalerism medieval, parcă 
voind să se răscumpere şi să se elibereze de-o mustrare. 
Astfel de dualism exteriorizat în operele de creaţie, să nu 
însemne oare expresia unei lupte a autorilor cu un dualism 
lăuntric, cu alternanţa celor două strune, a sublimului şi a 
satirei? Un Dante, un Goethe, un Racine sau un Victor 
Hugo, care nu prea ştiau să zâmbească, au fost cruţaţi de 
asemenea lupte. Dar spre norocul literaturii şi spre 
diversitatea operei lor, nici Shakespeare, nici Cervantes, 
nici Moliere şi nici Gogol nu şi-au găsit o pace atât de 
comodă şi monocordă. Şi cu atât mai mult Pierre Corneille, 
care în afară de lupta cu el însuşi, în el însuşi, a dus toată 
viaţa un război înăbuşit, subteran, o guerrilla de partizan, 
cu obtuzitatea şi conformismul unor anume contemporani 
înfipţi în pâine, cu  platitudinea  mediocrităţii, cu 
improvizații şi neautorizaţii procurişti ai lui Aristot, cu 
regimul dictatorial al Regelui-Soare tot aşa de intransigent 
în literatură şi artă, ca 

şi în politică, în sfârşit, cu Academia Franceză, aşa 
precum se va vedea şi se va dovedi. 

* 

lată-ne ajunşi, în fine la Cidul, piatra de hotar a 
literaturii franceze şi piatra de temelie a clasicismului 
francez! 

Data când s-a reprezentat Cidul de către aceeaşi 
trupă a lui Mondory, nu este precisă. Ultimele zile ale lunii 
decembrie din anul 1636, probabil cu prilejul sărbătorilor 
de Crăciun sau în ajunul Anului Nou. Cert este că 
reprezentaţia a avut un răsunet imens şi că s-a transformat 
într-un eveniment istoric. 

Până atunci, cum am văzut, piesele junelui jurist din 


Rouen se bucuraseră de succese; de foarte mari şi 
neîntrerupte succese. Cidul a însemnat însă altceva. 

Un triumf. 

Până atunci, Pierre Corneille cucerise o netăgăduită 
celebritate la Paris şi în toate oraşele Franţei cutreierate 
de trupele nomade, „cavalerii miracolului”. Triumful 
Cidului însemna însă altceva, de altă calitate. 

Gloria! 

Desigur, vâlva prea gălăgioasă a unei opere de 
creaţie literară şi entuziasmul prea frenetic al publicului 
nu întotdeauna demonstrează ceva. Nu întotdeauna e şi o 
chezăşie a valorii sale reale. Nicio anticipație - măcar 
aproximativă - a verdictului pe care îl va pronunţa fără 
apel, viitorul. 

Mai ales când e la mijloc o operă dramatică. 
Dimpotrivă chiar. 

Numai timpul, iarăşi ne întoarcem la el, numai 
timpul, marele arbitru fără de greş, poartă grija să 
risipească amăgirile şi să restabilească proporţiile normale 
şi durabile. El repară erorile. El subliniază şi ratifică 
excepţiile. El pecetluieşte dreptatea cea mare şi ultimă, în 
literatură, în teatru, în artă, ca şi în toate, pe orice tărâm.» 

Când însă la finele lunii decembrie din anul 1636, un 
teatru din Paris, cu mijloace modeste, cu sala 
neîncăpătoare, cu scena îngustă cât un podiu de spectacol 
şcolăresc, cu decorurile scorojite şi universale pentru teate 
piesele din toate epocile istorice şi cele mai neaşteptate 
regiuni geografice, cu lumini plă 


pânde de opaiţ şi cu scaune şchioape, dar cu artişti 
însufleţiţi de talent şi de pasiune, când un asemenea teatru 
sărăcuţ dar curajos s-a încumetat să joace Cidul, tragi- 
comedia tânărului Pierre Corneille din Rouen, rămas 
provincial incurabil până la sfârşitul vieţii - triumful a fost 
spontan şi fără precedent. Poporului i-a mers de îndată la 
inimă zbuciumul patetic al celor doi eroi principali, Ximena 
şi Don Rodrigo, lupta dintre pasiune şi voinţă, dintre 
pasiune şi datorie, dintre pasiune şi onoare; lupta dintre 


sentiment şi datorie, dintre inimă şi minte. 

lată o dată istorică, decisivă, când poporul dintr-o 
sală populară de spectacol a ştiut să vadă mai clar 
omenescul profund al acestei lupte de pe scenă şi să simtă 
mai generos, mai nobil accentele autenticului geniu 
creator, decât Academia Franceză, decât critica pedantă şi 
fosilizată, scolastică, a epocii; decât confrații pizmăreţi şi 
mofluzi, autori de râncede piese fără ecou, care s-au 
năpustit in corpore, coalizaţi cu instinctul gregar al 
mediocrităţii, spumegând de indignare şi agitând paloşe de 
sărmană tinichea să  decapiteze pe Corneille, să 
facăharcea-parcea Cidul şi să  reîntroneze cultul 
mediocrităţii călduţe şi molcuţo a vechilor tipicuri 
convenţionale, ciugulite şi dezmormântate de circumstanţă 
din opurile lui Aristot. _ 

Sfârşea o epocă. Începea alta. 

În negurile încă nprisipite ale Evului Mediu, în 
mărăcinii şi  bălăriile drumurilor  întortocheate şi 
dibuielnice, Cidul lui Pierre Corneille despica o cale nouă. 
Deschidea alte orizonturi, făcea să vibreze în sensibilitatea 
omenească şi în cugete o coardă care încă nu sunase. 

Destul să situăm piesa în spaţiu şi în timp. 

Astăzi, datele istorice nu ne spun prea mult şi prea 
multe. Se estompează într-o ceaţă uniformă, în care 
distanţele de la un deceniu la altul, de la o jumătate de 
veac la alta, nu prea par de vreo însemnătate deosebită, 
încât ne-am deprins nici să nu le reținem. Rămân cifre 
moarte şi fără semnificaţie în manuale, în tratate, în 
enciclopedii. Contemporanii însă le trăiau cu toată 
intensitatea şi le simțeau apăsând asupra lor, înăbuşindu-i 
ori despicându-le ca o perdea deschisă o zarişte pe care 
părinţii lor nici nu o bănuiau. Să reconstituim deci câteva 
momente. 

Giordano Bruno, filosoful italian, care ţinuse 
prelegeri la Paris, combătând scolastica şi aristotelismul, 
fusese ars pe rug la Roma, în 1600, cu treizeci şi şase de 
ani înainte de premiera Cidului. Lueillo Vanini îndurase 
acelaşi supliciu în 1619, la Toulouse. Campanella, alt 


duşman al scolasticei, mort la 1639, îşi trăise ultimii 
douăzeci şi şapte de ani ai vieţii în temniţa, supus de 
treisprezece ori la tortura sadică a inchiziţiei. Galileo 
Gallilei, ilustrul matematician, fizician şi astronom, în anul 
1633, la vârsta de şaptezeci de ani, ca să scape de rug şi 
de supliciile inchiziţiei, abjurase toată doctrina sa înaintată 
ca să exclame totuşi: „E pur şi muocel' şi aşa mai 
departe... 

După datele tratatelor de istorie, Evul Mediu sfârşise. 
Dar în realitatea cea de toate zilele, bine şi amar simțită de 
contemporani, teroarea  beznelor continuă cu o 
înverşunare încă şi mai cumplită. Sărmanul Aristot, unul 
din cei mai înaintați cercetători şi cugetători ai epocii sale, 
ajunsese printr-o abjectă derâdere, instrumentul şi 
justificarea celor mai monstruoase prigoane, împotriva 
urmaşilor care-i duceau făclia mai departe. Marii scriitori 
contemporani cu Giordano Bruno, cu Vanini, cu 
Campanella, cu Galileo Gallilei, nu se lăsaseră mai prejos. 
Indiferent de obârşie, de gen literar şi de patrie, 
recunoşteau lui Aristot ce este de recunoscut, şi îşi vedeau 
cu orice risc şi împotriva tuturor prejudecăţilor de creaţia 
lor, care purta pecetea timpului. William Shakespeare - 
destinat să rămână unic şi fără urmaşi prin tumultul 
inegalabil al geniului său creator - murise cu două decenii 
înainte de reprezentarea Cidului, care nu ar fi fost de fel 
străin viziunii sale. Murise în acelaşi an cu Miguel 
Cervantes, autorul celui dintâi roman în sensul modern al 
cuvântului. 

x 

Era o simplă coincidenţă de date istorice? Nu. 

Amândoi, şi Shakespeare şi Cervantes, statorniciseră 
cu opera lor pietrele de hotar dintre acele două lumi. 

Dar cum ţinu-em să amintesc, negurile stătute şi 
asfixiante ale scolasticei mai stăruiau încă la joncţiunea 
aceasta dintre două lumi, dintre Evul Mediu şi Renaştere, 
în pofida rigidelor date istorice. 

Opera dramatică a lui Shakespeare, cuprinzând cele 
treizeci şi şapte de piese atât de uluitoare prin diversitatea 


lor, se tipărea în Anglia în prima cdifiune a lui Jaggard şi 
Blount; dar sunt prea puţine indicaţii şi chiar probabilităţi 
că tânărul Pierre Corneille să fi citit, poate măcar să fi 
auzit despre vreuna, în schimb, romanul lui Cervantes, ca 
de altminteri toată literatura Spaniei din „veacul ei de 
aur”, număra în Franţa aproape tot atâţia cititori şi 
admiratori, câţi în patria lui Lope de Vega şi a lui Calderón 
de la Barca. Romanul Don Quijote a fost tradus imediat în 
limba franceză, şi editura Flaminarion din Paris, în colecţia 
sa de clasici universali răspândită în sute de mii de 
exemplare, menţine şi acum versiunea acestei prime 
traduceri pentru calităţile deosebite şi savuroase ale unei 
limbi autentice de epocă. In acelaşi an când trupa lui 
Mondory jucase Melita, întâia piesă a lui Pierre Corneille, 
trupele din provincie reprezentau Nebuniile lui Cardemio, 
comedie pastorală extrasă de un oarecare Pichou tocmai 
din episodul inclus de Cervantes ca o povestire 
independentă în romanul său şi alte trupe în turneu nu 
conteneau a juca piesa mai veche, Celestina a lui Fernando 
de Rojas, care a desfătat vreo două sau trei generaţii de 
spectatori, cu nesfârşitele-i peripeții în nici mai mult, nici 
mai puţin, de douăzeci şi unu de acte. 

Pentru literatura franceză şi pentru publicul francez 
nu existau Pirinei. Operele scriitorilor spanioli se simțeau 
în Franţa ca la ele acasă. Şi cu atât mai familiar, mai 
direct, sunau în urechea lui Corneille, bun cunoscător al 
limbii spaniole, care se adresa de-a dreptul textelor 
originale. 

Nu însă de la Alarcón, de la Lope de Vega, de la 
Cervantes ori de la Tirso de Molina putea să înveţe Pierre 
Corneille legile celor trei unităţi aristoteliene, socotite de 
comentatori bucheri indispensabile tragediei perfecte. Toţi 
aceşti mari creatori se dispensaseră de ele, socotindu-le 
depăşite. Lope de Vega o declarase răspicat în al său Arte 
nuevo de hacer comedias; iar Cervantes mărturisise tot 
atât de răspicat: „Când am de scris vreo comedie, ferec cu 
şapte chei toate preceptele teoretice ale artei, scot pe 
Terenţiu şi pe Plaut din bibliotecă fiindcă ei nu mă judecă 


şi nu mă acuză; căci adesea adevărul strigă din răsputeri 
prin foile cărţilor mute”. De altfel, în Don Quijote, ca 
supremă ironie, nu pusese el nu mai ştiu ce prelat din 
Toledo. 

3 - Corneille - Teatru să numească un magistrat cu 
sarcina de a interzice toate piesele care se abat de la legile 
aristoteliene? 

În Spania Inchiziției se putea glumi aşadar pe 
această temă, fără primejdie. În Anglia lui Shakespeare şi 
Ben Jonson de asemeni. În Franţa lui Pierre Corneille, nu, 
sub niciun cuvânt, cum avea s-o simtă pe propria-i piele 
îndată după triumful Cidului - şi mai târziu, toată viaţa, pe 
socoteala întregii sale opere, brăzdată de cicatrici, 
mutilată de vameşii şi fariseii pitiţi sub pulpana mantiei lui 
Aristot, ca să-l lovească pieziş şi trădatnic, pe la spate, de 
câte ori le-a venit la îndemână. 

E un mizerabil, un odios capitol de istorie literară, 
care nu figura în glorioasa apologie a secolului lui Ludovic 
al XIV-lea, Regele-Soare, întocmită pe vremuri de Voltaire. 
Datoria omenească şi scriitoricească ne obligă să-i 
cercetăm cauzele şi efectele mai stăruitor, fiindcă 
ilustrează o epocă şi un climat atât de neprielnic şi 
dăunător creaţiei, împotriva celor mai făţarnice şi 
mistificatoare legende. În anii târzii ai bătrâneţii, marele 
Voltaire în Comentariile asupra lui Corneille scrise la 1764, 
când împlinea şaptezeci de ani, şi-a răscumpărat cu 
prisosinţă şi într-un chip magistral, uşurătatea cu care 
pospăise afirmaţiile şi sistematizările cu totul arbitrare, 
pomenite la începutul acestor însemnări. Ca atare, ne vom 
referi deci şi la ele, pentru a reconstitui adevărul cel 
adevărat. 

Adevărul cel adevărat este că triumful Cidului luase 
de îndată proporţiile şi caracterul unui eveniment revărsat 
dincolo de matca şi dimensiunile, de durata efemerelor 
ahtieri teatrale. 

Un eveniment istoric, naţional. 

După vâlva primelor reprezentații şi după spontanele 
acla-mări ale poporului simplu, care alcătuia îndeobşte 


publicul spectacolelor plătite cu voie bună la înghesuială, 
cu larmă, cu participare directă la peripeţiile eroilor de pe 
scenă, cu hohote robuste de râs şi lacrimi înduioşate de 
plâns, vâlva prinsese aripi să se înalțe de jos în sus şi către 
sferele aristocrației afectate a saloanelor, către mărimile 
mult mai pretenţioase ale curtenilor blazonaţi, împerucaţi 
şi înmănuşaţi, cu pene de struţ la pălărie, cu jabouri şi 
manşete de dantelă. Iar toate mărturiile contemporanilor, 
confirmă fără nicio excepţie că în primele luni tragi- 
comedia lui Corneille a fost întâmpinată şi de acest public 
năzuros, cu aceeaşi unanimă încântare. 

Intr-un răvaş al lui Mondory, actorul care-l încarna pe 
Don Rodrigo, răvaş adresat la începutul lunii ianuarie 1637 
eruditului şi scriitorului de mare prestigiu Guez de Balzac, 
fost astru de primă mărime în saloanele doamnei de 
Rambouillet şi retras mai apoi în singurătatea 
morocănoasă a unui conac de ţară pentru a se desolidariza 
de frivolitatea şi intrigile de la curte, se poate citi: 
„Publicul se îmbulzeşte atât de numeros la uşile noastre şi 
sala a devenit atât de neîncăpătoare, încât toate ungherele 
teatrului unde se ghionteau altă dată valeţii de casă şi 
pajii, s-au transformat în locuri de favoare pentru 
doamnele cele mai distinse şi scena e ornată în 
permanenţă de crucile albe ale cavalerilor celor mai înalte 
ordine”. (Căci, precum se ştie, ca să nu se amestece cu 
vulgul, nobilii asistau la spectacol direct pe scenă, la doi 
paşi de actori şi mai ales de actrițele cu nuri şi cu 
picăţele). Scrisorile celebrei marchize de Sévigné revin 
stăruitor la orice prilej asupra acestui triumf general 
recunoscut: „Beau comme le Cid| - frumos ca Cidull” 
deveni în scurt timp expresia supremă a entuziasmului, fie 
că era vorba de un superb prunc nou-născut, viitor marchiz 
ori viitoare contesină, de-o superbă pânză de Rubens, de-o 
superbă rochie cu panglicuţe şi falbalale ori de-un nobil 
caracter omenesc, din cele nestigmatizate în Caracterele 
lui La Bruyere, sub ocrotitoarele auspicii ale lui Teofrast. 
Traducătorii dădură zor ca niciodată până atunci să 
tălmăcească piesa în mai toate limbile popoarelor 


europene unde  străbătuse adierea înviorătoare şi 
primăvăratică a Renaşterii, chiar şi în Spania, patria de 
obârşie a Cidului Campeador şi a lui Guilen de Castro, de 
la care se inspirase Pierre Corneille. 

Ludovic al XIII-lea, palul şi fantomalul urmaş la tron 
al lui Henric al IV-lea, manevrat ca o docilă marionetă 
monarhică de mult mai voluntarul şi dibaciul politician 
Richelieu, descoperi totuşi o drojdie de energie pentru a 
porunci ca piesa să fie jucată de trei ori la palatul Louvre- 
ului; şi însuşi cardinalul Richelieu, neglijând pentru o clipă 
ecourile şi răstălmă 

cirile politice ale tragi-eomediei adaptate cu atâta 
imufletire de toate categoriile de spectatori, catadicsi s-o 
onoreze cu două reprezentații de gală, pe scena 
particulară a palatului său inaugurat de curând. 

Deci triumf deplin, unanim, pe toată linia, 
deocamdată fără nicio umbră la orizont. 

Triumf recunoscut şi de către glotimea cea mare şi 
unanimă a Parisului, care sosea la spectacol bălăcindu-se 
în noroaiele uliţelor sau călărind pe catâri, cum erau 
mijloacele de Iocomoţiune ale mulţimii nevoiaşe din acea 
vreme într-o capitală fără habar de urbanism, de igienă, 
mătură şi trotuar; recunoscut şi de către aristocrația cu 
nasul de ceară, care se înfăţişa la spectacol în caretele 
aurite cu blazon, în lecticile împresurate de paji sau 
săltând în şeile şi în scările cailor de rasă ale 
muşchetarilor, drapaţi în pelerinele lor purpurii cu imense 
cruci brodate în fireturi de argint. 

După două secole, cel mai autorizat şi mai bine 
informat istoriograf şi critic al literaturii franceze, cu un 
caracter omenesc dubios şi adeseori prea suspect în 
judecata  pizmăreaţă a contemporanilor, dar cu o 
incontestabilă pătrundere în aprecierea fenomenelor 
literare şi istorice de mult consumate şi validate de timp, 
Sainte-Beuve, fixa momentul în această substanţială şi 
evocatoare prezentare: „De îndată ce a pus piciorul în 
nobila poezie a Spaniei, el (Pierre Corneille) se simţi la 


dânsul ac să în propria sa patrie. Geniu loial, pătruns de 
demnitatea onoarei ţi-a moralei, păşind întotdeauna cu 
fruntea sus, nici nu ar fi fost cu putinţă să nu simtă o 
simpatie spontană şi profundă pentru eroii cavalereşti ai 
acestei brave naţiuni. Impetuoasa ardoare a inimii sale, 
sinceritatea lui de copil, devotamentul lui neclintit în 
prietenie, melancolica lui resemnare în iubire, cultul 
datoriei, caracterul lui nevătămat de orice fel de egoism, 
naiv şi sobru, sentenţios, splendid de mândrie şi nobilă 
dominare de sine, toate îl mânau în chipul cel mai firesc 
spre genul artei spaniole - drept care o îmbrăţişa cu 
fervoare, o acomoda poate fără a-şi da seama deplin, cu 
înclinările naţiunii şi ale secolului său, făurindu-şi o 
originalitate unică în roiala atâtor imitații banale câte se 
vânturau în jurul lui. Închizând parcă ochii la ele, şi rapid, 
prin instinct, el intră de la primu-i pas, direct, în sublim, în 
glorios, în patetic, ca într-un domeniu familiar, şi ştie să 
exprime aceasta într-o limbă superbă şi simplă, pe care 
toată lumea, de toate tagmele, o înţelege şi care nu-i 
aparţine decât lui. La ieşirea de la prima reprezentaţie a 
Cidului, teatrul nostru fost într-adevăr întemeiat în sfârşit; 
Franţa întreagă s-a identificat cu marele său Corneille; şi 
poetul triumfător, care după pilda eroilor săi vorbeşte 
despre sine cum gândeşte, se simţi în drept să proclame 
fără teamă de dezminţire, în aplauzele admiratorilor şi 
întru desperarea invidioşilor: Știu ceea ce vreau...” 

Toate acestea, ratificate de-un Sainte-Beuve, care nu 
e un compilator oarecare de platitudini lozincarde, 
înfăţişau şi înfăţişează până în ziua de azi adevărul cel 
adevărat, adevărul curat, importanţa şi semnificaţia 
Cidului, rolul geniului lui Corneille în fundarea teatrului 
clasic francez, adeziunea spontană şi unanimă a 
compatrioţilor şi contemporanilor, indiferent de categoria 
socială. Cine ar mai avea cuvânt să le pună la îndoială 
astăzi? 

Dar atunci, în acei ani 1636 şi 1637, alt adevăr tot 
aşa de adevărat - inevitabilul, eternul dos al medaliei - 
avea să strâmbe întrucâtva cumpăna viitorului şi printr-o 


infamă coalizare să ştirbească libera evoluţie a lui Pierre 
Corneille, vocaţia şi destinul geniului său creator, şi poate 
implicit, într-o anume şi dăunătoare măsură, însăşi libera 
şi fireasca evoluţie a clasicismului francez. 

Şi anume, adevărul că mai niciodată un triumf al 
geniului creator, al autenticului geniu creator, n-a scăpat 
de contrar ofensiva josnicelor nimicnicii omeneşti, de 
filistinismul şi fariseismul mediocrităţilor sterpe, cenuşii, 
searbăde, nule şi neavenite, care tulburate în pacea lor 
confortabilă, se alătură şi se organizează prin instinctul de 
conservare, pentru a zădărnici tot ce e nou, tot ce e 
curajos, înaintat, nobil, deschizător de alte drumuri şi de 
alte orizonturi, deci pernicios speciei. 

S-ar spune că e aproape - ori pentru a mă rosti mai 
exact - că era aproape o lege a lumii de ieri şi de alaltăieri, 
bazată în artă şi în literatură tot pe acelaşi principiu al 
concurenţei feroce din orice domeniu, care la adăpostul 
rutinei, al conformismului şi prejudecăţilor, solidariza şi 
coaliza automat puzderia nulităţilor profitoare deţinătoare 
de situaţii şi de onoruri, câştigate prin slugărnicie. Uneori, 
faptul se limita la o sumedenie de tragedii individuale, 
foarte frecvente şi foarte banale în istoria literaturii şi 
artelor, chinuind amara existenţă a nenumăratelor genii şi 
scurtându-le viaţa, odată cu elanul creator, cum s-a 
întâmplat cu Mozart sau Chopin, eu Puşkin sau Lermontov, 
eu Eminescu şi Shelley sau Keats, cu Luchian ori cu atâţia 
scriitori, poeţi, pictori şi compozitori omorâţi cu zile în 
fiinţa lor omenească şi în opera de creaţie, rămasă 
neisprăvită pentru totdeauna, lipsită de încununarea 
maturității care se pregătea şi se anunţa încărcată de 
roadele în pârgă. Alteori însă, cum s-a întâmplat cu Pierre 
Corneille, asemenea coaliţii au dus la un rezultat încă şi 
mai funest, (dacă se poate imagina), fiindcă fără să-i reteze 
prematur zilele, s-au înverşunat să-i altereze opera în 
esenţa ei de-a lungul unei vieţi întregi. I-au abătut-o mereu 
de la calea firească, au sugrumat-o metodic şi i-au pus 
plumb în aripi, diminuându-i astfel plenitudinea tuturor 
resurselor şi posibilităţilor, schematizând-o şi 


devitaminizând-o de la origine, răpindu-i tot de la origine 
multitudinea perspectivelor de mai fertile influenţe şi 
orientări asupra urmaşilor - în speţă asupra clasicismului 
francez. Pierre Corneille, odată cu Cidul se vestea colcăind 
de cele mai diverse şi mai complexe, de cele mai curajoase 
şi mai inovatoare elemente vitale ale creaţieiartistice. 
Curând însă, după ceea ce toţi au numit triumful Cidului, 
care de fapt avea să se transforme pentru el într-o 
înfrângere, într-o încătuşare dinafară a geniului creator, 
vreme de aproape jumătate de veac, până la moarte, va 
rămâne altul. 

Triumful Cidului, ca prim efect, ce consecinţă 
imediată a avut pentru micul univers al confraţilor şi 
„Tivalilor” lui Corneille, pe care el nici măcar nu-i 
considera rivali? Un jalnic, un catastrofal efect, semănând 
alarmă şi panică în băltoaca lor unde se prăsiseră şi 
prosperau. Trei piese; tustrele, trei dezastre una după alta. 
Amantul liberal al lui Georges de Seudery, Athc-nais şi 
Roland de Mairet căzură tuflite plăcintă de la primul 
spectacol, în  râsetele  baţjocoritoare şi  fluierăturile 
spectatorilor, fiindcă deodată publicul, indiferent de 
categoria socială şi de pregătire intelectuală, adulmecase, 
simţise, intuise, pricepuse că teatrul mai putea însemna 51 
altceva decât scrima galantă şi superficială a cavalerilor cu 
spade de tinichea, altceva decât peripeţiile convenţionale 
şi mălăieţe ale pastoralelor din ultimul sfert de veac, 
altceva decât ceea ce fusese până atunci. Cum jţ puteau 
oare să i-o ierte aceasta marelui Corneille, măruntele şi 
găunoasele şi meschinele victime ale suflului nou pe care î] 
c adusese pe scenă Don Rodrigo şi Ximena, eroii Cidului 
său? 

Nici nu i-au iertat-o/ 

Toţi au ridicat glas să protesteze în cor, nu în numele 
mediocrităţii şi neputinței lor congenitale. Ci în numele 
respectului pentru trecut; în numele legilor aristoteliene 
de care îşi aduseseră subit aminte şi pe care dânşii le 
călcaseră mai întâi călcând şi în toate străchinile 
dramaturgiei; în numele unei tradiţii care nu exista şi care 


din nenorocire, o dată instaurată, s-a dovedit a nu fi decât 
un obstacol, o frână, în locul unui fecund izvor de 
împrospătare a viitorului, cu măiestrie captat, disciplinat, 
reactualizat, aşa cum o înţelesese Corneille şi aşa cum 
procedase cu o atât de desăvârşită artă deocamdată în 
Cidul, pregătindu-se să extindă experienţa mai amplu şi 
mai rodnic încă, în viitoarele-i creaţii. 

Georges de Scudery, cel cu „a răsărit soarele, 
retrageţi-vă. stele”, adus brusc la alarmanta realitate, 
descoperi atâtea pete în soare, adică în tragi-comedia lui 
Corneille, încât nu-l mai rabdă inima să nu le dea în vileag 
pentru lămurirea publicului stupid şi vulgar, care aclama 
scandalos Cidul şi fluiera capodoperele sale. Mairet nu se 
lăsă mai prejos, ca unul care avea de două ori atâtea 
socoteli şi nădufuri, pentru două piese căzute, nu una 
singură la părinţi. Boisrobert, secretarul cardinalului 
Richelieu, a treia victimă lovită în ambiţii, găsi o cale mult 
mai subtilă de reacţie, confecţionând o parodie a Cidului 
jucată de valeţii, de bucătarii şi grăjdarii săi, care 
bagatelizau replicile cele mai patetice şi mai emoţionante, 
cu triviale variante în derâdere, ca de-o pildă dialogul 
dintre Don Diego şi Don Rodrigo, eu care începe scena 6: 

„Ai inimă, Rodrigo?” 

„Pe loc ţi-aş arăta, De nu mi-ai fi părintel... “ 

In parodia lui Boisrobert, cu mare succes de ilaritate 
ca atâtea alte inepţii, dialogul printr-un răutăcios joc de 
cuvinte se substituie dialogului curent dintre doi inveteraţi 
cartofori: 

„Rodrigue, as-tu du coeur?” 

„Je? i-ai que du carreau”. 

Ceea ce în româneşte, s-ar traduce cu aproximaţie: 

„Rodrig, ai tu vreo cupă?” 

Nu am decât carale”. 

Astfel se iscă, nu din senin, ci dintr-o premeditată 
punere la cale a rataţilor mult dezbătută „Ja querelle du 
Cid”, cârteala şi „gllceava Cidului” sau mai bine zis pentru 
a-i reda accentul de autentică vulgaritate  „cârâiala 
Cidului”, care a făcut să apară într-un singur an vreo 


patruzeci de broşuri, pamflete, opuscule, foi volante, 
severe şi docte acte de senzaţie, stihuri, epigrame, violente 
apostrofări, perfide învinuiri de plagiat şi cu precădere 
învinuiri de schismă şi de profanare literară, fiindcă 
autorul Cidului nu respectase cu toată pietatea legile lui 
Aristot. Un singur glas se pronunţă de la distanţă cu 
sinceră, cu onestă şi ironică demnitate de partea lui Pierre 
Corneille, eruditul şi pustnicitul Guez de Balzac. O singură 
abţinere: Rotrou, autor şi el al unor numeroase tragedii 
reduse la neant de triumful Cidului, dar prieten care 
depăşindu-şi umilita vanitate scriitoricească, a ştiut să-i 
rămână fidel lui Corneille până la sfârşitul vieţii. 

În colo, cele mai respingătoare rânjete de satisfacţie. 
Victoria mediocrităţii. Râdeau cu toţii dându-şi coate şi 
încurajându-se reciproc. 

Tragi-comedia autorului incriminat continua să fie 
jucată cu aceeaşi îmbulzeală în sala de spectacol şi 
răsplătită cu aceleaşi delirante aclamații ale publicului. 
Bietul autor însă se zvârcolea ulcerat şi vulnerat pentru 
totdeauna de cârtelile acestei abjecte coaliţii. La început 
se grăbise să replice loial şi direct, cu impetuoasa bărbăţie 
a eroului său, Don Rodrigo. îl pândea însă o ultimă lovitură 
piezişă şi mult, mult mai gravă, din partea Academiei 
Franceze nou-nouţ înfiinţată, chemată să arbitreze disputa 
şi să-şi rostească verdictul decisiv, pentru a-şi afirma 
astfel, într-un asemenea prilej unic, o autoritate şi un 
prestigiu încă neconsfinţite public. 

$ 

Ce era în fond această nou-nouţă Academie? 

La început, prin 1626, fusese o foarte inofensivă şi 
bine intenţionată reuniune particulară a câtorva scriitori şi 
iubitori de cultură, fără pretenţii deosebite şi fără aspirații 
de celebrităţi proeminente. Câţiva cărturari cumsecade, 
lipsiţi de ambiţii şi de interese, bucuroşi că se pot aduna 
din când în când la un prieten erudit şi cu îndestulă stare, 
pentru a le oferi un adăpost cu jâlţuri moi şi cu o vastă 
bibliotecă, unde să discute în tihnă despre cărţi şi despre 
ideile timpului. Nimic mai onorabil, nimic mai lăudabil! 


Richelieu, prinzând cu urechea zvonul acestor reuniuni 
care precumpăneau oarecum prestigiul faimosului salon 
ostil al doamnei de Rambouillet, eu oaspeţi mai puţin rt 
salonarzi şi de-o mai substanţială cultură, cu ascuţitul lui 
simţ politic învăţat să nu desconsidere niciun instrument 
util pentru consolidarea concepţiilor şi scopurilor sale 
despotice, vreme - | de opt ani unelti fel şi cihp cu 
perseverenţă să-şi anexeze în aparatul de guvernare şi o 
asemenea nouă rotiţă; o zonă de influenţă şi de control şi 
asupra mişcării intelectuale. Oferindu-le protecţia şi o 
existenţă oficială, izbuti să metamorfozeze e inocentele 
adunări amicale, în solemna Academie Franceză, cu 
scopuri bine definite, cu membri selectaţi şi pritociţi 
exclusiv după aprobarea sa, a protectorului, (articolul I din 
statut), şi deci cu autonomia, cu independenţa dusă pe 
gârlă. Membrii iniţiali, cărturarii de ispravă şi fără ambiţii, 
reduşi la număr, fură copleşiţi şi eclipsaţi de invazia 
oamenilor săi de încredere bine hrăniţi cu stipendii şi 
dresați să facă sluj. In fruntea bucatelor, fu numit 
Chapelain, somnifer poet şi autor al somniferului poem 
epic Fecioara la care a lucrat vreo treizeci de ani şi pe care 
nu există treizeci de eroi şi martiri să-l fi citit până la 
capăt; ceea ce nu l-a împiedicat să înscrie pentru 
posteritate cu propria lui mână în pomelnicul subsidiilor şi 
această prea modestă justificare, monument de imparţială 
autocritică: „trei mii de livre, în calitate de cel mai mare 
poet francez care a existat vreodată şi cu cea mai solidă 
judecată”. 

Acestui „cel mai mare poet al Franţei care a existat 
vreodată şi cu cea mai solidă judecată” i-a revenit aşadar 
sarcina, la dorinţa cardinalului Richelieu, să judece în 
ultima instanţă nemuritoarea operă a lui Corneille, sub 
titlul Sentimentele Academiei Franceze asupra Cidului. 

Spaţiul limitat şi de mult depăşit, nu ne îngăduie a 
spicui prea multe perle ale acestor memorabile 
sentimente. Destul a reproduce, din concluziile ce 
parafrazează servil şi aproape cuvânt cu cuvânt acuzaţiile 
lui Georges de Scudery, punctele principale ale verdictului, 


care denunţă, că; 

I. Subiectul Cidului e de la origine defectuos; că. 

II. Deznodământul nu este nici el mai lăudabil; că. 

III. Piesa e încărcată de sumedenia unor episoade 
absolut inutile; că. 

IV. Cele mai elementare convenienţe nu sunt 
observate câtuşi de puţin; că. 

V. Regulile teatrului sunt de asemeni călcate fără 
niciun respect; 

VI. Şi în fine, că piesa cuprinde prea multe versuri de 
o inadmisibilă calitate inferioară, precum şi nişte maniere 
de a vorbi cu totul impure. 

Soarta Cidului era oficial pecetluită de nou-nouţul for 
suprem al artelor şi literaturii, chiar dacă piesa continua 
să fie aclamată de spectatorii ignoranţi şi fără idee de 
regulile imuabile ale artei, cum nu conteneşte a fi aclamată 
la orice reprezentaţie de la un capăt al lumii la altul, până 
în ziua de azi. 

Din legile unităţilor aristoteliene fosilizate din 
preistoria poeticei şi dramaturgiei, Corneille îşi însuşise 
numai ceea ce mai rămăsese valabil şi era absolut necesar 
pentru a-i organiza creaţia, tot aşa cum geniul lui Michel- 
Angelo a ştiut să desăvârşească atitudinile cele mai 
expresive ale nemuritoarelor sale sculpturi, adaptându-şi, 
constrângându-şi,  condensându-şi viziunea la forma 
blocurilor de marmură brută, supunându-şi dalta la 
volumul şi dimensiunile lor transformând astfel 
obstacolele, rezistența şi limitele materiei prime, în tot 
atâtea elemente ale perfecţiei. În acelaşi chip, şi el, când s- 
a inspirat din Las Mocedades del Cid (Tinerețea Cidului), 
piesa lui Guilhen de Castro, întocmită după tradiţia 
elastică şi difuză, dezlânată, centrifugă, a teatrului spaniol 
şi a străvechiului epos popular spaniol, în primul rând cu 
economia şi concentrarea specifice spiritului francez, 
înlăturase toate episoadele şi personajele de prisos, 
condensase acţiunea în timp şi în spaţiu, se rezumase la 
axa unui singur subiect şi substituise succesiunii de 
interminabile conflicte cu totul exterioare, fataliste, pasive, 


denatura epică, din tragedia autorului spaniol, un conflict 
dramatic interior şi mult mai patetic: lupta dintre pasiune 
şi datorie, dintre pasiune şi onoare, dintre pasiune şi 
voinţă. Mai ales dintre pasiune şi voinţă. 

Voința acţionează în întreaga piesă. Voința e însăşi 
acţiunea principală a Cidului. 

Episoadele cele mai spectaculare se petrec între 
culise: moartea lui Don Gomez, lupta cu maurii, duelul 
dintre Don Rodrigo şi Don Sancho. Pe scenă, Corneille a 
lăsat să se încrucişeze numai cele două voințe şi două 
pasiuni personificate în Ximena şi Don Rodrigo, cu o 
sobrietate concentrată de dramatism, care taie respiraţia 
spectatorilor fără a apela la mormane de cadavre, la 
perindare de spectre, la lugubre morminte, turle de 
mănăstiri cu dangăt de clopote şi cobiri de cucuvele, cruci, 
leproşi şi toată macabra, prăfuita recuzită a teatrului 
anterior. 

În cealaltă veşnic tânără şi inegalabilă tragedie a 
juneţii şi iubirii din literatura universală, în Romeo şi 
Julieta lui Shakespeare, scrisă la o distanţă în timp numai 
de treizeci şi cinci de ani, dar în climatul specific al 
teatrului englez care pune accentul mai mult pe zugrăvirea 
vieţii adusă pescenă, decât pe desfăşurarea progresivă a 
unui conflict, Romeo şi Julieta nu luptă şi nici nu se 
gândesc să lupte cu fatalitatea. Pasiunea îi stăpâneşte 
tiranic, îi târâie, îi orbeşte, îi devoră, ca şi pe eroii 
tragediilor eline; nu le îngăduie să audă decât propriile lor 
glasuri care se cheamă şi nu-i lasă să simtă decât propriile 
lor braţe care se deschid, până ce mormântul se închide 
deasupra lor pe vecie. „Unde e drama?” se întreabă Emile 
Faguet; răspunzând tot el în numele teatrului clasic al 
patriei sale cu rădăcinile în Cidul lui Corneille, că pentru 
un francez scena principală din 

Romeo şi Julieta, ar rămâne încă de scris, deoarece 
planează pretutindeni şi nu se realizează nicăieri. 

Remarca, în conciziunea ei lipsită de alte ostenitoare 
şi pedante dezvoltări teoretice, ar putea sluji să sublinieze 
o dată pentru totdeauna esenţa teatrului cornelian şi rolul 


hotărâtor al Cidului în evoluţia clasicismului francez, cu 
toate diferenţierile respective, specific naţionale, faţă de 
teatrul elin, italian, englez, spaniol, german, rus sau 
scandinav, de până în veacul trecut; de la Sofocle până la 
Shakespeare, de la Eschile până la Lope de Vega şi 
Cervantes, de la Euripide până la Schiller, Ibsen sau 
Cehov. 

Pentru întâia oară, prin Ximena şi Don Rodrigo, acum 
trei veacuri şi ceva, Pierre Corneille proclamase în numele 
spiritului specific poporului său prioritatea voinţei şi 
dreptul omului de a înfrunta fatalitatea exterioară şi 
interioară, acel „ne-mesis” antic al Atrizilor, al victimelor 
resemnate şi pasive; proclamase prioritatea raţiunii şi 
victoria raţiunii - tot atâtea teme pe care avea să le 
adâncească mai târziu în mai toate operele sale viitoare şi 
aveau să rămână cheia de boltă a clasicismului francez. 
Mai mult încă, a întregii literaturi franceze, indiferent de 
secole, de curente şi şcoli literare, păstrându-se ca o 
constantă permanenţă chiar în realismul romanelor lui 
Stendhal şi Balzac, în eroii şi eroinele care după două 
secole, în alte costume şi cu totul pe alt tărâm al creaţiei 
literare, în alt climat social şi istoric, vor afirma cu aceeaşi 
energie prioritatea voinţei, a raţiunii, a concepţiilor, a 
ideilor, exprimând o latură a naturii omeneşti nesondată, 
neanalizată şi ignorată de întreaga literatură universală 
până la Corneille. Poate nu este de priso3 a aminti, că prin 
a patra decadă a veacului trecut, tocmai Balzac şi tocmai 
într-un studiu prea puţin cunoscut despre La Chartreuse 
de Parme, romanul lui Stendhal, ţinea să menţioneze 
printre altele această filiaţie, această continuitate, care 
purcede de la Corneille şi de la Descartes: „De două secole 
literatura de idei domneşte exclusiv la noi... Literatura de 
idei, alimentată de fapte, strânsă, organizată, condensată, 
face parte din geniul Franţei, exprimă însăşi geniul 
Franţei...” 

Nu vom 3 ăvârşi eroarea absurdă de a atribui lui 
Pierre Corneille capacitatea profetică şi cu totul fantezistă 
de a fi ştiut ori de a fi putut să întrevadă câtuşi de puţin, în 


anii 1636 şi 1637, semnificaţia întreagă, toate înrâuririle 
viitoare ţi atât de diverse ale piesei sale asupra 
generaţiilor ce-aveau să vină. Oricât de neclintit ar credo 
un creator în imortalitatea operei făurită cu abnegaţie şi 
durere din tot adâncul fiinţei lui şi oricât de întemeiată i-ar 
fi încrederea - vezi certitudinea lui Stendhal că abia prin 
1880, cărţile sale îşi vor găsi cititorii pe care îi merită, şi-l 
vor înţelege, certitudine uimitor confirmată întru totul - 
geniul creator rămâne însă totdeauna departe de a 
întrezări, de a bănui măcar aproximativ, şi influenţa activă 
a acestei supravieţuiri a operji asupra generaţiilor viitoare. 
Nu întotdeauna una cu alta coincid, se suprapun, se 
întregesc. Ce influenţă activă a exercitat nemuritoarea 
Iliadă a lui Homer; ce influenţă Eneida lui Virgil; sau chiar 
relativ mai recentele Romeo şi Julieta, Othelo sau Visul 
unei nopți de vară, celebrele şi tot atât de nemuritoarele 
opere ale lui Shakespeare? Suntimor-tale, generaţii după 
generaţii vibrează la ele, sufletul omenesc s-a îmbogăţit 
pentru totdeauna cu o gamă nouă prin ele; însă numai un 
imponderabil foarte subtil şi complex decide şi asupra 
influențelor precise, active, dominante, care se prelungesc 
dincolo de operă şi în operele urmaşilor, în fizionomia şi 
structura unei literaturi naţionale, mai cuprinzător încă, 
mai important, în structurarea specificului naţional al unui 
popor, în conturarea conştiinţei de sine a acelui popor, în 
profilarea şi orientarea particulară a unei culturi. 

Fără a fi conştient de toate aceste prelungiri 
îndepărtate în timp şi fără a se lăsa pradă unei exagerate 
supraestimări a operei sale proiectate pe dimensiuni 
himerice în viitor - sărmana consolare a rataţilor! Pierre 
Corneille s-a întors însă la Rouen, în oraşul natal şi în casa 
părintească, foarte conştient de valoarea intrinsecă, 
proprie şi substanţială a Cidului; cum şi de injustiţia şi de 
consecinţele netrebnicei campanii de defăimare organizată 
de pigmeii săi rivali şi patronată, ratificată de Academia 
Franceză. Ca atare s-a întors înfrânt şi doborât de cele 
şase stigmate infamante fiindcă ştia acum că orice 
tentativă de nouă creaţie în spiritul absolut al concepţiei 


sale va rămâne mereu sugrumată de cele şase cătuşe ale 
principiilor sacrosancte şi imuabile, că se va lovi mereu de 
un veto al Academiei dacă se va încumeta să recidiveze, că 
se va lovi şi de rezistenţa teatrului lui Mondory intimidat 
de atâtea ostilităţi oficiale, cum şi de dificultăţile cenzurii 
la imprimarea viitoarelor volume, ce se tipăreau numai cu 
aprobare de sus, cu „privilegiul regelui”. Dacă mai avea 
cumva poftă să mai scrie, era obligat să caute subiecte mai 
puţin „defectuoase”, cu deznodăminte mai „lăudabile”, 
respectând cu strictete  „convenienţele” şi codul 
aristotelian, într-o limbă mai puţin „inferioară şi impură”. 
Adică, să se îndepărteze definitiv de folclorul patriei sale şi 
de graiul poporului, „inferior şi impur”, de tradiţia 
abandonată a lui Villon şi a lui Rabelais, de viaţa cea vie şi 
clocotitoare, de prezent, de actualitate, de curaj. 

Nu trebuie uitat că în aceeaşi vreme, Academia 
Franceză, înscriindu-şi în planificările sale alcătuirea unui 
dicţionar de bază, se preocupa nu de îmbogățirea limbii cu 
elementele graiului popular „inferior şi impur”, nici cu 
termenii tehnici creaţi de realităţile noi ale vieţii, ci se 
înverşuna să sărăcească limba, lipsind-o de savoarea 
plastică şi expresivă a poporului, păstrându-i caracterul 
„aristocratic şi distins”, salonard, convenţional şi abstract, 
oratoric, care a sterilizat-o dintru-început până în ziua de 
azi. 

Prin constrângerile impuse lui Corneille, opera sa, 
cheia de boltă a clasicismului francez, a fost condamnată 
la aceeaşi evoluţie unilaterală, dusă la cea mai desăvârşită 
perfecţie, evident, dar pentru totdeauna sărăcită de 
năvalnicul aport al eposului şi graiului popular, al 
problemelor şi vieţii poporului. Nu e semnificativ că din 
toate literaturile universale, literatura franceză e singura 
care până în veacul trecut, părăsindu-l pe Villon şi pe 
Rabelais, părăsind toată literatura populară, legendară şi 
mitologică a veacurilor mai vechi, se dezvoltase într-un vid 
abstract şi convenţional, îndepărtat şi înstrăinat prea 
adesea de popor, deşi Pierre Corneille i-ar fi jalonat fără 
îndoială altfel calea, dacă n-ar fi fost încătuşat de acele 


nefaste sentimente ale Academiei Franceze asupra 
Cidului? 

Prin acele nefaste constrângeri se explică retragerea 
şi tăcerea lui Corneille vreme de patru ani în reculegerea 
oraşului natal; prima în ordine cronologică din celelalte 
retrageri şi izolări periodice, de câte ori s-a pomenit într- 
un impas al creaţiei; una de trei ani; alta de şapte ani; încă 
una tot de trei ani mai târziu, până la ultima, de zece ani, a 
tăcerii şi resemnării finale. 

Triumful  Cidului? Trist şi sinistru triumf, cu 
sterilizante efecte asupra întregii opere a lui Pierre 
Corneille şi asupra clasicismului francez! 

x 


În singurătatea şi reculegerea celor patru ani, mai 
împovăraţi şi de sumedenia grijilor şi răspunderilor de 
familie, fiindcă în estimp tatăl lui Corneille murise lăsându- 
i educaţia şi soarta celorlalţi fraţi şi surori pe seamă, 
nefericitul autor al Cidului, în aceeaşi vreme triumfător şi 
învins, se îndărătnici să studieze mai adânc codul poetic al 
lui Aristot, ca să nu mai cadă din nou în culpă şi 
infracţiuni. L-a studiat, trebuie a recunoaşte, mai mult în 
spiritul dibaci chiţibuşar de normand şi subtil procedural 
de jurist, nu ca să înveţe ceva nou, căci era bine lămurit şi 
statornicit în concepţiile lui de creaţie artistică, dar 
preocupat în primul rând să descopere cele mai ingenioase 
soluţii şi subterfugii pentru a nu mai cădea în recidivă. 

Disciplina vieţii şcolăreşti de odinioară în colegiul 
iezuiţilor, cu tot Cultul scolastic pentru romanii mai mult 
sau mai puţin convenţionali, i-a oferit soluţiile şi 
subterfugiile cele mai nimerite; precum atmosfera 
vestigiilor istorice şi marti-rice din târgul natal, i-au dat 
resursele tăriei morale să iasă victorios din acest impas. 
Victorios, deşi iarăşi învins, fiindcă preţul victoriei erau 
capitulările,  concesiile, subterfugiile. În anul 1640, 
întorcându-se din nou în diligenta cu destinaţia Paris, se 
prezintă publicului spectator şi forurilor superioare de 
arbitraj literar cu tragedia Polyeucte, urmată aproape 
simultan de Horaţiu şi de Cinna sau Clementa lui August, 


în care îmbrăcându-şi eroii în togile romane, îi putea pune 
în voia cea bună să respecte codul aristotelian, să peroreze 
într-o limbă supernobilă, extrapură şi hiperconvenţională, 
fără să contrarieze prea mult spectatorii rămaşi fideli şi 
fără să jignească mai ales nici delicatele „sentimente” ale 
Academiei. Astfel, al doilea zar era aruncat. 

Zar din nou câştigător, dar nu întru plenitudinea 
posibilităţilor de dezvoltare ale geniului cornelian, aşa cum 
se anunţaseră în Cidul. 

Jucate în acelaşi an, 1640, Horaţiu, Cinna şi 
Polyeucte, au însemnat încă o dată un triumf, un triplu 
triumf mortal pentru clica rivalilor, care s-au lepădat 
pentru totdeauna de teatru. Scenele pariziene - acum mai 
numeroase - fură instantaneu şi simultan acaparate de 
piesele lui Corneille, despre care Chapelain, arbitrul 
suprem şi „cel mai mare poet al Franţei ce existase 
vreodată şi cu cea mai solidă judecată”, spunea rânjind! n 
obtuza lui neghiobie că „în orice caz, Scudiry izbutise 
săreducă pe autorul Cidului pe vecie la tăcere”. Triumful 
se dovedi triplu mortal pentru clica celor trei rivali, 
reducându-i de astă dată pe dânşii la tăcere pe vecie; dar 
se dovedi în acelaşi timp nu mai puţin mortal şi pentru 
geniul lui Pierre Corneille, fiindcă îi limita până la sfârşitul 
vieţii traiectoria zvâcului creator. 

Proba era făcută. Nu mai avea încotro. Acestea şi 
numai acestea erau limitele artei oficiale acceptate de 
forul suprem al Academiei; la acestea urma să se 
mărginească, dacă poftea să-şi vadă piesele jucate şi 
tipărite, accesibile într-un fel ori altul marelui public. Şi 
din nefericire pentru opera sa, ca şi pentru evoluţia 
clasicismului francez cu limitele astfel dinainte trasate, la 
aceste expediente şi soluţii de amputări ale geniului 
creator avea să se mărginească Pierre Corneille mereu şi 
mereu, chiar dacă din când în când, nostalgic, în accese de 
rebeliune, se va încumeta a îngădui să-i scape suspecte 
accente proprii, în zvârcolirile şi scrâşnirile sale de 
Prometeu înlănţuit. 

De la triplul triumf al anului 1640 încolo, după 


Polyeucte martir (cu epitetul „martir” dat poate nu la 
întâmplare şi nu fără o anume maliţioasă semnificaţie); 
după Horaţiu şi Cinna, se vădeşte că autorul îşi alcătui nu 
numai un criteriu al creaţiei adaptat constrângerilor, ci 
paralel, sincronic, şi o resemnată şi totuşi o eroică linie de 
viaţă. Se străduia să salveze cu abnegaţie şi demnitate, 
măcar ceea ce putea să mai fie salvat în asemenea 
împrejurări atât de perfid ostile. Cum spunea acum vreo 
sută de ani Jules Janin, unul din cei mai ageri critici 
dramatici şi literari din epoca romantismului francez: 
„Când te gândeşti că aceste trei capodopere au fost scrise 
aproape în acelaşi an, te cuprinde un sentiment de 
admiraţie în care se amestecă şi ca un fel de spaimă. O 
dată opera sa încheiată, marele poet îşi părăsea oraşul 
natal şi turbulent 1, pentru a-şi duce la Paris noua sa 
tragedie, tot aşa cum ţăranii normanzi duceau productele 
ogoarelor şi livezilor lor. Văzându-l, îngândurat şi calm, cu 
necioplitele lui încălțări în picioare, cu nodurosul lui toiag 
în mină, îndreptându-se spre Paris, l-ai fi luat drept un 
fermier oarecare ce merge să-şi achite din şase în şase 
luni privilegiatului său senior şi stăpân, arenda fâneţelor. 
împlinea pe atunci treizeci şi patru de ani: ce frumoasă şi 
minunată vârstă pentru poeții”. 

Acelui Paris, unde poporul cel simplu şi trudnic îi 
asigurase şi-i consolidase încă o dată triumful, gloria, 
încrederea în sine, dar de unde coaliţiile nulităţilor îl 
alungaseră scârbit, după ce-i alterase şi-i împuţinase suflul 
creaţiei în însăşi esenţa sa, acelui Paris, pe care încă o 
dată îl cucerise, aşa cum mai avea să-l cucerească şi după 
alte retrageri şi tăceri, Pierre Corneille i-a adus pe rând 
tributul succesiv al geniului său mutilat, dar nu anihilat: 
Moartea lui Pompei, Mincinosul, Urmarea mincinosului şi 
Rodoguna, toate numai în doi ani, între 1642 şi 1644. 

Şi toate, în afară de triumf şi de glorie, nici pe 
departe uşurându-i cât de cât grija de frate mai mare, 
pentru povara unei familii de orfani. 

„Te felicit pentru atâtea triumfuri şi atâta 
gloriei”... îl întâmpinase într-o bună zi, Boileau, cu o 


sinceră bucurie. 

„Da, sunt ghiftuit de atâta glorie, şi lihnit de 
gologanii...“ răspunse provincialul nostru, care nu se 
înfrupta din subsidii şi pentru care „drepturile de autor” 
ale glorioaselor şi triumfalelor piese se reduceau la o 
treime din simbria unui valet parizian de casă mare. 

I Turbulent, aluzie nu numai la viaţa activă a. 
portului Rouen, ci şi la spiritul rezistenţei normande. Căci 
tocmai în acest răstimp ai primei tăceri şi retrageri a lui 
Corneille, ţăranii normanzi se revoltaseră împotriva 
impozitelor stabilite de Richelieu ca să acopere cheltuielile 
de război; parlamentul din Rouen îi susţinu; guvernul 
trimise trupe; suprimă parlamentul; dizolvă corpurile 
municipale; suprimă privilegiile Normandie!; strivi oraşul 
sub impozite represive; reprima jacqueria cu o cruzime 
teribilă. În piaţa „Târgului vechi”, la doi paşi de casa lui 
Corneille, unde fusese arsă pe rug Jeanne d'Arc, ţăranii 
revoltați erau traşi pe roată şi spânzurați cu duiumul. Aşa 
că nici titlul tragediei lui Corneille Cinna sau Clemenţa lui 
August nu era lipsit de alt tâlc. (n.a.) 

Primirea rece a piesei Teodora îi agrava în anul 1645, 
această strâmtorare bănească, silindu-l după tragedia 
Heracliiis, împărat al orientului, la o nouă retragere şi 
reculegere, ca să-şi revizuiască din nou, mai minuţios, 
raporturile veşnic suspicioase cu faimosul cod poetic al lui 
Aristot. 

La 22 ianuarie 1647, Academia Franceză, care-l 
respinse de două ori după ce-i aplicase lovitura de măciucă 
în tâmplă, se îndură în sfârşit să-l primească în rândul 
nemuritorilor ce erau cadavre mai toţi pentru posteritate 
înainte de a fi fost îngropaţi. Şi se cuvine a reţine că 
discursul rostit cu acest prilej de Pierre Corneille este cel 
mai laconic şi mai de mântuială discurs pe care l-a înghiţit 
cu noduri vreodată conclavul Academiei Franceze, 
dovedind că noul ales, consecvent cu sine, nu ştia să uite, 
ori mai exact, că ştia să nu uite şi să nu lingă mâna care l-a 
lovit. 


În viaţa lui particulară, lipsită de răsunătoare 
evenimente, ca existenţa celei mai obscure şi anonime 
unităţi statistice - număr, în milioanele de alte numere - 
firul s-a depănat după tipicul cel mai curent şi banal; 
măritişul surorilor, însurătoarea sa, cei dintâi copii. În 
istoria Franţei, evenimentele se precipitaseră însă într-un 
ritm şi de-o semnificaţie mult mai profundă, politică, 
menită să insufle şi operei lui Corneille atenţia mărită la 
fenomenul politic, fie şi deghizat în togă romană, în 
hlamidă bizantină, în platoşe şi coifuri medievale. Să 
enumerăm, în cea mai sincopată viteză: izgonirea Mariei 
de Medicis fiindcă uneltise împotriva lui Richelieu; 
conspirația şi executarea pe eşafod a lui Cinq-Mars; 
moartea lui Richelieu; moartea lui Ludovic al XIII-lea; 
regența Anei de Austria, regină a Franţei, dar legată prin 
sânge şi interese politice de Spania; succesiunea lui 
Mazarin în locul cardinalului Richelieu; cele două Fronde, 
cu tot aspectul lor burlesc şi tragic, cu faimoasele 
„mazarinade”, cu cei mai populari mareşali ai Franţei, 
„marele Condé” şi „marele Turenne”, luptând pe rând unul 
împotriva altuia şi amândoi împotriva patriei lor, cu 
pustiirile oraşelor şi unor întregi ţinuturi devastate de 
acest război civil, cică, al prinților fără conştiinţă şi 
onoare, cu dezlănţuirea mizeriei şi anarhiei care decima 
poporul abia  înfiripat după războaiele religioase şi 
provizoria pacificare a edictului de la Nantes. 

Epocă a celor mai cinice manevre politice şi 
diplomatice. lar mărturiile unuia dintre cei mai fără de 
scrupul regizori, Paul de Gond -, cardinal de Retz, divulgă, 
cu pitoresc şi cu sinceritate e adevărat, toată 
putreziciunea şi deşănţarea unei lumi, ce răspundea 
imediat în sărăcirea şi înfometarea tot mai deznădăjduită a 
norodului, în urgiile molimilor, ciumă şi holeră, vărsat 
negru şi alte flagele apocaliptice. 

* 


Credincios statornic geniului şi misiunii sale, 
impermeabil ispitelor, Pierre Corneille îşi continuă 
netulburat calea creaţiei, cu sentimentul că nu-şi mai 


aparţinea nici lui, şi cu atât mai puţin deşertăciunilor şi 
planurilor unui viitor despot în faşă. Se mulţumi să 
strecoare, deghizate în piese, anume aluzii îndestul de 
transparente la actualitatea politică şi istorică a epocii, 
uneori răstălmăcite cu un exagerat exces de zel, de către 
comentatorii ce-aveau să vină. după heraclius urmă 
Andromeda, piesă de mare spectacol şi mari maşinării 
regizorale, de mare triumf; Don Sancho de Aragon o nouă 
încercare foarte izbutită de a da cu tifla umbrei lui Aristot; 
apoi Nicomed alt mare şi unanim triumf; când deodată, 
Pertharite, regele lombarzilor primit cu răceală de public, 
îi păru un grav avertisment. Cu aceeaşi simplitate şi 
demnitate de totdeauna, trase concluziile şi se hotări să 
abandoneze teatrul: „E mai cuminte - spune el cu acest 
prilej - să-mi iau singur concediu, decât să aştept să mă 
concedieze alţii: şi e firesc ca după douăzeci de ani de 
muncă să încep a băga de seamă că am devenit prea 
bătrân pentru a mai fi încă... la modă. Duc cu mine această 
satisfacţie, că las teatrul francez într-o stare mai bună 
decât l-am găsit, atât întrucât priveşte arta, cât şi 
moravurile”. 

Se poate închipui un mai demn, mai melancolic, mai 
sobru şi mai mustrător rămas bun? 

Vorbea un om întreg şi conştient de sine, nu o rănită 
vanitate scriitoricească. 

* 

Această perioadă de nouă retragere în oraşul natal, şi 
în mijlocul unei familii de a cărei răspundere nu s-a 
lepădat nicio 

dată, fu cea mai lungă şi dură şapte ani. Părea 
definitivă şi el o socotise sincer definitivă. 

Autorul Cidului împlinise patruzeci şi şapte de ani. 
Nu mai era un june cu sentimentul şi revolta de 
nedreptăţit, din anii 163G şi 1637. Viaţa şi experienţa îl 
maturizaseră. lar retragerea consacrată traducerii unor 
uvraje religioase, ca Imitaţia lui lisus Cristos, nu-l 
împiedica să-şi găsească suprema alinare în faptul că acum 


toate teatrele din Paris şi vagabondele trupe ale 
„cavalerilor miracolelor”, care cutreierau cele mai 
îndepărtate târguri ale Franţei, îşi alcătuiseră măcar 
jumătate din repertoriul lor cu piesele marilor sale 
triumfuri. Bietul Mondory, murise de mult, de apoplexie, pe 
scenă, în plin spectacol, de-clamând cu prea înflăcărat 
patos o tiradă, dintr-o piesă, evident, nu a lui Corneille. 
Dar se ridicau alţi artişti, dintr-o altă urzeală, cu geniu şi 
de creatori, nu numai de interpreţi, cum poposise pentru 
mai îndelungă vreme în Rouen, trupa junelui Jean 
Poquelin, zis şi Moliere, eu Madeleine Bêjart şi faimoasa 
Therese du Pare, mai zisă şi Marchiza, jucând cu deosebire 
repertoriul cornelian în acelaşi şi acelaşi nerăcit tumult de 
aplauze. 

Pierre Corneille, cu cea mai stoică stăpânire de sine 
asistă astfel la triumful veşnic tânăr al vechilor sale piese, 
ca şi la cel mai mare triumf teatral al veacului, depăşind cu 
mult Cidul - cititorul a ghicit, e vorba de triumful tragediei 
Timocrate, scrisă după toate regulile codului aristotelian 
de fratele său cu douăzeci de ani mai tânăr, Thomas. Nu 
însă aceste triumfuri aveau să-l smulgă din tăcere, nici 
cumva vreun nobil îndemn al lui Ludovic al XIV-lea, 
Regele-Soare proaspăt apărut la orizont în toată superbia 
despotismului monarhic, ci îndemnul lui Fougquet şi a 
vechilor prieteni din preajma lui, cu La Fontaine în frunte. 
În vreme ce Thomas Corneille alcătui două tragedii, 
Camma şi Stilicon, respectuoase faţă de umbra lui Aristot 
şi din cel mai diluat surogat cornelian, Pierre Corneille 
înşfacă în mână vechea pană a vechilor sale triumfuri, cu o 
energie tinerească, pentru a aşterne pe hârtie în două luni 
Oedip, încă un triumf ce-avea să se statornicească pe 
scena teatrului francez, vreme de-un veac, rivalizând cu 
Cinna şi aproape cu Cidul, Astăzi, subiectul mitologic şi 
desfăşurarea lui ni se par cam reci, cam prea geometrice; 
dar din vina lui Corneille oare, nu a cădelniţerilor lui 
Aristot, care-i băgaseră răceala până în măduva oaselor? 
Urma Lâna de aur alt triumf - şi apoi din nou o pauză şi o 
tăcere, preludiul tăcerii finale. Care e pricina acestei 


retrageri şi tăceri? Un nou impas, dar de altă natură, cu 
totul deosebită de explicaţiile retragerilor şi tăcerilor 
precedente. 

Autorul Cidului de odinioară se întorsese şi fusese 
aclamat din nou, de un Paris care semăna acum prea puţin 
cu cel al juneţii sale. Nici publicul, nici teatrul nu mai era 
acelaşi. Evoluase într-o bună măsură sub influenţa sa, a 
nenumăratelor sale piese în majoritate triumfuri; care însă 
nu-l reprezentau deplin - ori îl reprezentau falsificat, luxat, 
împuţinat de teroarea unităţilor aristoteliene - încât avea 
impresia unui criminal întors la locul crimei şi sărbătorit, 
glorificat la locul crimei. Altfel visase acest teatru, şi altfel 
era! Altfel era, în mare parte din vina lui, prin 
precedentele creaţiei lui. 

În ajun de premiera Linei de aur publicându-şi 
teatrul complet în volume, pe lângă „examenele” ce 
însoțeau fiecare piesă, adăugase ca un alt Discurs asupra 
metodei al lui Descartes, trei Discursuri menite să-i 
exprime opiniile generale asupra „Iragediei”, asupra celor 
„Trei unităţi” şi celor mai judicioase „împărțiri ale 
poemului dramatic”; toate - fructul unor îndelungate 
meditații, experienţe şi lupte creatoare cu rigidităţile 
dogmatismului; fructul amar al unei amărâte maturităţi. 
Bineînţeles, nu pierdu un asemenea prilej pentru a duce şi 
el până la capăt, fronda sa. Măcar cu atât să-şi uşureze 
cugetul! Şi luptând iarăşi cu umbra lui Aristot, ţinu să 
avertizeze mai întâi lectorul: „Orice-ar fi, iată opiniile 
mele, sau dacă voiţi ereziile mele, cu privire la principalele 
probleme ale artei”. Apoi, în concluzie, ca o ultimă sfârlă 
schematis Hlor şi dogmatiştiloraristotelieni: „Le este uşor 
speculativilor să fie de-o severă intransigenţă: dar dacă s- 
ar afla şi ei în situaţia de a da zece şi douăsprezece poeme 
de această natură publicului, ar lărgi poate limita regulilor 
încă mai mult decât am făcut-o eu, de îndată ce ar fi 
recunoscut prin experienţă ce inăbuşitoare constrângere 
înseamnă rigoarea lor şi cât de minunate realizări au 
izgonit şi izgonesc din teatrul nostru l”. 

„Cât de minunate realizări au izgonit şi izgonesc din 


teatrul nostru v în câteva cuvinte, tragedianul Pierre 
Corneille nu rezumase astfel tragedia sa de creator şi 
tragedia teatrului francez, cu orizontul arbitrar şi stupid 
delimitat de mărginită concepţie şi competinţă a câtorva 
nulităţi pedante, lipsite de orice chemare şi de orice 
aderenţă cu arta? 

Tragedia Sertorius e reprezentată cu triumf la 
vechiul teatru „du Marais”, pe urmă la teatrul de la „Hôtel 
de Bourgogne”, în vreme ce celălalt teatru reia Lâna de 
aur; după câteva luni, Moliere joacă şi el acelaşi Sertorius 
la teatrul „du Palais-Royal”. Trei scene pariziene sunt 
ocupate în acelaşi timp din nou de veneratul întemeietor al 
tragediei clasice franceze; un contemporan, într-o pagină 
mişcătoare, zugrăveşte episodul de la sine elocvent, când 
Pierre Corneille, intrând discret într-o sală unde se 
reprezenta una din aceste piese, actorii s-au oprit din joc 
să-l aclame, tot publicul, printre care marele Condé şi 
prinţul de Conti, s-a ridicat în picioare să-l ovaţioneze, „şi - 
adaugă martorul ocular - aceste dovezi ale unei admirații 
atât de generale şi le emoţionante păreau atât de 
stânjenitoare pentru un om a cărei modestie se 
împerechea cu cele mai incomparabile merite, încât dacă 
Pierre Corneille ar fi putut să prevadă asemenea 
manifestații de triumf nimeni nu se mai îndoieşte că s-ar fi 
abținut să apară la spe. tacol“. Acesta era şi rămăsese 
omul, straniu, splendid exemplar de modestie şi de 
mândrie, de discreţie şi demnă conştiinţă a forţei ca şi a 
lipsurilor sale. Aruncând privirile în trecut, triumfurile 
oricât de mari şi de numeroase, nu puteau să-l consoleze 
pentru o operă pe care climatul epocii nu-i îngăduise s-o 
făurească aşa cum o năzuise şi ar fi putut să fie. Iar în 
urma lui, pe aceste drumuri defrişate cu atâta caznă, 
înainta acum alt geniu tânăr, Racine, care nici nu se 
născuse când a fost reprezentat Cidul şi care niciodată nu 
şi-a pus problema unităţilor aristoteliene şi nici n-a avut a 
lupta cu ele, fiindcă le socotea infailibile din oficiu. 
Frumos, tânăr, inteligent, subtil, artist stăpân pe toate 
mijloacele, cu o amărăciune sarcastică din născare şi fără 


iluzii asupra oamenilor, cum îl arată şi buzele subţiri cu 
surâsul răutăcios, şi întreaga sa operă mult mai crudă şi 
mai tulbure în esenţa ei decât opera lui Corneille - mai 
pretutindeni dominată de prezenţa incestului şi pasiunilor 
îndoielnice, cum o recunosc mai toţi criticii şi comentatorii 
literari - el era în sfârşit „rivalul” cel mare, unic, pe 
dimensiunile sale, spre deosebire de liota feluriţilor Scu- 
dery şi Mairet şi Boisrobert şi Chapelain. Şi de la dânsul i- 
a venit lovitura de graţie, cea mai dureroasă, când un 
oarecare curtean lingău şi perfid, marchizul de Dangean, 
pentru a amuza pe Henriette d'Angleterre, fosta ducesă 
d'Orleans şi cumnata lui Ludovic al XIV-lea, care fusese 
cândva îndrăgostită de Regele-Soare şi renunţase la 
sentimentul ei din motive politico-diplomatice, consideră 
că un astfel de sacrificiu eroic, merită să fie transmis 
posterităţii, sub o formă simbolică, într-o nemuritoare 
tragedie cu subiect, fireşte, antic, clasic, roman. Astfel, în 
secret, fără a avertiza pe cei doi autori, pe tânărul Racine 
şi pe venerabilul Pierre Corneille, i-a pus la un concurs 
fără s-o ştie, îndemnându-i să scrie cele două tragedii cu 
aproape acelaşi subiect şi acelaşi titlu Titus şi Berenice de 
Corneille, Berenice de Racine, jucate în acelaşi an 1670, şi 
în aceeaşi lună, noiembrie, pe scenele a doua teatre. Aşa 
se scria istoria; şi aşa se scriau tragediile, în strălucitul 
secol al Regelui-Soare! 

Tragedia tânărului Racine a fost primită cu 
însufleţire; a veteranului Corneille, deşi jucată de trupa lui 
Moliere, fu întâmpinată cu răceală. 

Alt zar aruncat! Zar pierzător. 

Pierre Corneille se încredința că steaua lui apusese, 
chiar dacă îşi mai afirmă încă o dată rigoarea geniului 
creator, colaborând la piesa Psyche ordonată lui Moliere 
de către Ludovic al XIV-lea s-o lucreze şi s-o joace într-un 
termen record; chiar dacă Surena, generalul părților 
admirabila tragedie, socotită de mulţi superioară 
tragediilor Cinna şi Horaţiu, vădeşte că suflul marelui 
Corneille nu ostenise. „Trăiască vechiul nostru, marele 
Corneille” - exclama doamna de Sévignê, într-o scrisoare 


de melancolică perseverenţă în entuziasmele din epoca 
eroică a Cidului. 

Trăiască! într-adevăr, Pierre Corneille mai trăi încă, 
supravieţuindu-se în oraşul natal. Dar cum? în cea mai 
mizerabilă - şi iarăşi şi iarăşi cea mai demnă - sărăcie. O 
rubedenie, care veni să-l viziteze în anul 1679, când Pierre 
Corneille împlinise şaptezeci şi trei de ani, a lăsat 
veacurilor această mărturie a unei scrisori particulare, 
despre soarta glorioşilor creatori, din veacul lui Ludovic al 
XIV-lea, gloriosul Rege-Soare: „L-am căzut ieri pe domnul 
Corneille, ruda şi amicul nostru; se ține încă destul de bine 
pentru cârsta lui. M-a rugat să fă transmitem cele mai 
bune sentimente amicale. Pe urmă, după prinz, am ieşit pe 
stradă împreună, şi trecând pe uliţa Pielarilor intră într-o 
prăvălioară pentru a-şi cârpi o încălțare descusută. Se 
aşeză pe o scândură, şi eu alături de el; iar când meşterul 
isprăvi de meşteruit, îi dădu singurele trei monede pe care 
le acea în buzunar. Când am ajuns acasă, i-am oferit punga 
mea, dar ol nu coi s-o primească şi nici s-o impărțească cu 
mine. M-a podidit plânsul, la gândul că un geniu atât de 
mare era redus la o atât de cumplită mizerie”. 

E adevărat, după cinci ani, Boileau, aflând despre 
restriştea în care se zbătea marele şi veneratul Comei] Je, 
se înfăţişă personal lui Ludovic al XIV-lea, Regele-Soare, şi 
obţinu pentru aproape octogenarul autor al Cidului şi 
gloriosul întemeietor al clasicismului francez milostivirea 
unei sume de două sute de ludovici, exact cu douăzeci şi 
patru de ore înainte de moarte (30 septembrie 1684); 
sumă binevenită pentru înmormântare. Aceasta a fost tot. 

Numitul curtean şi marchiz Dangean, regizorul 
concursului fără voie şi ştire dintre Racine şi Corneille, eu 
subiectul dramei sentimentale a Henriettei d'Angleterre, 
aflat cu tot alaiul curţii lui Ludovic al XIV-lea la Chambord, 
consemnă faptul divers în Jurnalul său, cu aceste cuvinte 
mai puţin decât laconice şi mai mult decât dispreţuitoare: 
„Joi, în ziua de 5, se auzi la Chambord despre moartea 


moşulicului (bonhomme) Corneille“. Crucea şi lopata! 

Ce rămâne în acest caz, din toată apologia Regelui- 
Soare şi a veacului său? Ce rămâne din curtea lui 
proteguitoare a artelor şi literaturii, care-l trata pe 
genialul Corneille ca pe-un „moşulic” oarecare? 

Şi totuşi, de la Voltaire citire, secolul al XVII-lea se 
numeşte al lui Ludovic al XIV-lea, deşi nimbul aureolei sale 
a fost ţesut din fire de aur şi de lumină de nemuritorii şi de 
urgisiţii creatori ai acestui secol. 

Singura legătură reală a lui Ludovic al XIV-lea cu arta 
şi literatura veacului său se reduce doar la doamna de 
Maintenon, văduva schilodului Scarron, al cărui râs 
sarcastic şi răzbunător rânjeşte peste umerii şi alcovul 
celor doi consorţi, asupra unei domnii şi asupra unei epoci. 

Pierre Corneille cu naiva şi demna lui nobleţe, nici n- 
ar fi ştiut în ce gen literar şi în ce stil al teatrului să treacă 
la nemurire întâmplări, mărunte dar caracteristice, care l- 
ar fi înfăţişat pe al paisprezecelea Ludovic aşa cum era el, 
cu care luptând eroic, a sucombat, pentru a rămâne mare, 
neegalat şi inegalabil. 

CEZAR PETRESCU 


TRAGEDIE 

româneşte de St. O. Iosif 

PERSOANELE: 

DON FERNANDO, întâiul rege al Castiliei. 
DONA URACCA, infantă a Castiliei. 

DON DIEGO, tatăl lui don Rodrigo. 

DON GOMEZ, conte de Gormaz, tatăl Ximene 
DON RODRIGO, iubitul Ximenei. 

DON SANCHO, îndrăgostit de Ximena. 
DON ARIAS ,i 

DON ALONSO gentilomi castilani. 
XIMENA 7, fiica lui don Gomez. 
LEONORA, guvernanta infantei. 

ELVIRA, guvernanta Ximenei. 

UN PAJ al infantei. 


Acţiunea se petrece la Sevilla 2. 

1 Se citeşte Himena (n.t.). 

2 Omis în traducerea lui Şt. O. Iosif (n. 
ACTUL I 

SCENA 1 

Ximena, Elvira. 

XIMENA 

Pot să mă-ncred, Elviră, în ştirile aduse? 
N-ascunzi nimic din cele ce tatăl meu îţi spuse? 
ELVIRA 

Sunt încă fermecată de tot ce-am auzit: 
Rodrig, iubit de tine, de el e prețuit 

Şi dacă din cuvinte i-am înţeles gândirea 
Socot că îţi va cere ca să-i asculţi iubirea. 
XIMENA 

O, spune-mi înc-o dată, o, spune-mi-o mereu 
Ce te îndeamn-a crede că-i place-alesul meu? 
Redă-mi din nou nădejdea ce-o socoteam apusă. 
Solie-aşa. de dulce în veci de-ajuns nu-i spusă; 
Nu poţi iubirii noastre ca să-i promiţi de-ajuns 
Că-şi poate da pe faţă tot focul ei ascuns. 

Ce-a zis de stăruința ce-o pun pe lângă tine 

Şi Sancho şi Rodrigo? N-ai dat pe faţă-n fine 
Nepotrivirea care mă face să înclin 

Mai mult spre cel din urmă? 

EL VIRA 

Nu, câtuşi de puţin. 

Ci tocmai dimpotrivă i-am spus că tu, señora. 
Aceeaşi nepăsare le-arăţi amândurora. 

Şi fără ca pe vreunul mai mult să-l preţuieşti. 
Te vei pleca smerită voinţei părinteşti. 
Smerenia aceasta l-umplu de bucurie. 

Cum ochii lui şi vorba-i îmi dară mărturie 

Şi dacă vrei să afli curatul adevăr. 

Ascultă dar ce-n grabă mi-a spus, de-a fir-a-păr: 
„Ea - şi face datoria, pot amândoi s-o ceară 
Căci amândoi sunt nobili, de-o vrednicie rară; 
Sunt tineri, însă arde în ochii lor focoşi 


Virtutea strălucită a marilor strămoşi. 

Rodrig, el mai cu seamă, nu are-o trăsătură 

Un gest, să nu-ţi vorbească de marea lui bravură i-i 
dintr-un neam ce dete atâţi eroi măriţi încât ei nasc de-a 
dreptul de lauri adumbriţi. 

Viteaz a fost şi tatăl în zilele lui bune. 

Virtutea lui pe vremuri trecea drept o minune; 

În creţurile frunţii săpat e-al său trecut. 

Spunându-ne şi astăzi de cele ce-a făcut. 

Eu cred că fiul calcă pe urma lui, şi dacă 

Ximena vrea, iubească-l şi n-are să-mi displacă”. 

Mergea la adunare, şi ceasul ce grăbea 

I-a întrerupt cuvântul ce-l începuse-abea. 

Dar poţi să vezi din vorba aceasta mult-puţină 

Gândirea lui spre care din amândoi înclină. 

Azi regele e vorba s-aleagă guvernor 

Infantelui; şi sigur, acest înalt favor 

Pe don Gomez l-aşteaptă, căci rara-i vrednicie 

Nu-ngăduie de altul înlăturat să fie. 

Cum marile lui fapte îl fac fără egal, în dreapta-i 
aşteptare nu va-ntâlni rival. 

Şi cum Rodrig decise don Dieg să te ceară 

Chiar azi, după şedinţă - te las să judeci dară 

De nu-s destule semne că toate-ţi merg în plin. 

XIMENA 

Vai, inima mea totuşi cuprinsă e de chin 

Şi pare că refuză această veselie. 

O clipă poate soarta s-o schimbe, cine ştie! 

Şi-n fericirea aceasta aşa de mare-a mea 

Fără să vreau, mi-e teamă de-o-ntorsătură rea! 

ELVIRA 

Din fericire teama aceasta n-o să ţie! 

XIMENA 

Să aşteptăm sfârşitul, oricum ar fi să fie! 

SCENA 2 

Infanta, Leonora, Pajul. 

INFANTA 

Paj, du-te la Ximena, să-i spui din partea mea 


Că astăzi zăboveşte prea mult spre a mă vedea 
Şi lenea ei jigneşte iubirea mea de soră. 
LEONORA 

Acelaşi dor te mână, slăvită mea señoră. 

Ca să o cauţi zilnic, şi când cu ea vorbeşti 
Te-aud de-a lor iubire cerându-i zilnic veşti. 
INFANTA 

Nu fără de pricină; eu însămi am silit-o 

Să sufere săgeata ce-n suflet a rănit-o; 

Rodrig i-e drag şi însămi eu i l-am dăruit; 
Dispreţul ei prin mine Rodrig l-a biruit. 

Şi cum iubirea aceasta de mine-a fost legată. 
Aş vrea să se sfârşească şi chinul lor o dată. 
LEONORA 

Cu tot succesul, doamnă, pe care îl obţii. 

Te văd în prada unei dureri aşa de vii: 

Iubirea care-i face pe dânşii să tresalte 
Pricinuieşte jalea acestei inimi-nalte? 

Te face oare grija pe care le-o păstrezi. 

Să fii nefericită când fericiţi îi vezi? 

Merg însă prea departe şi poate-s indiscretă. 
INFANTA 

Mai mare mi-este jalea de-ncerc s-o ţin secretă; 
Ascultă dar, ascultă ce mult m-am zbuciumat 
Şi cum mă zbucium încă şi astăzi necurmat. 
Cum dragostea mea creşte oricât aş vrea s-o nărui; 
Da, tânărul acesta, iubitul ce i-l dărui 

Mi-e drag... 

LEONORA 

A! 

INFANTA 

Pune mâna aici, să ştii de vrei 

Cum bate când aude de-nvingătorul ei 

Şi cum îl recunoaşte inima mea... 

LEONORA 

O, doamnă. 

Mă ierţi că uit respectul ce să te cert mă-ndeamnă: 
Prinţesa mea pe care feciori de regi o cer 


Să-şi plece ochii galeşi pe-un simplu cavaler? 
Dar regele, dar ţara ce spun de toate-aceste? 
Stăpâna uită, poate, a cui odraslă este? 
INFANTA 

Nu uit; şi mai degrabă sunt gata ca să mor 

Decât să-mi lepăd rangul, decât să mă cobor. 

Dar ţi-aş putea răspunde că vrednicia are 

Pe lumea asta dreptul s-aprindă-un suflet mare. 
Şi dacă slăbiciunea aş vrea eu să mi-o iert 
Exemple strălucite n-aş căuta-n deşert; 

Dar nu urmez o cale ce mi-ar scădea mărirea. 
Nu-ngădui să mă-nvingă până-ntr-atât iubirea. 
Şi-mi zic întotdeauna: fiind de neam de regi. 
Datoare eşti un rege de mire să-ţi alegi. 

Când am văzut că totuşi slăbeşte-a mea putere. 
Am dăruit eu însămi ce nu-ndrăzneam a cere; 
Am pus-o pe Ximena în locul meu, şi-n ea 

Am aţâţat văpaia ca să mi-o sting pe-a mea. 

Să nu te mire dară că inima mă-mbie 

Ca să grăbesc această fatală cununie. 

Vezi că de ea atârnă acum hodina mea; 

Odată cu nădejdea, iubirea-mi va scădea. 
Precum un foc se stinge când e lipsit de hrană; 
Şi-oricât să-ndur mă face ursita mea tirană. 
Rodrigo eu Ximena o dată cununat 

Nădejdea mea e moartă şi dorul vindecat. 

Dar pân-atuncea sufăr un chin fără de nume. 
Căci azi, Rodrig îmi este tot ce-am mai drag pe lume. 
Încerc să-l pierd şi totuşi să-l pierd îmi vine greu: 
De-aice izvorăşte, vezi tu, tot chinul meu! 

Fiinţa mea sărmana-i silită să suspine 

Tânjind după un lucru ce nu e demn de mine; 
S-abate bietu-mi suflet în două sfâşiat; 

Curajul de mă-ndeamnă, simţirile m-abat; 

Mă tem de nunta aceasta şi vreau această nuntă 
Şi-atât îmi sunt de scumpe în lupta aceasta cruntă 

De-o parte-a mea mărire, de alta-al meu amor, încât 


de se va face sau nu, simt c-am să mor. 

LEONORA 

Atuncea nu-mi rămâne, señora mea cea bună. 

Decât să-ţi plâng de jale cu tine dimpreună; 

Te osândeam, şi-acuma te plâng văzând ce-nduri; 

Dar pentru că în prada acestei dulci torturi 

Virtutea ta învinge puterea ei şi vraja. 

Zădărnicind asaltu-i şi respingându-i mreaja. 

Ea va reda hodina şi sufletului tău. 

Încrede-te în vreme ce-alină orice rău, încrede-te-n 
virtute, şi speră-n Providenţă 

Ce trebui să se-ndure de-atâta suferinţă! 

INFANTA 

Speranţa cea mai dulce e-n disperarea mea! 

PAJUL 

Ximena, principesă, doreşte-a vă vedea. 

INFANTA 

Te du, şi o reţine puţin pe galerie. 

LEONORA 

Vrei să mai stai, stăpână, pierdută-n reverie? 

INFANTA 

Nu; dar deşi în suflet ascund atâta chin. 

Doresc să-mi iau un aer mai vesel, mai senin. 

Viu după tine. 

SCENA 3 

Infanta (singură). 

INFANTA 

Doamne, tu singur de la care în jalea-mi fără margini 
aştept eu vindecare. 

Redă-mi din nou hodina! la-mi cinstea-n paza ta! 

În fericirea-altora cât fericirea mea. 

Grăbeşte-i ceasul, Doamne, ori dă-mi măcar tărie! 

Înceată suferinţa-mi, se sfarmă orice lanţ 

Când oi vedea prin tine uniţi cei doi amanti. 

Dar pun prea mult răbdarea Ximenei la-ncercare 

Vorbind cu dânsa, poate mai aflu alinare! 

SCENA 4 

Contele, Don Diego 


CONTELE 

A regelui favoare vă dete în sfârşit 

Un rang ce pentru mine era mai potrivit: 

Vă face guvernorul principelui Castilii. 

DON DIEGO 

Prin naltul semn de cinste ce mi l-a dat familii 
Cât e de drept arată, şi face cunoscut 

Că ştie să plătească servicii din trecut. 
CONTELE 

Şi regii sunt tot oameni ca noi, ca orişicare. 
Şi ei pot să se-nşele - şi această împrejurare 
Slujeşte ca o vie dovadă curţii-ntregi 

Că meritul de astăzi e rău plătit de regi. 

DON DIEGO 

Să nu vorbim de-un lucru menit să nu vă placă. 
Favoarea sau vreun merit dac-a putut să-l facă. 
Respectul către rege nu iartă nimănui 

De a cârti-mpotriva unei voințe a lui. 
Sporiţi-mi cinstea asta mai bine cu-alta nouă: 
Să-mpreunăm a noastre vechi neamuri amândouă: 
Aveţi o fată numai, eu numai un fecior; 

Ne-ar înfrăţi de-a pururi căsătoria lor. 

Fiţi bun dar şi primiţi-mi de ginere feciorul... 
CONTELE 

Partide mai de seamă-i păstrează viitorul 

Şi spre alte culmi s-aspire e azi îndrituit 

De noua demnitate la care-aţi fost suit. 
Indepliniţi-o, faceţi pe prinţ ca să cunoască 
Cum trebuie o ţară un domn s-o cârmuiască. 
Să stea în faţa legii smeriţi supușii săi. 
Să-nsufle-n buni iubire şi groaza în cei răi; 
Uniţi aceste daruri cu-acele de războinic: 

li arătaţi cât trebuie să fie de destoinic 
S-ajungă-n meşteşugul lui Mart, fără egal; 
Cum să petreacă zile şi nopţi întregi pe cal. 
Să doarmă cu armura şi cum să dea asaltul 

Şi orişice izbândă s-o aibă el, nu altul. 


Prin pilde, nu prin vorbe îl faceţi în sfârşit 

Ca să ajungă-aieve un domn desăvârşit. 

DON DIEGO 

Spre a învăţa din pilde, în ciuda lumii rele. 

Ajunge să cunoască povestea vieţii mele. 

Acolo, în trecutul din fapte mari urzit. 

El va vedea cum trebui-un neam călăuzit. 

Cum iai o cetăţuie, îţi rânduieşti oştirea 

Şi pe isprăvi măreţe întemeiezi mărirea. 

CONTELE 

Cu mult mai mare este puterea pildei vii, învaţă rău 
din carte un prinţa cârmui. 

Şi-al anilor tăi număr nu a putut să facă 

Nimic ce n-ar fi-n stare o zi de-a mea să-ntreacă. 

De-ai fost viteaz pe vremuri, azi cel viteaz sunt eu: 

A ţării cea mai tare proptea e braţul meu; 

Tresar înspăimântate Grenada şi-Aragonul 

Când fulgeră a mea spadă; ea ocroteşte tronul; 

De n-aş fi eu aţi trece curând sub alte legi: 

Curând duşmanii voştri ar fi ai voştri regi; 

Pe zi, pe ceas, victorii câştig peste victorii 

Şi lauri peste lauri adaug vechii glorii. 

Umbrit de braţu-mi prinţul ar mai avea apoi 

Prilejul să-şi încerce curajul în război 

Şi-ar învăţa să-nvingă văzându-mă pe mine. 

Şi pentru ca să poată cât mai curând, în fine. 

Să-şi pună în lumină aleasa lui fiinţă 

Şi caracterul nobil ce-l are... 

DON DIEGO 

Am ştiinţă; 

Slujiţi pe rege bine, doar v-am văzut luptând 

Şi comandând sub mine întâi; şi-acuma, când 

À vârstei slăbiciune a stins în mine focul. 

Mărturisesc că-mi ţineţi cu vrednicie locul; 

Ca să cruţăm atâtea cuvinte fără rost: 

Voi azi sunteţi eroul ce eu pe vremi am fost. 

Monarhul însă-n astă întrecere, fireşte. 

A vrut să dovedească pe cine preţuieşte. 


CONTELE. 

Voi mi-aţi răpit aceea ce meritasem eu! 

DON DIEGO 

Deci cu atât mai mare era meritul meu! 
CONTELE 

Mai demn e cine poate mai multă râvnă pune... 
DON DIEGO 

A fi respins nu-i tocmai un semn din cele bune. 
CONTELE 

Aţi amăgit pe rege prin intrigi de curtean. 
DON DIEGO 

Mi-a fost trecutul mare unicul partizan. 
CONTELE 

Cred că etăţii voastre îi dele precădere. 
DON DIEGO 

Curajul e măsura ce-o are în vedere. 
CONTELE 

Atunci onoarea asta era un drept al meu. 
DON DIEGO 

Cin n-a putut s-o iee, n-a meritat-o. 
CONTELE 

Eu? 

N-am meritat-o? Spune! 

DON DIEGO 

Voi. 

CONTELE 

O, de-a ta îndrăzneală 

Vei fi silit, n-ai teamă, să-mi dai tu socoteală. 
Şi chiar în clipa asta, moşneag înfumurat! 

(îl pulmuieşte.) 

DON DIEGO 

(scoțând spada) 

Sfârşeşte, ia-mi şi viaţa, vai! după-acest stigmat. 
Întâiul ce pătează a rasei mele faimă! 
CONTELE 

Atâta slăbiciune crezi la că-mi face spaimă? 
DON DIEGO 

Puterile mă lasă în ceasul cel mai greu! 


CONTELE 

Păstrează-l. i totuşi spada; ăst ruşinos trofeu 

De l-aş lua cu mine, ti-ar face numai fală. 

Urmeze dară prinţul a vieţii tale şcoală 

În ciuda lumii rele deprinsă a cârti în paginile-acele 
învaţă-l a citi: 

Pedeapsa meritată, de vorba-ţi temerară îi va sluji, 
fireşte, drept o podoabă rară! 

SCENA 5 

DON DIEGO 

Turbare! Deznădejde! Duşmane bătrâneţi: 

Acesta-i dar sfârşitul frumoasei mele vieţi? 

Albit-am oare-n lupte slăvit pân-adineauri 

Să văd o zi cum poate păli atâţia lauri? 

Şi braţul meu de-o lume temut şi prețuit. 

El care-acest imperiu ades l-a mântuit. 

Şi-a fost aproape-un secol a tronului tărie. 

Azi îmi refuză dreptul de apărare mie? 

O, crudă amintire a vechii vitejii! 

Ispravă-atâtor zile pierdută într-o zi! 

Rang nou plin de mărire şi de urmări fatale - Pripor 
înalt de unde onoarea-mi se prăvale! 

E cu putinţă oare să mor nerăzbunat? 

Ori să trăiesc pe lume cu numele-ntinat? 

O, ia-mi de-acuma, conte, această slujbă care 

Nu poate s-o-mplinească un om fără onoare. 

Geloasa ta trufie nevrednic mă făcu 

De-nalta îndurare a regelui... Iar tu. 

Unealtă glorioasă ce m-ai slujit o viaţă. 

Netrebnică podoabă a unui trup de gheaţă 

O, fier temut pe vremuri, ce nu spre a m-apăra. 

Ci numai de paradă atârni la coapsa mea. 

Te du, mă părăseşte şi treci în mână mai bune 

Care vor şti pe mine, cel slab, să mă răzbune! 

SCENA 6 

Don Diego, Don Rodrigo. 

DON DIEGO 

Ai inimă, Rodrigo? 


DON RODRIGO 

Pe loc ţi-aş arăta 

De nu mi-ai fi părinte! 

DON DIEGO 

Înflăcărarea ta 

Ce dulce mi-e, şi chinul cum ştie să-mi aline! 

În apriga-ţi pornire mă recunosc pe mine! 

Junia mea renaşte în sângele tău viu! 

Vin, nobilul meu sânge, vin, vrednicul meu fiu. 

Vino şi mă răzbună! 

DON RODRIGO 

De ce? 

DON DIEGO 

De cea mai mare 

Ocară ce ucide a ta şi-a mea onoare! 

De-o palmă. Ticălosul pe loc muşca pământ. 

Dar slăbiciunea vârstei mi-opri orice avânt. 

Ia acest fier ce braţu-mi nu poate. să-l mai poarte. 

Ţi-l dau să faci dreptate; să mori ori să dai moarte! 

Mergi dar şi pedepseşte pe-acel om încrezut: 

Mori sau ucide-l: iată ce ai tu de făcut! 

În sânge doar se spală asemenea ruşine. 

Şi spre a trezi mândria strămoşilor în tine 

Ţi-o spun fără înconjur că ai de combătut 

Un adversar puternic şi mare. L-am văzut 

Acoperit de sânge şi pulbere o dată împrăştiind 
teroarea într-o întreagă-armată; 

O sută escadroane văzutu-l-am rupând. 

Şi pentru a-ţi spune încă mai mult, n-a fost nicicând 

Ca el printre războinici, nici printre căpetenii... 

DON RODRIGO 

Spune, fie-l. i milă! 

DON DIEGO 

Părintele Ximenei! 

El este... 

DON RODRIGO 


DON DIEGO 

Nicio vorbă. Cunosc iubirea ta 

Dar poţi trăi-n ruşine? Insulta e mai grea. 

Cu cât mai scump îţi este acel ce te insultă. 
Cunoşti acum ocara. Ştii ce-ai să faci. Ascultă: 
Răzbună-mă pe mine, răzbună-te şi tu! 
Arată-te de-un tată ca mine vrednic fiu: 

Pe când eu-mi plâng amarul ce-asupra mea s-adună. 
Tu du-te, aleargă, zboară Rodrig şi ne răzbună! 
SCENA 7 

DON RODRIGO 

Străfulgerat în suflet de un năprasnic chin. 

Pe care nu putuse, vai, nimeni să-l prevadă. 
Să fac o nedreptate silit de-o dreaptă sfadă 
Şi-obiect de plâns al unui neîndurat destin. 
Stau împietrit de spaimă, şi inima-mi zdrobită 
Abia de mai palpită. 

Atât eram de-aproape de raiul meu dorit! 

O, ce ursită plină de triste ciudăţenii! 

Iubitul meu părinte e crunt batjocorit 

Şi vinovatul este părintele Ximenii! 

O, ce grozavă luptă se dă acum în mine! 

În contra cinstei mele iubirea mea-i pornită: 
A răzbuna un tată, şi-a pierde o iubită! 

El inima-mi aţâţă, ea braţul mi-l reţine. 

Ca să-mi trădez iubirea ori cinstea mea hulită 
Durerea cea cumplită 

De-o parte şi de alta e tot atât de multă! 

O, ce ursită plină de triste ciudăţenii! 

Să las fără pedeapsă aşa de grea insultă? 

Să pedepsesc pe mâiidrul părinte al Ximenii? 
Onoare şi iubire, duşmane faţă-n faţă! 

Război frumos şi crâncen! Plăcută tiranie! 

Ori gloria apusă, ori inima pustie! 

Nefericit pe lume, sau vai! nedemn de viaţă! 
A unui suflet mândru, dar dragostei dat pradă. 
Chin şi nădejde - spadă. 

AI fericirii mele călău cinstit, vrei oare 


În ziua-aceasta plină de triste ciudăţenii. 

Vrei tu acum în sânge să speli a mea ruşine. 
Vrei tu să-mi pierzi norocul şi inima Ximenii? 
Sfârşit vieţii mele mai bine vreau să-i pun! 

Şi tatii şi iubitei aceasta le prieşte. 

De mă răzbun, Ximena mă va uri, fireşte 

Am să-i atrag disprețul de n-am să mă răzbun! 
Ori îmi reneg credinţa cea mai de preţ a mea. 
Ori sunt nedemn de ea; 

Nefericirea-mi creşte voind s-o înconjur: 

Hai, inimă, cutează! Şi dacă-i scris să mor. 
Murind, să iau cu mine şi dragostea Ximenii! 
Dar moartea mea nu poate ocara grea s-o spele 
Şi gloria-mi odată cu mine va s-apună! 

O, pot să rabd eu oare ca Spania să spună 

Că n-am ştiut să-mi apăr onoarea casei mele? 
Să cruţ un vis pe care îl vede biata-mi minte 
Pierdut de mai-nainte! 

Fugiţi departe gânduri aşa puţin înalte! 
Departe de la mine, voi, josnice vedenii! 

Hai, braţul meu, onoarea să o salvăm încalţe. 
Căci, oricum, tot pierdută e dragostea Ximenii! 
Da, gândurile mele o câipă-au rătăcit! 

Nimic pe lumea aceasta nu-i mai presus de-onoare. 
Şi dacă mor în luptă sau mor de întristare. 
Jertfi-voi al meu sânge curat cum l-am primit! 
Aleargă dar, Rodrigo, şi lasă ezitarea. 

Te cheamă răzbunarea! 

De-atâta şovăială nedemnă-s ruşinat. 

Departe de la mine, o, josnice vedenii! 

Căci azi al tău părinte e crâncen ofensat. 
Şi-ofensatorul este părintele Ximenii! 

ACTUL II 

SCENA 1 

Don Arias, Contele. 

CONTELE 

Cel mult pot recunoaşte că sângeâc-mi prea viu 
Prea s-a aprins de-o vorbă, e însă prea târziu. 


Căci lovitura fără de lecuire este. 

DON ARIAS 

Să îmblânziţ. i pe rege cercaţi cu toate-aceste. 
El ia prea vie parte la tot spre a nu lăsa 

Ca să simţiţi întreagă nemulţămirea sa. 

Şi nici n-aveţi altminteri vreun drept la apărare. 
Căci deopotrivă rangul înalt al celui care 

A îndurat ocara, cum şi mărimea ei 

Cer datorii şi jertfe mai mari ca de-obicei. 
CONTELE 

Pe viaţa mea stăpân e monarhul, mi se pare! 
DON ARIAS 

Greşeala vi-i urmată de-o. furie prea mare. 

El vă iubeşte încă şi-a-l împăca nu-i greu. 

Puteţi sta împotrivă când domnul zice: „Vreau”? 
CONTELE 

Ca să-mi păstrez, seniore, neatins-a mea onoare 
Neascultarea-mi nu e-un păcat aşa de mare 
Şi-oricât ar fi de mare, la urma urmei pot 

Prin meritele mele ca să răscumpăr tot. 

DON ARIAS 

Poţi să-i aduci servicii oricât de mari şi grele. 
Un rege nu-ţi rămâne îndatorat de ele; 

Şi nu uitaţi un lucru: slujind pe domnitor 

Orice supus nu face decât ce e dator. 

Vă credeţi prea puternic şi viaţa-n joc v-o puneţi. 
CONTELE 

Pân' ce nu văd cu ochii nu pot să cred ce spuneţi. 
DON ARIAS 

Monarhul e puternic şi face tot ce vrea. 
CONTELE 

O zi nu poate pierde pe-un om de seama mea. 
Să-mi dea cea mai cumplită pedeapsă, nu mă sperii: 
De pier, cu mine piere şi-ntreg acest imperiu... 
DON ARIAS 

Nesocotiţi pe-acela ce ţine sceptru-n mână... 
CONTELE 

Pe care fără mine l-ar pierde până mână: 


Pornească împotrivă-mi măria-sa prigoana: 
De voi cădea, voi face să-i cadă şi coroana. 
DON ARIAS 

O, cugetaţi mai bine la cele ce v-am zis. 
Luaţi o deciziune mai bună. 

CONTELE 

M-am decis. 

DON ARIAS 

Maria sa m-aşteaptă; ce vreţi să i se spună? 
CONTELE 

Că nicio umilinţă nu poate să-mi impună. 
DON ARIAS 

Dar regilor le place să fie ascultați. 
CONTELE 

Zadarnică e vorba; sunt sorții aruncaţi. 
DON ARIAS 

Cu toţi bogaţii lauri ce fruntea vă-ncunună 
Păziţi-vă de trăsnet. 

CONTELE 

L-aştept cu voie bună. 

DON ARIAS 

Dar nu fără urmare. 

CONTELE 

Atuncea, în sfârşit. 

Va fi şi don Diego cu-atât mai mulţămit. 
CONTELE 

(singur) 

Mi-e sufletul deasupra nendurătoarei soarte. 
De-ameninţări nu-ţi pasă când nu te temi de moarte. 
Primesc să duc mai bine un trai nefericit. 
Dar nimenea nu-mi ceară să viețuiesc hulit. 
SCENA 2 

Contele, Don Rodrigo. 

DON RODRIGO 

Două cuvinte, conte. 

CONTELE 

Zi! 

DON RODRIGO 


Fără vorbă multă: 

Cunoşti tu pe don Diego? 

CONTELE 

Da. 

DON RODRIGO 

Mă-ndoiesc, ascultă. 

Ştii oare că bătrânul acesta vrednic fu 

Virtutea şi mândria epocii lui, ştii tu? 

CONTELE 

Se poate. 

DON RODRIGO 

Ştii că-i sânge de-al său văpaia vie 

Ce-mi scapără-n privire? O ştii? 

CONTELE 

Ce-mi pasă mie! 

DON RODRIGO 

La patru paşi de-aici te-oi face ca s-o ştii! 

CONTELE 

Copil plin de trufie! 

DON RODRIGO 

Nu te nelinişti! 

E-adevărat, sunt tânăr, dar pentr-un suflet mare 

Valoarea nu aşteaptă ca vârsta s-o măsoare! 

CONTELE 

Tu care-o spadă încă n-avuşi în mână, vrei 

Să te masori cu mine? 

DON RODRIGO 

Fac parte dintr-acei 

Cari nu-arată cine-s, de două ori pe lume 

Şi de la-ntâia faptă ştiu să-şi câştige-un nume! 

CONTELE 

Curajul care-aceste cuvinte ţi-l vădesc. 

Mă deprinsesem zilnic în ochi să ţi-l citesc: 

Văzând în tine noua Castiliei mărire în gândul meu 
Ximenii te-am fost menit de mire. 

Eu îţi cunosc iubirea şi-mi place a vedea 

Că datoria-ţi este mai sfântă decât ea. 

Că tot ce simţi nu poate avântul să-ţi înşele. 


Că rara ta virtute răspunde stimei mele 

Şi ginere voindu-mi un cavaler întreg. 

De la-nceput ştiut-am pe cine să aleg. 

În sufletul meu mila îşi face totuşi cale; 

Ţi-admir curajul, însă de anii tăi mi-e jale. 

Deci lasă gândul ăsta ce-ţi poate fi fatal. 

Căci între noi duelul ar fi prea inegal. 

Mi-ar face prea puţină onoare - o biruinţă. 

Triumfu-i fără slavă de-nvingi cu uşurinţă. 

Te-or crede toţi de-a pururi căzut de braţul meu 

Şi moartea ta la urmă am s-o deplâng tot eu! 

DON RODRIGO 

De marea ta-ndrăzneală nedeamnă ţi-e-ndurarea: 

Se teme să-mi ia viaţa cel ce mi-a luat onoarea? 

CONTELE 

Te du d-a ici! 

DON RODRIGO 

Să mergem făr-a mai discuta! 

CONTELE 

Ţi s-a urât cu viaţa? 

DON RODRIGO 

Ţi-o temi cumva pe-a ta? 

CONTELE 

Vin, tu-ţi faci datoria şi-i demn un fiu de jale 

Când supravieţuieşte onoarei spiţei sale. 

SCENA 3* 

Don Fernando, Don Arias, Don Sancho. 

DON FERNANDO 

E contele-ntr-atâta de van şi ce aşteaptă? 

Cutează oare-a crede că-i iert această faptă? 

DON ARIAS 

I-am zis din partea voastră tot ce aveam să-i zic. 

Cu toale-acestea, sire, n-am izbutit nimic. 

— Faţă de textul integral al dramei lui Corneille, din 
tălmăcirea făcută de Şt. O. Iosif lipsesc scenele 3, 4 şi 5 
din actul 

Îl şi scena 4 din actul V. 

Aceste scene, care cuprind episodul lăturalnic al 


dragostei infantei pentru Rodrig, au fost socotite de mulţi 
comentatori ca dăunătoare unităţii operei. Din această 
pricină ele nu sunt publicate de obicei decât în ediţiile de 
opere complete, iar în teatru nu sunt reprezentate. Este 
deci foarte probabil ca ediţia folosită de Şt. O. Iosif să nu fi 
cuprins aceste scene. 

Pentru a prezenta cititorilor întreaga operă, publicăm 
în apendice scenele pomenite, în tălmăcirea lui loacbim 

DON FERNANDO 

O, ceruri! deci nutreşte o râvnă - aşa săracă 

Şi-aşa puţină grijă arată ca să-mi placă! 

Jigneşte pe don Diego, de rege-a şti nu vrea! 

El vrea să facă lege aici, la curtea mea! 

Oricât de brav războinic, bun căpitan să fie 

Voi şti scurta din vreme asemenea trufie. 

De-ar fi virtutea însăşi şi-al bătăliei zeu 

Ce-nseamnă neascultarea i-arăt acuma eu! 

Cu toate că-ndrăzneala-i cerea o grea osândă. 

Voiam să-l judec totuşi cu inima mai blinda 

Dar pentru că s-arată prea dârz şi prea semeţ. 

Plecaţi şi puneţi mâna pe el cu orice preţ. 

DON SANCHO 

Puțin răgaz l-ar face să-şi vină poate-n fire. 

Îi clocotea mânia în sânge încă, sire. 

Şi-n cea dintâi vâlvoare nicio mirare nu-i 

Că nu se pleacă lesne un suflet cum e-al lui. 

Greşeala şi-o cunoaşte, dar inima-i semeaţă 

Nu-l iartă ca s-o deie aşa curând pe faţă. 

DON FERNANDO 

Don Sancho, taci şi află: oricine-i înclinat 

Să-l apere, se face el însuşi vinovat. 

DON SANCHO 

Ascult şi tac, cer totuşi iertare de voi pune 

O vorbă ca să-l apăr. 

DON FERNANDO 


Şi ce poţi oare spune? 

DON SANCHO 

Că unuia ca dânsul cu fapte mari deprins. 

I-e greu să se coboare ca orişicare ins. 

În orice lămurire el vede o ruşine 

Şi-acesta este numai cuvântul ce-l reţine. 
Asprimea datoriei nu-l poate-ndupleca 

Şi de n-ar fi un suflet prea mândru, s-ar pleca. 
Ci daţi poruncă, sire, ca braţul său cel tare 
Cu ascuţişul armei insulta s-o repare. 

Pe loc se va supune; şi vină cine-o vrea. 

Aici stau pentru dânsul chezaş, pin ce-o afla. 
DON FERNANDO 

Uiţi cui vorbeşti; ci vârsta pe care-o ai mă face 
Să iert; şi-nflăcărarea aceasta nu-mi displace. 
Dar e dator un rege să cruţe pe-orice căi 
Vărsările de sânge între supuşii săi; 

Pe-ai mei îi ţin în pază, şi-i am în grijă mare. 
Precum un cap cuminte, de membre grijă are. 
Cuvântul tău nu poate să fie deci şi-al meu: 
Tu judeci ca războinic, ca rege judec eu. 

Şi orice-ar vrea să spună şi-ar îndrăzni să creadă 
Supunerea nu poate pe contele să-l scadă. 
Şi-apoi m-atinge-ocara, căci el a degradat 
Pe-acel ce-odraslei mele de guvernor l-am dat. 
Cel ce nu ţine seama de alegerea-mi făcută. 
Nesocoteşte însăşi puterea absolută. 

Dar să lăsăm acestea. De-altminteri am veşti noi: 
S-ar fi văzut vreo zece corăbii de război 

Ce chiar la gura apei au îndrăznit s-apară. 
DON ARIAS 

Duşmanii noştri mauri nu-s pentru ntâia oară 
Siliţi a vă cunoaşte, spre a porni din nou 
Piăzboi în contra unui aşa temut erou. 

DON FERNANDO 

De-a pururi îi va roade în suflet gelozia 

Cât m-or vedea pe mine stăpân pe Andaluzia. 
Şi ţara peste care au fost prea mult stăpâni 


Va fi privită pururi cu ciudă de păgâni. 
Acesta-i şi cuvântul că-n inima Sevilii 

De zece ani încoace ţin scaunul Castilii. 

Să-i pot veghea de-aproape şi să zădărnicesc 
Pe loc ce bag de seamă, tot ce pe-ascuns urzesc. 
DON ARIAS 

Atâtea sângeroase înfrângeri îi învaţă 

Că totul e zadarnic cât timp veţi fi-n viaţă. 
N-aveţi de ce vă teme. 

DON FERNANDO 

Şi nici n-am ce lăsa. 

Încrederea atrage primejdia-n urma s-a. 
Şi-apoi la urma urmei să nu prea dăm uitării 
Că pân-aici îi poate aduce-un flux al mării. 

Ar fi cu toate-acestea greşeală orişicum 

Să aruncăm teroarea în inimi de p-acum. 
Fiind nesigur zvonul, fiind şi pe-nnoptate 

S-ar răspândi zadarnic neliniştea-n cetate. 

Să se-ndoiască straja la ziduri şi în port. 
Ajunge pe-aslă-seară. 

SCENA 4 

Don Fernando, Don Atonso, Don Sancho, Don Arias. 
DON ALONSO 

Sire, contele-i mort. 

Prin fiul său, don Diego şi-a răzbunat onoarea. 
m 

DON FERNANDO 

Pe loc ce-aflai ocara, i-am prevăzut urmarea 
Şi-am vrut nenorocirea aceasta s-o previn. 
DON ALONSO 

Ximena la picioare vă cade în suspin 

Şi toată-n lacrimi vine dreptate a vă cere. 
DON FERNANDO 

Deşi adânc în suflet m-atinge-a ei durere 
Socot că după fapta ce contele-o făcu 

A meritat pedeapsa ce l-a ajuns acu’. 

Oricât de dreaptă-i însă pedeapsa, tot mă doare 
Pierzând din căpetenii pe cel mai de valoare. 


Căci dup-o lungă viaţă în slujba-acestui stat. 

Şi-un sânge pentru mine de mii de ori vărsat. 

Orice simţiri trufia lui oare îmi dictează 

Mă simt slăbit, pierzându-l, şi  moartea-i 
ntristează. 

SCENA 5 

Don Fernando, Don Diego, Ximena, Don Sanclio. 

Don Arias, Don Alonso. 

XIMENA 

Sire, sire, dreptate! 

DON DIEGO 

Ah, sire, m-ascultaţi! 

XIMENA 

Cad la genunchii voştri... 

DON DIEGO 

Vi-i ţin îmbrăţişaţi... 

XIMENA 

Vă cer dreptate! 

DON DIEGO 

Daţi-mi o clipă de-ascultare! 

XIMENA 

O, pedepsiţi-i, sire, trufaşa cutezare! 

Cel mai puternic sprijin al ţării l-a surpat: 

Mi-a ucis tatăl, sire... 

DON DIEGO 

Pe-al său l-a răzbunat. 

XIMENA 

Dreptate de la rege orice supus aşteaptă! 

DON DIEGO 

Nu merită pedeapsă o răzbunare dreaptă! 

DON FERNANDO 

Sculaţi şi unul şi-altul, şi-apoi am să v-ascult. 

Restriştea ta, Ximenă, mă-ndurerează mult. 

Mi-e inima cuprinsă, ca şi a ta, de jale. 

(Către don Diego.) 

Aşteaptă; să n-o tulburi în plângerile sale. 

XIMENA 


E mort tatăl meu, sire; cu ochii mei văzui 

Cum sângele-i în clocot curgea din pieptul lui. 

Ăst sânge, chezăşia regeştei voastre case. 

Ast sânge ce atâtea victorii câştigase. 

Ce fumegă, cald încă, în mânios şi voi 

Că se jertfeşte pentru un altul decât voi. 

Ast sânge ce avuse o nobilă menire. 

Rodrig la curtea voastră îl risipeşte, sire! 

Am alergat pierdută şi mort, ah, îl aflai... 

Dar povestirea, sire, mă lasă fără grai: 

Ilertaţi-mi deznădejdea, amarele-mi suspine 

Şi lacrămile mele vorbească pentru mine. 

DON FERNANDO 

Fă-ţi inimă, copilă, că eu de grijă-ţi port 

Şi-ţi voi sluji de tată în locul celui mort. 

XIMENA 

Prea multă cinste-mi dete a mea restrişte, sire. 

Precum spuneam, acolo l-aflai fără simtire. 

Străpuns era de-o rană şi sângele-i vedeam 

In pulbere scriindu-mi ce datorie am. 

Ori poate vitejia-i ajunsă-n aşa stare 

Prin rana lui deschisă mă îndârjea mai tare 

Şi-ntocmai ca o gură ce strigă către cer 

Mă îndemna mai grabnic dreptate să vă cer! 

Nu-ngăduiţi, o rege, astfel de volnicie 

Sub ocrotirea voastră stăpână să devie. 

Ca viaţa celor vrednici să n-aibă niciun preţ. 

Ca fără de pedeapsă un tânăr îndrăzneţ 

Cu ei să se măsoare, mărirea să le-o sape. 

Cu sângele lor nobil pământul să-l adape! 

Nerăzbunând-o astfel de moarte-ar veşteji în alţi 
supuşi oricare avânt de-a vă sluji. 

Cer răzbunare, sire, şi-o cer nu pentru mine. 

Ci pentru a voastră slavă şi pentru al vostru bine. 

Voi aţi pierdut într-însul un om de merit rar. 

Prin altă moarte moartea-i răscumpăraţi-o dar; 

Jertfiţi nu pentru mine, pentru dreptate, sire. 

Şi pentru a coroanei eternă strălucire. 


Jertfiţi spre uşurarea acestei ţări întregi 

Pe cel ce se mândreşte cu-astfel de fărdelegi! 
DON FERNANDO 

Don Diego ce răspunde? 

DON DIEGO 

Că-i demn de pizmuire 

Acela care moare la vremea lui, o, sire! 

Că dup-un veac de slavă şi strălucire plin 
Adeseori ne-aşteaptă cel mai amar destin! 

Eu, ale cărui fapte uimesc şi azi poporul. 

Eu, care pretutindeni eram biruitorul. 

Mă văd slăbit de vârstă, acum, cu părul nins. 
Primind o grea ocară şi rămânând învins! 

Ce nu putuse luptă, asediu, ambuscadă. 

Nici Arag6nul mândru, nici falnica Grenadă. 
Nici toţi duşmanii voştri, nici toţi ai mei pizmaşi. 
Azi contele-a făcut-o, de-aici la câţiva paşi. 
Gelos de noua-mi slujbă şi dârz de-o preferinţă 
Ce i-o dădea asupră-mi a vârstei neputinţă. 
Astfel aceste plete albite-n vitejii. 

Ast sânge care curse ades spre a vă sluji. 

Ast braţ pe vremi teroarea duşmanelor armate 
Se coborau în groapă de-ocară-mpovărate. 

De nu năşteam pe lume un fiu spre a m-ajuta 
Demn de această ţară, demn de măria ta! 

El a ucis pe conte, luându-mi apărarea. 

El mi-a spălat ocara, el mi-a redat onoarea! 

De socotiți că totuşi e-un ucigaş de rând 

Cel ce curaj arată o palmă răzbunând. 

Asupra mea să cadă blestemul şi păcatul. 

Căci de greşeşte braţul, e capul vinovatul! 

De e sau nu o crimă, o, sire, judecaţi: 

Eu, orişicum sunt capul, el doar viteazul braţ. 
m 

Ximena împotrivă-mi deci are a se plânge. 
Căci de-o puteam eu face, el nu vărsa ăst sânge. 
Jertfiţi, deci, sire, capul ce anii-l vor răpi. 

Dar îngrijiţi de braţul menit a vă sluji. 


Dreptate-i daţi Ximenii jertfind zilele mele. 

Că tot nu am ce face de-acuma eu cu ele; 
Departe de-a mă plânge de-osânda ce mi-aţi dat. 
Murind cinstit, muri-voi cu sufletu-mpăcat. 
DON FERNANDO 

Pricina-i însemnată de-ajuns spre a o aduce 

În adunarea ţării. Don Sanclio, vei conduce 
Acasă pe Ximena. Tu, don Diego, vei sta 

Aici, drept închisoare având credinţa ta. 
Cătaţi-mi pe Rodrigo. Am să vă fac dreptate. 
XIMENA 

E drept ca ucigaşul să piară, maiestate! 

DON FERNANDO 

Copilă, ai răbdare, oricât ai suferi! 

XIMENA 

Răbdare-a-mi cere-nseamnă durerile-a-mi spori! 
ACTUL III 

SCENA 1 

Don Rodrigo, Elvira. 

ELVIRA 

Tu, don Rodrig! Ce cauţi aci, nenorocite? 

DON RODRIGO 

Vin să-mi urmez cărarea sărmanei mele-ursite! 
ELVIRA 

De unde-ți iei tu însă curajul, de-ai venit 

Pe locurile-acestea pe care le-ai cernit? 

Îi urmăreşti şi umbra în casa lui, haine? 

Nu l-ai ucis tu însuţi? 

DON RODRIGO 

Viața lui, ştii bine. 

Era o pângărirc a numelui ce-l port. 

EL VIRA 

Dar adăpost să cauţi în casa celui mort! 

Găsi azil într-însa vreun ucigaş vreodată? 
DON RODRIGO 

Dar tocmai de aceea eu vin la judecată. 

Nu mai privi la mine cu aerul mirat: 

Eu moarte-am dat, şi-acum cer înapoi ce-am dat. 


Ximena mea iubită îmi e judecătorul 

Şi moartea mea o merit, căci i-am pierdut amorul 
Şi ca supremul bine acuma vin să cer 

Din gura ei osânda, de mâna ei să pier! 
ELVIRA 

Mai bine fugi din faţă-i şi nu-i mai sta în cale. 
Nu mai chema asupra-ţi urgia urii sale; 
Te-ascunde şi-ocoleşte întâile porniri 

La care pot s-o-mpingă mânia ce-i inspiri. 
DON RODRIGO 

Nu! nu! această scumpă şi gingaşă făptură 
Pe care am jignit-o, nu are-atâta ură. 

Şi sunt în stare-o mie de morţi să ocolesc. 

Să pot să mor de mâna-i şi ura-i s-o-nzecesc 
ELVIRA 

Ximena e la curte, în lacrime scăldată. 

Şi va veni-nsoţită de-amicii săi, îndată. 

O, fugi, Rodrig, ai milă: nu mă mai chinui! 
Ce-or spune bârfitorii de te-or vedea aci? 
Vrei tu să fie încă şi-n gura lumii dată 

Că rabdă pe TUcigaşul sărmanului ei tată? 
Are să vină, vine, o văd. O, dacă vrei 

Să-i cruţi, Rodrig, onoarea, te du din calea ei! 
(Rodrig se ascunde.) 

SCENA 2 

Don Sancho, Ximena, Elvira. 

DON SANCHO 

Vă trebuie, señora, prinos bogat de sânge: 
Mânia voastră-i dreaptă şi-aveţi dreptate-a plânge. 
Şi prin aceste vorbe nu vreau cât de puţin 
Nici să vă-nduplec ura, nici chinul să v-alin. 
Ci gura voastră numai o vorbă de mi-ar spune 
Această spadă-i gata oricând să vă răzbune. 
O, puneţi la-ncercare, de vreţi, al meu amor 
Şi, sub porunca voastră, voi fi biruitor. 
XIMENA 

Vai mie! 

DON SANCIIO 


Îndurare, primiţi din bunătate. 

XIMENA 

Aş mânia pe rege, ce mi-a promis dreptate. 

DON SANCIIO 

Ştiţi că dreptatea merge cu-atâtea amânări, încât o 
crimă scapă ades făr' de urmări. 

Şi pân-atuncea lacrimi prea multe sunt pierdute; 

Un cavaler prin arme v-ar răzbuna mai iute. 

E-un drum mai scurt şi-osânda n-ar mai întârzia. 

XIMENA 

E leacul cel din urmă; dar de va fi aşa 

Şi dacă trista-mi soartă v-ar mai stârni-ndurarea. 

Atuncea veţi fi liber să-mi răzbunaţi onoarea. 

DON SANCHO 

E un noroc la care râvnesc necontenit 

Şi-având nădejde-ntr-însul, mă duc prea mulţum 

SCENA 3 

Ximenu, Elvira. 

XIMENA 

Sunt sigură acuma şi fără făţărie îmi pot striga 
întreagă durerea mea cea vie! 

Acuma pot în voie să plâng şi să suspin. 

Şi pot să-mi dau pe faţă nemărginitul chin. 

Vai, tata-i mort, Elviră, şi viaţa-i e curmată 

De spada ce Rodrigo o trage-ntâia dată! 

O, curgeţi, curgeţi lacrimi pâraie pe pământ: 

O jumătate-a vieţii-mi mi-aruncă în mormânt 

Cealaltă jumătate, şi-aceea care piere 

Pe-aceea ce-mi rămâne să mă răzbun îmi cere. 

ELVIRA 

Alină-te, stăpână! 

XIMENA 

Ah, ce nepotrivit 

Cuvântul de-alinare pe buze ţi-a venit! 

Cum să-mi alin durerea, când eu, nesocotito. 

Nu pot uri pe-acela ce mi-a pricinuit-o? 

Şi ce m-aşteaptă oare decât un veşnic chin. 

Când urmăresc o crimă, iubind pe asasin? 


ELVIRA 

Mai poţi iubi pe-acela ce te-a lăsat orfană? 

XIMENA 

Dacă-l iubesc, Elviro? L-ador ca pe-o icoană! 

Iubirea şi mânia în suflet mi se bat 

Şi în duşman descopăr pe omul adorat 

Şi simt că-n ciuda urii în inima-mi speriată 

Rodrig combate încă, ah, pe sărmanu-mi tată: 

L-atacă, l-urmăreşte, se apără şi-i când 

Mai slab, când mai puternic, şi-acuma triumfând. 

Şi-n lupta aceasta între iubire şi mânie 

El sufletul mi-l lasă, dar inima-mi sfâşie. 

Dar nu m-adoarme-amorul, oricât m-ar stăpâni 

Şi datoria-mi sfântă mi-o voi îndeplini; 

Alerg unde mă cheamă jignita mea onoare. 

Rodrig mi-e scump şi soarta-i nespus de-adânc mă 
doare, îi plâng de jale, totuşi, oricâtă grijă-i port. 

Ştiu cine sunt, Elviro, şi tatăl meu e mort! 

ELVIRA 

Îl urmăreşti? 

XIMENA 

Ah, crudă gândire şi cumplită 

Şi crudă urmărire la care sunt silită! 

Cer capul său şi totuşi mă tem să-l dobândesc! 

De moare el, muri-voi şi moartea i-o cerşesc! 

ELVIRA 

Atât de negre gânduri, alungă-le, stăpână. 

Şi nu-ţi impune-o lege ce-n contra ta te mână! 

XIMENA 

Cum? Tatăl meu să aibă sfârşit aşa de crud 

Să strige răzbunare şi eu să nu-l aud? 

Să-l văd murind sub ochii-mi şi inima-mi nătângă 

Să creadă că-iajunge să geamă ori să plângă? 

Să sufăr ca iubirea sănăbuşe cum vrea 

Prin o tăcere laşă mândria, cinstea mea? 

ELVIRA 

O, crede-mă, stăpână, n-ar fi prea mare vină 

De-ai resimţi în suflet mânie mai puţină; 


În contra lui Rodrigo ai dobândit de-ajuns. 
Ai fost la rege - aşteaptă în linişte răspuns. 
Nu stărui-n această ciudată supărare. 
XIMENA 

Mi-e-n joc mândria-ntreagă, ea - mi cere răzbunare! 
Dulci visuri de iubire, oricât m-ademenesc. 
Renunţ la tot mai bine decât să mă-njosesc. 
ELVIRA 

Dar îl iubeşti, señora, pe don Rodrig... 
XIMENA 

Vai mie! 

ELVIRA 

Şi răzbunarea totuşi mai poate să te-mbie? 
XIMENA 

Ca să-mi păstrez mândria, sfârşind şi chinul meu 
L-oi urmări, l-oi pierde, şi voi muri şi eu! 
SCENA 4 

Don Rodrigo, Ximena, Elvira. 

DON RODRIGO 

Ei bine, urmăritul, priveşte-l, e de faţă. 

A ta să fie slava de-al izgoni din viaţă! 

XIMENA 

O, ce sunt eu silită, Elviro, a vedea? 
Rodrig la mine-n casă! Rodrig în faţa mea! 
DON RODRIGO 

Ucide-mă, Ximenă, şi gustă fără jale 
Plăcerea morţii mele şi-a răzbunării tale. 
XIMENA 

Vai mie! 

DON RODRIGO 

O, ascultă! 

XIMENA 

Fugi, lasă-mă să mor! 

DON RODRIGO 

O clipă. 

XIMENA 

Du-te! 


DON RODRIGO 

Numai o vorbă, te implor. 

Şi-apoi cu-această spadă viaţa tu mi-o stinge. 
XIMENA 

Cum? încruntată încă de-al tatălui meu sânge? 
DON RODRIGO 

Ximenă! 

XIMENA 

Fugi cu arma ce vai, în faţa mea 

Mă mustră pentru viaţa şi fărdelegea ta! 

DON RODRIGO 

Nu, mai curând privind-o mânia ta sporească. 
Şi ceasul morţii mele să nu mai zăbovească! 
XIMENA 

Vopsită e de sânge de-al meu! 

DON RODRIGO 

Îţi vine greu 

Să o cufunzi, să-şi piardă culoarea într-al meu. 
XIMENA 

Om crud, care pe tată l-ucide fără milă 

Prin spadă - prin vederea ei cruntă pe copilă! 
Înlătură-mi această unealtă de omor! 

Vrei să te-ascult, Rodrigo, şi tu mă faci să mor. 
DON RODRIGO 

Fac ce doreşti, dar totuşi nu părăsesc dorinţa 
Ca însăţi tu, Ximenă, să-mi împlineşti sentinţa. 
Căci oricât mi-eşti de dragă, un laş nu pot să fiu. 
Ca să reneg vreodată chemarea mea de fiu. 

Pe tatăl meu căzuse o groaznică ruşine 

Ce mă privea-n aceeaşi măsură şi pe mine. 
Ştii ce-nsemnează-o palmă pentru un om cinstit. 
Am căutat să aflu făptaşul, l-am găsit. 

Am răzbunat onoarea-mi şi pe iubitu-mi tată. 
Şi dac-ar fi nevoie, aş face-o înc-o dată. 

Nu crede că iubirea-mi n-a dus o luptă grea 
Cu tatăl meu şi-n urmă chiar împotriva mea. 

O, judecă-i puterea: aflând c-am fost în stare 

Să mă-ndoiesc de poate să-ncapă răzbunare. 

Silit să-ndur ocara, ori vai! disprețul tău, învinuiam 
de-o grabă prea mare braţul meu. 

Mă dojeneam de-această pornire prea nebună 

Şi farmecele tale erau să mă supună 

De nu-mi ziceam, Ximenă, că nu te-ar merita 

Un om lipsit de-onoare, lipsit de stima ta! 

Că ochii tăi iubirea şi-ar fi schimbat-o-n ură 

Văzând mişel pe-acela ce vrednic îl ştiură; 

Că ascultând amorul, urmând al său îndemn 

De-alegerea ta însăţi m-aş fi făcut nedemn. 

Ţi-o spun din nou, ţi-oi spune-o, deşi printre suspine. 

Până la cel din urmă: da, te-am jignit pe tine; 

Da, te-am jignit amarnic, fiind silit s-o fac 

Pe tine să te merit şi-onoarea să mi-o-mpac. 

Mi-am împăcat onoarea şi pe bătrânul tată; 

Viu să te-mpac pe tine acuma, adorată. 

Am alergat aicea de mâna ta să mor; 

Ce-am fost dator făcut-am şi fac ce sunt dator. 

Un tată scump te strigă din fundul negrei gropi 

Şi eu nu vreau victima cu niciun preţ să-i scape: 

Jertfeşte-acestui sânge pe care l-a pierdut 

Acel ce se mândreşte cu ceea ce-a făcut! 

XIMENA 

Rodrig, ah, ai dreptate, cu toată vrăjmăşia 

Nu pot blama pe-acela ce-şi face datoria. 

Şi-n chinurile mele ce-asupra-ţi se răsfrâng 

Eu nu te-acuz pe tine, pe mine mă deplâng; 

Ştiu ce se* cheamă cinste şi cum înflăcărează 

— Asemenea insultă o inimă vitează. 

Tu n-ai făcut, fireşte, decât ce se cădea, > 

Dar mi-arătaşi de-asemeni şi datoria mea; 

Funesta-ţi vitejie mi-arată prin avântu-i 

Cum îţi răzbuni un tată, şi-onoarea cum ţi-o mântui. 

Aceeaşi râvnă cată la rândul meu să pun 

Onoarea să mi-o mântui, pe tata să-l răzbun. 

Aceasta, vai, mă face să fiu nemângâiată! 


O altă mână dacă m-ar fi lipsit de tată. 

Găseam, ah, în norocul dorit de-a te vedea 
Unica alinare ce-o mai puteam avea; 

Şi-aş fi simţit un farmec în jalea mea cumplită 
Să-mi zvânţi aceste lacrimi cu mâna ta iubită. 
Ci caut a te pierde, cum l-am pierdut pe el. 
Această despărţire mă zbuciumă la fel: 
Cumplita datorie ce inima mi-o rumpe. 
Mă-mpinge la jertfirea vieţii tale scumpe. 

Căci oricât ţin la tine, Rodrig, nu aştepta 

Să simt o lasă milă fată de crima ta. 

Şi-oricât iubirea noastră ar vrea să mă reţie. 
Voi şti să dau dovadă de-acecaşi bărbăţie: 

Ca să fii demn de mine, tu n-ai dat îndărăt. 

La rândul meu vreau demnă de tine să m-arăt. 
DON RODRIGO 

Nu pregeta atuncea să faci ce eşti datoare 
Spre a împlini o jertfă atât denălţătoare! 
Mândria ta îmi cere viaţa - vin şi-o ia! 
Osânda-mi va fi dulce şi dulce moartea mea! 
S-aştepţi până ce legea îşi va rosti sentinţa. 

E să-mi întârzii moartea şi ţie biruinţa. 

Prea fericit muri-voi, răpus de braţul tău. 
XIMENA 

Taci, dacă-ţi sunt duşmană, nu vreau să-ţi fiu călău 
Eu să-ţi ridic viaţa, e cu putinţă oare? 

Dator eşti să ţi-o aperi, s-o cer eu sunt datoare. 
Dar între noi e altul judecător suprem 

Şi eu am numai dreptul în faţă-i să te chem. 
DON RODRIGO 

Oricât iubirea noastră ar vrea să te reţie 

Vei da şi tu dovadă de-aceeaşi bărbăţie. 

Căci răzbunând un tată alt braţ dacă-mprumuti. 
Ximena mea, mă crede, înseamnă să mă cruţi. 
Cum brațul meu el singur mi-a răzbunat onoarea. 
Al tău să-şi dobândească la rându-i răzbunarea! 
XIMENA 


Rodrig, la ce mai stărui? Tu ajutor nu ceri 

Când te răzbuni, la nimeni - şi mie mi-l oferi! 

Sunt tot aşa de mândră şi cred că se cuvine 

Ca slava răzbunării să n-o împart cu tine. 

Deci ajutor la rându-mi nici eu nu voi căta în 
deznădăjduirea sau în iubirea ta! 

DON RODRIGO 

Mândrie neînfrântă! Vai! să nu pot obţine 

Atâta mângâiere încalţe de la tine?! 

În numele iubirii şi-al tatălui tău mort 

Nu mă lăsa blestemul acestei vieţi să-l port! 

Mai vesel e Rodrigo de mâna ta să piară 

Decât urât de tine, trăind o viaţă-amară! 

XIMENA 

Nu te urăsc eu, lasă! 

DON RODRIGO 

Oh, trebuie! 

XIMENA 

Nu pot. 

DON RODRIGO 

Aşa puţin îţi pasă de lume şi de tot 

Ce poate să scornească în umbră clevetirea 

Când va să-mi ştie crima şi că-mi păstrezi iubirea? 

Sileşte-le să tacă şi în pofida lor 

Salvează-ţi bunul nume, făcându-mă să mor! 

XIMENA 

Lăsându-ţi viaţa, vaza îmi va luci mai vie; 

Vreau ca şi cel din urmă clevetitor să ştie 

Că te ador şi totuşi pedeapsa ta o cer. 

Şi toţi să-mi cânte imnuri de slavă pân'la cer. 

Şi soarta să-mi deplângă... Rodrig, acuma du-te. 

Să nu mai văd comoara de fericiri pierdute... 

Ascunde-n umbra nopţii plecarea ta de-aci. 

Onoarea mea-i pierdută cumva de te-or zări. 

Tot ce-ar putea bârfeala să zică despre mine 

E că-n această casă eu te-am primit pe tine 

Şi ca să fiu hulită nici tu nu o doreşti. 

DON RODRIGO 


Aş vrea să mor!... 

XIMENA 

Vai, du-te! 

DON RODRIGO 

Atunci, ce hotărăşti? 

XIMENA 

Deşi cea mai frumoasă văpaie ameninţă 
Să-mi mistuie mânia, fac tot ce-mi stă-n putinţă 
Ca să răzbun pe tata, mândria să mi-o-mpac 
Şi singura-mi dorinţă e să nu pot s-o fac. 
DON RODRIGO 

O, vrajă a iubirii! 

XIMENA 

O, culme-a suferinţei! 

DON RODRIGO 

Ce de dureri şi lacrimi ne vor costa părinţii! 
XIMENA 

O, te-aşteptai, Rodrigo?... 

DON RODRIGO 

Ximenă-ai fi crezut?... 

XIMENA 

Aşa curând norocul să ni-l vedem pierdut! 
DON RODRIGO 

Şi că aşa de-aproape de țărm a fost să vie 
Nădejdea să ne-o sfarme o cruntă vijelie! 
XIMENA 

O, jale fără margini! 

DON RODRIGO 

O, chin aşa de mult! 

XIMENA 

Rodrig, de-acuma du-te, fugi... nu te mai ascult! 
DON RODRIGO 

Pân'la sfârşit când dreapta osândă mi-oi primi-o 
Merg să-mi târăsc o viaţă nemernică... Adio! 
XIMENA 

De-o fi aşa să fie, îţi dau cuvântul meu 

Că-n urma ta o clipă n-am să respir nici eu. 
Adio, dar ia seama să pleci pe nesimţite... 


(Rodrigo iese.) 

ELVIRA 

Stăpână, orice rele Prea bunul ne trimite... 

XIMENA 

O, lasă-mă în pace cu sfatul tău nătâng... 

Mă duc să caut pacea şi noaptea, ca să plâng. 

SCENA 5 

Don Diego (singur). 

DON DIEGO 

În veci nu simţi pe lume deplină desfătarea; 

În orice bucurie s-amestecă-ntristarea 

Şi cele mai senine a noastre mulţămiri 

Ni-s veşnic tulburate de griji şi-nchipuiri. 

O grijă bucuria mi-o strică-n astă-seară: 

Înot în fericire şi spaima mă-nfioară. 

Văzui mort pe duşmanul ce-onoarea mi-a pătat. 

Şi nu pot strânge mâna care m-a răzbunat. 

Cutreier tot oraşul, mă zbucium în neştire 

Şi vlaga mult-puţină ce mi-a rămas în fire 

Se mistuie zadarnic de trudă şi necaz 

Cătând fără de preget pe fiul meu viteaz. 

Mereu şi pretutindeni, în noaptea asta sumbră 

Socot că-l strâng în braţe, şi strâng în braţe-o umbră. 

Şi mintea-mi tulburată, din vis când mă trezesc, îşi 
face mii de gânduri ce groaza mi-o sporesc. 

Nu aflu nicăirea vreo urmă a fugit sale; 

Mă tem că, cine ştie, i-or fi ieşit în cale 

Cetaşii ori amicii duşmanului ucis: 

Rodrig nu mai trăieşte sau poate zace-nchis! 

O, ceruri! m-amăgeşte şi-acuma o părere 

Sau văd tot ce-al meu suflet ca să mai vadă cere? 

El e, fără-ndoială: mi-e sufletu-mpăcat 

Şi grija risipită şi chinul mi-a-ncetat. 

SCENA 6 

Don Diego, Don Rodrigo. 

DON DIEGO 

Rodrig, mi-ajută cerul să te revăd în fine! 

DON RODRIGO 


Vai! 

DON DIEGO 

În triumful nostru n-amesteca suspine. 

O, lasă-mă o clipă măcar să mai respir. 

Să pot să-ţi laud fapta aşa cum ţi-o admir! 

Tu mi-ai călcat pe urmă şi-n tine reînvie 

Eroii rasei mele şi vechea-mi bărbăţie. 

Născându-te din mine, din ei coborâtor, întâia ta 
ispravă întrece pe-ale lor. 

Şi anii tăi cei tineri, dar plini de-nflăcărare 

Ajung al meu renume prin fapta asta mare. 

O, vino dar şi-atinge, copilul meu viteaz. 

Aceste plete albe, sărută-acest obraz 

Şi recunoaşte locul întipărit de-ocară 

Pe care vitejia-ţi şi spada-ţi o spălară! 

DON RODRIGO 

A ta e toată cinstea; eu nu puteam uita 

Că sunt născut din tine, crescut prin grija ta. 

Sunt mândru că întâia ispravă a mea, îi place 

Cui datoresc viaţa. Ci bucurăte-n pace. 

Şi lasă-mă pe mine acum, la rândul meu. 

De păsurile mele să-mi văd acum şi eu. 

O, las să-mi izbucnească nemărginita jale: 

Destul ai stânjenit-o cu drepturile tale! 

Nu simt mustrări de cuget de ceea ce-am făcut. 

Dar cine-mi dă azi mie norocul meu pierdut? 

Să te răzbune braţu-mi s-a înarmat anume 

Şi-a biruit, răpindu-mi ce-aveam mai scump pe lume. 

Nu-mi mai vorbi nimica; prin tot ce ţi-am jentit 

De tot ce-ţi datorisem mă cred acum plătit. 

DON DIEGO 

Nu, a izbândei talc mai scumpă e valoarea! 

Eu viaţa doar ţi-am dat-o, tu mi-ai redat onoarea; 

Mai mult decât la viaţă eu la onoare ţin 

Cu-atât mai mult deci ţie datornic îţi rămân. 

Dar depărtează jalea din sufletul tău mare: 

Onoarea-i datorie, amorul - desfătare; 

Onoarea-i numai una; amorurile - mii. 


DON RODRIGO 

Ce-mi spui tu, vai? 

DON DIEGO 

Aceea ce trebuie să ştii! 

DON RODRIGO 

Mi-e inima zdrobită de-această răzbunare 

Şi tu-i mai ceri iubirii să fie trădătoare? 

Sunt tot aşa de josnici, în mişelia lor. 

Războinicul ce fuge şi-amantul trădător. 

O, lasă-mă mai bine cum sunt, având putinţa 

Să fiu şi demn de tine şi să-mi păstrez credinţa. 

E prea puternic lanţul spre a putea să-l rump: 

Ximena mea pe lume e tot ce am mai scump 

Şi pentru că ursita cea crudă ne desparte. 

Unica mântuire mi-o voi găsi-o-n moarte. 

DON DIEGO 

Nu-i vreme mântuire în moarte-a căuta. 

Acum când e nevoie de bărbăţia ta. 

A maurilor flotă stă gata de năvală. 

Norodu-i plin de groază, la curte zăpăceală. 

N-auzi decât jălanii la fiecare pas. 

De bună seamă fluxul, la noapte, peste-un ceas îi va 
lăsa pe mauri în port pe nesimţite. 

În mijlocul acestor nenorociri cumplite 

Cari umplu de teroare pe mari ca şi pe mici. 

Norocul îmi trimise cinci sute de amici însufleţiţi cu 
toţii de-aceleaşi gânduri bune. 

Venind de bunăvoie ocara să-mi răzbune. 

Tu le-ai luat 'nainte; dar bravele lor mână 

Se vor scălda mai bine în sânge de păgâni. 

Mergi dar acolo unde te-aşteaptă numai slavă. 

Mergi şi-i condu la luptă, făcând fără zăbavă 

Din pieptul tău, în calea păgânilor, zăgaz: 

De vrei să mori, încalţe să mori ca un viteaz! 

Fă regele să-ţi fie dator pierzării tale 

Viaţa sa şi slava împărăției sale. 

Dar nu, mai bine fruntea-ţi cu lauri s-o-ncununi. 

Nu-ţi mărgini mărirea o palmă să răzbuni; 


Ci du-o mai departe; sileşte prin putere 

Pe rege la iertare, Ximena la tăcere 

Şi dacă-ţi este dragă Ximena ta, să ştii 

Că doar pe calea asta mai poţi iertat să fii. 
Dar e prea scumpă vremea s-o pierdem în cuvinte; 
Aş vrea să zbori la luptă c-un ceas mai înainte. 
Învinge dar să vadă monarhul în sfârşit 

Că ce-a pierdut în conte, în tine-a dobândit! 
ACTUL IV 

SCENA 1 

Ximena, Elvira. 

XIMENA 

Nu este un zvon numai? Ştii bine tu, Elviră? 
ELVIRA 

Nici nu-ţi închipui lumea ce călduros l-admiră 
Şi-nalţă pân'la ceruri în repetat ecou 

Isprava săvârşită de tânărul erou. 

A maurilor oaste e ruşinos zdrobită: 

Grăbit i-a fost atacul, şi fuga mai grăbită. 
Războinicilor noştri nici chiar trei ore-ntregi 
Le deteră izbândă şi prizonieri doi regi... 

Iar meritul e numai al lui, pe cât se spune. 
XIMENA 

Cum, braţul lui Rodrigo făcu aşa minune? 
ELVIRA 

Pe-aceşti doi regi Rodrigo, el singur i-a învins 
Cu mâna sa: el singur cu mâna sa i-a prins. 
XIMENÀ 

De unde-aflaşi tu însă aceste zvonuri stranii? 
EL VIRA 

Oraşul tot răsună de imnuri şi litanii 
Numindu-l fericirea întregului popor 

Şi îngeru-i de pază şi-al său liberator. 
XIMENA 

Şi regele ce spune de-atâta vitejie? 

ELVIRA 

Rodrig se teme încă în faţa lui să vie. 

Don Diego însă vesel i-aduce-ncătuşaţi 


Ca să-i înfăţişeze pe robii-ncoronaţi. 
Cerând măriei-sale, ca o favoare rară. 

Să vadă pe viteazul mântuitor de ţară. 
XIMENA 

N-o fi rănit?... Ci spune!... 

ELVIRA 

Nu ştiu dacă-i rănit. 

Dar vino-ţi în simtire! Cum te-ai îngălbenit! 
XIMENA 

Mânia mea slăbită de-asemenea-mi revine! 
Să mă-ngrijesc de dânsul şi să mă uit pe mine! 
Toţi îl înalţă-n slavă şi eul înalţ cu ei! 
Mândria mea-i uitată şi mut e glasul ei! 
Taci, inimă sărmană, şinăbuşeşte-ţi plânsul: 
De-a-nvins doi regi, pe tatăl mi l-a ucis tot dânsul 
Şi-oricâte osanale îmi sună în auz. 

Aice însă totul mă face să-l acuz. 

Această haină tristă ce spune neagra-mi jale 
E cea dintâi dovadă a vitejiei sale. 

Voi, ce-ntăriţi un suflet muncit de îndoieli. 
Zăbranice şi văluri, lugubrelor găteli. 
Podoabă ce întâia izbândă a să-mi prescrie. 
Necontenit vorbiţi-mi de trista-mi datorie. 
Şi când mânia-n mine va lâncezi din nou 
Asmuteţi-o-mpotriva semeţului erou! 

Siliţi-o ca să-mi ducă la capăt răzbunarea! 
ELVIRA 

Infanta iat-o, vine; alină-ţi supărarea. 
SCENA 2 

Infanta, Ximena, Leonora, Elvira. 

INFANTA 

Nu viu aici, Ximenă, durerea să-ţi alin. 

Ci ca să plâng cu tine, cu tine să suspin. 
XIMENA 

Impărtăşiţi mai bine obşteasca bucurie 
Lăsându-mi supărarea şi lacrimile mie; 

Azi cine alta-n lume se poate tângui? 
Primejdia din care Rodrig ne mântui 


Şi pacea datorită doar vitejiei sale. 

Sunt numai pentru mine prilej de-adâncă jale. 

Da, braţul său puternic, de lume prea slăvit. 

E numai pentru mine funest şi urgisit! 

INFANTA 

A săvârşit, Ximena, minuni fără pereche. 

XIMENA 

Supărătoarea veste mi-ajunse la ureche 

Şi laude răsună în gura tuturor 

De marea-i vitejie şi tristul său amor. 

INFANTA 

Te superi că poporul de laude-l încarcă? 

Dar ţi-era drag pe vremuri acest Rodrigo, parcă. 

Şi tu-i erai lui dragă şi el ţi-era supus - Poţi să te 
simţi dar mândră că-l vezi aşa de sus. 

XIMENA 

Să-l ridicaţi în slavă uşor vă este vouă. 

Dar pentru mine-i veşnic o suferinţă nouă 

Această preamărire a vitejiei lui: 

Văzând cât preţuieşte, văd astăzi ce pierdui! 

Ah, neplăceri amare a celei ce iubeşte! 

Cu cât îl văd mai vrednic, cu-atât iubirea-mi creşte 

Şi totuşi datoria ce-o am, să mă răzbun. 

Mai tare-i ca iubirea şi-mi cere să-l răpun. 

INFANTA 

Ieri datoria aceasta făcu pe toţi curtenii 

Ca să admire marea virtute a Ximenii 

Şi să-i deplângă soarta, aşa li s-a părut 

Denălţător curajul pe care l-ai avut. 

Dar vrei s-asculţi tu sfatul unei amice bune? 

XIMENA 

Aş fi nelegiuită de nu i m-aş supune. 

INFANTA 

Ce-a fost ieri nu mai este îndreptăţit şi azi. 

Al nostru singur sprijin e-acum acest viteaz. 

El e-adoratul ţării, sărbătoritul zilii. 

A maurilor spaimă şi rezemul Castilii. 

Chiar bunul nostru rege e azi încredinţat 


Că tatăl tău în mândrul Rodrig e renviat. 

Şi cu atât îţi este greşeala ta mai mare 

Că urmăreşti prin moarte-i a statului pierzare. 
Ca să-ţi răzbuni un tată, cum? crezi că e permis 
Să-mpingi o ţară-ntreagă pe margini de abis? 
Dar către noi purtarea-ţi e oare legitimă? 
Luat-am oare parte şi noi ceilalţi la crimă? 

De bună seamă-n urma acestui trist duel 

Nu te sileşte nimeni să te cununi cu el. 

Ci dacă vreai, Ximenă, s-asculţi a mea povaţă: 
Din inimă-ţi alungă-l, dar lasă-ni-l în viaţă! 
XIMENA 

Atâta bunătate, vai! eu nu pot avea. 

Cu mult mai nendurată e datoria mea. 

Deşi la el mi-e gândul în fiecare oră. 

Deşi-l răsfaţă-un rege şi un popor l-adoră. 

Toţi străluciţii lauri ce-i pun pe frunte ei 

Eu vin ca să-i întunec sub chiparoşii mei. 
INFANTA 

Da, e frumos, e nobil atuncea când în dorul 
De-aţi răzbuna un tată, ştii să-ţi jertfeşti amorul. 
Dar crede-mă că-i încă mai nobil, mai frumos 

Şi te jertfeşti de dragul obştescului folos. 
Lipsindu-l de iubirea ce-i arătai odată 

E cea mai grea pedeapsă ce-i poate fi lui dată. 
În joc e mântuirea întregii-mpărăţii: 

Şi-apoi chiar de la rege, ce crezi să mai obţii? 
XIMENA 

Nu pot. să mă astâmpăr chiar de nu-mi dă dreptate. 
INFANTA 

Gândeşte-te mai bine, Ximena mea, la toate. 
Adio: ca să cugeţi în tihnă-acum te las! 
XIMENA 

Voi asculta, prinţesă, al datoriei glas. 

SCENA 3 

Don Fernando, Don Rodrigo, Don Diego, Don Arias. 
Don Sancho. 

DON FERNANDO 


Urmaş viteaz şi nobil al unei vechi familii 

Ce-a fost un stâlp statornic al falnicii Castilii 

Neam de strămoşi iluştri cu glorios trecut 

Pe care de la-ntâiul tău pas l-ai întrecut. 

Orişice dar din parte-mi prea mic şi prea puţin e 

Spre aţi răsplăti izbânda aşa cum se cuvine. 

Pământul ţării mele de prădăciuni ferit 

Şi sceptrul meu de tine în mâna-mi întărit. 

Şi maurii-n risipă goniţi de mica-ţi ceată. 

Nainte să pornească viteaza mea armată. 

Nu sunt isprăvi de care mă pot plăti aşa 

Precum mi-ar fi dorinţa şi cum ar merita. 

Răsplata-ţi fie regii captivi care te-admiră: 

Ei Cidul lor pe tine în faţă-mi te numiră. 

Şi dacă Cid înseamnă „stăpân” pe limba lor. 

Nu-ţi pizmuiesc un nume aşa de sunător. 

Fii Cidul deci de-acuma: l-a numelui tău faimă 

Grenada şi Toledo să tremure de spaimă. 

Şi numele acesta s-arate tuturor 

Cât preţ pun eu pe tine şi tot ce-ţi sunt dator. 

DON RODRIGO 

În faţa voastră, sire, mă simt plin de sfială. 

Isprava mi-e prea mică şi-i daţi prea multă fală. 

Şi laudele voastre mă fac să mă roşesc 

Că nu-s destul de vrednic de cinstea ce-o primesc. 

Ştiu că-s dator cu viaţa şi sângele din vine 

Să mă jertfesc, o, sire, spre al ţării voastre bine 

? în lupta aceasta sfântă de voi cădea răpus mi fac 
doar datoria ca orişice supus. 

DON FERNANDO 

Toţi cari se strâng în juru-mi, chemaţi de datorie. 

Nu şi-o-împlinesc cu-atâta avânt şi bărbăţie. 

Şi dacă tu ca dânşii te mărgineai să fii. 

N-ai fi putut atare izbândă să obţii. 

Deci lauda primeşte-o şi spune-mi pe-ndelete 

Povestea biruinţei vitezei tale cete. 

DON RODRIGO 

Ştiţi, sire, că în spaima întâiului minut. 


La vestea că păgânii la porţi au apărut. 

Cinci sute de prieteni la noi se adunară 

Şi-n starea-mi tulburată de şef mă proclamară. 
Ilertaţi-mi graba dacă în zbuciumul de-atunci 
Din partea voastră, sire, n-am aşteptat porunci. 
Din pricina primejdii prea mari şi-a vremii scurte: 
Dar îmi riscam viaţa, de m-arătam la curte 

Şi viaţa-mi osândită mi-era mai dulce-apoi 

S-o pierd în chip mai vrednic în lupta pentru voi. 
DON FERNANDO 

Îţi iert fireasca pripă de-aţi răzbuna ocara: 
Precum ai apărat-o, te apără-acum ţara: 

Să te acuze poate Ximena cât de mult. 

Ca s-o mângâi doar numai de-acum am s-o ascult. 
Dar spune mai departe. 

DON RODRIGO 

Sub mine-naintează 

Ăst pâlc, purtând pe frunte a bărbăţiei rază. 

Eram cinci sute numai, dar până am venit 

În port, ca prin minune, trei mii ne-am pomenit. 
Aşa de mult a noastră semeaţă-nfăţişare 
Redeştepta curajul în gloatele fugare! 

Ascund îndată două treimi, cum am sosit. 

În vasele pe care acolo le-am găsit. 

Şi restul cetei care creştea din clipă-n clipă. 
Arzând de nerăbdare în juru-mi se-nfiripă. 

Se culcă jos, şi-n paza celei mai mari tăceri 
Petrece-o bună parte a minunatei seri. 

Din ordinul meu streaja se face nevăzută 

La rândul ei, şi planul ea astfel mi-l ajută 

Şi plin de îndrăzneală eu mă prefac că am 

Din partea voastră, sire, lozinca ce-o dădeam... 
Sub palida lumină ce picură din stele 

Spre noi, de flux aduse, vin treizeci de vintrele; 
Le saltă apa-n spume şi c-un obştesc avânt 

Şi maurii şi marea în port acuma sunt. 

Noi îi lăsăm să treacă; în pace tot le pare; 


Niciun soldat pe ziduri şi nici în port n-apare. 

Şi de tăcerea noastră vicleană amăgiţi 

Nici nu le vine-a crede că sunt primejduiţi. 

La țărm trag, ancorează, coboară şi se-ndreaptă 

Netemători, de-a valma, în cursa ce-i aşteaptă. 

Noi năvălim atuncea c-un chiotit prelung 

Şi strigătele noastre până la cer ajung. 

La răcnetul navalei răspund cei din corăbii 

Şi maurii-şi pierd capul împresuraţi de săbii! 

De-o groază fără margini cuprinşi, dau înapoi: 

Ei alergau la pradă şi întâlnind război 

Pierduţi se cred nainte ca lupta să înceapă: 

Îi prididim pe ţărmuri, îi prididim în apă. 

Răzbindu-i fără preget în groaznic vălmăşag. 

Şi nu apucă bine să-nchege un şirag. 

Că până să s-aşeze în linie de bătaie 

Noi facem sânge maur să gâlgâie-n şiroaie! 

Dar principii lor totuşi să-i strângă reuşesc. 

Curajul lor renaşte şi-acum se rânduiesc; 

Văzând că fără luptă sunt osândiţi pierzării într-înşii 
se deşteaptă curajul desperării: 

S-opresc pe loc şi drumul acuma ni-l închid. 

Făcând în contra noastră din iatagane-un zid. 

Şi apa, şi uscatul, şi flota, schela toată 

Se schimbă-ntr-o imensă arenă-nsângerată. 

Pe care duhul morţii se-ntinde-atot stăpân... 

O, câţi eroi de-ai noştri necunoscuţi rămân 

Şi ce isprăvi măreţe, ce strălucite fapte 

Rămân învăluite pe veci în neagra noapte. 

In care, martori sieşi tot insul se lupta 

Nebănuind izbânda de partea cui va sta! 

Eu însumi pretutindeni pe-ainoştri îndemnându-i, 
îmbărbătam pe unii, pe alţii stăm să-i rândui. 

Ca să-i reped în luptă când vremea le-a veni. 

Şi n-am ştiut nimica până în zori de zi. 

Ele ne-arată-n fine ai biruinţei lauri... 

Atunci îşi pierd curajul înfricoşaţii mauri 

Şi dorul de-a învinge cedează spaimei lor 


Când desluşesc că trupe ne vin într-ajutor. 
S-aruncă în corăbii, odgoanele le taie 

Şi fug cu huiet mare din câmpul de bătaie. 
Nemaivoind să ştie aceşti ostaşi mişei 

De pot să se retragă şi regii lor cu ei. 

Nu simţul datoriei, ci groaza-i stăpâneşte... 

Îi adusese fluxul, refluxul ni-i răpeşte! 

În vremea asta regii, de-ai noştri năpădiţi. 

Şi apăraţi de-o seamă de oameni, toţi răniţi. 
Mai luptă, cu nădejdea să-şi vândă viaţa bine. 
Zadarnic le dau sfatul eu însumi să se-nchine: 
Cu iataganu-n mână, ei stau nenduplecaţi; 
Dar când îşi văd ostaşii de moarte seceraţi. 
Că singuri se mai luptă, că-nfrângerea-i deplină. 
Ei cer „să vină şeful. M-arăt - şi mise-nchină. 
Vii i-am trimis îndată aici, pe amândoi... 
Aşa-ncetă şi lupta din lipsă de eroi 

Şi-n felu-acesta, sire, luptând pentru apărarea... 
SCENA 4 

Don Fernando, Don Diego, Don Rodrigo, Don 
Arias, Don Alonso, Don Sancho. 

DON ALONSO 

Ximena vine, sire, să ceară judecarea. 

DON FERNANDO 

Supărătoare veste şi datorie grea! 

Te du, să nu te vadă; mai bine-i pentru ea. 
Drept orişice răsplată te-alung acum, viteze. 
Dar vin întâi la rege ca să te-mbrăţişeze. 
(Don Rodrigo iese.) 

DON DIEGO 

Ximena-l urmăreşte, deşi să-l scape-ar vrea. 
DON FERNANDO 

Că-i este drag, se spune. Acuma vom vedea. 
Prefă-te plin de jale. 

SCENA 5 

Don Fernando, Don Diego, Don Arias, Don Sancho. 
Don Alonso, Xiniena, Elvira. 

DON FERNANDO 


De-acum, fii mulţumită. 

Dorinţa ta, Ximenă, ţi-a fost îndeplinită. 
De-a biruit Rodrigo pe-ai noştri inamici. 

De rănile primite el a murit aici. 

Poţi lăuda pe Domnul cu inima-mpăcată. 
(Către don Diego.) 

Ia uită-te la dânsa cum a pălit deodată. 

DON DIEGO 

Dar iat-o că leşină, şi din acest leşin 

Puteţi vedea dovada iubirii pe deplin. 
Durerea-i dă pe faţă văpaia tăinuită 

A dragostei de care e încă chinuită. 
XIMENA 

Cum? A murit Rodrigo!... 

DON FERNANDO 

Nu, nu; duşmanul tău 

Trăieşte, viu şi teafăr ca şi amorul său! 

Nu te-ngriji, Ximenă, de soarta vieţii sale. 
XIMENA 

Leşini şi de plăcere, precum leşini de jale. 
Prisosul bucuriei când vine din senin 
Simţirile ne fură ca şi-un prisos de chin. 
DON FERNANDO 

La ce încerci, Ximenă, la ce mai stărui încă? 
Nu, prea era vădită durerea ta adâncă! 
XIMENA 

Îngrămădiţi, dar, sire, restriştea mea mereu! 
Dovadă a întristării numiţi leşinul meu! 

O ciudă prea firească m-a-mpins aşa departe: 
De judecată dânsul ar fi scăpat prin moarte. 
Căci pentru al ţării bine rănit dacă murea. 
Era zădărnicită şi răzbunarea mea! 

Mi-ar fi o nedreptate o moarte-aşa frumoasă: 
Cer moartea lui Rodrigo, nu însă glorioasă. 
Nu ridicat în slavă de rege şi norod. 

Nu pe un pat de-onoare, ci pe un eşafod; 

Să moară pentru crima-i, nu pentru domn şi ţară. 
De-a pururi amintirea să-i fie de ocară! 


Nu sunt de plâns aceia ce pentru ţară mor. 

Ei numele prin moarte şi-l fac nemuritor! 

Iubesc deci biruinţa-i, şi nu mi-e greu păcatul. 

Ea întăreşte ţara, redându-mi vinovatul 

Mai nobil şi mai mândru acum de mii de ori. 

Căci poartă astăzi lauri pe frunte-n loc de flori; 

Şi ca să spun ce cuget cu o vorbă răspicată: 

Mai vrednic azi de umbra sărmanului meu tată! 

Dar vai, în ce nădejde o clipă am crezut? 

Rodrig din parte-mi n-are nimica de temut: 

Ce-i strică-aceste lacrimi şi jalea mea amară 

Când pentru el azil e întreaga noastră ţară! 

Sub ochii voştri totul i se permite-aici: 

Mă biruie pe mine, ca şi pe inamici. 

Dreptateanăbuşită cu-al maurilor sânge 

O nouă strălucire asupra lui răsfrânge; 

Noi îi sporim alaiul şi-acest dispreţ de legi 

La carul său ne-ajungă în rând cu cei doi regi! 

DON FERNANDO 

Copila mea, acestea-s porniri nemăsurate. 

În cumpănă pun totul atunci când dau dreptate. 

Ucis de-ţi este tatăl, el fu provocator 

Şi simţul echităţii mă face iertător. 

Dar cântărindu-mi fapta, tu inima-ţi-o-ntreabă: 

Rodrig stăpân e-acolo şi cred că mai degrabă 

Ea mulţămeşte-n taină dreptăţii ce-o bârfeşti 

Că ţi-l păstrează teafăr pe-acela ce-l iubeşti. 

XIMENA 

Cui? Mie! Pe-ucigaşul sărmanului meu tată! 

Pe-acela chiar pe care îl chem la judecată! 

De-aceasta nu vă pasă, ba v-aşteptaţi să fiu 

Mulţumitoare dacă bocesc aci-n pustiu? 

O, dac-aceste lacrimi zadarnic sunt vărsate, îngăduiţi 
prin arme să dobândesc dreptate: 

Prin arme el pe mine de tată m-a lipsit. 

Prin arme se cuvine să fie urmărit! 

Cer de la toţi vitejii să-l cheme-n luptă, sire: 

Pe-acel ce mă răzbună eu mi-l aleg de mire 


Să lupte toţi, şi-o dată Rodrigo pedepsit. 

Voi fi răsplata celui ce biruie-n sfârşit. 

Deci daţi poruncă, sire, să se proclame vestea... 

DON FERNANDO 

E-o datină străbună, dar luptele acestea 

Pretinse că răzbună pe drept un atentat 

Stârpesc pe luptătorii cei buni ai unui stat. 

Adeseori se-ntâmplă izbânda de înclină 

Spre vinovat şi cade cel fără nicio vină. 

Scutesc deci pe Rodrigo; prea mult la dânsul ţin 

Ca să-l expun acestui prea schimbător destin. 

Şi-oricât de vinovat e că te-a lăsat orfană l-au dus cu 
dânşii crima paginii puşi pe goană... 

DON DIEGO 

Cum? Sire, pentru dânsul călcaţi aceste legi 

De-a pururi respectate de cei mai mândri regi? 

Dar ce va zice lumea şi pizma ce va spune 

Când viaţa lui sub scutul monarhului şi-o pune. 

Fugind de locul unde oricare om cinstit 

E bucuros să afle un lăudat sfârşit? 

Favoarea aceasta, sire, mărirea lui i-o scade: 

Păstreze-şi nentinate a biruinţei roade! 

Cel ce-a ştiut să-nfrângă pe-un conte de Gormaz. 

Dator e să rămână pân'la sfârşit viteaz. 

DON FERNANDO 

Mi-o ceri şi tu, deci fie! şi cum i-a fi norocul! 

Dar celui ce-a să cadă, mii au să-i ceară locul 

Şi preţul ce Ximena ni l-a vestit aici ţ) în toţi ai mei 
războinici îi face inamici. 

Să-l las cu toţi să lupte ar fi nedrept, Ximenă: 

I-ajunge de coboară o dată în arenă. 

Numeşte-l dar pe care îl vrei din cavaleri. 

Dar dup-această luptă nimic să nu-mi mai ceri. 

DON DIEGO 

Atunci cruţaţi pe-aceia ce de Rodrig s-ar teme. 

Lăsaţi deschisă lupta - şi nimeni n-o să-l cheme. 

Căci după biruinţa-i de astăzi, nu m-aştept 

Să mai cuteze vreunul să dea cu dânsul piept. 


Se-ncumetă vreunul, oricât de mare-i preţul? 
Cine va fi viteazul său, mai curând, semeţul? 
DON SANCHO 

Deschideţi dară lupta; şi chiar de-o fi să caz 
Eu sunt semeţu-acela ori poate-acel viteaz. 
Ardoarea mea nu cere decât să vă răzbune: 
Vă amintesc, señora, a voastră promisiune. 
DON FERNANDO 

Îţi laşi, Ximeno, soarta într-ale sale mână? 
XIMENA 

Făgăduit-am, sire. 

DON FERNANDO 

Fii gata deci pe mână! 

DON DIEGO 

Nu, sire. Lupta poate să-nceapă cât mai iute: 
Eşti totdeauna gata atunci când ai virtute. 
DON FERNANDO 

Să-ncepi o luptă nouă, întors din luptă-abia! 
DON DIEGO 

Rodrig a prins putere pe când vi-o povestea! 
DON FERNANDO 

Să-i dăm un ceas sau două de linişte deplină. 
Dar cum mă tem ca pildă cumva să nu devină 
Şi ca s-arăt că-n silă s-admit m-am hotărât 
Un obicei sălbatic ce pururi l-am urât. 
M-abţin s-asist, şi curtea şi ea se va abţine. 
(Cătro don Arias.) 

Arbitru-al întâlnirii te rânduiesc pe tine; 

Vei îngriji ca toate să meargă-n chip cinstit 
Şi-mi adă-nvingătorul când lupta s-a sfârşit. 
Aceeaşi e răsplata, oricare s-ar alege 

Vreau să i-l dau Ximenii cu mâna mea de rege 
Şi ea pe veci să-i jure credinţă-n faţa mea. 
XIMENA 

Cum, sire? îmi impuneţi o lege-aşa de grea? 
DON FERNANDO 

Te plângi; iubirea-ţi însă, departe de-a se plânge 
De biruie Rodrigo, mândria-ţi va înfrânge. 


Înceată orice murmur şi-ascultă-mă ce spun: 

Oricare s-ar alege, cu-acela te cunun. 

ACTUL V 

SCENA 1 

Don Rodrigo, Xirnena. 

XIMENA 

Rodrig, ce îndrăzneală! Cum? în amiaza-mare? 

Vrei să mă pierzi? Ascultă şi fugi, aibi îndurare! 

DON RODRIGO 

Mă duc să mor, Ximeno, şi dacă viu aci 

Viu ca să-mi iau adio-nainte de-a muri; 

Amorul ce mă ţine sub dulcea ta robie. 

Dacă primeşte moartea, vrea să ţi-o-nchine ţie. 

XIMENA 

Te duci să mori! 

DON RODRIGO 

Merg vesel spre acel minut dorit în care-am să-ţi 
răscumpăr tot chinul suferit! 

XIMENA 

Te duci să mori! Cum oare? Don Sancho te- 
nspăimântă 

Şi tremură de groază o inimă nentrântă? 

Ce s-a făcut avântu-ţi? De unde spaima ta? 

Rodrig învins se crede-nainte de-a lupta? 

Cel ce-a-nfruntat pe mauri şi pe viteazu-mi tată. 

În faţa lui don Sancho, se pierde-aşa, deodată? 

Curajul ţi-e de-acelea ce pot îngenunchea? 

DON RODRIGO 

Eu nu alerg la luptă, ci la jertfirea mea. 

Şi sufletu-mi respinge, plin de dispreţ, povaţa 

Când moartea tu mi-o cauţi, eu să-mi mai apăr viaţa. 

Eu am rămas acelaşi: dar nu mai poţi să-mi ceri 

Ca să păstrez aceea ce tu să pierd îmi ceri. 

Şi-aş fi căzut desigur, azi-noapte-ucis de mauri 

De-aş fi avut să-mi apăr doar propriii mei lauri; 

Însă norodul, ţara şi tronul apărând 

De nu-mi feream viaţa, ar fi-nsemnat să-i vând. 

Un suflet mare viaţa-ntr-atâtea n-o huleşte încât să 


vrea să iasă dintr-însa mişeleşte. 

Dar cum e vorba numai de propriu-mi folos. 

Azi, când îmi ceri tu moartea, eu o primesc voios. 

Mânia ta o mână străină îmi alege - De-a ta Rodrig să 
moară nu-i vrednic, se-nţelege. 

De nicio lovitură nu vreau să mă feresc: 

Cui te-apără, omagiul acesta-i datoresc. 

Şi fermecat la gândul că toate-s de la tine. 

Fiindcă-a ta onoare don Sancho o susţine, îmi voi 
deschide pieptul în calea spadei lui. 

Slăvind această mână prin care mă răpui. 

XIMENA 

O, dac-asprimea unei îndatoriri severe 

Ce marea-ţi vitejie s-o osândesc îmi cere. 

Te-mpinge până-acolo ca să te laşi sfărmat 

De-un braţ ce pentru mine să lupte s-a narmat. 

Gândeşte-te, în ceasul acesta de orbire. 

Că-n joc îţi e şi viaţa, dar şi a ta mărire. 

Şi toţi, oricât de falnic Rodrig a vieţuit. 

Căzut dac-or să-l ştie, l-or crede biruit. 

Onoarea ţi-o mai scumpă decât îţi sunt eu scumpă. 

Dac-a putut chiar vraja amorului s-o rumpă 

Şi te-a făcut în ciuda părerilor de rău 

Să nimiceşti tu însuţi şi visul meu şi-al tău: 

Şi totuşi văd că-ţi pasă aşa puţin de-onoare. 

Că făr' să lupţi pe Sancho îl laşi să te omoare? 

Ce s-a făcut avântul pe care-l arătai? 

De ce nu-l ai şi-acuma ori pentru ce-l aveai? 

Şi cum? Viteaz eşti numai spre a-mi cauza durere? 

Iar dacă nu, deodată şi vitejia-ţi piere? 

Şi tatăl meu de tine-i aşa disprețuit 

Că tu, biruitoru-i, te laşi azi biruit? 

Mergi, fără dor de moarte, la luptă hotărâtă 

Şi-ţi apără onoarea, nu viaţa ta urâtă! 

DON RODRIGO 

Dac-am învins pe conte şi maurii barbari 

Mai am nevoie oare de alte fapte mari? 

La ce să-mi apăr slava, când toată lumea ştie 


Isprăvile-mi măreţe, c-această vitejie 

Să facă totul poate, şi că pe-acest pământ 

Afară de onoare nimic nu mi-e mai sfânt? 

Nu, nu; în lupta aceasta Rodrig să moară poate 

Fără să-şi piardă nimbul măririi câştigate. 

Şi fără ca să fie de nime-nvinuit 

Că n-a căzut el însuşi de sine biruit. 

Dar se va zice numai: „Ximena i-a fost dragă. 

Avea între iubirea şi ura ei s-aleagă. 

Şi s-a supus el însuşi ursitei, ce-o silea 

Pe dulcea lui iubită să-i ceară moartea sa. 

Ea însăşi i-a cerut-o şi inima-i, fireşte. 

Credea că de-o refuză, o crimă săvârşeşte. 

Spre a-şi răzbuna onoarea, amorul şi-l pierdu; 

Spre a-şi răzbuna iubita, el viaţa şi-o dădu; 

Ştiind ca să prefere în floarea tinereţii 

Onoarea sa Ximenii şi pe Ximena vieţii”. 

Astfel această moarte, departe de-a umbri. 

A măreției mele splendoare - o va mări 

Şi voi avea prin moartea-mi voită, mângâierea 

Că nimeni decât mine nu ţi-a-mpăcat durerea. 

XIMENA 

Viaţa ta şi-onoarea în stare dacă nu-s 

S-abată gândul morţii de care eşti supus. 

De te-a iubit vreodată Ximena ta, ei bine. 

Rodrig atunci ascultă: îndură-te de mine 

Şi scapă-mă de sila ce-o am să mă mărit 

Cu omul care veşnic mi-a fost nesuferit. 

Să-ţi spun mai mult? Aleargă şi-arată-ţi vitejia 

Ca să-mi impui tăcere, ca să-mi împaci mândria» 

Şi de mai ţii la mine, oricât va fi de greu, învinge într- 
o luptă al cărei preţ sunt eu! 

Adio: vorba asta, vai, să roşesc mă face... 

SCENA 2 

DON RODRIGO 

Mai e duşman pe care să-l tem? Veniţi încoace 

Voi, castilani, voi mauri, veniţi voi, navareji 

Şi tot ce ţara Spânii mai are ca viteji! 


Uniţi-vă cu toţii şi faceţi o armată 

Să biruiţi o mână astfel îmbărbătată: 

Spre a-mi nimici nădejdea, o mie de vieţi 

Să aibă fiecare, tot prea puţini sunteţi! 

SCENA 3 

INFANTA 

Vei asculta mândria străbună care-ţi cere 

Acum între mărire şi dragoste s-alegi? 

Sau dragostea a cărei şi vrajă şi putere 

Te-mbie fără preget să-nfrângi aceste legi? 

Ah, căreia din două vei da tu precădere. 

Sărman vlăstar de regi? 

Rodrig, eşti demn de mine şi te-aş putea alege 

Deşi viteaz, tu însă, vai! nu eşti fiu de rege! 

Destin fără de milă, a cărui nendurare 

Desparte-a mea mărire de fericirea mea! 

E scris în ciuda unei virtuţi aşa de rare 

Amorul meu să poarte o luptă - aşa de grea? 

Ah, inima-mi sărmană, ce-o să îndure oare 

Şi cum va geme ea. 

De n-o să izbutească în veci să se închine 

Iubitului, nici focul iubirii să-şi aline! 

Dar totuşi stau şi cuget şi nu pot înţelege: 

Când el e-atât de vrednic, de ce-aş mai ezita? 

Deşi am fost născută pe seama unui rege. 

E-o cinste pentru mine, Rodrig, să fiu a ta! 

Când ai învins pe mauri ar fi o fărdelege 

Coroană de-ai purta? 

Şi numele tău falnic de Cid nu dovedeşte 

Că faima ta măreaţă pe zi ce merge creşte? 

El totuşi e-al Ximenii, deşi e demn de mine! 

Îmi pare rău de darul pe care i-l făcui. 

Nici moartea unui tată nu poate să-i dezbine i ea, de 
silă numai proclamă vina lui. 

n toată războirea aceasta, pentru mine 

Nicio nădejde nu-i. 

Căci spre a-mi mări pedeapsa, ursita, vai! permite 

Iubirii să dureze şi-n inimi învrăjbite! 


scena 4 

Ximena, Elvira. 

XIMENA 

Elviro, vai, cât sufăr! Ce vrednică-s de jale! 

Nu văd nicio nădejde, am presimţiri fatale! 

N-am niciun gând de care să nu mă înfior 

Şi fără pocăință nu pot avea un dor! 

Pe doi rivali în luptă mânia mea-i împinge. 

Au să mă coste lacrimi, oricare ar învinge; 

Şi-n cartea sorții mele oricum îmi este scris. 

Nerăzbunat mi-e tatăl sau vai! Rodrig ucis! 

ELVIRA 

De-i una ori de-i alta, vei fi mai împăcată. 

Sau capeţi pe Rodrig sau fi-vei răzbunată 

Şi-apoi oricât destinul va fi de nendurat, îţi mântuie 
onoarea şi-un mire-ţi va fi dat. 

XIMENA 

Cum? Pe-ucigaşul tatii? Pe-al lui Rodrigo, poate? 

Pe unul din făptaşii acestor mari păcate? 

Oricum s-alege soarta, ea - mi dă un soţ pătat 

De sângele pe care mai mult l-am adorat; 

Oricum s-alege soarta, durerea mă ucide 

Şi mă-ngrozesc de ceea ce lupta va decide. 

O, dor de răzbunare şi tu amor, tăceţi! 

Voi vă sfădiţi pe seama sărmanei mele viel. 

Şi tu, cârmuitorul umanelor destine. 

Sfârşeşte-această luptă aşa cum e mai bine: 

Niciunul să nu-nvingă şi nici să fie-nvins. 

ELVIRA 

Ar fi prea aspră soarta; şi lupta ce s-a-ncins 

Ţi-ar da prilej la chinuri şi mai amare poate. 

Lăsându-te, stăpână, să ceri mereu dreptate. 

S-arăţi aceeaşi ură mereu, să urmăreşti 

Mereu viaţa celui pe care tu-l iubeşti. 

Mai bine-i biruinţa de-ar fi să-l încunune. 

Ea datoriei tale tăcere i-ar impune 

Şi bunul nostru rege te va sili atunci 


S-asculţi îndreptăţită de-a inimii porunci. 
XIMENA 

O, dacă el învinge, crezi că mă dau învinsă? 

Prea sfântă-i datoria-mi şi jalea-mi prea nestinsă 
Şi nu ajunge numai ca regele să vrea 

Sau lupta să decidă în defavoarea mea! 

A-nvinge pe don Sancho nu-i greu, dar n-o să poată 
Să-nvingă şi mărirea Ximenei totodată: 

Şi chiar dacă Rodrigo va birui acum. 

Onoarea mea-i va scoate mii alţi vrăjmaşi în drum. 
ELVIRA 

Stăpâna mea, asemeni cuvinte nu mai spune. 

Să nu se-ndure cerul cumva să te răzbune! 
Cum? Vrei să pierzi prilejul acesta fericit 

Ce focul urii tale l-ar potoli-n sfârşit? 

Dar ce vrea datoria aceasta nempăcată? 

Ori moartea lui Rodrigo, îţi dă-napoi un tată? 

O grea nenorocire îţi pare prea puţin? 

Vreai lacrimi peste lacrimi, suspin peste suspin? 
Nu, nu, cu-astfel de gânduri, stăpâna mea iubită. 
Nu meriţi fericirea ce-ţi este hărăzită 

Şi-ţi va impune dreapta mânie-a Celui-nalt 

Prin moartea lui Rodrigo, să-l iei pe celălalt. 
XIMENA 

Elviro, îmi ajunge atât amar şi jale 

N-o mai spori tu încă prin prevestiri fatale. 

Aş vrea să fug de ambii, dac-aş putea să sper. 

De nu, pentru Rodrigo-nalţ rugăciuni la cer. 

Nu că mi-e drag, dar dacă Rodrig nu biruieşte 
Voi fi a lui don Sancho, cum am promis, fireşte... 
La gândul ăsta numai mi-e sufletu-ngrozit... 

Ce văd, amar de mine? Elviro, s-a sfârşit! 
SCENA 5 

Don Sancho, Ximena, Elvira. 

DON SANCHO 

Silit această spada să v-o aduc plecată... 
XIMENA 

De-al lui Rodrig scump sânge, cum? încă-nsângerată? 


Şi mai cutezi, perfide, în faţa-mi să te-arăţi 

Când mi-ai răpit norocul întregii mele vieţi? 

O, izbucneşte-n voie de-acum iubire-ascunsă! 

Onoarea mi-e-mpăcată şi ţinta ei ajunsă! 

Aceeaşi lovitură de spadă mi-a ucis 

Norocul şi iubirii-mi drum liber i-a deschis! 

DON SANCHO 

De-aţi fi mai liniştită... 

XIMENA 

Taci! taci! nu ţi-e ruşine 

Crunt ucigaş al unui erou slăvit de mine? 

O, l-ai lovit hoţeşte, căci un viteaz ca el 

N-ar fi putut, desigur, să fie-nvins altfel. 

Nu mai spera nimica; crezând să mă răzbune 

Nevrednica ta mână pe mine mă răpune! 

DON SANCHO 

Ciudată rătăcire, ce cu atât mai mult... 

XIMENA 

Crezi tu că pot să sufăr şi vrei să te ascult 

Cu ce neruşinare trufaşă-mi vei descrie 

Păcatul meu şi moartea-i şi marea-ţi vitejie?... 

SCENA 6 

Don Fernando, Don Diego, Don Arias. 

Don Sancho, Ximena. 

XIMENA 

Sire, nu se mai cade să fie tăinuit 

Ce n-am putut ascunde oricât m-am chinuit; 

Ştiţi că-l iubeam şi totuşi, în dreapta mea mânie. 

Vream să jertfesc o viaţă atât de scumpă mie 

Şi maiestatea voastră chiar a putut vedea 

Iubirea-mi sugrumată de datoria mea. 

Rodrig e mort acuma, şi moartea-i schimbă, iată, în 
jalnică iubită vrăjmaşa nempăcată. 

Ceruse răzbunare acel ce m-a născut. 

Acum să plâng îmi cere amorul meu pierdut; 

Luându-mi apărarea în oarba lui pornire 

Don Sancho nu-mi aduse decât nenorocire. 


Şi-acum să fiu datoare, cum am făgăduit. 

S-ajung răsplata celui ce m-a nenorocit! 

O, de pătrunde mila o inimă de rege, îndură-te, 
stăpâne, revoacă-această lege. 

Ca preţ al unei lupte în care am pierdut 

Tot ce-aveam scump pe lume, îi las al meu avut. 

Don Sancho să mă lase pe mine mie însămi. 

Îngăduiţi-mi, sire, să-mi plâng în tihnă plânsu-mi. 

Jelind, la adăpostul cel sfânt al unui schit 

Pân' ce-oi muri, pe tata şi scumpul meu iubit! 

DON DIEGO 

S-a dat pe faţă-n fine şi nu mai crede, sire. 

Că-i un păcat să-şi spună năvalnica iubire. 

DON FERNANDO 

Ximenă, eşti greşită, Rodrig nu a murit. 

Don Sancho-nvins, pesemne, n-a spus-o lămurit. 

DON SANGHO 

De-aprinderea-i prea mare, fu, sire, amăgită. 

Veneam să-i spun cum lupta fusese săvârşită. 

Acest războinic nobil, ce-i adorat de ea. 

„N-ai nicio teamă-mi zise pe când mă dezarma. 

Te las mai bine teafăr să părăseşti arena. 

Decât să vărs un sânge riscat pentru Ximena. 

Dar cum de datorie la curte sunt chemat. 

Te du şi-i spune lupta aşa cum s-a urmat 

Şi ca trofeu prezintă-i din partea-mi a ta spadă...” 

Aşa făcui eu, sire - şi-a fost destul s-o vadă. 

Spre a crede fără preget că sunt învingător 

Şi-atunci mânia-i dete pe faţă-al ei amor 

Cu-aşa avânt năprasnic şi-atâta nerăbdare 

Că n-am putut să capăt o clipă de-ascultare. 

Deşi, înfrânt, eu totuşi acum sunt fericit 

Şi dacă-mi văd azi visul iubirii nimicit. 

Înfrângerea mi-e scumpă, fiindcă-a fost în stare 

Să dea ca pildă lumii o dragoste-aşa mare! 

DON FERNANDO 

Nu mai roşi, copilă, şi nu mai căuta 

Zadarnice mijloace s-ascunzi iubirea ta. 


Ne-o spune doar sfiala ce-ţi înfloreşte faţa. 

Punându-i în pericol de-atâtea ori viaţa 

Viteazului Rodrigo, destule-ai încercat 

Şi tatăl tău azi poate să doarmă împăcat. 

Vezi lămurit că alte sunt căile divine: 

Făcuşi tot pentru dânsul, gândeşte şi la tine. 

Şi-ascultă fără murmur al regelui tău sfat 

Ce-ţi dă un soţ prea Vrednic şi-atât de adorat. 

SCENA 7 

Don Fernando, Don Diego, Don Arias, Don Rodrigo, 
Don Alonso, Don Sancho, Infanta, Ximena. 

Leonora, Elvira. 

INFANTA 

Din partea mea, Ximena, a principesei tale. 

Pe-acest războinic nobil primeşte-l fără jale. 

DON RODRIGO 

Vă cer iertare dacă în faţa voastră, sire. 

M-aruncă la picioare-i sfioasa mea iubire. 

Nu vin aci răsplata izbânzii să mi-o cer. 

Vin capul meu, stăpână, din nou să ţi-l ofer. 

Şi în a mea favoare nu chem a luptei lege. 

Nu chem nici chiar voinţa prea bunului meu rege. 

Dar dacă toate cele făcute-s prea puţin. 

O, spune ce mijloace te-ar împăca deplin? 

Mii de rivali vrei încă, iubita mea, să birui. 

Voieşti a mele fapte măreţe să le-nşirui 

De la un cap al lumii până la celălalt? 

Să iau o cetăţuie eu singur din asalt? 

Să spulber o armată? S-ajung-al meu renume 

Să-ntunece pe-al celor mai mari eroi din lume? 

O, dacă prin acestea iertare-aş dobândi 

Le-aş îndura pe toate şi tot aş izbândi! 

Dar dac-acea onoare, mereu nerăzbunată. 

Cu moartea mea doar poate să fie îmbunată. 

Puterea omenească de ce-o mai-înarmezi 

Când prosternată fruntea-naintea ta mi-o vezi! 

Răzbună-te tu însăţi, căci astfel se cuvine. 

Cel neînvins de nimeni să fie-nvins de tine; 


Cu preţul vieţii mele atunci, de m-ai ierta. 

Nu mă goni, Ximeno, din amintirea ta. 

Şi pentru că prin moarte-mi eu îţi păstrez mărirea, în 
schimb şi tu păstrează-mi, Ximeno, amintirea 

Şi spune câteodată, plângând al meu sfârşit: 

„De nu-i eram prea dragă, Rodrig n-ar fi murit!” 

XIMENA 

Ridică-te, Rodrigo! Adevărat e, sire. 

Prea mult mi-am dat pe faţă ascunsa mea iubire. 

E prea viteaz Rodrigo, ca eu să nu-l iubesc. 

Şi la porunca voastră pot să mă-mpotrivesc? 

Ştiu bine că-s datoare s-ascult a luptei lege. 

Că sfânt e totdeauna cuvântul unui rege. 

Dar orişice pedeapsă binevoiţi a-mi da. 

Această cununie voi o puteţi răbda? 

Şi datoriei mele de-i porunciţi tăcere. 

Dreptatea voastră oare nu suferă-o scădere? 

Dacă Rodrig e-al ţării cel mai de seamă fiu 

A slujbei lui răsplată se cade eu să fiu? 

Şi viaţa mea întreagă să am mereu a plânge 

Cu mâinile pătate de-al tatălui meu sânge? 

DON FERNANDO 

Adesea vremea totuşi legitim a făcut 

Ce se părea o fărădelege la-nceput. 

Te-a cucerit Rodrigo prin marea-i vitejie 

Şi de aci-nainte a lui eşti pe vecie; 

Dar preţul biruinţei acum de i l-aş da 

Duşman măririi tale să fiu ar însemna: 

Căsătoria aceasta mai poate să s-amâne 

O dată ce întreagă credinţa ta-i rămâne. 

Ia-ţi dar un an de doliu, Ximeno, dacă vrei... 

Iar tu, Rodrig, la arme, cu toţi vitejii mei! 

Dac-ai gonit pe mauri departe de limanuri. 

Zădărnicind năvala şi-a lor viclene planuri. 

Cu-ntreaga mea oştire aleargă-n ţara lor 

Şi pradă-le pământul ca un cuceritor. 

Eşti Cidul, înainte-ţi vor tremura de groază 

Şi-or să te vrea de rege: tu însă îi păstrează 


Credinţa ta jurată Ximenii-n faţa mea. 

Revino, de se poate, mai demn încă de ea. 

Şi-atât de sus te-nalţă prin faptele-ţi viteze încât să 
fie mândră l-altar să te urmeze. 

DON RODRIGO 

Spre a vă sluji, stăpâne, şi pentru a nu displace 

Ximenii mele scumpe, ce n-aş putea eu face? 

De ochii ei departe oricât aş îndura. 

Prea fericit sunt, sire, că pot măcar spera. 

DON FERNANDO 

În vitejia-ţi speră, Rodrig, şi-n vorba-mi dată. 

Şi inima Ximenii fiindu-ţi închinată, încrede-te în 
vremea ce-alină orice rău 

Şi-n braţul tău puternic şi-n suveranul tău! 

APENDICE 

ACTUL II 

SCENA 3 

Infanta, Ximena, Leonora. 

INFANTA 

Ximena mea, alină durerea ta, alină; 

Rămâi nestrămutată când soarta ţi-o haină; 

Vedea-vei iar seninul dup-ăst vânt trecător; 

Norocul ţi-l umbreşte numai un pic de nor. 

De-acuma, fericirea poate că va urma. 

XIMENA 

Nimic nu sper, zdrobită îmi este inima. 

Furtuni neaşteptate ce peste noi s-abat. 

Anunţă naufragiul de neînlăturat: 

Sunt bine-ncredinţată, şi valurile mă iau. 

Iubeam, eram iubită, părinţii se-nvoiau; 

Vă depanam povestea cu ştirea-ncântătoare în clipa 
dureroasă când cearta lor loc are. 

A cărei tristă veste cum o aflarăţi, iată. 

A spulberat de-a pururi nădejdea-mi adorată. 

Ambiţie fatală, netrebnică manie. 

Cei mai viteji să-ndure această silnicie! 

Nemilostivă cinste a dulcelui meu chin. 

De-acuma ţi-oi aduce cât plânset, cât suspin! 


INFANTA 

Mânia lor se cade ca să te lase rece. 

O clipă a stârnit-o, o clipă, şi va trece. 

Făcut-a prea mult zgomot spre a nu aduce pace. 
Când regele el însuşi voieşte să-i împace; 

Şi sufletu-mi atât e pătruns de jalea ta. 

C-aş face pentru tine tot ce-n puteri mi-ar sta. 
XIMENA 

Împăciuiri, aicea nimica nu mai fac; 
Asemenea afronturi xm mai au niciun leac. 

În van se străduieşte prudenţă şi putere: 

Spre a potoli necazul sunt numai o părere. 
Când cugetu-n adâncuri o cruntă ură are. 
Hrăneşte-ascunse focuri mult mai mistuitoare. 
INFANTA 

Rodrigo şi Ximena, cu dorul lor cel sfânt. 

Vor îmblânzi părinţii care în vrajbă sunt. 
Vedea-vom cum iubirea mai tare o să fie. 

Şi risipi-va ura prin dulce cununie. 

XIMENA 

Aşijderea mi-i dorul, da-mi spune judecata: 
Don Diego e prea mândru, eu îl cunosc pe tata. 
Mă-neacă lacrimi, nu pot seca izvorul lor. 

Mă chinuie trecutul, mă tem de viitor. 
INFANTA 

Te temi de neputinţa unui bătrân slab? Spune! 
XIMENA 

Rodrigo e prea iute. 

INFANTA 

Dar este şi prea june. 

XIMENA 

Bărbaţii de valoare se văd de la-nceput. 
INFANTA 

Nu trebui să te sperii de dânsul aşa mult. 
Nespus îi eşti de dragă, ca să-ţi aducă-un rău. 
Şi i-ar opri mânia doar un cuvânt de-al tău. 
XIMENA 

Dacă nu mă ascultă, ce-ngrozitor păcat! 


Iar de mi se supune, cum fi-va judecat? 
Născut aşa cum este, să-ndure aşa soartă! 
De-ascultă ori rezistă iubirii ce îmi poartă. 
Mă ruşinez în cuget ori am nedumerire 

De stima ce-mi arată, de dreapta-mpotrivire. 
— INFANTA 

Ximena e măreaţă, şi chiar dreptate-având. 
Nu poate să îndure un aşa josnic gând. 

Dar dacă pân'la urmă voi face eu aşa. 

Şi pe îndrăgostitu-ţi îl voi încătuşa 

Ca astfel să împiedic înverşunarea lui. 
Iubirea-ţi pătimaşă întunecată nu-i? 
XIMENA 

Ah, doamnă, atunci iubirea nu-mi va mai porunci. 
SCENA 4 

Infanta, Ximena, Leonora, Pajul. 

INFANTA 

Paj, cată pe Rodrigo, şi adu-mi-l aci. 

PAJUL 

Señor Gormaz şi dânsul... 

XIMENA 

O, Doamne, sunt nebună! 

INFANTA 

Vorbeşte! 

PAJUL 

De aicea ieşiră împreună. 

XIMENA 

Doar ei? 

PAJUL 

Doar ei, în şoaptă părea că au o sfadă. 
XIMENA 

Fără de îndoială, au şi ajuns la spadă. 
Ilertaţi, mărită doamnă, această nverşunare. 
SCENA 5 

Infanta, Leonora. 

INFANTA 

Vai, cât sunt de-ngrijată, şi cât de mult mă doare! 
li plâng nenorocirea, iubitu-i mă vrăjeşte. 


Mă părăseşte tihna, amorul se trezeşte. 

Când soarta pe Rodrigo de ea o să-l dezbine. 
Speranţă şi obidă va deştepta în mine; 

Văd cu mâhnire-adâncă încrâncenarea lor. 
Dar inima-mi vrăjită hrăneşte-un tainic dor. 
LEONORA 

Aşa virtuţi înalte, sublime, să le laşi 

Să se predea deodată acestui amor laş? 
INFANTA 

Când el doar îmi rămâne nu-i spune laş acum. 
Când falnic şi puternic în casa mea-i stăpân 
Să îl respecţi, de vreme ce mi-i atât de drag. 
Virtutea îl respinge, însă nădejde trag; 
Nădejdea nebunească a cugetului mut 

Vrea un iubit pe care Ximena l-a pierdut. 
LEONORA 

Lăsaţi deci să-ngenunche virtuțile străbune. 
Şi glasul raţiunii nimic nu vă mai spune? 
INFANTA 

Gândirea noastră spune atâta de puţin 

Când inima-i pătrunsă de-aşa un blând venin! 
Iar când bolnavii-n boală ca-n fericire zac. 
Cât li-i de greu să-ndure să li se afle leac! 
LEONORA 

Nădejdea v-am ăgeşte, răul vi-i drag; ş-apoi. 
Acest Rodrigo, doamnă, nu este demn de voi. 
INFANTA 

Prea bine ştiu; dar dacă virtutea mi-e înfrântă. 
Află deci cum iubirea o inimă alintă. 

Dacă, j*Rodrig în luptă semet s-a arătat. 
Dacă sub spadă-i cade acest vestit soldat. 

Pot să îmi caut partea, pe faţă să-l ador. 

Ce fapte mari va face ieşind învingător! 
Cutez să merg cu gândul că de acuma are 

Să puie-ntregi regate la ale lui picioare; 
Iubirea mă alintă, mă-ndeamnă, vrea să-l vadă 
Cum se aşază-n tronul din falnica Grenadă. 
Mauri-nfrântvân tremur, slăvindu-mi-l, şi pân’ 


Şi Aragónul cade sub acest nou stăpân. 

Supus e portughezul, viaţa-i neprihănită 
Ducând peste oceane înalta lui ursită. 
Stropindu-şi ai săi lauri cu sânge de-africani; 
Pe scurt, tot ce se ştie de marii căpitani. 
Aştept de la Rodrigo de-o fi învingător 

Şi slava vieţii mele va fi acest amor. 
LEONORA 

Dar, doamnă, i duceţi braţul la multă depărtare. 
După o întâlnire ce poate loc nu are. 
INFANTA 

Rodrig e ofensatul, contele-a-adus ocară: 
Ieşirea împreună, mai mult ce trebui dar a? 
LEONORA 

Ei bine, se vor bate, dacă doriţi astfel. 

Dar pân-aşa departe ca voi, va merge el? 
INFANTA 

Ce vrei? Sunt o nebună; mintea-mi nu mai cunoaşte: 
Vezi dar cu ce necazuri acest amor mă paşte. 
Hai, vino în odaie, mă mângâie şi-mi spune; 
Nu mă lăsa o clipă în astă-amărăciune. 
ACTUL V 

SCENA 4 

Infanta, Leonora. 

INFANTA 

Ce cauţi, Leonora? 

LEONORA 

Să laud am venit înţelepciunea care paşii v-a cârmuit. 
INFANTA 

Poţi înţelept fi oare, când sufletul ţi-e fiere? 
LEONORA 

Când din nădejde-amorul trăieşte dar şi piere. 
Simţirea să v-o-ncânte, Rodrig nu e în stare. 
În lupta cu Ximena ştiţi ce putere are: 

Ori trebuie să moară, ori să-l ia de bărbat. 
Nădejdea voastră-i moartă şi cugetu-mpăcat. 
INFANTA 

Ah! cât de greu îmi vine! 


LEONORA 

Ce puteţi aştepta? 

INFANTA 

Dar pentru ce speranţa-mi n-ar fi pe voia ta? 

Dacă-n aşa condiţii dă lupta-acum Rodrig. 

Scornesc eu şiretlicuri urmarea lor s-o stric. 

Amor, iubit părinte al chinurilor mele. 

Pe-ndrăgostiţi învaţă el multe născocele. 

LEONORA 

Ce veţi putea să faceţi, când tatăl ei prin moarte 

N-a izbutit pe unul de altul a-i desparte? 

Ximena dovedeşte mult prin a ei purtare. 

Că ura ei de-acuma o ţintă nu mai are. 

Preface-n braţ şi spadă a răzbunării sale 

Pe-întâiul om de arme ce se iveşte-n cale. 

În braţe tari ea soarta n-a vrut ca să şi-o lase, în 
mâini care prin fapte viteze-s glorioase: 

Îi e de-ajuns don Sancho şi-l ia de-apărător 

Fiindcă-abia încearcă norocul armelor. 

Şi în duelu-acesta neliniştea n-o-ncearcă 

Ci-a lui nedibăcie o fericeşte parcă. 

Vedeţi dar cu-nlesnire că-n astă luptă cruntă. 

Ea cată o scăpare ce datoria-nfruntă. 

Ce lui Rodrig i-aduce-o victorie uşoară 

Şi o-mputerniceşte fără mustrări să pară. 

INFANTA 

Văd bine toate astea, şi totuşi îl ador - Trecând peste 
Ximena - pe-acest biruitor. 

Care e dezlegarea? Nenorocită ce-s! 

LEONORA 

Să v-amintiţi mai bine din dine aţi purces: 

Un rege vă dă cerul, şi drag vi-i un supus! 

INFANTA 

Ardoarea către dânsul de-acuma a apus. 

Nu mai mi-e drag Rodrigo, un simplu gentilom; 

Nu, altfel de acuma iubesc pe acest om: 

Mi-i drag căci e viteazul drag unei lumi întregi. 

E Cid nepreţuitul, stăpân peste doi regi. 


Mă voi învinge nu de teama unui ponos. 

Ci ca să las în pace-un amor aşa frumos; 

Şi dacă pentru mine coroana i s-ar da. 

Nicicând nu-mi voi înfrânge nestrămutarea mea. 
Fiindcă-n aşa luptă izbândă au oştenii. 

Haidem încă o dată să-l dăruim Ximenii. 

Iar tu ce vezi săgeata din sufletu-mi sărman. 

Vin să mă vezi ajunsă la vechiul meu liman. 

10% 


JO 

COMEDII: 

1 M6 

În româneşte de C. Borânescu - Lahooary şi fost/ C. 
Mă/ăsaru 

PERSOANELE: 

ALCANDRU, vrăjitor. 

PRIDAMANII, tatăl lui Clindor. 


DORANTE, prietenul lui Pridamant. 

MATAMOR, pretins războinic, îndrăgostit de Izabela. 

CLINDOR, însoţitorul lui Matamor şi iubitul Izabelei. 

ADRASTE, nobil, îndrăgostit de Izabela. 

GERONTE, tatăl Izabelei. 

IZABELA, fiica lui Geronte. 

LIZA, camerista Izabelei. 

Temnicerul din Bordeaux. 

Un copil de casă al lui Matamor. 

CLINDOR, în rolul lui Theagen, nobil englez. 

IZABELA, în rolul Hypolitei, soţia lui Theagen. 

LIZA, în rolul Clarinei, însoţitoarea Hypolitei. 

ERAST, ofiţer în garda prinţului Florilam. 

Slujitorii lui Adraste. 

Slujitorii lui Florilam. 

Scena se petrece în Turena, la ţară, în apropierea 
peşterii locuite de vrăjitor. 

ACTUL I 

SCENA 1 

Dorante, Pridamant. 

DORANTE 

Alcandru, vrăjitorul, răstoarnă firii rostul. 

Palatul lui e-această cavernă, adăpostul în care bezna 
nopţii el pururi a păstrat; 

Iar dacă o pală rază cândva s-a strecurat. 

Abia de luminează-aceste locuri sumbre 

Atâta cât suportă a duhurilor umbre. 

Opreşte-te! Căci lângă această stâncă-a-ntins 

O cursă-n care cade cutezătorul ins 

Ce-ar îndrăzni să treacă. Ăst gol e-o nălucire. 

Zid nevăzut ce-nchide un vânt de nimicire 

Şi-ascunde-o fortăreață a nemiloasei sorţi 

Ce-n pumnu-i de ţărână cuprinde mii de morţi. 

Mai mult să-şi aibă tihnă decât să se ferească. 

El ştie nepoftiţii pe loc să-i nimicească. 

Oricât ti-ar fi de mare dorinţa de-a-i vorbi. 

Aşteaptă să te cheme atunci când va pofti. 

Acum se-apropie-ora când, zilnic, se iveşte. 


Când, ca să se preumble, el grota-şi părăseşte. 

PRIDAMANT 

Deşi n-aştept prea multe - mă mistuie un foc. 

Cuprins de nerăbdare - nu am nădejdi de loc. 

Căci fiul meu, pricină de grea îngrijorare. 

Fu alungat, departe, de crunta mea purtare 

Şi iată, pretutindeni, de zece ani îl cât. 

Din ochii mei făptura-i pe veci s-a îndepărtat. 

Eu, sub cuvânt că dânsul îşi permitea cam multe, l- 
am stăvilit avântul, silindu-l să m-asculte. 

Credeam că, pedepsindu-l, voi şti să-l îmblânzesc. 

Nimic nu obţinut-am, decât să-l izgonesc. 

Vai, ştiu cât de greşită mi-a fost atunci purtarea: 

În faţă îl jignisem, azi îi deplâng plecarea. 

O dragoste de tată mă scurmă-acum în piept. 

Nedrept de-am fost cu dânsul, să mă căiesc e drept. 

Să-i dau de urmă-n lume purtatu-mi-am eu chinul 

Pe Tage şi pe Sena. Văzut-am Padul, Rinul. 

Şi rătăcind pe drumuri, de gânduri frământat. 

Umblând să-i dau de urmă, nimica n-am aflat. 

Simţii cu deznădejde că sunt strădanii vane 

Şi cât de mărginite-s puterile umane! 

Să curm aceste chinuri, la gânduri n-am mai stat 

Şi iadului de-a dreptul m-am dus să-i cer un sfat. 

Văzui pe toţi mai marii ştiinţelor oculte 

Din care, după spusa-ţi, Alcandru ştie multe. 

Mi s-a vorbit de-aceştia cum tu-mi vorbeşti de el. 

Dar nimenea durerea nu-mi potoli de fel. 

Infernul mut rămâne când cată să-mi răspundă 

Sau, de cumva răspunde, mai mult în griji m-afundă. 

DORANTE 

Să nu crezi că Alcandru e om de rând cumva. 

Ştiinţa-i fără seamăn nu-i dată altcuiva. 

Eu n-am să-ţi spun că dânsul stârneşte focul, vântul. 

Că mările răscoală, că zguduie pământul. 

Că răzvrăteşte cerul şi îl preschimbă-n oşti 

Pe duşmani alungându-i la mii şi mii de posti. 

Că ar putea cu o vorbă să mute, bunăoară. 


Şi stâncile şi munţii, că cerul îl coboară. 

Că face să lucească pe ceruri două luni; 

O, nu, căci n-ai nevoie de-asemenea minuni; 

Ci e de-ajuns să afli că gândul ţi-l citeşte. 

Trecutul, viitorul şi tot ce te priveşte. 

Din universul nostru nimic nu-i e străin 

Şi, ca în cărţi deschise, el vede-al tău destin. 

Nu prea-mi venea nici mie să cred în toate-acestea. 

Dar din întâia clipă îmi cunoscu povestea. 

Şi-am ascultat din gură străină, uluit. 

Iubiri păstrate-n suflet, simţiri ce-am tăinuit. 

PRIDAMANT 

Ce-mi spui e de mirare! 

DORANTE 

Dar câte ţi-aş mai spune! 

PRIDAMANT 

În van îmi dai nădejde. Durerea mă răpune. 

Şi grijile şi truda, ai vieţii mele nori îmi schimbă 
viaţa-ntreagă în noapte fără zori. 

DORANTE 

De când lăsai Bretania, cătând un loc ferice. 

Ca nobil de la ţară, să mă aşez aice. 

Iar doi ani de iubire cu norocos sfârşit 

Sylveria şi conacul vecin mi-au dobândit. 

Eu ştiu că orişicine l-a consultat vreodată 

Plecat-a de la dânsul cu inima-mpăcată. 

Să ştii că ajutoru-i nu-i lucru de prisos 

El, să mă satisfacă, e foarte bucuros. 

m 

Şi pot să spun că nu am dorinţă cât de mare. 

Să nu-mi acorde magul întreaga lui favoare. 

PRIDAMANT 

Mi-e soarta mult prea crudă, să sper că s-ar schimba. 

DORANTE 

Poţi năzui mai mult chiar. O, iată-l, vine-ncoa. 

Priveşte-i mersul tânăr; dar faţa lui cea gravă 

Ce a silit natura să-i fie blinda sclavă. 

N-a izbutit să scape din gheare de văleat 


Decât doar nervi şi oase ce-un veac a descărnat. 

Dar chiar în ciuda vârstei, un trup plin de vigoare îl 
face drept să meargă - şi sprinten în mişcare; 

Ascunse arcuri parcă îl mână pe moşneag 

Şi-i o minune pasul puternicului mag. 

SCENA 2 

Alcandru, Pridamant, Dorante. 

DORANTE 

O, geniu al ştiinţei, a cărui veghi savante 

Minuni scot la iveală din tainice neante. 

Şi căruia nu-i scapă al nostru gând tăcut. 

Tu nu ne vezi şi totuşi vezi tot ce am făcut; 

De-au fost cândva puterea şi arta ta divină 

Prea bune pentru mine, atunci, te rog, alină 

Şi chinul unui tată adânc îndurerat. 

Un vechi al meu prieten de care-s strâns legat. 

La Rennes, ca şi mine, îşi are obârşia 

La pieptul lui, aş spune, mi-am dus copilăria. 

Cu fiul lui de-o vârstă, crescuţi am fost la fel. 

O dragoste de frate mă-apropie de el... 

ALCANDRU 

Dorante, ştiu ce-l face să-mi iasă mie-n cale. 

E fiul său pricina nefericirii sale. 

Ci nu-i aşa, bătrâne, că fiul tău plecat 

Ca o căinţă dreaptă te doare ne-ncetat? 

Că îndărătnicia-ţi te duse prea departe. 

Că el, plecând de-acasă, te-a-ndurerat de moarte. 

Că tu regreţi asprimea cu care l-ai gonit 

Şi câţi în lumea-ntreagă feciorul oropsit? 

PRIDAMANT 

Profet al vremii noastre, cum ştii tu toate cele! 

De ce s-ascund pricina nenorocirii mele? 

Străin nu-ţi este faptul că-am fost brutal, nedrept. 

Cunoşti secretul groaznic ce-l port ascuns în piept. 

E-adevărat, greşit-am, dar pentru această vină. 

Atâtea chinuri vane - pedeapsă-mi sunt deplină. 

O, pune-o dată capăt părerilor de rău. 

Dă sprijin bătrâneţii, redă-mi pe fiul meu. 


Ca regăsit el fi-va, de-aş căpăta vreo ştire; 

Ar şti să-mi pună aripi duioasa mea iubire. 

Unde-i ascuns? Şi unde să merg mânat de dor? 

De-ar fi la capul lumii, mă veţi vedea cum zbor. 

ALCANDRU 

Să speri! Pe căi vrăjite tu vei afla cu gândul 

Tot ce-ţi ascunse cerul, deşi ai plâns, rugându-l. 

Fecioru-ţi plin de viaţă şi-n cinste-l vei vedea. 

Norocul i se trage din izgonirea sa. 

De dragul lui Dorante, voi dovedi-o. lată. 

Cu ochii tăi vedea-vei izbânda-i minunată, în vrăji, 
începătorii, cu stranii tămâieri. 

Spun vorbe ne-nţelese ce au - zic ei - puteri 

Ascunse, şi ard ierburi cu izuri aromate 

Lungind ceremonialul cu gesturi complicate - în fine, 
mascarade cu ţel înşelător. 

Să înspăimânte omul ce crede-n faima lor. 

Eu, cu bagheta-n mână, voi fi cu mult mai tare. 

(Mânuieşte bagheta, o perdea se dă la o parte şi, 
îndărătul ei, apar expuse cele mai frumoase costume de 
teatru.) 

Poţi singur să-ţi dai seama de-a lui Clindor 
splendoare: 

Au oare prinţii-n lume podoabe mai de preţ? 

Mai te-ndoieşti acuma de rolul lui măreț? 

PRIDAMANT 

Să măguleşti un tată ţi-i scopul, mi se pare. 

Cum pot să-i aparţină atâtea lucruri rare? 

La rangul său băiatul nu şi-ar îngădui 

Să poarte haine scumpe, oricât s-ar strădui. 

ALCANDRU 

Mărinimia sorții şi-mprejurări ferice l-au dat un rang 
mai mare decât avu aice. 

Şi nimenea nu are vreun cuvânt de zis 

Când se arată-n lume în astfel de dichis. 

PRIDAMANT 

Vrea inima mea toată speranţei să se deie; 

Dar printre-aceste haine văd rochii de femeie. 


Căsătorit e oare? 

ALCANDRU 

Pe cine a iubit 

Şi tot ce pătimit-a e lung de povestit. 

Dar, inima de-ţi este destul de îndrăzneață. 

Poţi, printr-o nălucire, să-i vezi întreaga viaţă; 

Păţaniile-i toate în şir le voi ivi 

Prin umbre-nsufleţite la fel cu oameni vii. 

Care se mişcă-n voie şi între ei cuvântă. 

PRIND AMANT 

Doar nu cumva-ţi închipui că lucrul mă-nspăimânta 
întruchiparea celui ce-l cât cu-atâta dor 

Cum ar putea să-mi pară un lucru-ngrozitor? 

ALCANDRU 

(lui Dorante.) 

Te rog să pleci, amice! Şi, fără supărare. 

Ca totul să se-ntâmple în taina cea mai mare. 

PRIDAMANT 

Eu nu am nicio taină pentru un prieten bun. 

DORANTE 

(lui Pridamant) 

O, nu, la tot ce-mi cere eu ştiu să mă supun; 

Te-aştept apoi la mine. 

ALCANDRU 

(lui Dorante) 

Şi ce-a văzut, să-ţi spună. 

De vrea, chiar astăzi seara, când fi-veţi împreună. 

SCENA 3 

Alcandru, Pridamant. 

ALCANDRU 

Băiatul nu de-o dată om mare-a devenit 

Şi nu tot ce făcut-a e demn de-a fi slăvit. 

N-aş vrea să vadă-un altul viaţa-i scăpătată. 

Străinul nu priveşte cu ochii unui tată. 

Vreo câţiva hani luat-a când a plecat de-aci; 

Dar prada fu măruntă - şi a ţinut o zi. 

Ca la Paris s-ajungă pe căi cât mai uşoare. 

Vindea la proşti ţidule atotvindecătoare. 


Făcând pe ghicitorul, a mers la ţintă iar. 

Cu oamenii de carte, se-arată cărturar: 

La Sfântul Inocenţiu ca secretar lucrează. 

Pe urmă-i ajutorul unui notar cu vază. 
Condeiu-l plictiseşte. îl lasă şi apoi 

El face să danseze la bâlci un maimuţoi. 
S-apucă-atunci de rime - şi versurile sale 

Pe cântăreții străzii îi umplu de parale. 

Işi colorează stilul, şi-n mai puţin de-un an 
Se-ncumetă să scrie şi câte un roman. 

Pentru actori vreun cântec, cuplete, epigrame. 
Ca mai târziu să vândă mătănii şi balsame; 

Cu leacuri de tot soiul, pe oameni a-nşelat; 
Revine-n tribunale, făcându-se avocat. 

Pe scurt: nici Saavedra, nici Lazaril din Torme 
N-au îmbrăcat vreodată atât de varii forme. 
De-ar şti Dorante toate, nu ţi-a plăcea de fel. 
PRIDAMANT 

Vă mulţumesc din suflet că nu-i aici şi el. 
ALCANDRU 

Nu-ţi arătai nimica. Ţi-am spus pe scurt povestea 
Să te scutesc de-ocara ruşinilor acestea. 

Sătul de păguboase şi-urâte meserii. 

Mânat de-o soartă blândă, ajunge într-o zi 
Pân'la Bordeaux - şi-acolo găseşte de îndată 
La un viteaz localnic îndrăgostit de-o fată. 

O slujbă mai uşoară: să-i fie emisar. 

Şi din această treabă câştigă-avere iar. 
Ducând iubitei sale mesaje, Clindor ştie 
Naivului să-i stoarcă bani mulţi cu dibăcie. 

Şi din agent devine apoi rivalul său. 

Căci prea frumoasa doamnă nu se lăsa prea greu. 
Şi după ce vedea-vei povestea-i de iubire. 

Am să-l arăt în toată deplina-i strălucire 

Şi noua meserie ce are el acum. 

PRIDAMANT 

Durerea-n clipa asta se-alină oarecum. 
ALCANDRU 


Pe când umbla prin ţară el şi-a ales alt nume. 

Şi nu Clindor, Montania îi spune-acum în lume 

Vei auzi îndată că i se zice-aşa; 

Priveşte în tăcere şi nu te-nfricoşa. 

De zăbovesc o clipă, să nu îţi pierzi răbdarea. 

Nu te-ndoi de mine de-i lungă aşteptarea. 

Descântecele simple sunt slabe şi prea mici. 

Ca năluciri vrăjite să glăsuiască-aici. 

Poftim la mine-n grotă, vedea-vei cum răsare 

O vrajă nouă, demnă de-un scop atât de mare. 

ACTUL II 

SCENA 1 

Alcandru, Pridamant. 

ALCANDRU 

De ce-ai să vezi acuma, tu nu te îngrozi 

Dar numai după mine din grotă poţi ieşi. 

Altminteri mori pe dată. Priveşte cum apare 

Clindor şi-apoi stăpânul, năluci înşelătoare. 

PRIDAMANT 

O, zei! Cum al meu suflet spre el îşi face drum! 

ALCANDRU 

Ascultă ce vorbeşte. Nu-l tulbura acum. 

(Alcandru şi Pridamant se retrag într-un colţ al 
scenei.) 

SCENA 2 

Matamor, Clindor. 

CLINDOR 

Stăpâne, faceţi planuri? După atâtea glorii. 

O inimă vitează mai cere noi victorii? 

N-aţi ostenit duşmanii să-i bateţi în război? 

Aveţi cumva nevoie mereu de lauri noi? 

MATAMOR 

Într-adevăr, am planuri, dar nu ştiu încă bine 

Pe cine-ntâi să-l spulber. Pe cine-ntâi? Pe cine? 

Să fie Şahu-acela? Sau Marele Mogol? 

CLINDOR 

Lăsaţi-i să trăiască! Scutiţi-i de pârjol! 

Au moartea lor vă poate aduce nemurire? 


Şi-apoi puteţi în grabă să strângeţi o oştire? 

MATAMOR 

Armată pentru mine? O, laş şi trădător! 

Ci braţul meu ajunge pe dată să-i omor. 

Când numele-mi răsună cad zidurile toate. 

E lupta câştigată, se prăbuşesc armate. 

Cunosc toţi împărații curaju-mi neînfrânt; 

Mânia-mi doar în parte şi-a spus al ei cuvânt. 

De poruncesc o dată, tustrele ursitoare 

Usucă-o împărăție, oricât do-nfloritoare. 

E tunul meu un trăsnet, destin ai mei soldaţi. 

Cu pumnul culc în ţărnă o mie de bărbaţi. 

Cu o singură suflare dărâm a lor pornire. 

Şi-ai totuşi cutezanţa să-mi pomeneşti de-oştire? 

Pe un al doilea Marte n-ai să-ntâlneşti în drum. 

Cu o singură privire te voi ucide-acum. 

Netrebnice! Mi-e gândul la scumpa mea iubită 

Şi asta mă-mblânzeşte. Mânia-i potolită. 

Arcaşul cu-aripioare ce mângâie pe zei 

A alungat şi moartea aflată-n ochii mei. 

Şi părăsit-am chipul cel crud, setos de sânge 

Ce arde şi striveşte, distruge şi înfrânge; 

Gândind la ochii dragei şi la puterea lor 

Mă simt frumos şi gingaş, mă simt fermecător. 

CLINDOR 

Orice vi-e cu putinţă. lar faţa luminoasă 

Pe cât de cruntă fuse pe-atât e de frumoasă. 

Şi nu cred vreo femeie să fie-aşa de rea încât să vă 
refuze mereu favoarea sa. 

MATAMUR 

Ţi-o spun din nou, amice, să nu îţi ieşi din fire: 

De vreau inspir şi groază; de vreau inspir iubire. 

Şi rând pe rând, de-mi place, stârnesc pe drept temei 

La toţi bărbaţii groază, iubire la femei. 

Pe când purtam pe chipu-mi o frumuseţe rară 

Aflară ele-n mine o pradă prea uşoară; 

Când mă-ntâlneau pe stradă cădeau ca în extaz; 


Murea pe zi o mie zărind al meu obraz. 

Prinţese fără număr cereau o întâlnire. 

Regine-ndrăgostite cerşeau a mea iubire. 

Negusa şi regina niponă-n visul lor 

Oftau la al meu nume, cuprinse de amor. 

Din dragoste vreo două sultane-nnebuniră. 

lar alte două-n grabă seraiu-şi părăsiră, încât 
sultanul însuşi un timp m-a duşmănit. 

CLINDOR 

Această duşmănie socot că v-a cinstit. 

MATAMOR 

Ei bine, toate astea îmi stăvileau avântul 

Şi-mi reţineau pornirea de-a cuceri pământul. 

De-altminteri obosisem; şi capăt ca să-i pun. 

Eu pe Destin trimis-am la Jupiter, să-i spun 

C-aş vrea un leac să-mi deie care să stingă dorul 

Femeilor aprinse ce îmi cerşeau amorul. 

De nu, mânia-mi zboară spre cer, zvârlind scântei. 

Lui Joe să-i răpească puterea peste zei. 

Pe trăsnete să-l facă-apoi stăpân pe Marte. 

De frica mea, deci Joe n-a mai rămas de-o parte 

Şi - fără a sta pe gânduri - mi-a şi făcut pe plac. 

De-atuncea, într-o clipă, de vreau, frumos mă fac. 

CLINDOR 

Altfel, ce scrisorele ar fi căzut pe mine! 

MATAMOR 

Să nu primeşti bilete cumva de la oricine! 

Afară doar... De mine ce spune? Haide, zi! 

CLINDOR 

Că pentru inimi, vrajă şi groază ştiţi a fi; 

Făgăduinţa voastră o dată-ndeplinită. 

Nicio zeiţă-n ceruri n-ar fi mai fericită. 

MATAMOR 

Ascultă! Ştii, pe vremea de care îţi vorbeam. 

Zeiţelor divine tot eu le porunceam. 

Să-ţi povestesc acuma o stranie-ntâmplare 

Ce-a tulburat natura din cap până-n picioare. 

Atunci ca niciodată. Deci, soarele-ntr-o zi 


Nu a mai fost în stare să poată răsări. 

Şi-acest vizibil astru, el, zeul tuturora. 
Zadarnic să-l anunţe, chema pe Aurora! 
Cătată pretutindeni, la soţul ei Titon. 

În codrii lui Cefale, în casa lui Memnon. 

N-a fost chip s-o găsească pe mândra vestitoare 
Şi până-n prânz rămas-a deci ziua fără soare. 
CLINDOR 

Dar unde a luminii regină se afla? 

11* 153 

MATAMOR 

Îmi oferea iubirea chiar în odaia mea! 

Cât timp pierdut zadarnic şi lacrimi risipite! 
Căci inima-mi fu rece la multele-i ispite 

Şi tot ce cu iubirea-i uşoară a dobândit. 

A fost să facă ziuă, precum i-am poruncit. 
CLINDOR 

Îmi amintesc acuma şi eu de toate-acestea. 
Eram atunci în Mexic, unde-am aflat povestea. 
Au plâns atunci persanii că zeul le-a pierit 

Şi împotriva voastră să murmure-au pornit. 
MATAMOR 

Aflai şi eu de asta. Le hotărâm pierzania 

De nu aveam de lucru pe-atunci în Transilvania. 
Şi soli cu daruri multe acolo au sosit 

Ca să-mi prezinte scuze - şi atunci m-am potolit. 
CLINDOR 

Frumoasă-i îndurarea când eşti viteaz în viaţă! 
MATAMOR 

Priveşte, scump prieten, priveşte-această faţă; 
Vei recunoaşte-o listă completă de virtuţi. 

Din lumea de potrivnici de mine abătuţi 

N-a mai rămas o spiţă, li-i ţara părăsită; 
Orgoliul fu pricina că viaţa li-i sfârşită. 

Cei care-aduc omagii la tot ce am mai bun. 
Pot să-şi păstreze statul atunci când se supun. 
Aici, în Europa, sunt regii cumsecade. 

Deci eu a lor castele sau târguri nu voi rade. 


Îi rabd să guverneze: dar printre africani. 
Unde-am găsit adesea netrebnici suverani. 
Distrusu-le-am eu ţara şi vechea-i dinastie; 

A lor deserturi vaste îmi stau drept mărturie; 
Acele seci nisipuri în care-atâtea-nduri 

Sunt urme grăitoare a dreptei mele un. 
CLINDOR 

Să revenim acuma la dragoste. Soseşte! 
MATAMOR 

Acest rival sinistru mereu o însoţeşte. 
CLINDOR 

Plecaţi? 

MATAMOR 

Vezi, tinerelul deşi în fond e laş. 

Când este-n toane rele devine chiar abraş. 

Şi mândru că se află cu-această doamnă-aice. 
E-n stare să mă-nfrunte şi să-mi găsească price. 
CLINDOR 

Ar fi să-şi cate moartea cu însăşi mâna lui. 
MATAMOR 

Când sunt frumos, nu-mi place să fac rău nimănui. 
CLINDOR 

Vă părăsiţi splendoarea, redeveniţi teribil! 
MATAMOR 

Dar nu-nţelegi că faptul acest ar fi oribil? 

Eu nu pot fi teribil pe jumătate doar; 

Vrei să-l ucid pe dânsul - şi pe iubita-mi chiar? 
Gât timp sunt împreună, să stăm în aşteptare. 
CLINDOR 

La fel ca vitejia, prudenţa vă e mare. 

SCENA 3 

Adrasle, Izabela. 

ADRASTE 

O, de-i aşa, mă paşte un jalnic nenoroc! 
Suspin şi sufăr groaznic - şi stau mereu în loc; 
Cu toate că mă scurmă o dragoste adâncă 

În marea mea iubire voi nu vă-ncredeţi încă. 
IZABELA 


O, domnul meu, eu nu ştiu de ce mă-nvinuiţi. 
Pot inspira iubire - şi cred că mă iubiţi; 

Prea limpede mi-aţi spus-o-n suspine arzătoare 
Şi chiar de-ar fi în totul să nu le dau crezare. 
Dacă-i bărbatul sincer, eu gata sunt oricând 
Să îi acord favoarea de-a-l crede pe cuvânt. 
Vă cer acelaşi lucru; şi pentru a răspunde 
Iubirii voastre-aprinse, nimic nu voi ascunde. 
Vă rog deci să mă credeţi - şi lucrul e firesc; 
Voi mă iubiţi pe mine, dar eu nu vă iubesc. 
ADRASTE 

O, cât sunteţi de crudă şi ce cuvinte grele! 
Aceasta e răsplata atenţiilor mele? 
Iubirea-mi credincioasă nu merită alt preţ 
Decât pedeapsa crudă a unui lung dispreţ? 
IZABELA 

Noi lucrului îi spunem precum ni se năzare; 
Ce-i spinul pentru mine, e pentru voi o floare; 
Şi ce numiţi iubire, credinţă sau plăceri. 

Eu le numesc prigoană, supliciu şi dureri. 
Susţine fiecare credinţa-i cu tărie. 

Voi credeţi în iubirea ce îmi purtaţi. Dar mie 
Ea - mi pare ucigaşă. Voi credeţi că-i de preţ 
Un lucru ce-mi inspiră doar ură şi dispreţ. 
ADRASTE 

Dispreţul vi-l stârneşte deci sfânta mea iubire 
Ge-mi fuse hărăzită de cer drept mântuire. 
Da, cerul când venisem pe lume-n prima zi 

O inimă îmi dete doar pentru a vă iubi. 

Şi fără a vă cunoaşte, vă cuprindeam în suflet 
De când zvâcnise-n pieptu-mi întâiul meu răsuflet. 
Iar când privirii voastre mă dăruiam cândva. 
Vă-napoiam comoara ce vă aparţinea 

Şi care sus în ceruri, vă fuse hărăzită. 
IZABELA 

Mai bine-ar fi fost alta de cer îmbogăţită; 

Să mă iubiţi vi-i soarta, a mea, să vă detest; 
Să ne supunem ambii destinului celest. 


De altfel şi în ceruri aveţi de ură parte 

Şi ispăşiţi pesemne vreun păcat de moarte; 

Căci nu există-n lume un zbucium mai cumplit 

Decât să-ţi dai iubirea, dar fără a fi iubit. 

ADRASTE 

De îmi cunoaşteţi, doamnă, durerca-atât de bine, îmi 
refuza-veţi mila ce doar mi se cuvine? 

IZABELA 

Mi-e milă, dimpotrivă, şi cu atât mai mult 

Cu cât suspinul vostru degeaba îl ascult 

Căci tot ce v-ar aduce atâtea suferinţe 

E biata mulţumire a sarbedei credinţe. 

ADRASTE 

Un tată mă susţine. Şi deci al meu amor 

La dânsul va recurge spre a cere ajutor. 

IZABELA 

Nu-i calea cea mai dreaptă ce duce pân'la mine. 

Cu-aceasta, mai degrabă, vă faceţi de ruşine. 

ADRASTE 

Sper totuşi ca-nainte de-al soarelui apus 

Să văd că un părinte voinţa şi-a impus. 

IZABELA 

Iar eu nutresc speranţa să văd în seara asta 

Un amorez ce iarăşi îl va lovi năpasta. 


ADRASTE 

Asprimea voastră, doamnă, e fără de sfârşit? 
IZABELA 

Vă rog, vorbiţi cu tata - căci eu m-am plictisit! 
ADRASTE 


Purtarea voastră rece, cum văd, e regretată 

Dar vreţi să vă îndemne voinţa unui tată. 

Mă duc la el acuma. Dar jur pe ce-am mai bun 
Că doar poruncii voastre eu vreau să mă supun. 
IZABELA 

N-aveţi decât să mergeţi spre această ţintă vană. 
SCENA 4 

Matamor, Izabela, Clindor. 

MATAMOR 


Ei, ce zici? Cum mă vede, îndată o ia la goană. 
Să-mi lase mie locul n-a pregetat de fel. 
IZABELA 

Nu-i doar a lui ruşinea, chiar regii fac astfel. 
De-i drept tot ce se spune de-a voastră vitejie 
— Şi-am auzit atâtea - nu-i simplă vorbărie. 
MATAMOR 

Puteţi s-o credeţi. Iată dovada: de doriţi. 

Să vă alegeţi ţara în care să domniţi; 

De braţul meu imperii sunt gata să asculte 

O jur pe braţu-mi însuşi; şi asta spune multe! 
IZABELA 

Nu risipiţi avântul acesta vitejesc; 

Doar pe iubirea voastră aş vrea eu să domnesc. 
O singură dorinţă acum spre voi mă nună 
Pe-a voastre sentimente aş vrea să fiu stăpână. 
MATAMOR 

Ca să vedeţi că ele cu totul vă-aparţin. 

Că-n stăpânirea voastră sunt ele pe deplin. 
Las orişice pornire de cuceriri deoparte. 

Las regilor coroana pe capul lor s-o poarte. 
Am să aleg dintr-înşii un slujitor sau doi 

Ce în genunchi să ducă solie către voi. 
IZABBLA 

Alai de felu-acesta ar face pizmuită 

O viaţă-atât de plină şi-atât de fericită. 
Mesajul ce-mi trimite al vostru suflet rar. 

Mi-l poate aduce dânsul - nu vreau alt emisar. 
MATAMOR 

Har Domnului, vi-i gândul aşa cum vreau să fie; 
Mărirea vi-i povară, precum îmi e şi mie. 

O, sceptrele regale nu mă atrag de loc: 

O dată cucerite, îmi bat de ele joc. 

Prinţese cu duiumul sedus-am; dar stăpână 

Pe inima-mi niciuna nu-i demna să rămână. 
IZABELA 

Doar în privinţa asta m-aş îndoi puţin 

Că din a mea pricină cu ele-aţi fost hain. 


Că nu le-aţi dat un suflet ce mie-mi aparţine! 
MATAMOR 

(arătând pe Clindor) 

Desigur că Montania o ştie foarte bine. 

La marile întreceri din China, când m-am dus 
Şi ambele prințese chineze le-am sedus. 

Ce ţi s-a spus atuncea de marea gelozie 

De care-au fost cuprinse, dorind să-mi aparţie? 
CLINDOR 

De-a voastră nepăsare prinţesele-au murit. 
Mă-aflam la Piramide când ştirea mi-a sosit; 
Temându-se de-a voastre isprăvi vijelioase. 
Cairo într-un fluviu de lacrimi se-necase. 

Voi tocmai pustiirăţi ţinuturi şi câmpii. 

Vreo opt giganţi sau zece ucis-aţi într-o zi. 
Aţi năruit trei lanţuri de munţi şi opt castele. 
Oraşe, sate, târguri au dispărut şi ele. 

Lângă Damasc înfrânt-aţi oşteni sute de mii. 
MATAMOR 

Ce bine ştii tu locuri şi timpuri să reţii! 

Eu le uitasem. 

IZABELA 

Fapte de-aşa frumoasă glorie 

Cum pot să vi se şteargă cu totul din memorie? 
MATAMOR 

Prea plină e de lauri ce-n lupte am cules 

Ca s-o încarce cu fapte ce nu au interes. 
SCENA 5 

Matamor Izabela, Clindor un copil de casă. 
COPILUL DE CASĂ 

Stăpâne... 

MATAMOR 

Da, vorbeşte! 

COPILUL DE CASĂ 

Un sol afară-aşteaptă. 

MATAMOR 

De unde e? 

COPILUL DE CASĂ 

Regina Islandei îl îndreaptă 

Spre voi. 

MATAMOR 

O, ceruri sfinte, ce mare-i al meu chin! 

Să-mi daţi mai multă tihnă şi farmec mai puţin! 

Şi faceţi ca-ndelungu-mi dispreţ s-o lămurească. 

CLINDOR 

(către Izabela) 

De dragul vostru-i gata oricând să se jertfească! 

IZABELA 

N-am nicio îndoială. 

CLINDOR 

V-a spus-o doar chiar el. 

MATAMOR 

Zadarnic mă imploră. Nu, nu-i cedez de fel! 

I, orice i-ar promite speranţa-amăgitoare, i voi trimite 
moartea cu ultima-mi scrisoare. 

Vă bucuraţi, stăpână, şi pentru un scurt moment 

Primiţi a sta de vorbă cu scumpu-mi confident 

Ce viaţa mi-o cunoaşte, şi poate să vă-arate 

Pe cine cucerit-aţi pentru eternitate. 

IZABELA 

Nu staţi prea multă vreme, curând vă-napoiaţi. 

Aşa voi şti cât face amorul ce-mi purtaţi. 

SCENA 6 

Clindor, Izabela. 

CLINDOR 

Ca să-i cunoşti meteahna socot că este locul: 

Acest copil de casă e-aci spre a-i face jocul 

Şi a vesti într-una pe mândrul Matamor 

Că vine-un sol, un consul sau un ambasador. 

IZABELA 

Mai mult decât ar crede, povestea-i oportună: 

Mă scapă de-un zănatec - şi iată-ne-mpreună. 

CLINDOR 

Aceste scumpe vorbe aprind amorul meu. 

Voi folosi prilejul ce l-am dorit mereu... 


IZABELA 

Să-mi zici că...? 

CLINDOR 

Izabela îmi e nespus de dragă. 

Şi sunt cu trup şi suflet al ei o viaţă-ntreagă. 

Că... 

IZABELA 

Lasă aste vorbe; la ce bun să le-ascult? 

Le ştiu şi cred în ele; ce poţi dori mai mult? 

Ai fost aici: respins-am coroană şi mărire. 

Ţi-am alungat rivalul. Deci vezi că-ţi port iubire 

Doar când amoru-i searbăd te-ndeamnă să alinţi 

Cu vorbe inutile şi vagi făgăduinţi. 

Ni se-ntâlnesc doar ochii - şi iată fericirea. 

Ce pot să spună vorbe mai mult decât privirea? 

CLINDOR 

O, Doamne! Ce miracol că asprul meu destin îmi 
dăruie norocul unui amor deplin! 

De-asprimea unui tată am fost gonit de-acasă. 

Sărac, fără prieteni; o soartă nemiloasă 

La îngâmfatu-acesta făcu să fiu lacheu. 

Să-l măgulesc, şi toana să i-o îndur mereu; 

Această stare tristă ce viaţa-mi hărăzeşte 

Nu pare să-ţi displacă, nici nu te stinghereşte! 

Iar toată bogăţia unui rival semeţ 

Te lasă totuşi rece; pe-amorul meu pui preţ! 

IZABELA 

Ales-am cum e bine. O dragoste curată 

De cel ce o atrage se simte doar legată. 

Când urmăreşti avere, în rang să faci un salt. 

Iubirea-i mercantilă şi scopul nu-i înalt. 

Acest amestec josnic mânjeşte şi apasă 

Dorinţa zămislită de-o inimă aleasă. 

Eu ştiu că altu-i gândul nutrit de tatăl meu 

Şi că se va opune să-mi fac norocul eu. 

Dar dragostea prea-mi puse pe suflet stăpânire 

Ca să-mi ascult părinţii şi nu a mea iubire. 

Puternic este tata, dar dragostea mai mult; 


El mi-a ales o cale; eu inima-mi ascult. 

CLINDOR 

Deşi mă simt nevrednic de gândurile tale... 

IZABELA 

O, iată nedoritul! îi voi pleca din cale. 

SCENA 7 

Adraste, Clindor 

ADRASTE 

Ah, cât eşti de ferice, iar eu năpăstuit! 

Iubita-mi te doreşte, de mine a fugit. 

Prezenţa dumitale nu pare să-i displacă 

Eu doar apar o clipă şi ea de-ndată pleacă. 

CLINDOR 

N-a bănuit, pesemne, că veţi veni aci. 

Sătulă să mă-asculte, acum mă părăsi. 

ADRASTE 

Sătulă să te-asculte? Prea veselă ţi-e firea 

Şi prea spirituală îţi este convorbirea! 

Dar ce-i spuseseşi oare încât s-a plictisit? 

CLINDOR 

Mereu aceleaşi lucruri, uşor de-nchipuit: 

Tot ce stăpânu-ndrugă, isprăvile-i faimoase. 

Şi faptele-i de arme, şi cele amoroase... 

ADRASTE 

Ai vrea să-mi faci un bine? Pe dumneata, pe el 

Să fiu gelos vreodată nu aş putea de fel. 

Dar dacă nu-l poţi face mai potolit să fie, îndreaptă-n 
altă parte absurda-i nebunie. 

CLINDOR 

Nu-i cazul să vă temeţi. A sale născociri 

Vorbesc mereu de moarte, mereu de pustiiri. 

Bătăi, zdrobiri, înfrângeri, vor lumea să distrugă... 

ADRASTE 

Cum văd, eşti om de lume - şi totuşi doar o slugă. 

Nu cred că fără ţintă serveşti un îngâmfat 

Ce-i mai nebun ca însuşi discursu-i dezlânat. 

Oricum ar fi, spre dânsa când paşi-ţi se îndreaptă. 

O simt mereu cu mine mai crudă, mai nedreaptă. 


Ori îl serveşti pe altul, ori eşti aşa semeţ încât 
nutreşti în suflet un vis prea îndrăzneţ. 

Eu te socot capabil de multă dibăcie. 

Deci, Matamor aiurea să-şi cate o soţie. 

Sau, dacă nu renunţă la legătura sa. 

Să-i fie altul solul, nu însă dumneata. 

Eu ştiu că, pân'la urmă, voinţa unui tată 

Ce mă cunoaşte bine, puterea îşi arată. 

Ci slobozeşte-mi gândul de griji atât de mici. 

Iar de ţi-e dragă viaţa, să nu mai calci pe-aici! 

De te mai prind vreodată că mi-ai ieşit în cale. 

Ştiu ce să fac cu oameni de teapa dumitale. 

CLINDOR 

Pot oare-amorul vostru să-l tulbur oarecum? 

ADRASTE 

Dacă mai spui o vorbă te-nvăţ eu minte-acum! 

Am terminat! Hai, du-te! 

CLINDOR 

O mică supărare 

Nu-ndreptăţeşte-asemeni cuvinte jignitoare. 

Căci dacă n-a vrut cerul ca să mă nască prinţ. 

Mi-a dăruit curajul şi al onoarei simţ; 

Eu ştiu să dau, de-i cazul, răsplată după plată. 

ADRASTE 

Ce spui? E-ameninţare? 

CLINDOR 

Din contra, plec îndată. 

Din astfel de purtare nimic n-aţi folosit. 

Dar pentru a face zarvă nu-i locul nimerit. 

SCENA 8 

Adrasle, Liza. 

ADRASTE 

Această secătură obraznică mă-nfruntă. 

LIZA 

Vă e cuprinsă mintea cumva de-o boală cruntă? 

ADRASTE 

Cum? Mintea mea? 

LIZA 


Desigur, dacă sunteţi gelos 

Pe sluga ponosită a unui caraghios! 

ADRASTE 

Ştiu cine-i Izabela - şi mă cunosc pe mine. 

Nu poate să-mi ia locul pe lângă ea. oricine. 
Dar nu pot sta deoparte şi sânge rău să-mi fac 
Văzând că stau de vorbă şi că, vădit, se plac. 
LIZA 

Negaţi - dar, cum se vede, vi-i teamă totodată. 

ADRAŞTE 

Poţi socoti că ciuda mi-e neîntemeiată. 

Că am sau n-am dreptate cumva să-i bănuiesc. 
Eu l-am gonit de-aicea, ca să mă liniştesc. 

De fapt ce e? 

LIZA 

Aş spune, de nu-mi găsiţi vreo vină. 

Că Izabela numai pentru Clindor suspină. 
ADRASTE 

Ce tot vorbeşti tu, Liza? 

LIZA 

Că ea îl poartă-n gând. 

Şi-o dragoste ca asta n-a existat nicicând. 

Că au aceleaşi doruri, că se iubesc pe viaţă. 
ADRASTE 

Frumoasa mea ingrată care mă minţi în faţă. 
Cum îndrăzneşti în locu-mi să-ţi placă un slugoi? 
LIZA 

Rivalul vostru mândru se crede om de soi. 

Să nu v-ascund nimica, vă spun ce-mi zise mie: 
El spune că e nobil, bogat... 

ADRASTE 

Ce-obrăznicie! 

LIZA 

Fugind de-asprimea unui părinte-autoritar. 

O vreme el prin lume a tot umblat hoinar; 

Şi, fie-apoi din lipsă de bani sau din capriciu. 
La fanfaronul ăsta intrat-a în serviciu. 


Şi sub cuvânt că-ajută un amorez hai-hui. 

Ştiu prin şiretlicuri să-şi facă jocul lui. 

Şi să cuprindă-n mreje o biată-ncrezătoare încât 
amorul vostru să-l calce în picioare; 

Vorbiţi cu-al ei părinte. Desigur că va şti 

Să-i redeştepte simţul filialei datorii. 

ADRASTE 

Îl întâlnii acuma. Şi-mi spuse încă-o dată 

Că atâta stăruinţă va merita răsplată. 

Şi bune rezultate curând se vor vedea. 

Dar uite, un serviciu să-mi faci cred c-ai putea. 

LIZA 

Orice-am să pot voi face, de-mi cereţi ajutorul. 

ADRASTE 

Putea-vei face astfel, să le surprind amorul? 

LIZA 

Nimic nu e mai lesne. Deseară, de doriţi. 

ADRASTE 

Te las. Dar vezi să fie aşa cum îmi promiţi; 

(îi dă un diamant.) 

O mică-atenţiune primeşte de la mine. 

LIZA 

Să-l scuturaţi pe tânăr cât veţi putea mai bine. 

ADRASTE 

N-ai grijă, sub povara sub care-l voi trudi 

Va duce beţe-n spate cât poate prididi. 

SCENA 9 

LIZA 

(singură) 

Clindor, fudulul, crede partida câştigată. 

Dar va primi la vreme pedeapsa meritată: 

El mi-a respins amorul, se crede semizeu 

Şi vrea să atragă fete ce nu-s pentru un lacheu. 

Să-mi dea o sărutare, el cinstea n-o să-mi facă. 

Îi trebuie cucoane, doar ele să-i mai placă. 

De sunt eu servitoare, el e valet - şi-atât. 

I-o fi frumos obrazul, al meu nu-i mai urât. 


Susţine că e nobil, bogat... Să râd îmi vine. 
Departe de-a sa ţară o poate spune-oricine. 
E treaba lui. Deseară, de-l prind se va vedea 
Cum, sub ciomag, noblețea şi-averea-i vor juca. 
SCENA 10 

Alcandru, Pridamant. 

ALCANDRU 

Ţi-i frică? 

PRIDAMANT 

Mă-nspăimântă grozav ameninţarea. 
ALCANDRU 

Prea îl iubeşte Liza spre a-i dori pierzarea. 


PRIDAMANT 

Ea vrea să pedepsească purtarea lui Clinelor. 

ALCANDRU 

N-ai teamă. O transformă aprinsul ei amor. 

ACTUL III 

SCENA 1 

Gerante, Izabela. 

GERONTE 

Crezi că oftări şi lacrimi pot inima să-mi sfarme? 

Pentru a-mi zdrobi voinţa sunt slabe-aceste arme. 

Deşi e al meu suflet mâhnit de-atâta chin. 

De minte el ascultă - şi nu de-al tău suspin. 

Eu ştiu cu mult mai bine ce-ţi trebuie ţie; 

Dispreţuieşti pe Adraste fiindcă-mi place mie. 

Deoarece, ca tată, să-l iei de soţ te-ndemn. 

Orgoliul tău te face să-l socoteşti nedemn. 

Ce îi lipseşte oare? Curaj? Blazon? Avere? 

Nu este om de spirit? Displace la vedere? 

Prea bun e pentru tine. 

IZABELA 

Eu ştiu că-i om perfect. 

Că cinstea ce mi-o face se cade s-o respect. 

Dar totuşi să-mi îngădui - de nu-i cu supărare - Doar 
câteva cuvinte să spun în apărare. 

Eu simt imboldul tainic ce nu-l pot denumi 


De a-l stima pe Adraste, dar nu şi de-a-liubi. 
Porniri ce vin din ceruri, de noi neînţelese. 
Ne-ndreaptă împotriva a tot ce vrem, adese. 
Şi nu ne dau putinţa un tată să ascultăm 
Când pentru noi alege un soţ ce-l detestăm. 
Dar inimile care pe lume sunt unite 

Au fost de mult în ceruri iubirii hărăzite. 

Iar dacă nu ţii seama de aceste tainici legi. 
Nu vei putea o viaţă de alta să o legi. 
Călcând a providenţei orânduiri fatale 

Aduci injurii grele înţelepciunii sale. 

Ar fi o răzvrătire: dezastre s-ar ivi. 

Mânia providenţei prea aspru ar lovi. 
GERONTE 

Obraznică! Asemeni poveşti îmi spui tu mie? 
Ce dascăli te-nvăţară aşa filosofie? 

Vei fi ştiind tu multe. Dar orişicâte-ai şti. 
Să-mi desfăşor puterea tu nu mă vei opri. 

De te îndeamnă cerul la ură, Isabela. 

Tot cerul te îndeamnă spre căpitanu-acela? 
De-acest pretins războinic vrei viaţa să ţi-o legi? 
El ţi-a impus puterea-i ca omenirii-ntregi? 
Crezi că zăludul ăsta e-o cinste pentru mine? 
IZABELA 

Cu fata dumitale te poţi purta mai bine! 
GERONTE 

Atunci ce te îndeamnă să nu mă-asculţi de loc? 
IZABELA 

E fericirea toată şi liniştea-mi în joc. 

Tu zici că-i fericită această căsnicie; 

Un iad ar fi, te-asigur, de mi-ai impune-o mie. 
GERONTE 

Sunt fete mai frumoase ca tine, ce-ar dori 
Un iad de felu-acesta, de li s-ar oferi! 

La urma urmei, asta-i! Te vei pleca, şi gata! 
IZABELA 

La altă încercare te rog supune-ţi fata. 
GERONTE 


Când zic „voiesc”, ajunge! Şi nu aştept răspuns. 
Şi du-te! Am credinţa că-am discutat de-ajuns. 
SCENA 2 

GERONTE 

Au tinerii de astăzi o stranie manie! 

A bunei creşteri reguli le par o tiranie 

Şi fără de putere e dreptul cel mai sfânt 

Când dă peste-un orgoliu atât de neînfrânt. 
Zi-i sexul slab şi pace! Pornit să contrazică 

A noastră stăpânire n-o rabdă nici de frică; 

In dragoste îi mână doar toanele - atât 

Şi nu se sinchiseşte de tot ce-am hotărât. 

Să-ţi scoţi din cap tu, oarbă copilă fără minte. 
Că răzvrătirea-ţi toantă va-nvinge-al tău părinte. 
Dar ce, nebunu-acesta iar mă va plictisi? 

Prin forţă sau tertipuri am să-l gonesc de-aci. 
SCENA 3 

Geronte, Matamor, ClindoT-MATAMOR 

(lui Clindor) 

Nu-ţi face oare milă mult zbuciumata-mi viaţă? 
Vizirul încă-o dată de mine se agaţă; 

Şi Han-Tătar, de altfel, mă cheamă-ntr-ajutor; 
Narsinga şi Calcutta de-asemenea mă vor. 
De-accept, ar fi nevoie de patru inşi ca mine! 
CLINDOR 

Lăsaţi-i să se bată, eu cred că e mai bine. 
Păcat de pumnii voştri biruitori şi grei 

Să sprijine pe unul îngelozind alţi trei. 
MATAMOR 

Că bine zici; ajunge cu-a mea mărinimie; 

Doar dragostea îmi place când iscă gelozie. 
(Lui Geronte.) 

Vai, domnule, iertare, dar nu v-am observat. 
Eraţi atât de-aproape, şi nu v-am salutat. 

Dar ce priviri sunt astea? Citesc durerea-n ele. 
Ci unde vi-s duşmanii să-i tai în bucățele? 
GERONTE 

Să-l proslăvim pe Domnul, duşmani nu am de fel. 


MATAMOR 

Eu i-am supus cu braţu-mi; să-l proslăviţi pe el. 

GERONTE 

Nu-mi fuse cunoscută această fericire! 

MATAMOR 

De când se ştie-n lume că eu vă port iubire. 

Murit-au toţi de frică - sau nu-ndrăznesc nimic. 

GERONTE 

Prin alte părţi mai bine te-arată - aşa voinic! 

Dar cum tânjeşte braţul cel vajnic ca un tunet în lume 
când vuieşte al luptelor răsunet? 

Şi cum rămâne faima cu care te mândreşti. 

De vrei doar în oraşe pe străzi să hoinăreşti? 

Se spune că te lauzi, că falsă-ţi este slava. 

Că doar îţi târâi spada - şi asta ţi-i isprava. 

MATAMOR 

Afurisită soartă! E foarte-adevărat; 

Dar cum să plec de-aicea când sunt întemnițat? 

Privirea Izabelei cu vraja ei mă-opreşte 

Să merg din nou la luptă - şi inima-mi răpeşte. 

GERONTE 

De este Izabela ce te reţine-aci 

Te pregăteşte-n grabă. In voie poţi porni; 

Să nu ai nicio grijă. Ea n-o să-ţi aparţină. 

MATAMOR 

La naiba! Ce tot spuneţi? Eu vreau s-o fac regină 

GERONTE 

Nu-mi arde-ntotdeauna să fac atâta haz 

De biata nerozie a unui fals viteaz. 

Prostia se suportă când nu e repetată! 

Pe scurt, alege-ţi altă regină adorată. 

De te mai prind vreodată, îţi jur pe zeii sfinţi... 

MATAMOR 

Ca să-mi vorbească astfel, şi-o fi ieşit din minţi. 

Fiinţă neferice! Când al meu nume zboară 

Prin lume, fug sultanii şi dracii se-nfioară. 

O clipă mi-ar ajunge ca să te nimicesc! 

GERONTE 


Eu am valeti acasă, şi, când le poruncesc. 
Deşi ei nu bravează, sunt orişicând în stare 
Cu pumnul să răspundă la toanta-ţi îngâmfare. 
MATAMOR 

(lui Clinilor) 

Să-i spui tot ce făcut-am din est şi până-n vest. 
GERONTE 

Te-ar prinde mult mai bine de-ai vrea să fii modest 
Eu nu sunt dintr-aceia ce te urăsc. Dar poate 
Mi-e sângele cam iute - şi slugi am devotate. 
SCENA 4 

Malamor Clindor. 

MATAMOR 

Respect de-a mea iubită, tu scrupul fără leac. 
Tiran al spadei mele! Ce mă sileşti să fac? 

De ce-am avut. În faţă nu duşmani, ci un tată. 
Ca fără să te supăr, să-i fi zdrobit pe dată? 
Bătrână arătare, tu, drac împieliţat. 

A iadului tălpoaie cu chipu-ţi blestemat. 
Cutezi să mă ameninţi, să alungi un om ca mine 
Cu care regii lumii vor să se aibă bine! 
CLINDOR 

În lipsa lui de-acasă puteţi, oricând poftiţi. 
Râzându-vă de dânsul, iubitei să-i vorbiţi. 
MATAMOR 

Ehei, valeţii ăştia... le ştiu obrăznicia! 
CLINDOR 

Cu spada voastră-n mână le potoliţi mânia. 
MATAMOR 

Scânteile ce-aruncă din teacă de o scot. 

Dau foc la-ntreaga casă. Vezi bine că nu pot! 
S-ar mistui pe dată şi ţigle şi burlane. 

Ar arde bârne, scânduri, pervazuri şi olane. 

Şi pietrele de boltă, şi grinzi, şi uşori 

Traverse şi proptele, grilajuri, căpriori. 

Şi uşi, zăvoare, broaşte, filiere şi vopsele. 
Peroane, săli şi poduri şi tot ce e în ele. 

Şi sticla, plumbul, fierul ca nişte luminări. 


Şi pivnițe, şi puțuri, şi curţi, terase, scări... 
Ce jalnice privelişti ar provoca pojarul 

Şi-ar stinge-apoi iubitei din inimă tot jarul! 
Vorbeşte-i tu, căci nu eşti, ca mine, un viteaz 
Şi-ai pedepsi mai dulce pe cei fără obraz. 
CLINDOR 

E greu! 

MATAMOR 

Te las, căci uşa se va deschide-ndată 

Şi va sări-la mine a slugărimii gloată. 
SCENA 5 

Clinilor, Liza. 

CLINDOR 

(singur) 

Peste poltronii lumii e rege-acest fricos. 

O umbră sau o frunză îl face sperios. 

Un biet bătrân l-insultă, o fată îl goneşte 

I-e frică de bătaie şi fuge iepureşte. 

(Intră Liza.) 

Vai, Liza, cum se poate ca dulcele-ţi obraz. 
Să sperie pe omul cu suflet de viteaz. 

Eroul fără seamăn, cel căpitan de vază 
Ce-atâţia regi doboară, regine captivează?... 
LIZA 

N-am farmec. Alte chipuri chiar de departe plac. 
Al meu şi de aproape alungă. Ce să-i fac? 
CLINDOR 

Alungă doar nebunii, cuminţii-i cucereşte. 
Obraz cum ai tu, Liza, mai rar se întâlneşte. 
Iar cel ce te adoră nu-i chiar nesocotit; 
Fiinţă mai drăguță nicicând n-am întâlnit. 
Deşi-ţi cam râzi de oameni, eşti nostimă, eşti vie. 
Dibace, subţirică, ai talie mlădie. 

Ţi-s ochii dulci, ai tenul ca doi bujori aprinşi. 
Sunt grosolani bărbaţii ce nu se lasă prinşi. 
LIZA 

De când îţi par frumoasă? Tu ai uitat, anume 
Că nu sunt Izabela, ci Liza e-al meu nume? 


CLINDOR 

Sunteţi de o potrivă pe placul meu. Ador 
Averea ei - şi-al Lizei obraz fermecător. 

LIZA 

Te cam întreci; ajungă-ţi o singură favoare. 

În faţa bogăției obrazul meu dispare. 
CLINDON 

Oricât o fac să creadă că sincer o iubesc. 

Să ştii că nu pe dânsa, pe tine te-ndrăgesc. 
Amor şi căsnicie diferă foarte tare. 

Căci unul vrea plăcerea, cealaltă bună-stare. 
Tu n-ai nicio leţcaie, eu sunt un biet. calic; 
Nimicul nu se-mpacă de loc cu alt nimic; 

Şi-n ciuda încântării pe care-o dă iubirea 

Celor săraci le este prea scurtă fericirea. 

Eu cât în altă parte să scap de nenoroc; 

Dar când te văd pe tine simt că mă arde-un foc. 
Şi scot suspine crude din inima mea frântă. 
Silită să renunţe la dorul ce-o frământă. 

Mă simt vrăjit când calde priviri îmi dăruieşti. 
Cât te-aş iubi de tare de-ar fi doar să iubeşti! 

Şi mult ai fi pe placu-mi, de-ar fi de-ajuns ce place! 
LIZA 

Dac-ai tăcea, te-asigur că mult mai bine-ai face. 
Şi poate-ar fi cuminte un timp să zăboveşti 
Decât cu sânge rece iubirea s-o jertfeşti. 

Ah, ce noroc pe mine! Ce amorez cuminte! 

Din milă nu cutează măcar să mă alinte. 

Şi spre partide bune îndreaptă ghidul său 

Doar ca să mă ferească de un destin prea rău! 
Aşa mărinimie n-o voi uita prea iute. 

Fă-ţi vizitele-n voie. Ci lasă-mă şi du-te! 
CLINDOR 

Aş sta mereu cu tine, căci tu doar mi-eşti pe plac! 
LIZA 

Stăpâna mea te-aşteaptă, e singură-n iatac. 
CLINDOR 

De ce m-alungi tu, Liza? 


LIZA 

Eu? Te trimit la locul 

Unde te-aşteaptă-aceea ce-ţi poate da norocul. 
CLINDOR 

Mi-eşti dragă chiar atuncea când îmi arăţi dispreţ! 
LIZA 

Nu pierde timpul, du-te, căci timpul e de preţ. 
Hai, du-te! 

CLINDOR 

Aminteşte-ţi că alta de mă-mbie... 

LIZA 

E doar că-ţi este teamă de-a noastră sărăcie. 
Ţi-am spus-o doar, sunt lucruri ce nu le uit de loc. 
CLINDOR 

Atât de mult îmi place bătaia ta de joc 

Că dorul meu de tine devine tot mai mare. 

Adio! Plec. Altminteri mă-ndrăgostesc prea tare. 
SCENA 6 

LIZA 

Făţarnicul! Mă place şi dânsul în sfârşit. 

Dar cum se mai preface că este-ndrăgostit! 
De-amorul meu ce-i pasă? Sunt pentru el o joacă 
Şi mă iubeşte-n glumă ea timpul să-i mai treacă. 
Lipsindu-mă de-amorul ce mi se cuvenea. 

Se jură că m-adoră şi totuşi nu mă vrea. 
lubeşte-le pe toate şi inima ţi-o-mparte; 
Ibovnice sau soaţe să ai de ele parte 

Şi lasă-ţi interesul să-mpace al tău dor; 

Să nu crezi că pe una din noi o-nşeli uşor. 
Pentru un amor pe zestre e prea sus Izabela 

Şi eu mă cred prea bună pentru amoru-acela 
Vândut po bani. Ca tine, la rându-mi am glumit 
Ca să nu bagi de seamă ce tare m-ai jignit. 

Un om nu se fereşte cât timp nimic nu ştie. 

Şi mă răzbun mai lesne de-ascund a mea mânie; 
Blândeţea-mi prefăcută o cursă ţi-a întins 

În care te vei prinde, sub ochii mei, învins. 

Dar stai! Cu ce purtarea ţi-ar fi ea vinovată? 


E vrednic de pedeapsă cel ce norocu-şi cată? 

Tu mă-ndrăgeşti. Doar banul te face infidel. 

În veacul nostru, cine nu s-ar purta la fel? 

Să-i iert aşadar răul ce-mi face fără vină. 

Să-i las dar fericirea ce-o merită, deplină. 

De nu mă vrea şi dragă îi sunt, e pedepsit; 

De-l mai iubesc, de rele aş vrea să-l ştiu ferit. 

O, Doamne! în ce stare mă-aduce-ngrijorarea! 

Aproape că sunt gata să-i iert toată purtarea. 

O, demnă răzbunare, cum poţi îngădui 

Ca dreapta mea mânie să-nceapă a slăbi? 

El mă iubeşte - totuşi nedemnă mă socoate. 

Eu îl iubesc - şi dânsul de mine joc îşi bate. 

Taci, dragoste nebună! E timp să pedepsesc; 

Ţi-am dat cuvântul doară, şi vreau să-l împlinesc. 

Când vana mea nădejde stârneşte-n mine furii. 

Decât a ta dulceaţă, prefer dulceaţa urii. 

În sufletu-mi domnească deci ura mea de foc: 

O dragoste-ntinată, nu-i dragoste de loc. 

SCENA 7 

MATAMOR 

Ah, iată-i! Hai s-o ştergem! Dar stai, nu-i nimeni 
doară... 

Deci să-iidrăznesc. Tot trupul mi-l simt că se-nfioară. 

Iar îi aud. S-o ştergem! Nu, vântul a vuit. 

Să-naintez, de bezoa-nnoptării să profit. 

Te-mpotriveşti, bătrâne, dar eu mi-aştept regina. 

Mă-ncurcă doar slugoii-aceştia, bată-i vina! 

De douăzeci de veacuri n-am tremurat atât. 

Prea-i mare riscul. Dacă mă prind, m-au omorât; 

Accept să mor în luptă, dar nu cu-această clică. 

Să-mi întinez eu spada pe oameni de nimica. 

Ce groaznice primejdii te pasc, când eşti viteaz! 

Dar bine că sunt sprinten la fugă-n orice caz. 

Şi dacă fug, degeaba spre mine ei se-ndreaptă! 

Piciorul, ca şi spada, e-un fel de luptă dreaptă. 

Ah, vin încoace-acuma! Pierdut sunt! Voi muri 

Am îngheţat cu totul. Şi n-am să pot fugi. 


O, soartă nemiloasă, curajul cum mi-l mături! 
Dar ce văd? E regina cu omul meu-alături. 

Mi se dezgheaţă trupul; dar s-auzim ce spun. 
Cum proslăveşte dânsul amorul meu nebun. 
SCENA 8 

Clindor, Izabela, Matamor. 

IZABELA 

(în timp ce Matamor ascuns, trage cu urechea) 
Nu merge bine treaba cu prea iubitu-mi tată; 
N-a fost atât de aspru bătrânul niciodată. 

Nu poate să te vadă - şi nici pe Matamor; 

E drept că şi Adraste e-acum bănuitor. 

De-aceea ne-ntâlnirăm aicea, în grădină; 

Vreun nechemat, la mine s-ar fi putut să vină. 
Mai bine ca oriunde vom sta de vorbă-aci. 

Şi sunt destule locuri pe unde poţi ieşi. 
De-asemeni, pentru mine, lăsai deschisă-o poartă. 
CLINDOR 

Ţi-i mult prea mare grija de ne-nsemnata-mi soartă. 

IZABELA 

Nu poate fi prea mare când îmi păzesc un bun 
Ce mai presus de toate în viaţa mea îl pun; 

Un bun ce preţuieşte mai mult ca lumea-ntreagă; 
De dragul lui, în fine, lumina-mi-este dragă. 
Adraste-n van prin tata încearcă a mă răpi; 

Căci doar a ta iubire mă poate cuceri. 

Morala lor absurdă de-ai şti cât mă irită! 

Dar pentru tine-mi place să fiu chiar chinuită. 

Şi lovituri mai crunte eu cred că-aş suporta 
Când le îndur pe toate pentru iubirea ta. 
CLINDOR 

Mă copleşeşti, iubito -, şi inima mi-o nărui 

Căci nu pot decât viaţa la rândul meu să-ţi dărui. 
Doar sângele-mi rămâne pe-acest meleag străin 
Şi ţie, Izabela, cu drag eu ţi-l închin. 

Dar dacă viaţa însăşi îmi va surâde-o dată 

Şi am să pot ajunge în ţara-mi depărtată. 


Atunci îţi vei da seama că n-ai ales prea rău: 
Un om ce preţuieşte cât şi rivalul său. 

Deşi ce-ai spus mă-ncântă, o teamă pieptu-mi strânge 
Că un rival şi-un tată vor şti a te constrânge. 
IZABELA 

Fii liniştit, căci tata nu-mi poate porunci. 
Precum nu poate-Adraste nicicând mă cuceri. 
Eu nu-ţi voi spune-acuma ce hotărâri mă mână. 
Dar află că în toate pe mine sunt stăpână. 
Încât ale lor planuri sunt doar proiecte-n vânt... 
MATAMOR 

Nu pot tăcea: e vremea să mă arăt cum sunt. 
IZABELA 

Vai! Cine ne ascultă? 

CLINDOR 

E doară căpitanul. 

Să nu îţi fie teamă. îi potolesc aleanul. 

SCENA 9 

Matamor, Clindor. 

MATAMOR 

Trădare! Mârşăvie! 

CLINDOR 

Valeţii... Taci! 

MATAMOR 

Ei, şi? 

CLINDOR 

Cu toţii-asupra noastră acum s-or năpusti. 
MATAMOR 

(îl trage pe Clindor într-un colţ al scenei) 

Ia vin încoa! Păcatul tu ţi-l cunoşti prea bine! 
Tu îi vorbeai iubitei de tine, nu de mine. 
CLINDOR 

E drept, spre fericire, eu am râvnit ades. 
MATAMOR 

Din trei sau patru feluri de moarte, ai de-ales: 
Te pot preface-n ţăndări cu pumnu-ntr-o clipită. 

Să te izbesc o dată pământul să te-ngnita. 


De vreau, cu dosul palmei în zece te despic. 
Sau te azvârl în ceruri, ca pe un biet pitic. 

Să te prefac-un fulger în scrum şi neființă. 
Alege - şi-ţi exprimă o ultimă dorinţă. 
CLINDOR 

Şi eu vă dau să alegeţi. 

MATAMOR 

Să aleg? N-am priceput! 

CLINDOR 

Ori să fugiţi degrabă, ori să ieşiţi bătut. 
MATAMOR 

Mă ameninţă sluga! Priviţi neobrăzarea! 

In loc să îngenunche, să-mi ceară îndurarea!... 
Le face semn! Slugoii acum vor năvăli... 

De-aş vrea, în fundul mării pe loc te-aş prăvăli. 
CLINDOR 

Eu n-am să cât departe un cimitir prea mare; 
Vă voi zvârli pe dată în gârlă, nu în mare. 
MATAMOR 

V-aţi înţeles cu toţii! 

CLINDOR 

Tăceţi acum chitic! 

Ucis-am zece oameni azi-noapte, ca nimic. 
Inc-un cuvânt - şi cifra cu unul va mai creşte. 
MATAMOR 

Ei, drace! Vezi, banditul pe urma mea păşeşte. 
De firea-mi curajoasă, cum văd, s-a molipsit. 
De s-ar purta mai bine, ar fi de preamărit. 

Am multă bunătate, şi-ar fi păcat, ştii bine 
De-ar pierde omenirea un om viteaz ca tine. 
Să-mi ceri acum iertare - şi să-mi făgăduieşti 
Fiinţa ce mi-e dragă să n-o mai pângăreşti. 
Mi-ai cunoscut curajul - să-mi preţuieşti clemenţa. 
CLINDOR 

De vă trezeşte-amorul în suflet vehemenţa. 

Să tragem spada-n cinstea frumoasei ce-ndrăgim. 
MATAMOR 

La naiba! Mă încântă curajul tău sublim. 


Hai, du-te, cucereşte-o, căci nu-ţi mai stau în cale. 
Asta va fi răsplata serviciilor tale. 

Să te mai plângi-acuma că nu sunt generos! 
CLINDOR 

De-un dar atât de nobil mi-i sufletul voios. 
Voi ocrotiţi chiar regii şi nu ştiţi ce e spaima! 
Vă cânte universul întreg, de-a pururi, faima! 
SCENA 10 

Izabela, Malamor Clindor. 

IZABELA 

O, slavă vouă, ceruri, că pot vedea aici 

Cum - fără să vă bateti - v-aţi regăsit amici. 
MATAMOR 

Uitaţi, domniţă, cinstea ce v-am făcut odată 
De-a vă promite rangul de soaţă-ncoronată. 
Motive anumite proiectul mi-au schimbat. 
Dar v-am ales eu însumi în loc un alt bărbat; 
E un viteaz războinic şi dânsul, fiţi pe pace! 
Doar a luptat sub mine! 


IZABELA 

Dac-o doriţi - îmi place. 

CLINDOR 

Iubirea noastră însă rămână un secret. 
MATAMOR 


Vă ocrotesc din umbră, eu ştiu să fiu discret. 

Uzaţi în clipe grele de marele meu nume: 

De-l veţi rosti, de frică va tremura o lume; 

Să fiţi uniţi sub semnul unei comune legi. 

IZABELA 

Îi voi păstra credinţă de-a lungul vieţii-ntregi. 

CLINDOR 

Aş vrea, cu jurământul, să meargă mai departe... 

SCENA 11 

Gerante, Adraste, Matamor Clindor, Izabela, Liza, un 
grup de servitori. 

ADRASTE 

Pentru aceste vorbe vei fi lovit de moarte! 

Mişelule! 


MATAMOR 

Curajul s-a dus tocmai acum. 

Dar uşa e deschisă - şi am să-mi văd de drum. 

(Trece în camera Izabelei, după ce aceasta şi cu 

Liza au ieşit din scenă.) 

CLINDOR 

(către Adraste) 

Te crezi puternic, câine, cu haita după tine. 

Te nimeresc, n-ai grijă, oricât te-ascunzi de bine. 

(îl străpunge cu spada) 

GERONTE 

Chemaţi în grabă-un medic. Adraste e răpus 

Iar asasinu-n lanţuri pe loc să fie pus. 

CLINDOR 

Sunt prea mulţi! Izabela, Clindor te părăseşte. 

Mă nărui în abisul ce soarta-mi hărăzeşte. 

GERONTE 

S-a isprăvit! Voi trupul luaţi-l binişor 

Iar voi, la închisoare băgaţi pe trădător! 

SCENA 12 

Alcandru, Pridamant 

PRIDAMANT 

O, vai! îmi pierd copilul! 

ALCANDRU 

Cum vă ieşiţi din fire! 

PRIDAMANT 

Cu farmecele voastre, scăpaţi-l de pieire! 

ALCANDRU 

De veţi avea răbdare, chiar fără ajutor îl veţi vedea 
ferice în viaţă şi-n amor. 

ACTUL IV 

SCENA 1 

IZABELA 

Se-apropie deci ziua; o strâmbă judecată îşi va 
impune mâine puterea-i ne-ndurată. 

Călăului său însuşi jertfit-au pe Clindor; 

Ei nu vor pedepsire - să se răzbune vor! 

O, cruntă nedreptate! Sentința de nu iartă. 


E ca să-mpace ura ce tatăl meu ne-o poartă. 

Să facă vrerea ţării şi-a celui ce-a murit. 

Să-mi dau tribut durerea unui destin cumplit. 

Cum lupti cu toţi duşmanii şi ce-au pus ei la cale. 

Având doar slabul sprijin al inocenţei tale. 

Clindor, tu, singuratic? De vină te dezleg. 

E-o crimă că-ţi sunt dragă? Că eşti un om întreg? 

Da, sufletul tău mare, iubirea ta cinstită 

M-au cucerit, dar dus-au la crima săvârşită. 

De-ar fi să mori, zadarnic ei cruţă viaţa mea. 

De-mi pierd cumva iubitul, şi eu să mor aş vrea. 

Osânda ce te-aşteaptă şi mie îmi revine. 

De ţi-am adus eu moartea, vreau s-o împart cu tine. 

Aceeaşi clipă a morţii a ta şi-a mea va fi. 

Iar inimile noastre în cer s-or regăsi. 

O, tată, fără suflet cu ciuda-ţi ne-mpăcată. 

Vedea-vei cum triumfă iubirea mea curată. 

De mor şi ura-ţi oarbă în lacrimi s-ar schimba. 

Cu-alesul meu voi râde atunci de jalea ta. 

Iar de-ai să plângi amarnic de cruntă remuşcare, în 
ceruri fericirea-mi va fi cu-atât mai mare 

Şi dacă n-ai să suferi jelind pe un mormânt. 

Cu umbra mea eu zilnic voi şti să te-nspăimânt; 

Să-ţi urmăresc toţi paşii prin groaznice tenebre. 

Să-ţi înspăimânt privirea cu-nchipuiri funebre. 

Să-ţi torn apoi în suflet al spaimei crunt blestem. 

Să-ţi zvârl cruzimea-n faţă, la mine să te chem. 

Şi să tânjeşti în viaţă ca sub o grea osândă, încât să ţi 
se pară că soarta mea-i mai blinda. 

SCENA 2 

Izabela, Liza. 

LIZA 

Toţi dorm şi voi aicea? Dar e de neiertat! 

Vă jur că tatăl vostru e foarte-ngrijorat. 

IZABELA 

Când nu-i speranţă, Liza, de ce m-aş teme oare? 

Să plâng aici în voie, resimt o uşurare. 

Aici ultima dată iubitul mi-l văzui. 


Aicea mai răsună ecoul vocii lui. 

Şi iată că în suflet eu simt cum se încheagă 
Imaginea fiinţei ce mi-e atât de dragă. 

LIZA 

De ce mâhnirea voastră o răscoliţi mereu? 
IZABELA 

Ce-ai face, Liza, spune, de-ai fi în locul meu? 
LIZA 

Din doi bărbaţi de seamă ce v-au iubit orbeşte. 
n zori muri-va unul, celălalt nu mai trăieşte; 
În loc să pierdeţi vremea oftând fără temei. 
Puteţi găsi un altul mai valoros ca ei. 
IZABELA 

Cum de cutezi a-mi spune asemenea cuvinte? 
LIZA 

Şi care-ar fi folosul unei dureri ce minte? 

Ori socotiți că plânsul şi chipul adumbrit 

Din gheara morţii scapă bărbatul cel iubit? 
Gândiţi-vă mai bine la altă cucerire. 

O inimă v-aşteaptă şi-i demnă de iubire. 

Un om ce n-are seamăn. 

IZABELA 

Să piei din ochii mei! 

LIZA 

Alegerea aceasta făcută-i cu temei. 

IZABELA 

Tu vrei să-mi faci acuma durerea mai adâncă? 
LIZA 

Vreţi oare bucuria să n-o destăinui încă? 
IZABELA 

De unde bucuria aceasta îţi veni? 

LIZA 

Cred că-mi veţi da dreptate atuncea când veţi şti. 
IZABELA 

Să nu mai spui nimica! 

LIZA 

Dar lucrul vă priveşte. 

IZABELA 


Te rog să taci din gură. Doar de Clindor vorbeşte. 
LIZA 

Cu râsul meu şăgalnic, în clipa grea obţin 
Mai mult ca dumneavoastră cu un secol de suspin. 
El v-a salvat iubitul. 

IZABELA 

Clindor? 

LIZA 

Chiar dânsul este. 

Cât vă iubesc, stăpână, vă-arată-această veste. 
IZABELA 

Vorbeşte, spune-mi unde ar fi el de găsit? 
LIZA 

Făcui doar începutul. Veţi face-un bun sfârşit. 
IZABELA 

Ah, Liza! 

LIZA 

Sunteţi gata să vă urmaţi iubitul? 

IZABELA 

Iubitul făr' de care eu mi-aş dori sfârşitul? 
De nu eşti tu în stare să mi-l salvezi acum. 
L-aş însoţi de voie pe al gheenii drum. 

În orice colţ de lume cu dânsul m-aş ascunde. 
LIZA 

Amorul de vă-ndeamnă să-l însoţiţi oriunde. 
Să-mi ascultați povestea şi ajutor să-mi daţi. 
Vă e la îndemână, iubitul să-l salvaţi. 

E închisoarea-alături. 

IZABELA 

Ei şi? 

LIZA 

Aşa se face 

Că-al paznicului frate ce m-a văzut, mă place; 
Căci cine mă zăreşte pe loc e-ndrăgostit. 
Deci bietul băieţandru îndată a fost vrăjit. 
IZABELA 

Şi nu mi-ai spus nimica... 

LIZA 


Mi-a fost aşa ruşine 

Că m-am ferit să credeţi vreun lucru rău de mine; 

De când iubitul vostru se află arestat. 

Mai multă ascultare băiatului i-am dat. 

Cu ochii şi cu vorba lăsai să se-nţeleagă 

Că-mi este drag şi dânsul pe cât îi sunt de dragă. 

Cel ce iubeşte-o dată şi crede că-i iubit. 

Se va jertfi acelei de care-i înrobit. 

Deci pus-am stăpânire pe-ntreaga lui fiinţă: 

El, fără să crâcnească urmează a mea voinţă. 

I-am spus că mai fidelă ca mine alta nu-i. 

Dar că nu-s încântată de meseria lui; 

El îmi jură atuncea că-ncepe să-i displacă 

Şi lui, deşi nu-i lesne de ea să se desfacă. 

Ştiţi, ambii fraţi primit-au ale-nchisorii chei 

Şi nu le-ar da din mână niciunul dintre ei. 

Eu i-am răspuns pe dată că soarta lui cea bună 

Nu i-a mai dat o clipă atât de oportună; 

Că pentru mbogăţire şi pentru a mă iubi 

Prilej cum e acesta cu greu se va ivi. 

Că are-n închisoare un nobil din Bretania 

Ascuns sub falsul nume de domnul de Montania. 

Că trebuie să-l scape; de-l însoţim apoi. 

Ne-ar da tot ce i-am cere, ne-ar scoate din nevoi. 

El stă la îndoială, că-i frică de ocară. 

De dragoste-mi vorbeşte, dar eu mă supăr iară. 

Eu dau să plec, iar dânsul se face tot mai mic. 

Când el se scuză însă, nu vreau să ştiu nimic. 

IZABELA 

Pe urmă? 

LIZA. 

După-aceea mă-ntorc. Cu faţa-i tristă îmi pare 
şovăielnic. L-atac, el mai rezistă; 

Iar azi îi spun: „Mi-e teamă că am întârziat. 

Poţi face încă totul cât fratele-i plecat”. 

„Dar o călătorie e scumpă, îmi răspunde. 

Ne trebuie atâtea! De unde bani? De unde? 

Boierul cred că n-are”. 


IZABKLA 

Dar cum de n-ai ştiut 

Ce să-i răspunzi? îi dărui întregul meu avut! 
Inele, perle, rochii... 

LIZA 

Am mers chiar mai departe. 

I-am spus că vă iubeşte captivul nostru foarte. 
Şi că-l iubiţi, de-asemeni, cu noi că veţi fugi. 
Am izbutit cu asta pe loc a-l domoli. 

Era, precum se vede, un pic de gelozie 
Privindu-l pe Montania. Credea că-mi place mie. 
Deci toată şovăiala de-acolo a pornit; 

EI, la-nceput, crezuse că-mi apăr un iubit. 
Ştiind tot adevărul, el a plecat de-ndată 
Spunând să fiu pe pace, că treaba-i terminată 
Şi m-a trimis încoace ca să vă spun acum; 
Că-n miez de noapte-n taină noi vom porni la drum. 
IZABELA 

Mă faci prea fericită! 

LIZA 

Din tot ce se petrece 

Eu mă aleg cu un mire care mă lasă rece. 

Dar mă jertfesc de dragul acestei mari iubiri. 
IZABELA 

Dar... 

LIZA 

Nu de asta-i vorba, căci nu cer mulţumiri. 

Pe lângă pietre scumpe, atunci când veţi fi gata. 
Luaţi şi nişte galbeni fără să afle tata. 

Vă vând a sa comoară - chiar fără de profit: 
Am pus eu bine cheia de cum a adormit; 

Şi v-o predau. 

IZABELA 

Hai, vino, căci noaptea este mică. 

LIZA 

Veţi merge fără mine. 

IZABELA 

Îţi este oare frică? 


LIZA 

De loc, dar împreună mă tem să nu-l trezim 
Căci n-ar fi cu putinţă ca noi să nu vorbim. 
IZABELA 

Glumeşti! 

LIZA 

Vreo neplăcere s-ar mai putea produce; 

Deci eu aştept aicea pe cel ce ne conduce. 
De-ntârzie pe stradă va fi recunoscut. 

Viu să vă dau de veste de cum a apărut. 

Aşadar, n-a fost glumă... 

IZABELA 

De ce am mai lungi-o? 

Să fii tu azi stăpâna! Şi-acum te las. Adio! 

LIZA 

Vedeţi... 

IZABELA 

Să bagi de seamă! 

LIZA 

Şi-acum succes deplin! 

SCENA 3 

LIZA 

Clindor, eu sunt aceea ce soarta ţi-o deţin. 
Te-am ferecat în lanţuri, tot eu le pot desface. 
Eu pot să-ţi dărui viaţa sau moartea, cum îmi place. 
Am fost mai răzbunată decât aş fi dorit. 

Să curm o desfătare, atât am urmărit. 

Destinul tău prea aspru făcu să-mi schimb dorinţa; 
Şi-acuma vreau să-ţi apăr iubirea şi fiinţa; 
Amorul meu se stinse; văzânduc-ţi viaţa-n joc. 

El renăscu şi ura-mi se nărui pe loc. 

Şi drept recunoştinţă, Clindor, să-mi dai cuvântul 
Că, soţ fidel, cerca-vei să-ţi îngrădeşti avântul... 
SCENA 4 

Malamor Izabela, Liza. 

IZABELA 

Aici? Acuma noaptea? 

MATAMOR 


Deunăzi... 

IZABELA 

Cum o fi 

„Deunăzi”? Asta-i vreme să vă găsesc aci? 
LIZA 

E căpitanul nostru! De unde vine iară? 
IZABELA 

Pe când urcam eu scara, văzui cum el coboară. 
MATAMOR 

Deunăzi, când sfârşise amoru-mi nebunesc. 
Eu totuşi de primejdii am vrut să vă feresc. 
IZABELA 

Apoi? 

MATAMOR 

Se cam iscase pe-aici o-nvălmăşeală. 

Voi v-aţi retras din toată această zăpăceală. 
Iar eu, ca să vă apăr, de-aproape v-am urmat. 
IZABELA 

Ah, vitejiei voastre un nobil ţel i-aţi dat. 
De-atunci? 

MATAMOR 

Nevrând atâta mândreţe să se piardă. 

Am stat în turnul casei şi am făcut de gardă. 
IZABELA 

Fără a ieşi? 

MATAMOR 

Da, fără. 

LIZA 

Ce mai în sus şi-n jos? 

De teamă se închise, în pod acest fricos. 
MATAMOR 

De teamă? 

LIZA 

Da, s-ar zice că tremură o vargă. 

MATAMOR 

Pe Teamă.am pus şaua ştiind ce iute aleargă. 
Şi-apoi în chingi strângând-o am stăpânit-o-aşa, încât, 


de merg călare, ea tremură sub şa. 
LIZA 
Ca să vă-alegeţi caii aveţi metode rare. 
MATAMOR 
Asemeni cal în luptă, e fără-asemănare. 
IZABELA 
Frumos! Dar despre asta noi am vorbit de-ajuns. 
Aţi stat deci patru zile acolo sus ascuns? 
MATAMOR 


Hrana? 

MATAMOR 

Doar ambrozie, nectar... 

LIZA 

Nu-i lucru mare; 

Cam greu e să te saturi cu astfel de mâncare. 

MATAMOR 

Ei, da! 

IZABELA 

Şi pân'la urmă de ce aţi coborât? 

MATAMOR 

Să vă redau iubitul ce îl doriţi atât. 

Să-i prăbuşesc celula şi zidul de-nchisoare. 

Să-i sparg în cioburi lanţul oricât ar fi de tare. 

LIZA 

Mai bine spuneţi sincer că foamea ce-o simţiţi 

V-a îndemnat o pâine de zor să cuceriţi. 

MATAMOR 

Şi asta. Căci ambrozia-i mâncare cam uşoară. 

Şi mi-am simţit stomacul puţin bolnav spre seară. 

Nu-i hrană săţioasă, şi de nu eşti chiar zeu. 

Fireşte că regimul o să-l suporţi cam greu. 

Din clipa înghiţirii, tu simţi cum te deprimă, îţi 
strepezeşte dinţii, stomacul ţi-l comprimă. 

LIZA 

În fine, e-o gustare ce nu v-a prea plăcut. 


MATAMOR 

Eu, totuşi, peste noapte mai coboram tăcut. 

Şi, la bucătărie, improvizam o cină 

Unind umană hrană cu hrana cea divină. 
IZABELA 

Deci, după toate astea, aţi vrut să ne furaţi. 
MATAMOR 

Cum, după toate astea, acum mă mai certaţi? 
De îmi descarc mânia, vor tremura pereţii... 
IZABELA 

Fii bună, Liza dragă, şi cheamă-ncoa valeţii. 
MATAMOR 

Doar proştii să-i aştepte. 

SCENA 5 

Izabela, Liza. 

LIZA 

Nu poţi să-l prinzi uşor. 

IZABELA 

N-a spus chiar el că frica e iute de picior? 
LIZA 

Deci n-aţi făcut nimica? N-a fost destinul darnic? 
IZABELA 

Am întâlnit viteazul - şi totu-a fost zadarnic. 
LIZA 

Să-l fi lăsat să treacă şi nu v-ar fi zărit. 
IZABELA 

Dar m-a văzut el primul, şi-atuncea mi-a vorbit. 
Eu, singură, în noapte, temându-i apropierea. 
Mai mult însă de teama de-a tulbura tăcerea. 
Crezui că scap mai lesne şi grija că mi-o iau 
Chemându-l după mine, pe mâna ta să-l dau. 
Când eu te ştiu aproape, mă simt mai curajoasă 
Şi pot să-nfrunt mai bine făptura-i zgomotoasă. 
LIZA 

Am râs şi eu de dânsul, dar oare nu-i păcat 
Că-i timp pierdut degeaba? 

IZABELA 

Va fi recâştigat. 


LIZA 

Soseşte-acel cu care noi totu-am pus la cale; 
El ne va da dovada destoiniciei sale. 

SCENA 6 

ltahela, Liza, Temnicerul. 

IZABELA 

Ei bine, brav prieten, spre ce destin ne duci? 
Şi ce-mi aduci tu? Viaţa? Sau moartea mi-o aduci? 
Spre tine se îndreaptă speranţa mea nebună. 
TEMNICERUL 

Goniţi a voastre temeri. Va merge totul strună; 
Am pregătit şi caii. Putem pleca pe loc. 

De temniţă şi piedici curând ne-om bate joc. 
IZABELA 

Eşti pentru noi, amice, o forţă salvatoare 

Şi nu cunosc răsplată ce-ar fi-ndestulătoare. 
(Arată pe Liza.) 

TEMNICERUL 

E singura răsplată la care am râvnit. 
IZABELA 

Te străduieşte, Liza, a-l face fericit. 

LIZA 

El vrea cu-a sale planuri speranţe să ne deie: 
Dar cum deschide poarta cetăţii fără cheie? 
TEMNICERUL 

Lăsat-am caii-n pază la margine de-oras. 

La ei ca să ajungem, cunosc eu un făgaş: 
E-un zid ce se dărâmă; prin el un drum se face. 

IZABELA 

Mă simt nerăbdătoare de parcă-aş sta pe ace 
TEMNICERUL 

Dar e târziu! Să mergem! 

IZABELA 

Îndată vom plec. 

Dar vino sus cu mine să mai luăm ceva. 
SCENA 7 

CLINDOR 


(în temniţă) 

Voi, amintiri frumoase a fostelor delicii! 

Curând vă veţi preface în crâncene suplicii! 

În ciuda spaimei morţii şi-a groaznicei dureri. 

Eu vă rechem în minte, supreme mângâieri! 

Rămâneţi lângă mine, imagini de-odinioară. 

Ca soarta mea cea crudă să-mi pară mai uşoară; 

Când aripile morţii spre mine vor veni 

Şi fără îndurare sfârşitu-mi vor vesti. 

Veniţi şi voi, să-mi spună a voastră amintire 

Că-mi fuse dăruită o mare fericire. 

Şi dacă mă voi plânge cândva de-asprimea lor. 

Să-mi amintiţi că-n viaţă am fost cutezător. 

Mult prea măreţe planuri eu am urzit în viaţă: 

Iubirea-mi fu nebună, speranţa îndrăzneață; 

A fost o crimă faptul că m-am îndrăgostit. 

Prin moarte va să-mi fie păcatul ispăşit. 

Ce mare mi-i norocul că viaţa mea fidelă în slujba ta 
sfârşeşte, frumoasă Izabelă! 

Şi viaţa mea curmată de mână de călău. 

Devine glorioasă, căci mor de dragul tău. 

O, vai! Mă-nşel eu singur cu vanele-mi silinţe 

De a-mi ascunde-oprobiul acestei suferinţe. 

Să părăsesc eu ochii a căror dulci priviri 

M-au înălţat prin vraja fatalei lor iubiri? 

Un ucigaş fantomă cu umbra-i mă doboară; 

S-a prăbuşit în viaţă, dar mort, el mă omoară; 

Nu m-am temut de braţu-i, de numele-i mă tem; 

Călăi se nasc o mie din cruntul său blestem. 

Şi sângele-i, perfidul, deşi s-a scurs din vine. 

Asmute împotrivă-mi fiinţe mai haine. 

A căror patimi oarbe, ce greu le înţelegi. 

Comit pe faţă-omoruri, la adăpost de legi. 

O crimă vor să facă din fapta-mi vitejească 

Şi-acestui mizerabil vor capu-mi să-l jertfească; 

Ei zic că interesul întregii ţări slujesc; 

Într-o sentinţă blândă cum să nădăjduiesc? 

Astfel, n-aveam ce face: eram pândit de moarte. 


Fugit-am de pieire - şi tot de ea am parte. 

Scăpat-am de-un pericol, dar ăsta-i şi mai rău, îmi 
doborâi rivalul, dădui de un călău. 

Gândesc cu-nfiorare la trista-mi întâmplare 

Şi clipele de tihnă sunt doar o grea-ncercare; 

Acum, în toiul nopţii, mi-e somnul alungat 

Şi-a morţii hâdă schelă eu văd cum s-a nălţat; 

Dar iată magistraţii, în dimineaţa tristă. 

Citind cu glas puternic sentinţa lor sinistră; 

Incătuşat, în lanţuri, vociferări aud: 

E gloata ce aşteaptă deznodământul crud. 

Cu ochii văd călăul ce moartea-mi pregăteşte; 

Fiinţa mea se pierde şi mintea-mi rătăceşte 

De nicăieri nădejde, nici urmă de-ajutor. 

De frica morţii însăşi, presimt că am să mor. 

O, scumpă Izabelă, tu ce-mi aprinzi iubirea. 

Alungi şi spaima morţii, mi-aduci şi liniştirea! 

De cum evoc surâsul divinei tale guri. 

Se risipesc aceste diabolice făpturi. 

Oricât de aspră-i soarta ce-acum o voi cunoaşte. 

Să te gândeşti la mine - şi-atuncea voi renaşte. 

Dar ce? în toiul nopţii se umblă pe la porţi? 

Amice, vii la mine? Ce ştiri cu tine porţi? 

SCENA 8 

Clindor, Temnicerul. 

TEMNICERUL 

(în timp ce Izabela şi Liza rămân în umbră.) 

Inalta judecată, în marea-i indulgență. 

Luat-a hotărârea de-a vă-acorda clemenţă. 

CLINDOR 

Clemenţă! Zei din ceruri! 

TEMNICERUL 

La noapte veţi muri. 

CLINDOR 

Aceasta-i indulgenţa ce-mi pot ei oferi? 

TEMNICERUL 

Nu preţuiţi clemenţa aşa cum se cuvine. 

Scutit de-o moarte-n public, scăpaţi şi de ruşine. 


CLINDOR 

Cum să-l glorific oare pe-acel judecător 

Ce-n marea lui clemenţă m-a osândit să mor? 

TEMNICERUL 

Primiţi solia morţii cu toată bărbăţia. 

CLINDOR 

Fă-ţi, fără vorbă multă, amice, datoria! 

TEMNICERUL 

Afară aşteaptă-arcaşii. E totul pregătit 

Şi de-i vedeţi, desigur, veţi fi mai mulţumit. 

SCENA 9 

Clindor Izabela, Liza, Temnicerul. 

IZABELA 

(se adresează Lizei în timp ce temnicerul deschide lui 
Clindor uşa temniţei) 

11 vom vedea, o, Liza! 

V LIZA 

Sunteţi ca fermecată. 

IZABELA 

Cum aş putea fi altfel, când viaţa mi-i redată? 

Ni-s vieţile legate; şi lovitura grea 

Ce viaţa i-o distruge, zdrobeşte şi pe-a mea. 

TEMNICERUL 

Ei, domnul meu, asemeni arcaşi cunoaşteţi oare? 

CLINDOR 

Chiar voi sunteţi, o, Doamne! Surpriză-ncântătoare! 

Înşelător amabil, tu n-ai minţit de loc! 

Da, voi muri la noapte, dar de prea mult noroc! 

IZABELA 

Clindor! 

TEMNICERUL 

Să nu vă-ndemne la mângâieri ispita! 

Pe urmă fiecare ne-om alinta iubita. 

CLINDOR 

Ce, Liza şi cu dânsul...? 

IZABELA 

Să-ţi spun cum s-a întâmplat 


Şi cum de dragul Lizei el te-a eliberat. 
TEMNICERUL 

Cuvinte de iubire acum pot să ne strice. 

E locul cam nesigur; hai să plecăm de-aice! 
IZABELA 

Să mergem; dar v-am cere să vă mai stăpâniţi 
Ardoarea pân-la nuntă. Ei, ne-o făgăduiţi? 
Altminteri ne întoarcem. 

CLINDOR 

Fiţi fără-ngrijorare. 

Cuvântul meu de cinste! 

TEMNICERUL 

(către Liza) 

Cuvântul meu de-onoare! 

IZABELA 

Cu-aşa făgăduială, chiar viaţa ne-o riscăm. 
TEMNICERUL 

Prea multă vreme pierdem. E timp să evadăm. 
SCENA 10 

Alcandru, Pridamant. 

ALCANDRU 

Norocul lor, amice, să ştii că nu se curmă. 

Şi cine-i urmăreşte nu le va da de urmă. 
PRIDAMANT 

Răsuflu-acum în voie. 

„ALCANDRU 

Doi ani apoi s-au scurs. 

Urcaţ-au trepte 'nalte în lungul lor parcurs. 
N-am să înşir pe unde umblat-au împreună. 
Nici zilele senine, nici cele cu furtună; 

Nu voi vorbi de arta prin care s-au 'nălţat; 
Să ne ajungă felul în care-au evadat. 

Şi mărginind povestea la cele necesare. 

Am să-i arăt în toată nespusa lor splendoare. 
De vrei să vezi acuma mai mândre întâmplări. 
Urmează-mă. Voi trece la alte evocări. 

N 

Acei ce-n faţa voastră aici se perindară 


Trăind din plin iubirea şi drama lor fugară. 
Nehărăziţi pe lume unui măreț destin. 

N-avură strălucire, nici faimă pe deplin. 

ACTUL V 

SCENA 1 

Alcandru, Pridamant. 

PRIDAMANT 

Azi parcă Iza! da e mai încântătoare! 
ALCANDRU 

In urma-i merge Liza, fidefa-nsoţitoare. 

Dar mai întâi de toate, tu nu te-nspăimânta. 

Şi nu ieşi de-aicea decât în urma mea. 

Căci altfel rişti, ia seama, să cazi în neființă 
PRIDAMANT 

În astfel de condiţii, îmi piere-orice dorinţă. 
SCENA 2 

Izabela, în rolul Hipolitei. Liza, înfăţişând pe Clarina. 
LIZA 

Această comedie când oare - o vom sfârşi? 

Vreţi să petrecem noaptea, printre boschete, aci? 
IZABELA 

Eu am să-ţi spun ce gânduri încoace mă purtară 
Căci de-mi ascund durerea, mi-e soarta mai amară. 
Ştii, prinţul Florilam e... 

LIZA 

Da, ştiu, plecă la drum. 

IZABELA 

Din pricina aceasta, eu sufăr crunt acum. 
Fiindu-ne prieten, şi casa lui vecină. 

A pus să se deschidă o poartă spre grădină. 
Rozina - principesa - şi soţul meu, complici. 
Când Florilam plecat-a, se întâlnesc aici. 

Aştept să-mi văd bărbatul, şi fără vorbă multă 
Să-i spun că nu-s femeie să rabd aşa insultă. 
LIZA 

De-mi daţi crezare, doamnă, să nu-l mai dojeniţi. 
Mai bine aţi ascunde tot ceea ce gândiţi. 
Pornirile geloase sunt vane şi absurde. 


Bărbatul, când le simte, mai tare vrea să zburde. 

El tot stăpân rămâne, şi orice-am spune noi, îl mână, 
dimpotrivă, mereu spre amoruri noi. 

IZABELA 

Iubirea-i vinovată s-o rabd? Să nu se ştie? 

Pe alta s-o iubească? Eu doar să-mi zic soţie? 

Nu-i crimă, când el rupe al căsniciei fir? 

Cum nu se ruşinează de-aşa minciuni - mă mir! 

LIZA 

Astfel a fost pe vremuri. Dar azi fidelitate 

Şi-un lanţ al căsniciei sunt lucruri perimate. 

Pentru bărbaţi onoarea îşi are legea ei: 

Ce e la dânşii cinste, necinste-i la femei. 

Pe laşitatea noastră se-nalţă a lor onoare: 

E-o cinste pentru un nobil să aibă ţiitoare! 

IZABELA 

Scuteşte-mă de omul atât de-orgolios încât să fie 
mândru că e necredincios! 

Dacă a uri trădarea, a ţine la soţie 

E socotit de unii drept o nemernicie. 

Pe-un astfel de nemernic aş pune pururi preţ. 

Dispreţuit de este, stimez acest dispreţ. 

Şi de-i un blam când soţul soţia nu-şi înşală 

Fidelul soţ să-şi facă din blamu-acesta, fală. 

LIZA 

Am auzit portiţa, desigur c-a venit. 

IZABELA 

Să ne retragem. 

LIZA 

Vine încoace. V-a zărit. 

SCENA 3 

Clindor în rolul lui Theagen. 

Izabela în rolul Hipolitei. 

Liza în acel al Clarinei. 

CLINDOR 

Prinţesa mea se-ascunde şi văd că mă evită. 

Aceasta-i desfătarea cândva făgăduită? 

Aşa se răsplăteşte amorul meu fidel? 


O, staţi şi nu vă temeti, prinţesa mea, de fel. 

Vi-i soţu-absent, şi doarme geloasa mea consoartă. 

V 

IZABELA 

Eşti sigur de aceasta? 

CLINDOR 

Inverşunată soartă! 

IZABELA 

Sunt trează. Tu, viclene, nu m-ai putut orbi 

Căci văd, în miez de noapte, la fel ca-n plină zi. 

Văd cum se-ntruchipează ce-a fost doar bănuială; 

Ţi-am desluşit prea bine purtarea neleală. 

Cu gura ta trădat-ai perfidul tău secret, îndrăgostit 
bezmetic ce nu poţi fi discret! 

Da, este în iubire o faptă imprudentă 

Din propria-ţi soţie să-ţi faci o confidentă. 

Nu mi-ai jurat tu oare la alta să nu ţii? 

Azi unde ţi-i amorul? Credinţa unde ţi-i? 

Când mi le dăruiseşi, păstrat-ai amintirea 

Cât între noi de mare era deosebirea? 

Rivalii tăi, din cale ţi-i-am înlăturat în timp ce tu - ţii 
minte? erai doar un soldat. 

Am părăsit şi casa unui iubit părinte 

Ca să îndur cu tine mizeria - ţii minte? 

Şi braţele întins-am atunci când m-ai răpit. 

Căci la porunca tatii n-am vrut să mă mărit. 

Apoi, tu ştii prea bine ce griji, ce sărăcie 

Am îndurat urmându-ţi amara pribegie. 

Vai, cruntă mi-a fost soarta, când, iată, printr-un salt 

Ai obţinut deodată un rang atât de-nalt. 

De crezi că fără mine ţi-e viaţa fericită. 

Mă duc din nou în casa de unde-am fost răpită. 

Iubindu-te, necazuri de-am înfruntat mereu. 

Nu-i pentru a ta mărire - ci ca să fii al meu. 

CLINDOH 

De ce îmi faci o vină din fuga ta cu mine? 

Ce poate face-amorul o ştii şi tu prea bine. 


Să fii mereu cu mine, dorinţă el ţi-a dat. 

Nu m-ai urmat pe mine, plăcerea ţi-ai urmat! 

Eram sărman atuncea, dar nu uita de-asemeni 

Că fuga ta făcuse aidoma să-mi semeni. 

Să te răpesc, te-asigur că nu mă ispiteau 

Averi oricât de multe ce-acasă rămâneau! 

Eu am adus ca zestre doar spada neînvinsă. 

Tu ce mi-ai dat afară de-o dragoste aprinsă? 

Pe când mă duse spada din ce în ce mai sus. 

Iubirea-ţi în pericol de mii ori m-a pus. 

Regreţi pe-al tău părinte, cu biata-i bogăţie; 

Să fii printre prințese, au nu-ţi mai place ţie? 

Te du atunci în ţara din care ai plecat 

Să cumperi cu averea-ţi un rang precum ţi-am dat! 

La urma urmei, spune, ce te nemulţumeşte? 

Silitu-te-am vreodată să mă asculţi orbeşte? 

Am fost cu tine rece ori dispreţuitor? 

Femeile-s ciudate, sucită-i mintea lor! 

Când soţul le adoră şi-n dragostea-i nebună 

La felul lor năstruşnicfiir vrea să se supună. 

Când le oferă-onoruri şi-un trai de griji ferit. 

Când orişice capriciu le este-ngăduit - Dacă un pic 
ştirbit-ai credinţa conjugală. 

Nu este-n lume faptă la fel de criminală; 

Mai bine-ai fi făţarnic, hoţ, ucigaş, escroc. 

Ţi-ai otrăvi părinţii, ai da la casă foc! 

Şi chiar pedeapsa cruntă, Titanilor sortită. 

Lovind pe Encelade, de drept ţi-e cuvenită. 

IZABELA - Dar ţi-am mai spus adesea: faimoasele-ţi 
măriri 

Nu-mi fură niciodată prilej de ispitiri. 

Eu te urmai pe tine, când părăsii pe tata; 

Dar când priveşti mărirea ce firea ta schimbat-a. 

Nu te gândi la mine - vezi cui o datoreşti. 

Prin Florilam, ştii bine, eşti astăzi tot ce eşti. 

Abia ce te cunoaşte, şi felul tău îi place; 

Din biet oştean, deodată el căpitan te face 

Şi prin această slujbă norocul ţi-a-nzecit. 

Ajungi, prin ocrotirea-i, de rege ocrotit; 

Şi ce prietenie de-atuncea îţi arată. 

Grăbinduc-ţi înălţarea, lui singur datorată! 

Prin grija lui ajuns-ai - vezi, lucrul se putu - Mai mic 
în rang ca dânsul, dar mai puternic tu; 

Oricui avea să-i frângă într-astfel cerbicia; 

Iar tu, drept mulţumire, să-i spurci, vrei, căsnicia! 

Dar pentru a ta pornire, arată un temei! 

Când el îţi face-un bine, să-l necinsteşti tu vrei? 

El te-a umplut de bunuri, tu furi a sa iubire. 

Ţi-aduse măreție, tu lui, doar înjosire! 

Aşa întorci tu oare tot binele primit? 

Cu-aşa recunoştinţă îl crezi tu răsplătit? 

CLINDOR 

O, suflete (căci încă aşa e al tău nume 

Şi-aşa îţi va rămâne cât am să fiu pe lume). 

Crezi oare că respectul sau teama de-a muri 

Vor dobândi anume ce nu poţi dobândi? 

Ingrat, sperjur tu spune-mi, sau orişicum îţi place. 

Iubirii noastre însă injurie nu-i face. 

Ea îşi păstrează focul întreg, nemistuit. 

Iar patima aceasta ce m-a învăluit 

De-ar fi putut să fie ucisă la născare. 

Nu pregeta să o facă iubirea mea cea mare. 

Că datoria-ncearcă zadarnic a lupta 

O ştii şi tu prea bine din însăşi viaţa ta. 

Când te silise Eros să-ţi părăseşti căminul. 

Părintele şi-avutul ca să-mi urmezi destinul. 

Tot Eros, cu de-a sila, dorinţa, vai! mi-a dat 

Să te lipsesc pe tine de câte un oftat; 

Ci iartă-mi tu greşeala aceasta ne-nsemnată. 

Nu-ţi fură nimeni locul de soaţă adorată. 

Iubirea ce nu are virtutea ca temei. 

Chiar ea se nimiceşte prin slăbiciunea ei; 

Amorul ce ne leagă, adânc se-ntemeiază. 

Cu cinstese-ncunună, virtutea îl veghează; 

Prin dârza-i stăruinţă un nou avânt îşi ia 


Şi legătura-i ţine cât ţine viaţa mea. 

Deci, suflete, îmi iartă această rătăcire. 

Pe care mi-a trimis-o amorul în neştire. 

Şi rabdă-mi nebunia de-o clipă; doar tu ştii 

Că dragostea ne leagă acum ca-n prima zi. 

IZABELA 

O, cum mă las de lesne în voia amăgirii! 

Văd desluşit trădarea, dar mă încred iubirii. 

Mă las din nou răpită de glasu-ţi pătimaş. 

Ba iert chiar fărdelegea, iubindu-l pe făptaş. 

Iubite soţ, mă scuză că sunt nestăpânită în marea 
mea mânie din inimă pornită! 

În astfel de-ntâmplare, nu dovedeşte-amor 

Acel ce se arată mereu nepăsător. 

Dt-mi piere strălucirea şi farmecu-mi se trece. 

E drept faţă de mine să te arăţi mai rece; 

Şi chiar consimt a crede că ce-ai făcut acum. 

Iubirea conjugală n-o schimbă nicidecum. 

Dar nu uita spre cine ardoarea ta se-ndreaptă; 

Din pricina-i, desigur primejdii mari te-aşteaptă. 

Ai grijă ca secretul să-ţi fie nepătruns; 

Cei mari nu pot să facă nimica într-ascuns. 

Alaiul ce într-una de paşii lor se ţine. 

Greu îl înşeli, când ochii şi-ndreaptă către tine. 

Şi pârâtor devine oricine-a presupus 

Că prin această pâră se-nalţă el mai sus. 

Iar Florilam acuma sau mai târziu afla-va 

Ori singur, ori prin alţii, ce demnă ţi-e isprava! 

Şi-atuncea - doar la gândul acesta mă-nfior - Va 
merge în mânia-i chiar până la omor. 

Când sufletul abateri de felu-acesta-ţi cere, îmbină- 
ntotdeauna prudenţă şi plăcere. 

Aş accepta schimbarea, aşa cum ţi-am mai spus. 

De-aş şti că scumpa-ţi viaţă tu nu vei fi expus. 

CLINDOR 

Atuncea -, încă-o dată să ţi-o repet mă lasă. 

Că pentru a mea iubire, de viaţă nici nu-mi pasă. 

Prea mi-a pătruns în suflet şi-n mreje m-a cuprins 


Ca să mă tem de moarte, de-ar fi să fiu surprinţ. 

În patima mea oarbă, eu îndrăznesc a spune: 

În cumpănă chiar capul nu e prea mult a-l pune; 

Dar focu-acesta, clipe să-l potolească-ajung. 

E un puhoi ce trece, şi nu ţine-ndelung. 

IZABELA 

Atuncea mergi la moarte cu pofta ta nebună. 

Dispreţuieşte-ţi viaţa, cu plânsu-mi dimpreună. 

După-o astfel de faptă, cum poţi tu socoti 

Că doar cu-a ta pedeapsă un prinţ s-ar mulţumi? 

Ce sprijin să-mi rămână când vei muri-n ruşine 

Şi răzbunării sale mă vei lăsa pe mine. 

Ca necinstind soţia cuiva ce l-a trădat. 

De două ori să simtă că-i bine răzbunat?” 

Eu n-am s-aştept atâta ca moartea ta să vie 

Şi să se-abată-asupră-mi pedeapsa lui târzie. 

Onoarea mea întreagă, păstrată până-atunci. 

Tu jertfă urii sale aşa uşor arunci? 

Îmi voi cruța ruşinea legată de-a ta soartă: 

De nu rămâi în viaţă, la rându-mi voi fi moartă. 

Iar trupul meu ce ţie „cu drag s-a dăruit. 

Atuncea nu se teme să fie pângărit. 

Trăiam pentru iubire, nu pentru acea ruşine 

De-a desfăta bărbatul cel înşelat de tine. 

Adio. Chiar acuma, murind eu cea dintâi îţi iert 
fărădelegea. Poţi liber să rămâi. 

CLINDOR 

O, nu muri, iubito. Priveşte ce schimbare 

În sufletu-mi aduse virtutea ta cea mare. 

Yi ciuda crimei mele tu încă mă iubeşti. 

Brin moartea ta, o soartă nedemnă ocoleşti! 

De laudă, mai vrednic ce ar putea să fie? 

Iubirea ta cea mare, sau marea-ţi vitejie? 

Învins de amândouă, spre tine iar m-avânt. 

Porăirea mea neroadă căzută-i la pământ. 

Şi aimea simţire-n fine, cu totul vindecată. 

Din lanţuri ruşinoase e-acum descătuşată. 

Când inima-mi fu prinsă, ea nu s-a apărat. 


Uita-vfei tu vreodată? 

Li 

1 IZABELA 

Ce oare? Am uitat. 

CLINDOR 

Chiar dacă astăzi ochii cei mai frumoşi din lume 

Ar vrea să mă cuprindă în mreji fără de nume. 

Mi-e inima ferită, şi nu mă tem de ei. 

Căci ochii tăi, nu alţii, îmi sunt stăpâni şi zei. 

LIZA 

Dar cine vine-ncoace? 

SCENA 4 

Clindor, în rolul lui Theagen, Izabela, în rolul 

Hipolitei, Liza, în acel al Clarinei, Frast. Un grup de 
slujitori ai lui Florilam. 

ERAST 

(înjunghiind pe Clindor) 

Netrebnice, primeşte 

Favorul ce iubita prin mine-ţi dăruieşte. 


I 

PRIDAMANT 

(către Alcandru) 

O, Doamne! 11 ucide! Nu-i dați un ajutor? 


ERAST / 

Aşa să moară, pururi, orice seducător!! 

IZABELA 

I 

Călăilor, ce faceţi? 

ERAST 

Am dat o pildă dreaptă. 

Cu spaimă să privească pedeapsa ce-i aşteaptă. 
Ingraţii care-ar crede că fără de căinţi 

Necinste pot aduce în casa unor printi. 

Noi răzbunăm deodată - e gândul ce ne-ndeamnă 
Pe prinţ, pe principesă, pe dumneavoastră, doamnă. 
Pentru toţi trei, venit-am aicea să abat 


Un om ce n-a fost vrednic de a vă fi bărbat. 

Când o mârşavă faptă îşi capătă răsplată. 

O, nu mai plângeţi, doamnă, căci fost-aţi răzbunată. 

Adio! 

IZABELA 

Jumătate din el, doar, ai ucis! 

În mine mai trăieşte. Pe cel ce te-a trimis 

De vrei a-l satisface, ia viaţa mea zdrobită! 

— Iubite soţ, la pieptu-mi a ta ţi-a fost răpită 

Căci inima-mi geloasă, cu tainicul ei rost. 

Nu m-a vestit la vreme, să-mpiedic ce a fost. 

Puternică lumină, atâta de târzie. 

Ne-arăţi ameninţarea atunci când ne sfâşie! 

Ar trebui... Mă-năbuş. Prea mult am suferit. 

Deodată şi putere şi glas m-au părăsit. 

Durerea mă ucide, dar mi-e şi mângâiere. 

Căci ne uneşte iarăşi... 

LIZA 

O, graiul cum îi piere! 

Vai, doamna moare! Moare! Să alergăm de zor 

— Ajunge-atâta vorbă! Să cerem ajutor! 

(Aci se coboară o cortină care ascunde grădina şi 
trupurile lui Clindor şi al Izabelei; vrăjitorul şi tatăl ies din 
grotă.) 

SCENA 5 

Alcandru, Pridamant. 

ALCANDRU 

De-a noastre vise soarta îşi râde tâlhăreşte; 

Ne-nalţă, ne prăvale, cum roata-i se-nvârteşte. 

Iar legile-i nedrepte în univers domnesc 

Şi-n plină fericire, pieirii ne sortesc. 

PRIDAMANT 

Unei iubiri de tată, aceste vorbe-s crunte; 

Pot fi doar mângâiere durerilor mărunte; 

Ci mi-am văzut eu fiul răpus, asasinat. 

Pierdută fericirea şi visul spulberat; 

Prea mare mi-e durerea şi rana prea fierbinte. 

Ca să mai pot pricepe asemenea cuvinte. 


Vai! Sărăcia poate de rău l-ar fi ferit. 

Fatala-i fericire, ea l-a nenorocit! 

De-acum încolo poate să tacă a mea durere. 

Un chin care boceşte aşteaptă mângâiere; 

Al meu şi-urmează soarta. Destul am suferit. 

Adio, mor la rându-mi, căci fiul mi-a murit. 

ALCANDRU 

Firească desperare pe căi fireşti te mână 

Şi face-o crimă cine decizia-ţi amână. 

Urmează-ţi dar feciorul şi nu mai aştepta! 

Dar împotriva-ţi mâna în van ai îndrepta. 

Te va răpune sigur durerea ta cea mare. 

Ca s-o sporesc, pe dată te duc la-nmormântare. 

(în acest moment cortina se ridică şi toţi actorii 
împreună cu portarul, numără banii pe o masă, fiecare 
luându-şi partea ce i se cuvine.) 

FRIDAMANT 

Ce-i asta? Oare morţii au bani de numărat? 

ALCANDRU» 

Cum vezi, aici, niciunul nu-i dezinteresat. 

PRIDAMANT 

Clindor e! lată-l! Doamne! Ce mare mi-e surpriza! 

Îi văd şi asasinii, soţia lui şi Liza! 

Prin ce minunăţie, deodată împăcaţi. 

Stau laolaltă morţii şi viii adunaţi? 

ALCANDRU 

E-acum sfârşitul piesei cu crime şi zâzanii. 

Actorii se adună ca să-şi împartă banii. 

Pier unii, alţii-omoară, un altul e mâhnit. 

Dar viaţa lor, pe scenă, frăţeşte i-a unit. 

În versuri se înfruntă şi-apoi cad fără teamă. 

Rostind cuvinte grele - de care nu ţin seamă. 

Trădatul, trădătorul, cel viu şi cel ucis 

Se regăsesc prieteni, de parcă a fost un vis. 

Clindor şi cei din juru-i au izbutit să scape 

De-un tată şi de-un jude ce-i urmăreau de-aproape. 

Zvârliţi în sărăcie şi fără de-ajutor. 

Ales-au meseria aceasta de actor. 


PRIDAMANT 

Deci, fiul meu pe scenă...? 

ALCANDRU 

Da, arta grea, frumoasă. 

Fu pentru câteşipatru o primitoare casă; 

Iar după închisoare, tot ce-ai putut vedea. 

Iubirea-i adulteră şi-o moarte atât de grea. 

Sunt doar sfârşitul tragic al unei piese triste 

La care tot Parisul se duce să asiste. 

Şi să admire arta în care din belşug 

Ei se arată vrednici de-un nobil meşteşug. 

Bănoasă-i meseria, iar bogăţia mare 

Pe care ai văzut-o în toată a ei splendoare. 

Chiar lui îi aparţine. Dar astfel îmbrăcat 

Pe scenă doar s-arată, lăsându-se-admirat. 

PRIDAMANT 

Crezusem că murise. Era doar amăgire. 

Dar nu văd un prea mare prilej de mulţumire. 

Să fie-acesta rangul atât de ridicat 

La care fericirea cea mare l-a purtat? 

ALCANDRU 

Nu te mai plânge. Astăzi, e mare cinste-n teatru 

Şi se arată-oricine al scenei idolatru; 

O artă odinioară hulită pe nedrept 

E îndrăgită astăzi de orice om. deştept. 

Vuieşte tot Parisul! Provincia o-aşteaptă! 

Chiar principii, spre teatru privirile-şi îndreaptă. 

Poporul se desfată, şi-un nobil, nicăieri 

Nu poate să mai afle asemenea plăceri; 

Iar cei ce prin adâncă şi rodnică gândire 

Se străduiesc s-aducă obştească mulţumire. 

Găsesc la un spectacolfrumos ce-l pot vedea. 

O desfătare demnă de-o muncă-atât de grea. 

Chiar Ludovic, monarhul, în lupte neînfrântul. 

A cărui faimă face să tremure pământul, încununat 
cu lauri acceptă, uneori. 

La teatru, să privească, s-asculte pe actori. 

Parnasul îşi arată minunile acolo. 


Iar mulţi din cei pe care i-a îndrăgit Apollo. 
Şi minţile alese, găsesc destul răgaz 

Să scrie pentru scenă - cu lacrimi ori cu haz. 
De vrei cumva să judeci un om după câştiguri 
Să ştii că şi în teatru, venituri mari ţi-asiguri. 
Deci, fiul dumitale, cu meseria sa. 

E mai bogat acuma decât la dumneata. 

Te leapădă, amice, de-acea prejudecată 

Şi nu-i mai plânge soarta atât de minunată. 
PRIDAMANT 

Nu am nicio părere de rău când pot vedea 
Că are-o meserie ce-o-ntrece pe a mea. 

La început, desigur, fu inima-mi mişcată 
Când am crezut în piesa ce o vedeam jucată; 
Nu-i prea recunoscusem nici farmec, nici folos 
Şi mă plângeam de teatru, găsindu-l odios. 
Dar spusa dumitale mi-a-nlăturat sfiala 

Şi mi-a gonit tristeţea odată cu greşeala. 
Bine-a făcut băiatul! 

ALCANDRU 

O vezi şi dumneata... 

PRIDAMANT 

Fireşte, eu chiar mâine, de-aicea voi pleca. 
Merg la Paris, Alcandre. lar pentru a ta ştiinţă 
Primeşte-mi admiraţia şi-a mea recunoştinţă. 
ALOARDRIJ 

E-o mare bucurie s-ajuţi un om cinstit. 

A-i da o mulţumire, te face mulţumit. 

Adio! Mă pot duce - ţi-e inima-mpăcată. 
PRIDAMANT 

Un bine ca acesta greu şi-ar găsi răsplată; 
Dar n-am să pot vreodată uita, în viitor. 
Mărinimoasa-ţi faptă, ilustre vrăjitor! 
SFÂRŞIT 

ACTUL 1 
La Roma, într-o sală a palatului lui Horaţiu. 


SCENA 1 

Sabina şi lulia 

SABINA 

Imi iartă slăbiciunea şi suferinţa mea: 

E prea îndreptăţită în astă clipă grea; 

Când vezi căzând pe tine urgia cea mai mare 
Un tremur şade bine chiar celui dârz şi tare; 
Cel mai puternic cuget atât de crunt lovit. 
Cum ar putea rămâne întreg şi neclintit? 

Deşi trăiesc în suflet o teamă ne-mblânzită. 
Simţirea nu îmi este de lacrimi cotropită 

Şi-n valul de suspine urcat spre a bolţii vrajă 
Măcar statornicia să-mi stea mereu de strajă... 
Când poţi să stingi în tine a lacrimii scânteie. 
Nu eşti bărbat şi totuşi mai mult ca o femeie... 
Astâmpărându-ţi plânsul în ceasul.de urgie. 
Arăţi, fiind femeie, destulă bărbăţie. 

IULIA 

Aceasta i-ar ajunge unei făpturi vulgare 

Ce face din nimica o suferinţă mare; 

De-această slăbiciune virtutea-i umilită. 

Şi speră să răzbească, deşi e îndoită. 

Stau cele două taberi sub zidurile noastre. 
Dar Roma nu cunoaşte înfrângeri şi dezastre; 
In loc să tremuri, cântă-i un imn de proslăvire; 
Dacă-a pornit la luptă, pornit-a la mărire! 
Alungă, da, alungă îngrijorarea vană. 

Fii vrednică Sabina, de-un suflet de romană! 
SABINA 

Romană-s, vai, fiindcă Horaţiu e roman; 

Prin mâna-i stau alături de-un falnic cetăţean. 
Dar legătura asta mi-ar fi numai sclavie 

De-ar fi să uit de locul ce-mi dete ziua mie. 
De Alba, unde viaţa-mi pornit-a să respire... 
O, Albă, ţară scumpă, întâia mea iubire. 

Când văd că între tine şi noi, porni război. 
Mă tem şi pentru tine, mă tem şi pentru noi 


Şi de găseşti, o, Romă, trădare-n gândul meu 

Duşmanii ţi-i alege, să-i pot url şi eu! 

Când oştile-şi înfruntă voinţa lor, înalta. 

Cu fraţii mei într-una şi soţul meu în alta. 

Cum să-ţi urez izbândă, şi fără necredinţă 

Să mânii zeii pentru deplina-ţi biruinţă? 

Eu ştiu că începutul, puterea ţi-e în faşă 

Că fără de războaie nu vei spori, trufaşă; 

Al tău e viitorul şi marile-i destine 

Nu se opresc în pragul popoarelor latine; 

Îţi hotărâră zeii a lumii stăpânire 

Şi numai prin războaie vei merge spre mplinire; 

Eu n-am să stau în calea măreţului avânt. 

Ce va să-ndeplinească al zeilor cuvânt... 

Aş vrea să-ţi văd, o, Romă, superbele armate 

Cum taie Pirineii şi trec încoronate... 

Să-mpingi batalioane departe-n Răsărit 

Stindardele-ţi înfige pe Rinul biruit; 

Coloanele lui Hercul sub paşii tăi răsune; 

Dar cruţă o cetate ce-n vremile străbune 

Ţi-a dat pe Romul, rege, din sânge vechi de regi. 

Din eljţi tragi şi nume şi ziduri mari şi legi! 

Originea ţi-e Alba. Opreşte-te din cale 

Şi nu înfige fierul în sânul mamei tale! 

Aiurea îţi întoarce triumfătorul pas; 

A Albei bucurie îţi va cânta învglas. 

Căci, dânsa fericită de strălucirea ta, îţi va dori 
izbândă, dar nu în contra sa! 

IULIA 

Mă miră aste vorbe! i-am cunoscut gândirea 

Când, împotriva Albei ne-am înarmat oştirea. 

Erai nepăsătoare, o socoteai duşmană. 

Părea că porţi în vine un sânge de romană, îţi 
admiram pornirea cu care îţi jertfeai 

Trecutul tot, şi una cu soţul te făceai. 

Şi-ţi alinam suspinul şi temerea ciudată. 

Crezând că pentru Roma erai îngrijorată. 

SABINA 


Atâta timp cât fură numai ciocniri uşoare 

Prea slabe ca pe unul sau celălalt să-l doboare. 
Atât cât o speranţă de pace mai trecea. 
Puteam să fiu romană, în vanitatea mea. 
Triumful Romei dacă îl aşteptam cu teamă 
Pornirea tăinuită n-o mai lăsam să geamă. 

Şi, dacă, dimpotrivă, simţindu-i tari pe-ai mei 
Mă bucuram în suflet şi biruiam cu ei. 
Deodată, judecata chemând într-ajutor 
Plângeam văzând norocul trecând de partea lor. 
Dar azi, când o cetate va trebui să piară. 

Să cadă sclavă Alba sau Roma să dispară. 
Când n-or mai fi zăgazuri pentru învingător 

Şi nici speranţe-n calea învinsului popor. 

M-aş arăta prea crudă, cu ţara mea, sărmana. 
Dac-aş simţi că-n mine a biruit romană. 

Triumful vostru dacă i-aş implora la zei. 

Cu preţul unui sânge vărsat de fraţii mei. 

Nu doar de-un om se leagă tot ce mă abătu. 
Eu nu sunt pentru Alba, nici pentru Roma, nu! 
Mă tem şi pentru una şi pentru alta, eu... 
Oricare-ar fi sfârşitul, voi fi lovită greu. 
Mă-mpart amândurora egal, pân-la osândă. 
Părtaşă la dezastru dar nu şi la izbândă. 

Şi-n mijlocul atâtor urale şi plânsori. 

Voi plânge cu învinşii, urând pe-nvingători! 
IULIA 

Se nasc, chiar foarte-adesea, în vremi nenorocite. 
Deosebite gânduri în firi deosebite! 

Pe alt temei Cămila se zbate mai cumplit: 
Bărbatul tău i-e frate, iar fratele, iubit; 

Dar astăzi vede altfel, c-o suferinţă-naltă. 
Când neamu-i e-ntr-o parte şi dragostea-n cealaltă. 
Pe când purtai în suflet un crez roman, înalt. 
Al dânsei, şovăielnic, la cel dintâi asalt. 

La orice pregătire de luptă se temea. 

Nici uneia din taberi triumful nu-i dorea. 


Pe cei loviți plângându-i cu lacrimi nesecate. 

Purta mereu în suflet durerile-adunate. 

Dar ieri, aflând că zarul fusese aruncat. 

Şi că-nsfârşit asaltul din urmă fi-va dat. 

I-a strălucit pe frunte o bucurie mare... 

SABINA 

Vai, lulia, mi-e teamă de grabnica-i schimbare! 

Deunăzi, cu Valeriu, vorbea prieteneşte; 

Rivalului acesta pe frate-meu jertfeşte. 

Cu mintea tulburată de câte s-au vestit. 

Doi ani i-ajung să uite pe cel care-a lipsit. 

Dar iartă-mi izbucnirea unei iubiri frăţeşti; 

De grija lui mi-e frică de câte-mi povesteşti. 

Mă roade bănuiala s-o văd alunecând, în preajma 
zilei grele, schimbată prea curând. 

Cu alte răni într-una un suflet nuse-ncarcă. 

Priveşte-mprejurarea cu alte gânduri parcă. 

Iar întâlniri duioase nu le-ai putea avea 

Nici mulţumirea care trăieşte-acum în ea. 

IULIA 

Şi mie toate-acestea îmi par nelămurite. 

Nu pot pricepe tâlcul schimbării împlinite. 

Ar fi de-ajuns în faţa acestei mari dureri. 

S-o vezi, să nu te tulburi şi nici să nu mai speri. 

Dar să te bucuri, iată, e mult prea mult, fireşte. 

SABINA 

Dar iată că la vreme Cămila şi soseşte; 

Încearc-o, iscodeşte-o şi fă-o să vorbească. 

I-eşti dragă şi nu poate nimic să-ţi tăinuiască. 

Vă las. lubită soră, ascult-o pe Iulia 

Că mie mi-e ruşine să-mi port melancolia. 

Cu inima înfrântă zdrobită până-n fund. 

Singurătatea caut, durerea să-mi ascund. 

SCENA 2 

Cămila, lulia. 

CĂMILA 

Ce rău că mă sileşte să mă destăinuiesc! 

Mai mică-mi crede oare durerea ce-o trăiesc 


Şi mai nepăsătoare în suferinţa mea 

Cu mai puţine lacrimi voi plânge decât ea? 

Mi-e sufletul şi mie zdrobit, tăiat în două. 

Ca ea, sunt împărţită în oştile-amândouă. 

Eu am să-mi văd iubitul, unica mea comoară. 

Menit să-mi piardă ţara sau pentru a lui să moară 

Şi dragostea aceasta ce-n vraja ei mă fură. 

S-o fac prilej de lacrimi, s-o fac prilej de ură. 

IULIA 

Cu toate-acestea, dânsa e mai de plâns, o, da! 

Îţi poţi schimba iubitul; pe soţ nu-l poţi schimba. 

Primeşte-l pe Valeriu, uitând pe Curiaţiu 

Şi potoli-vei, poate, al temerii nesaţiu. 

Vei fi a noastră toată cu sufletu-mpăcat. 

Nimic nu vei mai pierde în câmpul ce-ai lăsat. 

CĂMILA 

De poţi, dă-mi alte sfaturi, nu sfaturi de cruzime. 

Nefericirea plânge-mi dar nu-mi impune crime. 

Cu toate că durerea eu nu mi-o pot răbda îndur mai 
bine chinul decât a-l merita. 

IULIA 

Cum? i se pare crimă un ţel dac-ai schimbat? 

CĂMILA 

Cum? Lipsa de credinţă îţi pare de iertat? 

IULIA 

Cu inamicul nu poţi păstra un legământ! 

CĂMILA 

Cuvântul dat o dată e totdeauna sfânt. 

IULIA 

S-acoperi adevărul cred c-o să-ți fie greu. 

Aseară cu Valeriu, nu t-am văzut chiar eu? 

Surâzătoarea faţă cu care l-ai primit îndreptățea 
speranţa ce-ntrânsul a mijit. 

CĂMILA 

De-am stat cu el de vorbă, având un chip voios. 

Nu lui am vrut să-i fie aceasta de folos. 

Eu mă gândeam la altul în mulţumirea mea. 


Cuvântul ascultându-mi, greşeala-ţi vei vedea. 
li port lui Curiaţiu o dragoste curată 

Ca să mai port osânda de-a-l fi uitat vreodată. 
Ţi-aduci aminte ziua când sora lui iubită. 

Cu fratele-mi mai mare a fost căsătorită? 

Şi culmea fericirii îi dete tatăl meu 

Răsplată a iubirii să-i fiu soţie eu. 

Această zi ne-aduse şi fericirea, şi 

Unind a noastre case, pe regi îi dezuni. 
Acelaşi ceas ne-aduse şi nuntă şi război. 

Ne-a licărit speranţa, stingându-ne-o, apoi. 
Ne smulse toate-ndată, ce foste le-am avut. 
Făcându-ne logodnici, vrăjmaşi ne-a prefăcut. 
Ce mult ni se părură acele clipe grele. 

Cum şi-a vărsat atuncea blestemele în stele... 
Şi eu cu câte lacrimi udai a mea privire. 

N-am să-ţi mai spun: de faţă ne-ai fost la despărţire. 
Văzuşi de-atuncea câte în sufletu-mi se zbat 
Şi pentru pace câte urări n-am mai urat 

Şi cât potop de lacrimi vărsai necontenit 
Când pentru ţara-mi dragă şi când pentru iubit! 
În marea-mi deznădejde, cu nimeni să m-aline. 
Am vrut să-ncerc norocul în tainele divine. 
Ascultă ce oracol mi-a fost sortit chiar ieri. 

Şi spune de mângâie cumplitele-mi dureri. 

Un grec vestit şi care de-atâţia ani la şir. 

Sub Aventin prezice al vieţii tainic fir 

Iar Apollo printr-însul de-a pururi a vorbit. 
Mi-a spus în aste versuri al chinului sfârşit: 
„Şi Alba ca şi Roma la chip se vor schimba; 
Trăi-vor iar în pace precum e dorul tău; 

Cu tine, Curiaţiu, pe veci se va lega 

Şi n-o să vă despartă nicicând un demon rău”. 
Oracolul acesta-l primii încrezătoare 

Căci întrecea în bine nădejdea cea mai mare 
Şi m-am lăsat în zborul frumosului meu vis. 
Cum n-a fost niciodată unei iubite scris. 
Atunci mi-eşi în cale, Valeriu; ştii prea bine 


Că nu mi-a fost vreodată pe plac. Vorbi cu mine 

Şi l-am lăsat să-mi spună cuvinte câte vrea. 

Nu; nici nu ştiu prea bine dacă i-am spus ceva 

Dar nici disprețul rece-n priviri nu mi-a lucit; 

In ochi pe Curiaţiu l-aveam necontenit; 

Tot ce-auzeam, de dânsul îmi aducea aminte; 

Şi tot ce-am spus şoptise a mele jurăminte. 

Dar astăzi, iată, lupta s-a-ncins cumplit. Mi-e teamă. 

Ieri îmi dădură vestea dar n-am luat-o-n seamă. 

N-am înţeles-o bine, cuprinsă cum eram 

De pacea prevestită şi-al meu epitalam. 

A fost de-ajuns o noapte să-mi risipească visul. 

Frumosul vis de pace şi dragoste. Abisul 

Mi s-a căscat în faţă cu groaze mii şi mii. 

Mi-a risipit beţia din care mă trezii: 

Năluci spăimântătoare, vedenii de măcel. 

Movile mari de hoituri şi monştrii fel de fel; 

Văzut-am sânge, moarte, apoi pustiu... tăcere... 

Un spectru se ridică... se-nalţă... fuge... piere. 

Şi alţi strigoi în goană, şi spaima ce-i gonea. 

Sporiră-nfrigurarea şi nălucirea mea... 

IULIA 

Un vis se tălmăceşte pe dos de cum a fost. 

CĂMILA 

La fel dorinţii mele aş vrea să-i aflu rost. 

Dar, orişicum, mă aflu, ori ce-aş gândi şi-aş face, în zi 
de bătălie, ar nu în zi de pace! 

IULIA 

Aşa sfârşim războiul şi-ncepem împăcarea. 

CĂMILA 

Mai bine-ar ţine răul, decât să-i văd urmarea; 

De-ar fi să cadă Roma sau Alba să se-abată. 

Nu mai râvni, iubite, să-mi fii bărbat vreodată. 

Căci numele acesta nu-l vei putea primi învingător al 
Romei sau robul ei de-ai fi! 

Dar gata... Faţă nouă în faţa noastră vine. 

Cum? Tu eşti Curiaţiu? Tu însuţi? Văd eu bine? 


SCENA 3 

Curiaţiu, Cămila, lulia. 

CURIAŢIU 

Nu te-ndoi, Cămila, de cel care s-arată. 

El nu e-nvingătorul nici sclavul Romei. lată 

Aceste mâini în sânge roman n-or să roşească. 

Nici lanţurile voastre n-or să le umilească! 

Eu ştiu că-n slava Romei, aşa te poartă gândul: 

Dispreţuindu-mi lanţul, triumful meu urându-l. 

Precum şi eu, la rându-mi, trăiesc acestea toate. 

Cu teama de izbândă şi de captivitate... 

CĂMILA 

Destul, o Curiaţiu, căci restul l-am ghicit. 

Tu fugi de-nvălmăşeala unui război cumplit 

lar inima-ţi întreagă dorind să mă păstreze îi fură 
ţării tale puterile-ţi viteze. 

Să-ţi cumpănească altul renumele de vrea. 

Şi altul să te mustre pentru iubirea ta. 

Nu mie mi se cade a te dispreţui 

Cu cât ţi-arăţi iubirea, cu-atât te voi iubi. 

Şi dacă ţării tale atât îi datorezi. 

Cum vei putea, pe mine, cu ea, să mă păstrezi? 

Văzutu-l-ai pe tata? Putea-va el să-ndure în casa-i 
primitoare tânjala să te fure. 

El care pune Statul mult mai presus ca toate. 

Şi Roma mult mai scumpă ca fiica, socoate?! 

De fericirea noastră eşti bine-ncredinţat? 

Ca ginere te vede sau ca duşman ai stat? 

CURIAŢIU 

Ca ginere, fireşte, el m-a văzut cu drag. 

Când mi-a fost dat cu cinste să-i calc al casei prag 

Dar nu mă vede printr-o trădare ticăloasă 

Nevrednic de onoarea să-i pot intra în casă. 

A patriei credinţă eu nu mi-o părăsesc; 

Iubind-o pe Cămila şi cinstea îmi iubesc. 

Cât a ţinut războiul, m-am dăruit dreptăţii. 

Statornic şi iubirii, statornic şi cetăţii. 

Cu dragostea deodată şi Alba împăcăm; 


Plângeam cu voi alături şi pentru ea luptam; 
Şi dacă bătălia va fi curând în toi. 

Lupta-voi pentru Alba, voi plânge pentru voi; 
Da, da! Cu tot aleanul ce inima-mi vrăjeşte. 
Războiul de va ţine, lupta-voi vitejeşte! 

Eu numai când e pace pătrund la voi în casă; 
În pace se aprinse iubirea-ne frumoasă! 
CĂMILA 

O, pacea! Cum. vă credem asemenea miracol! 
IULIA 

Încrede-te, Cămila, în ultimul oracol! 

Şi s-aşteptăm în voie sfârşitul fericit 

Pe care ni-l aduce al păcii răsărit! 

CURIAŢIU 

Cine-ar putea să creadă? Oştirile-amândouă 
Egal împinse-n luptă de-o îndârjire nouă. 
S-ameninţau cu ochii şi n-aşteptau decât 
Supremul ordin ca să pornească hotărât. 
Când dictatorul nostru oştirii voastre cere. 
Naintea luptei crude o clipă de tăcere. 

Fu dată învoiala. 

— Ce facem noi, romani. 

Strigă - şi care demon făcu din noi duşmani? 
E vremea să aprindem lumina judecății; 
Suntem vecini şi rude. Copilele cetăţii 

Noi vi le-am dat adesea, primindu-vă ca soţi. 
În rândurile noastre aveţi cumnaţi, nepoti. 
Suntem un singur sânge în două vechi oraşe. 
De ce să ne ucidem în tabere vrăjmaşe? 

Prin moartea lui, învinsul pe-nvingător slăbeşte; 
Triumful cel mai mare cu lacrimi se plăteşte. 
Vrăjmaşii stau la pândă, nerăbdători să vadă. 
Cum unul dintre-ai noştri pe celălalt le dă pradă. 
Slăbit prin biruinţa şi istovit de ea 
Nemaiputând lui însuşi vreun ajutor să-şi dea. 
Destul se bucurară de-a noastră duşmănie. 


Uniţi de-aici nainte să mergem cu frăţie! 

Să dăm uitării pricini trecute şi mărunte. 

Ce fac haine rude din luptători de frunte. 

Trufia ce ne-ndeamnă spre locul de poruncă. 

Şi una-ntr-alta, oarbe, oştirile ne-aruncă. 

Va trebui de-a pururi cu sânge s-o plătim? 

În loc de dezbinare, romani, să ne unim! 

S-alegem luptătorii ce se vor înfrunta. 

Şi-n braţul lor năvalnic norocul ne va sta. 

Ce hotări-va soarta, primi-vom fiecare; 

Cel slab să se supună rivalului mai tare. 

Dar nicio umilire acestor oameni bravi! 

Supuşi celui puternic să nu-i devie sclavi. 

Nici dări şi nici ruşine. Vor fi numai datori 

Să meargă sub drapelul purtat de-nvingători! 

Şi-aşa din două taberi un singur Stat vom face. 

Cuvintele acestea duceau un gând de pace. 

Şi toţi, zvârlindu-şi ochii în câmpul inamic. 

Recunoşteau o rudă, un văr sau un amic. 

Şi se mirau cu toţii cum mâinile avide. 

Putură să roşească în lupte fratricide. 

Pe fruntea lor acuma, strălumina la fel 

Avântul înfrăţirii şi groaza de măcel. 

Primită fu-nvoiala şi pacea mult visată în semnul 
învoielii fu repede uitată. 

Trei pentru toţi lupta-vor. Luarăm un răgaz 

S-aleagă şefii noştri oşteanul mai viteaz, în cort e 
şeful nostru, al vostru în Senat. 

CĂMILA 

O, zei, primesc aceasta cu gându-nseninat! 

CURIAŢIU 

În cel mult două ore, precum ne-am înţeles. 

Ne vom alege soarta cum sorții au ales. 

În vremea asta, drumul e liber, cum îl vrei. 

În câmpul nostru-i Roma şi noi în câmpul ei; 

De-o parte şi de alta putem umbla în voie; 

Ne-om regăsi prieteni de ieri, cu bunăvoie. 

Cât despre mine, dornic spre fraţii tăi venii 


Şi dorul meu fierbinte curând îl împlinii. 

Prea scumpul tău părinte chiar mâine îmi va da 
Nespusa fericire de-a fi soţia mea! 

N-ai să-i înfrunţi voinţa cu gând de vrăjmăşie? 
CĂMILA 

Supunerea deplină c-a noastră datorie. 
CURIAŢIU 

Atuncea vino, dulcei porunci să te supui. 

Să ne primim norocul, plecaţi în faţa lui. 

CĂMILA 

Te voi urma. Să mergem să văd pe fraţii mei. 
Sfârşitul suferinței să-l ştiu şi de la ei. 

IULIA 

Plecaţi! Şi-n vremea asta, în pace sau război. 
La sfintele altare jertfi-voi pentru voi! 

ACTUL II 

SCENA 1 

Horațiu, Curiațiu. 

CURIAŢIU 

Deci, Roma să-şi împartă onoarea, nu a vrut; 
Căzând altminteri, sorții nedrepţi i-ar fi crezut; 
Şi falnica cetate, în fraţii tăi şi-n tine. 

Găsi cei trei războinici, s-o apere mai bine; 

Şi cum întreg curajul e-ales doar dintr-o casă. 
De ale noastre toate arată că nu-i pasă. 

S-ar crede că, păzită prin voi, azi, de albani. 
Feciorii lui Horaţiu sunt unicii romani. 
Alegerea aceasta, prin cinstea ei, putea 

Cu lauri trei familii pe veci. Încununa. 

Dar, cum a vrut destinul ca în aceeaşi casă 
Să intre a mea soră, şi să-mi aleg mireasă 
Prin tot ce-ţi sunt acuma, prin tot ce îţi voi fi. 
Mă bucură, că soarta prin zaru-i te cinsti. 
Dar bucuria asta îmi este sugrumată 


De-o teamă care-n suflet pătrunde-ntunecată. 
V-avdat războiu-acesta atâta strălucire. 

Că tremur pentru Alba şi-a ei nenorocire. 
Chemându-vă la luptă, destinul a jurat 

S-o piardă prin al vostru curaj neînfricat. 

Simt tot ce urmăreşte prin braţul vostru brav. 

Şi, de pe-acum, în mine, mă văd căzânduc-ţi sclav. 
HORAŢIU 

Să nu ai pentru Alba, ci pentru Roma, teamă 
Văzând pe cine uită, ştiind pe cine cheamă; 
Orbirea să-i cumplită şi de pieire-o leagă. 

Având de unde-alege şi-atât de rău s-aleagă. 

Mii de bărbaţi ai Romei, mai vrednici decât noi. 
Puteau intra cu fală în vajnicu-i război. 

Dar, deşi lupta asta mă-mpinge spre sicriu. 

De gloria chemării demn voi râvni să fiu. 
O-ncredere semeaţă în sufletu-mi urzesc 

Şi sper, deşi nu-s falnic, mai mult să-ndeplinesc. 
Oricât va fi duşmanul de tare şi de brav. 

Eu nu mă văd căzându-i, prin luptă dreaptă, sclav. 
Crezu în mine Roma, dar sufletu-mi vrăjit 

Sau îi va face voia sau va muri zdrobit. 

De cauţi biruinţa sau moartea, cazi mai greu. 
De-această deznădejde e plin sufletul meu. 
Oricare-ar fi destinul, văd Roma în sclavie 

Când eu înfrânt, voi trece din luptă-n veşnicie. 
CURIAŢIU 

Aceasta, vai, mi-e teamă care, acum, mă-nfrânge; 
Ce ţara porunceşte, prietenia-mi plânge. 
Cumplita sfâşiere de-a şti Alba învinsă 

Sau biruind cu preţul să-ţi văd suflarea stinsă; 
Să simt că scopul unic spre care tinde ea 

Se cumpără cu moartea, lovind în viaţa ta. 

Ce bucurie oare să aştept, ce să doresc? 
Sfârşitul tot cu lacrimi, oricum, o să plătesc. 

Iar dorurile mele, oricum, vor fi trădate. 
HORAŢIU 

Cum? Zilele mi-ai plânge când ţării dragi sunt date? 


În inimi mari, această jertfire-i minunată 

Iar gloria nu-ndură să fie-ndoliată. 

Aş preamări de-a pururi neînsemnata-mi moarte 
Dacă atât s-ar cere să fie-a Romei parte. 
CURIAŢIU 

Prietenilor, totuşi, îngăduie-le spaima; 

Căci moartea e urâtă oricât de mare-i faima; 
Slăvirea-i pentru tine, iar pierderea c-a lor 

Şi te vor plânge veşnic aşa, nemuritor. 

Când pierzi un bun prieten, toate se sting din fire. 
Dar Flavian s-arată... Poate-mi aduce-o ştire. 
SCENA 2 

Horaţiu, Curiaţiu, Flatan. 

CURIAŢIU 

Ce ştii de-aleşii Albei? Sunt oameni de temei? 
FLAVIAN 

Vin tocmai să-ţi dau vestea. 

CURIAŢIU 

Şi care sunt cei trei? 

FLAVIAN 

Sin*, frații tăi, cu tine! 

— CURIAŢIU 

Ce spui? 

FLAVIAN 

Da, tu şi frații tăi. 

De ce ţi-e fruntea tristă? De ce ţi-s ochii răi? 
Alegerea-ţi displace? 

CURIAŢIU 

Nu; sunt numai mirat; 

Norocul e prea mare, iar eu, prea ne-nsemnat. 
FLAVIAN 

Voi spune, deci, acelui ce m-a trimis solie. 

Că ştirea ai primit-o cam fără bucurie? 
Infăţişarea-ţi rece trezeşte doar uimirea. 
CURIAŢIU 

Prietenia - spune-i - rudenia, iubirea 

Nu vor opri, vreodată, pe cei trei Curiaţi 

Să lupte, pentru ţară, contra a trei Horati. 


FLAVIAN 

În contra lor? Ce multe spun vorbele-ţi puţine! 
CURIAŢIU 

Te du să duci răspunsul şi lasă-ne. Cu bine! 
SCENA 3 

Horaţiu, Curia în 

CURIAŢIU 

De-acum, pământul, cerul, infernul peste noi 
Unind ale lor Furii, veni-vor cu război. 

Dar oamenii şi zeii şi demonii şi sorții. 

Zadarnic se adună să ne arunce morţii! 

Puțin de toate-mi pasă; de foc îmi este-avântul; 
Căci soarta ca şi zeii şi dracii şi pământul 

Cu cât vor fi mai groaznici, mai răi şi mai cumpl 
Cu-atât de-a noastră faimă vor fi mai umiliţi. 

HORAŢIU 

Destinul ce, prin cinste, ne este dezlegat. 

Ne dă din plin prilejul să fim tot ce-am visat. 

El ne sileşte-acuma că, în nenorocire. 

Cumplit să se măsoare cu-a noastră-nvrednicire. 
Şi cum, în noi, el vede nu oameni de duzină. 

Pe piscul său ne cheamă, scăldându-ne-n lumină. 
Luptând c-un duşman” pentru salvarea tuturor. 
Şi să primeşti pumnalul, doar tu, ucigător. 

E fapta prea măruntă a micii vrednicii 

Cu care mii se umflă şi o vor face mii; 

Căci moartea pentru ţară, de toţi este dorită 
Şi-n viaţa tuturor a e-o splendidă ispită. 

Dar a jertfi iubirea pentru obştescul bine 
Şi-nvălmăşagul luptei, să lupţi întâi cu tine; 
S-ataci un grup în care se află sorocit 

Şi fratele soţiei şi-al surorii scump iubit; 

Să te desprinzi din toate lovind neîndurat 

Un sânge ce, prin viaţa-ţi, l-ai vrea răscumpărat. 
Aceasta e virtutea cu care mă mândresc! 

Puţini o au în suflet, puţini o pizmuiesc. 

Şi foarte rar se vede ca firea omenească. 


Spre piscu-acestei glorii să vrea să năzuiască. 

CURIAŢIU 

Prin ale noastre nume în veci o să trăim; 

E minunat prilejul; se cade să-l iubim. 

Vom fi oglip”. i de aur, exemple de mândrie. 

Dar îndârjirea-ţi sună puţin» barbarie. 

Chiar cei mai bravi de mâine, luptând pentru mărire. 

Nu-ţi vor călca pe urme în drum spre nemurire. 

Oricare i-ar fi preţul acestei faime-n lume. 

Fii neştiut mai bine decât cu-al ei renume. 

Eu îndrăznesc a spune, iar tu o ştii prea bine. 

N-am întrebat în templu, ce rol mi se cuvine. 

Iubirea, înrudirea apropiată şi 

Prietenia - nimeni nu m-a putut clinti. 

Dar, dacă astăzi Alba mi-a dat o-nsărcinare 

Cum ţie-ţi dete Roma, şi tot atât de mare. 

Voi face pentru Alba, cât tine, ca roman; 

Mi-e inima semeaţă, dar vreau să fiu uman. 

Când văd că fericirea-ţi ar vrea să-mi bea din sânge 

Şi când a mea râvneşte tot să te poată-nfrânge; 

Că logodit cu sora pe frate-l voi ucide 

Şi că-mpotrivă-mi ţara vrea lupte fratricide. 

Deşi, la datorie alerg să stau de pază 

Virtutea-mi  se-ndârjeşte, dar mă-nspăimânt de 
groază. 

Mi-e milă şi de mine, ba chiar îi pizmuiesc 

Pe cei căzuţi în luptă, şi-acum îi fericesc. 

Fără să vreau, o clipă, să dau cumva-napoi, îmi duc 
virtutea tristă în crâncenul război. 

Ce Alba-mi dă, îmi place; dar plâng tot ce-mi răpeşte; 

Iar dacă Roma cere ce nu e omeneşte. 

Voi lăuda toţi zeii că nu-s născut roman 

Şi că, prin chiar aceasta, pot să rămân uman. 

HORAŢIU 

Roman, de nu eşti, tinde spre gândurile-i mari; 

De-ncerci să-mi fi de-o seamă, râvneşte ca să pari. 

Virtutea mea de stâncă, cu care mă mândresc. 

Goneşte şovăiala pe care o gonesc. 


Nu biruie acela ce intră în război. 

Cu îndoieli în suflet, privind trist înapoi. 
Nefericirea noastră e mare, negrăită. 

Dar inima-mi ce-o vede, nu este îngrozită. 
Oricine-ar fi acela pe care ţara-mi cere 

Să-l nimicesc - porunca mă-mbată de plăcere. 
Numai încredințarea acestui ordin sfânt. 

Din sufletu-mi alungă orice alt simţământ. 

Iar cine, ca s-asculte, mai stă să se gândească. 
Sfârşeşte şi porunca în ţărnă s-o târască. 
Acest drept sacru rupe tot ce ne-a-nlănţuit. 
Fiind ales de Roma, rămân de neclintit. 
Cu-aceeaşi bucurie ţâşnită din dreptate. 
M-am cununat cu sora şi voi lupta c-un frate. 
17* 259 

Şi ca să punem capăt acestei vorbe vane. 

Nu te cunosc de-acuma, căci eşti alban, duşmane! 
CURIAŢIU 

Eu te cunosc, vai, încă; aceasta mă ucide. 
Dar nu ştiam că, gânduc-ţi, atâta frig închide; 
Îngăduie să-mi placă, dar nu să-l şi imit. 

Deşi ne este chinul ca dânsul de-mplinit. 
HORAŢIU 

Nu-mbrăţişa virtutea de nimenea constrâns. 
Răsfaţă-te în voie cu vorbe şi cu plâns; 

Şi gustă-n libertate o dulce fericire; 

Jeleşte cu Cămila ce plânge în neştire. 

Mă duc, surorii tale, să-i fiu o pildă vie: 

O clipă să nu uite că este-a mea soţie. 

Drag să-i rămâi chiar dacă, prin mâna ta albană. 
Eu voi cădea; şi-n jale să fie-n veci romană. 
SCENA 4 

Ilora lîn, Curia lin, Cămila. 

HORAŢIU 

Cunoşti cinstirea mare/; logodnicului tău. 
Cămila? 

CĂMILA 

Vai, destinul cu mine este rău! 


HORAŢIU 
Arată că-mi eşti soră şi dârz te stăpâneşte; 
De voi cădea sub braţu-i, în luptă, vitejeşte. 


Să vezi numai eroul, nu pe ucigător. 

Pe omul de onoare, făcând ce-a fost dator. 
Slujindu-şi ţara aprig, aşa cum se cuvine. 

Şi că prin biruinţă s-a nerednicit de tine. 

Apoi, începeţi nunta, crezând că sunt cu voi. 
Dar, dacă spada asta, în crâncenul război. 
M-o-ncununa cu lauri, încununând sfârşitul. 

Să nu-mi aduci o vină că ţi-am ucis iubitul. 

În ochii tăi văd lacrimi cât jalea poate cere; 
Bociţi-vă-mpreună, sorbiţi o mângâiere; 
Certaţi-vă cu cerul, cu tot ce este scris. 

Dar după crunta luptă, uitaţi pe cel ucis. 

(Lui Curiaţiu.) 

Te las cu ea o clipă, apoi, fără de teamă 

Vom merge unde cinstea pe amândoi ne cheamă. 
SCENA 5 

Curiaţiu, Cămila. 

CĂMILA 

Te duci, deci, Curiaţiu? Virtutea ucigaşă 
Te-mpinge fericirea să o sugrumi din faşă? 
CURIAŢIU 

Vai, simt şi văd prea bine, că voi muri-n curând 
De mâna lui Horaţiu, sau de dureri plângând. 
Spre această preamărire mă-ndrept ca la tortură; 
O blestem şi-o întâmpin, în sufletu-mi, cu ură; 
Urăsc tot ce mă face în Alba demn de stimă 
Iar chinul deznădejdii se urcă pân-la crimă. 
Ameninţ cerul, soarta, căci visul mi l-au rupt. 
Te plâng, mă plâng şi totuşi pleca-voi să mă lupt. / 
CĂMILA 

Nu; te cunosc prea bine; tu vrei să fii rugat 

Ca astfel, pentru mine, să fii de-ai tăi iertat. 
Prin faptele-ţi de arme eşti, astăzi, cunoscut; 
Primi prin ele, Alba, mai mult decât a vrut. 


Ca tine, nimeni altul n-a fost mai ne-nfricat; 

Mai mulţi ca tine, nimeni, duşmani n-a secerat. 

Ţi-e numele cu faimă, nimic nu-i mai lipseşte; 

Deci lasă altui rândul să-l vezi cum se-mplineşte. 

CURIAŢIU 

Să-ndur ca altă frunte cu nimb să se-ncunune. 

Când, prin chemarea-i, slava, pe fruntea mea îl pune? 

Vrei, neamul, bărbăţia să mi-o-nvinovăţească 

Că, de intram în luptă, putea să biruiască. 

Şi că, virtutea-mi trage, prin dragoste, să moară. 

Că, tot trecutu-mi falnic, e astăzi de ocară? 

Nu, Alba, după cinstea ce-mi vine de la tine. 

Prin mine vei învinge sau vei muri cu mine! 

Trăind fără ruşine, murind fără de pată. 

De soarta-ţi biata-mi soartă, de-a pururi e legată. 

CĂMILA 

Nu vrei să vezi că, astfel, pe mine mă loveşti? 

CURIAŢIU 

Eram al ţării mele, când nu ştiam că eşti! 

CĂMILA 

Cum, poţi să-ţi pierzi cumnatul şi dârz, fără fiori. 

Să treci şi peste soră? 

CURIAŢIU 

Suntem vai, muritori! 

A Albei şi a Romei alegere îngheaţă 

Şi numele duioase şi tot ce-i drag în viaţă! 

CĂMILA 

Tu ai putea, deci, capu-i să mi-l aduci tăiat. 

Cerându-mi ca, drept plată şi-n schimb, să-mi fii 
bărbat! 

CURIAŢIU 

Nu mai gândi, Cămila; durerea e prea mare. 

Să te iubesc - atâta mai sunt acum în stare. 

Plângi, draga mea? 

CĂMILA 

Vezi bine că trebuie să plâng 

Când, chiar iubitu-mi cere din viaţă să mă frâng. 

Pe pragul nunţii noastre, unde credem că sunt. 


Tot el dărâmă visul, gonindu-mă-n mormânt. 

Iar inima-mi rănită cu-acest surâsse-nchide. 

Că dragul mă iubeşte şi-atunci când mă ucide. 

CURIAŢIU 

Puteri ne-nvinse graiu-ţi din plâns agoniseşte; 

Un ochi frumos e tare când lacrima-l păzeşte; 

Mi-e inima învinsă de tine, când suspini; 

Virtutea-mi chiar regretă că-ţi icse-n drum cu spini. 

Nu-mi ruina tăria cu biata ta durere; 

Nu-mi sugruma virtutea cu-a jalei mângâiere; 

O simt cum îngenunche sub chipul adorat; 

Cu cât iubirea creşte, cu-atât nu-s Curiat. 

Pierzând prietenia ce m-a privit cu silă. 

Cu dragostea putea-voi să lupt fără de milă? 

Hai, pleacă; nu mai plânge; făptura-ţi mă-nfioară. 

Sau vrei să-ţi zvârl în faţă cuvinte de ocară? 

De-a ta mânie crudă m-aş apăra mai bine. 

Şi ca s-o merit află, că te alung din mine. 

Loveşte-n necredinţă şi-n goala amăgire! 

Nu-ţi par aceste vorbe destulă necinstire? 

Atunci ascultă: află că toate le urăsc! 

Nu e destul? Mai află că nu te mai iubesc! 

Vai! 'Tu, virtute aspră, în care mă închid. 

Nu pot să fiu de stâncă decât dacă ucid? 

CĂMILA 

Nu mai ucide; iată, iau cerul chezăşie. 

Că te-oi iubi de-a pururi, în loc să-ţi port mânie. 

Te voi iubi de-a pururi, aşa ingrat, perfid. 

Dar nu râvni ca braţu-ţi s-ajungă fratricid. 

De ce sunt eu romană; de ce roman nu eşti? 

Ţi-aş pregăti cununa să te împodobeşti; 

Curaj ţi-aş da în luptă, în loc să te gonesc. 

Căci, ca şi pe-al meu frate aş şti să te păzesc. 

Am fost, vai! astăzi, oarbă în rugăciunea mea: 

Dorindu-i să învingă, doream doar moartea ta. 

Dar iată-l că soseşte, iar biata lui soţie învinsă ca şi 
mine, e-nfrântă de urgie. 

SCENA 6 


Horaţiu, Sabina), Cămila, Curiaţiu. 

CURIAŢIU 

Sabina e cu dânsul! Ca inima să-mi frângă 

Nu ajungea Cămila? Vine şi ea să plângă? 
Îngăduind să-nvingă prin lacrimi un roman. 
Vreti, zei, ca tot prin plânsu-i să-nvingeţi şi-un alban? 
SABINA 

Nu, nu, iubite frate; eu vin cu tristu-mi pas 

Să te mai văd şi astfel, să-mi iau şi bun rămas. 
Suntem prea drepţi la suflet ca să te temi că eu 
Aş îndrăzni curajul să ţi-l mai judec rău. 
Această grea-ncercare dacă v-ar clătina. 

Pe soţ ca şi pe frate, pe veci i-aş renega. 

O rugă am a face, mânală de dreptate. 
Deopotrivă demnă de soţ ca şi de frate. 

Vreau lupta prea cinstită să fie preacurată. 

Iar slavei ce-o aşteaptă, s-o-ntorc neîntinată; 
Să-i dau o strălucire ne-am estecată-n crimă 
Ca să puteţi fi duşmani c-o ură legitimă. 

Sunt singura prin care voi vă simţiţi uniţi; 

Voi între voi - eu stinsă - ce-aţi mai putea să fiţi? 
Deci, rupeţi fără milă, această legătură 

Şi cumpăraţi, prin moarte-mi, al vostru drept la ură; 
Şi Alba, ca şi Roma, v-o cer; deci ascultați: 

Să mă ucidă unul şi-apoi mă răzbunaţi. 

Atunci a voastră luptă născută din mânie. 

Nu va mai fi pătată de nicio infamie. 

Iar braţul ce lovi-va întâi, va fi curat. 

Sau sora sau soţia având de răzbunat. 

Nu vă mânjiţi prin asta a cinstei sărbătoare; 
Voi nu doriţi mărunte pricini de-ncăiertare. 
Iubirea pentru ţară vă apără de chin. 

Căci mai puţin aţi face, de-aţi fi voi mai puţin. 
Se cere, fără ură, să moară un cumnat; 

Priviţi ce se cuvine să fie-njunghiat. 

Începeţi deci cu sora să o scăldaţi în sânge; 
Începeţi cu, soţia, care de groază, plânge; 
Începeţi cu Sabina, dar fără de cruţări. 


Făcând din ea o jertfă pentru ale voastre ţări. 
Sunteţi duşmani în lupta ce nimb v-aduce vouă: 
Tu-al Romei, tu al Albei - iar eu contr-amândouă. 
Cum! Aţi dori ca vie s-aştept o biruinţă 
Scăldată în lumină dar şi în suferinţă. 

Şi-n care sacrii lauri şi-un braţ ce-a biruit. 

Să fumege de-un sânge pe care l-am iubit? 

Dar inima, putea-va-ntre voi să se mai ţie. 

Ca soră pe de o parte, pe de-alta ca soţie. 
Slăvind învingătorul, plângând pe cel învins? 
Nu, nu; de mult Sabina în chin se va fi stins. 
Atât măcar, chiar moartea va şti să-mi dăruiască. 
Căci, liniştea eternă prin voi o să-mi sosească. 
Ce staţi? Ce vă opreşte? Vai, suflete haine. 

Vă temeti de pumnalul care loveşte-n mine? 
Dar mâinile acestea, când veţi lupta mai vajnic. 
Vor şti să nu mai fie al deznădejdii paznic. 

Iar ale voastre spade întinse să străpungă. 

Vor trebui, la duşman, prin mine să ajungă. 
HORAŢIU 

Soţia mea! 

CURIAŢIU 

Tu soră! 

CĂMILA 

Ai biruit, Sabină! 

SABINA 

A inimii căldură, deci, nu vă e străină? 

Ce teamă vă cuprinde? Voi sunteţi luptători? 

Pe voi, Alba şi Roma, v-alese-apărători? 
HORAŢIU 

Ce ţi-am greşit, Sabina? Şi cum ai fost jignită. 
Că-ncerci o răzbunare atâta de cumplită? 
Onoarea mea nu-ţi place? Însă cu care drept 
Vii să-mi distrugi avântul şi săvi loveşti în piept? 
Ajungă-ţi că uimirea mi-a da o-nfiorare. 

Dar lasă ziua asta cu-ntreaga-i sărbătoare. 
Gândeşte-te la mine şi nu mai încerca 

Să-mi birui îndârjirea cu deznădejdea ta. 


Fugi, nu vreau îndoiala s-o am tocmai prin tine. 


Căci ale tale vorbe mă umplu de ruşine, îngăduie cu 
cinste, cum am trăit, să mor. 

SABINA 

Dacă te temi de mine, primeşte-un ajutor. 

SCENA 7 

Bătrânul Horaţiu, Horaţiu, Curiaţiu, Sabina, Cămila. 

BĂTRÂNUL HORAŢIU 

Copiii mei, de patimi voi vă lăsaţi robiţi 

Şi timpul cu-ale voastre femei îl risipiţi? 

Vă mai uitaţi la lacrimi, când gata a vărsa 

Sunteţi, al vostru sânge, în lupta asta grea? 

Fugiţi de ele; plânsul lor are-o viclenie 

Care pe-ascuns ucide viteaza bărbăţie. 

Iar de a lui capcană, fugind scăpaţi mai bine. 

SABINA 

Nu te-ndoi de dânşii; sunt vrednici doar de tine. 

Feciorul deopotrivă cu ginerele, sunt 

Cu sufletul de piatră, cum vrei, prin legământ. 

Şi, ca a noastră jale fără puteri să fie. 

Plecăm să nu mai stingem aprinsa bărbăţie. 

Să mergem, soră dragă, şi să uităm a plânge; 

În contra îndârjirii noi nu putem învinge. 

Să cerem deznădejdii un loc să suferim. 

Plecaţi la luptă, fiare; noi mergem să murim! 

SCENA 8 

Bătrânul Horaţiu, Horaţiu, Curiaţiu. 

HORAŢIU 

Veghează, dragă tată, din fire să nu-şi iasă; 

Să stea cât mai ascunse şi cât mai mult în casă). 

Iubirea lor aprinsă de-o spaimă ne-ntreruptă. 

Cu ţipete şi lacrimi ne-ar tulbura în luptă. 

Şi s-ar putea chiar zice că noi, ai tăi copii. 

De teamă născocit-am aceste viclenii. 

Iar faima cinstei noastre ar fi adânc rănită 

De frică, să n-ajungă, să fie bănuită. 

BĂTRÂNUL HORAŢIU 


Fiţi fără grijă. Mergeţi, v-aşteaptă-ai voştri frai 
Şi nu uitaţi că sunteţi Horaţi şiluriaţi! 
CURIAŢIU 

Ce să vă spun în pragul acestei despărţiri? 
BĂTRÂNUL HORAŢIU 

Nu-mi tulburaţi, acuma, tăcutele-mi simţiri; 

Ca să vă-nalţ curajul, mă văd fără cuvinte. 

Şi, gândurile, toate, mi se destramă-n minte: 
Dar, iată, simt cum plânge durerea-n ochii mei. 
Plecaţi la datorie şi-ncredeţi-vă-n zei. 

I 

ACTUL III 

SCENA 1 

SABINA 

Tu, suflete, alege în ne-ndurata oră: 

Soţie lui Horaţiu sau celorlalţi suroră? 

Dorind un singur lucru, zvârlind ce-i de prisos. 
Păstrează hotărârea senin şi credincios. 

Dar, vai! de care parte a cumpenei să-nclin? 
Să-mi fac duşman bărbatul? din frate un străin? 
Iubirea ca şi neamul îmi ţin făptura-ntreagă 
Iar legea datoriei de amândoi mă leagă. 

Cu-a lor virtuţi înalte să ţinem calea dreaptă. 
Să fiu soţie bună şi soră înţeleaptă. 

Şi să privesc onoarea ca pe supremul bine 

Să fiu cât ei de bravă, s-alung teama din mine. 
Da, moartea ce-i pândeşte e-atât de minunată 
Că nu mă înspăimântă suflarea-i îngheţată. 

Nu este crudă soarta, deşi ne e stăpână. 

Când ştim ce ţel slujeşte, dar nu prin care mână. 
Aştept, deci, împăcată, să cânt biruitorii 

Şi casa-mpodobită cu-asemenea victorii. 

Fără a ţine seamă cu-al cărui sânge stins 
Virtutea îi înalţă pe-un pisc încă neatins. 
Dorinţa mea-i porunca de-a li la datorie 

Ca fiică pe de-o parte, precum şi ca soţie 

Şi sunt deopotrivă, alăturea de ei 

Căci, orişicum, învinge tot unul dintr-ai mei. 


În relele ce soarta mi le trimite mie. 

Eu tot găsesc prilejul să storc o bucurie! 

Şi să privesc în lupta ce ţara sângerează 

Pe morţi fără de jale, pe vii fără de groază. 

Înşelătoare umbră, minciună desfrânată. 

Zadarnică-ncercare, lumină-ngenuncheată. 

A cărei scânteiere ca-n vis mi-ai strălucit. 

Trăişi numai o clipă şi-apoi te-ai risipit. 

Ca fulgerul, ce, noaptea, în bezna grea răzbate. 

Lăsând în urmă-i băuri şi mai întunecate. 

Tot astfel, tu, momeală, mi-ai licărit în faţă 

Ca să-mi scufunzi privirea şi mai adânc în ceaţă. 

Tu mi-ai vrăjit durerea iar cerul ce nu iartă, îmi cere 
să răscumpăr iluzia deşartă. 

Simt inima străpunsă de moartea ce socoate 

Să-mi fure sau bărbatul sau să lovească-n frate. 

Când mă gândesc la moartea cumplită ce-i pândeşte 

Văd braţul ce ucide, nu telul ce-l slujeşte. 

Pe-nvingători, durerea plângând cât poate plânge, îi 
vede-n piscul slavei pătaţi pe-armuri cu sânge; 

Doar - ei învinşi mă mişcă şi nu c-o jale mică. 

Căci, în aceeaşi clipă, soţie sunt şi fiică. 

Şi sunt, în amândouă, cu-acelaşi ciârz temei. 

Când gloria tot sfarmă pe unul din ai mei. 

Prea darnici zei, aceasta e pacea implorată 

Şi semnul că, din ceruri de voi sunt ascultată! 

Când mila voastră este atât de-ngrozitoare. 

Ce fel, mânia voastră, izbeşte să doboare? 

Când nevinovăţiei îi daţi numai amarul. 

Cum pedepsiţi pe-acela ce-a pângărit altarul? 

SCENA 2 

Sabina, Iulia. 

SABINA 

Vai, lulia, ce veste-mi aduci în ceasul greu? 

Voi plânge pentru frate sau pentru soţul meu? 

Nenorocita luptă pornită între rude. 

Pe toţi, fără de milă, îi dete morţii crude? 

Şi, stăvilindu-mi groaza de-nvingători, îmi cere 


Pentru cei duşi, şiroaie de lacrimi şi durere? 

IULIA 

Dar cum e cu putinţă să nu ai nicio ştire? 

SABINA 

Sărmana-mi neştiinţă, de ce să te mai mire 

Când ştii, că-n casa asta, deşi cum vezi, nu pare. 

Şi eu ca şi Cămila suntem la închisoare? 

F Ne-au zăvorât în casă, căci lacrimile sunt 

Mai tari, decât în luptă al spadelor avânt. 

Şi glasul deznădejdii, prin mine şi Cămila 

Nu trebuie, în taberi, să răscolească mila. 

IULIA 

Dar nu era nevoie de-a voastră-nduioşare; 

Toţi cei aleşi se luptă-n suprema-ncăiertare. 

De cum se-nfăţişară, porniţi să se lovească. 

Nemulţumiri în oaste porniră să trezească: 

Atât de scumpi prieteni şi-atât de bune rude 

Aleşi să se ucidă de pofta morţii crude! 

De milă unul cade sau plânge-nfiorat; 

Un altul le slăveşte curajul ne-nfricat; 

Câţiva le-admiră mândra şi aspra îndârjire 

Ce altora le pare a fi nelegiuire. 

Părerile sunt multe, dar ca un singur glas. 

Mânia se prăvale pe cei ce-n sorţi i-au tras. 

Şi neputând să-ndure o faptă - aşa barbară 

Poporul dă năvală şi-i ia din luptă-afară. 

SABINA 

O, zei, mă ascultarăţi! Ce jertfe să vă-nchin? 

IULIA 

Sabina mea, nu-i încă închis al lor destin. 

Speranţa este bună dar mai avem o vreme 

Să vină bucuria; mai ai de ce te teme. 

Zadarnic vor de-o soartă cumplită să-i păzească, 
inflăcăraţii ăştia nu pot să o primească. 

Renumele chemării e mult prea preţios 

Că le vrăjeşte gândul atât de-ambiţios. 

Când lumea îi conjură, ei cântă fericiţi. 

Ba, chiar se simt de mila mulţimii, umiliţi. 


Amestecul acesta le e mai greu ca toate; 

Mai bine vor să-nfrunte armatele-adunate 

Şi vor, cu toţi să cadă, trecând spre ţărmul morţii. 
Decât să nu asculte porunca grea a sorții. 
SABINA 

Şi firea lor de stâncă rămas-a neînfrântă? 
IULIA t* 

Da! Taberele-adverse se mişcă, se frământă. 
Iar strigătele aspre, în stol, de-ţi dau fiori. 
Sau lupta să înceapă sau cer alţi luptători. 
Nici comandanții oştii, ca-ntr-un vârtej luaţi. 
De-ai lor soldaţi acuma nu mai sunt ascultati. 
Chiar regele se miră de-atâta învrăjbire 

Şi spune: „Toţi de faţă şi tot ce e oştire. 

Vom merge şi vom cere un sfat chiar de la zei 
Să ştim dacă schimbarea o-ngăduie şi ei. 
Cine, apoi, aflată înalta lor voinţă. 

Ar cuteza s-o calce fără de rea credinţă?” 
Aceastănţelepciune a fost ca un făcut: 

Chiar celor şase spada din mână le-a căzut. 
Căci setea lor de slavă, oricât ar fi de oarbă. 
N-a reuşit credinţa din suflet să le-o soarbă. 
Toţi strigă: Tullus spus-a întregul adevăr; 

Să aşteptăm porunca ce va veni din cer. 

Prin jertfa ce vom face, statornicind o lege. 
Vom şti ce vrea destinul care-a vorbit prin rege. 
Noi, vom cunoaşte restul la urmă, cum ni-i dat. 
SABINA 

Nu; zeii nu vor cere o luptă cu păcat; 
Speranţa mea zăreşte-n această amânare 

Un semn al mântuirii şi sacra îndurare. 
SCENA 3 

Cămila, Sabina, Iulia. 

SABINA 

Cămila, dragă soră, îţi dau o veste bună. 
CĂMILA 

O ştiu, dar cred că altfel e drept să i se spună. 
Chiar tata a aflat-o pe când eram cu dânsul 


Şi-n ea n-aflai nimica să-mi potolească plânsul. 
Acest răgaz nu poate decât să-i învrăjbească. 
Ni se lungeşte chinul ce alt chin o să nască. 
Iar singura nădejde ce-n suflet ni s-a strâns 

E, că vom plânge mâine, tot ce va fi de plâns. 
SABINA 

Nu-n van ne dat-au zeii această răscolire! 
CĂMILA 

Fără folos acuma, e orice iscodire. 

Aceiaşi zei, lui Tullus, vorbiră cu-nţeles. 

Căci zeii, prin mulţime, nici nu vorbesc prea des. 
Ei nu pogoară lesne aceste joase trepte. 

Ci, doar la regi în suflet, găsesc cuvinte drepte 
A căror înţeleaptă pornire spre dreptate 

E ca un fir de rază dat de divinitate. 

IULIA 

Nu şovăiţi, căci zeu, pe care 11 contemplu. 
Vorbesc doar prin oracol - oracolul, e-n templu. 
Zvârliţi deci amăgirea ce naşte din dureri; 
Când bine ştiţi ce spus-a oracolul de ieri. 
CĂMILA 

Oracolul oricâte-ar vorbi şi-oricât de des 
Rămâne tot o taină şi tot neînțeles. 

Iar cine se încrede naiv în ghicitoare. 

Cu cât n-o înţelege cu-atât îi dă crezare. 
SABINA 

Dar pentru tot ce-nseamnă, să fim mai împăcate 
Primind nădejdea bună ce gândul ni-l străbate. 
Când zeii îndurarea ne-o dau, cât de puţin. 
N-o merită aceia ce mai vorbesc de chin. 

Iar celor ce-ndărătnici mai stau în necredinţe 
Li se răpeşte dreptul de-a se numi fiinţe. 
CĂMILA 

Nu ne întreabă zeii pe noi, când ne lovesc. 
Nici milă n-au vreodată de neamul omenesc. 
IULIA 

Prin chinul vostru, preţul iertării vor mări. 

Eu plec să văd şi lupta şi cum se va sfârşi. 


Fiţi fără teamă, sper că, la-napoierea mea. 

Cuvinte de iubire pe buze vom avea. 

Iar în amurg, voioase, vom umple toată casa 

De cântecul de nuntă, ca să primirii mireasa. 

SABINA 

Aş vrea să cred! 

CĂMILA 

Eu, iată, nimic nu mă mai ţine! 

IULIA 

Se va vedea îndată cine-a gândit mai bine. 

SCENA 4 

Sabina, Cămila. 

SABINA 

Suntem deopotrivă de triste, dar te cert. 

Atâta deznădejde eu nu pot să ţi-o iert. 

De-ai fi în locu-mi, soră, mă-ntreb ce-ai face oare. 

Având să porţi pe umeri întreaga-mi zbuciumare. 

Şiind că, vai, sfârşitul oricum ar fi să fie. 

Tot va lovi în soră sau numai în soţie? 

CĂMILA 

De ale noastre lacrimi vorbeşte, dar te-ndură 

Să nu-mi arunci poveţe când nu prea ai măsură. 

Privind cum se cuvine la chinul ce mi-i scris. 

Durerea ta-mi apare uşoară ca un vis. 

Tu plângi pentru Horaţiu, căci e ameninţat. 

Dar fraţii nu înseamnă nicicând cât un bărbat. 

Cu nunta ce ne duce în altă casă, ştii 

Ne smulgem din aceea în care-am fost copii. 

Altfel se cântăreşte cu ochii suferinţei. 

Ca să urmăm bărbatul ne părăsim părinţii. 

Dar în ajun de nuntă, logodnicul e cel 

Ce, dacă nu-i cât soţul, nici fraţii nu-s cât el. 

Iar între ei iubirea se luptă şi se zbate; 

Alegerea se stinge-n păreri învolburate. 

Deci, soră dragă, ţie-ţi rămâne cel puţin. 

Cu o singură dorinţă să stingi oricare chin, în timp 
ce, dacă cerul, va vrea să ne doboare 


Eu voi avea doar jale şi nicio alinare. 

SABINA 

Când unul cade-n luptă prin altul din ai tăi. 

Gândirea-ţi îmi apare lipsită de temei. 

Deşi altfel se vede cu ochii suferinţei. 

Nu fără amintire ne părăsim părinţii. 

Cei dragi rămân în suflet mereu apropiaţi. 

Şi îndrăgind bărbatul, nu îi uităm pe fraţi. 

Natura-n orice clipă-şi păstrează primul pas. 

In suflet, soţul, fraţii, răspund cu-acelaşi glas; 

Şi toţi sunt, până-n moarte, cu noi de o făptură; 

Durerile-s asemeni când trec peste măsură... 

Iubitul, soră dragă, cel care te-a vrăjit. 

Până la urmă este aceea ce-ai voit. 

O mică supărare, un pic de gelozie, îi spulberă din 
suflet dar şi din fantezie. 

Ce poate slăbiciunea, încearcă deci prin minte; 

Nu-l compara cu neamul şi-a sale lucruri sfinte. 

E o nesocotinţă s-asemeni întâmplarea 

Cu firea care este atotstăpânitoarea. 

Deci, dacă însuşi cerul va vrea să ne doboare. 

Eu voi avea doar jale şi nicio alinare. 

Iar ţie, dragă soră, lovită, cel puţin 

Putea-vei cu o dorinţă să stingi oricare chin. 

CĂMILA 

Abia acum văd bine că, tu, tu n-ai iubit. 

Că zeu-acesta-ţi este de neguri învelit. 

Poţi să-i rezişti, desigur, senină la-nceput. 

Dar nimeni nu-l mai poate goni, când s-a născut. 

Şi mai ales, când tata, cu-a sa oblăduire 

Îţi binecuvântează fricoasa ta iubire. 

Pătrunde-ncet în suflet, apoi o simţi stăpână; 

O dată prins de dânsa nici nu-i mai scapi din mână 

Nu poţi s-alungi iubirea şi-n contra ei să vrei; 

Voința ta ascultă doar de voinţa ei. 

Iar lanţurile sale ne par fermecătoare. 

SCENA 5 

Bătrânul Horaţiu, Sabina, Cămila. 


BĂTRÂNUL HORAŢIU 

Copile dragi, zadarnic cu vorbe-nşelătoare 

O veste mult prea tristă să v-o ascund aş vrea. 

A zeilor poruncă din ceruri, cea mai rea. 

N-a sorocit schimbarea, deci lupta o să-nceapă. 

SABINA 

Speranţa şi cu spaima nu vor putea să-ncapă 

Deodată într-un suflet. Mereu am aşteptat 

Un semn care să-mi spună că zeii au schimbat 

Cumplita lor dorinţă, atât de mult rugaţi. 

Nici mângâieri, nici milă, nu cerem să ne daţi. 

Sfârşitul suferinţei e-n mâna noastră, tată. 

Cine să moară ştie, nu este-ngenuncheată. 

Ne-ar fi atât de lesne, în faţa ta să fim. 

Sub masca stăpânirii, altfel de cum simţim; 

Dar când, fără sfială, ne este-ngăduit 

Să fim supuse, slabe, cum zeii ne-au voit. 

De ce-am părea în lume ce nu suntem în noi? 

Această artă-i bună să-mbrace pe eroi! 

Nu cerem ca virtutea, atât de ne-ndurată. 

Luând exemplul nostru, să fie destrămată. 

Primeşte fără groază şi fără să iei parte. 

Această nouă veste şoptită ca din moarte. 

Privindu-ne ca tată, cum sub loviri ne frângem. 

Rămâi mereu de piatră şi-ngăduie să plângem. 

BĂTRÂNUL HORAŢIU 

Cum aş putea să judec aceste lacrimi drepte? 

E mult că gându-mi cere durerii să aştepte 

Şi însumi eu alături de voi, ca voi, aş plânge. 

Dacă aceleaşi chinuri în suflet mi s-ar strânge. 

Nici nu urăsc, prin Alba, pe fraţii tăi ce-mi stau 

La inimă, şi vraja puterii lor îmi dau. 

Prietenii, ştii bine, nu sunt pe-aceeaşi treaptă 

Cu cei născuţi din tine, prin legiuire dreaptă. 

Iar pentru ei nu sufăr cât suferi tu, Sabină. 

La fel precum Cămila, lovite fără vină. 

Pot să-i socot drept duşmani ai Romei şi pe 
înfrânți să-i văd, dar veşnic biruitori ai mei. 


ei, 


Cum n-au adus, prin frică, onoarei nicio pată. 

Sunt vrednici toţi de ţara lor, astfel, apărată. 

Ba, i-aş slăvi mai tare, văzând cum frăgezimea 

Lor calcă-n ţărnă mila ce le-o dădea mulţimea. 

De-ar fi cerşit, din teamă, pomana îndurării. 

Şi-a lor virtute-naltă cădea-n mreaja iertării. 

Atunci această mână, atât de-mbătrânită. 

Ştia să spele-n sânge onoarea terfelită. 

Dar când văzui că schimbul nu e a lor dorinţă. 

Am fost cu voi alături în gând şi-n suferinţă. 

De zei, măcar o dată, de-am fi fost ascultați. 

Atunci urma ca Alba s-aleagă alţi bărbaţi 

Iar noi, vedeam, deodată, cum biruiesc Horaţii 

Dar fără ca sub spade, să cadă Curiaţii. 

Căci prin această luptă semeaţă şi umană. 

Se înălța de-a pururi şi gloria romană. 

Ci, zeii vrut-au altfel şi-n sfânta-nţelepciune 

Eternă, bietu-mi cuget speranţele îşi pune. 

Şi-ncrezător în ginta-mi prin veacuri fericite. 

Mă dăruiesc iubirii de ţară, neclintite. 

De veţi gândi ca mine, scăpa-veţi de nevoi 

Şi nu uitaţi că sunteţi femei romane - voi! 

Tu, eşti prin dreapta lege, iar tu încă mai eşti. 

Fiţi demne de aceste comori împărăteşti. 

Căci va veni o vreme, când în întreaga lume 

Cu glas de tunet, Roma, rosti vă al său nume; 

Iar fala ci, zidită pe datini şi legi, în frica tuturor a, va 
fi simbol de regi. 

Căci, zeii, lui Eneia aşa-i prorociră. 

SCENA 6 

Dătrânul Horaţiu, Sabina, Cămila, Litlia. 

BĂTRÂNUL HORAŢIU 

Vii să ne-aduci de ştire c-ai noştri biruiră? 

IULIA 

Mai bine spus, sfârşitul de care te-nspăimânţi. 

De Alba-nfrântă-i Roma, iar fii tăi, înfrânți. 

Din trei, doi morţi; bărbatul Sabinei mai trăieşte. 

BĂTRÂNUL HORAŢIU 


O, zei, această veste cumplită, mă-ngrozeşte! 

E sclava Albei, Roma, iar fiul meu, soldat. 

Pentru a ţării cinste suflarea nu şi-a dat! 

Nu, nu e cu putinţă; ce spui tu, e poveste; 

Sau Roma nu-i învinsă, sau fiu-mi nu mai este. 

Eu ştiu cine-i Horaţiu, el ştie ce a vrut. 

IULIA 

Mulțimea de pe ziduri, ca mine l-a văzut. 

Minuni făcu alături de fraţii lui sărmani. 

Dar când rămase singur el, cu cei trei duşmani. 

Ce încercau să-l prindă în suliţi, a fugit. 

BĂTRÂNUL HORAŢIU 

Trădaţi, soldaţii noştri, cum, nu l-au săvârşit? 

L-au tras chiar ei în rânduri şi l-au păzit de moarte? 

IULIA 

Nu ştiu, căci de durere, privii în altă parte. 

CĂMILA 

O, fraţi prea dragi! 

BĂTRÂNUL HORAŢIU 

Ascultă: nu-i plânge pe toţi trei! 

Mi-aş da, acum, suflarea, să fiu cu doi din ei! 

Pe cripta lor să fie cununi, neîncetat; 

A lor slăvită moarte-mi întoarce ce mi-a luat; 

Norocul vru, ca dânşii, să moară fericiţi. 

Căci, de o Romă-n lanţuri vor fi în veci scutiţi. 

Nu vor mai fi ca sclavii, de-ocară şi ruşine. 

Mânaţi, precum o turmă, în ţările vecine. 

Dar plângi, da, plângi în hohot, pe-acel ce-a umilit 

Onoarea, căci din luptă nemernic a fugit; 

Plângi, plângi îndurerarea de care geme-o ţară. 

Că, tocmai prin Horaţiu, ajuns-a de ocară. 

IULIA 

Dar ce putea să facă-mpotriv-a trei? 

BĂTRÂNUL IIORAŢIU 

Să moară! 

Sau, altfel, deznădejdea să-l fi-ntărit să piară, 
înfrângerea, c-o clipă, s-o facă amânată 

lar Roma să se vadă mai greu îngenuncheată. 


Încărunţit de vreme, puteam să mai trăiesc. 

Şi, până-n clipa morţii, prin jertfe să-l slăvesc. 

Datornic este ţării tot sângele; dator 

E neamului în faţa căruia-i trădător. 

Cu fiecare clipă ce-o târâie sub soare. 

Mă simt pătat pe frunte şi plin de dezonoare. 

Dar voi sfârşi cu dânsul; că dreptu-mi de părinte. 

Lovindu-l ca nevrednic, va fi luare-aminte 

Că laşitatea-n luptă se cere pedepsită. 

Cu cât mai bun e braţul prin care-i săvârşită. 

SABINA 

Nu-ţi asculta prea tare cuvintele rostite. 

Şi nu ne fă, prin ele, şi mai nenorocite. 

BĂTRÂNUL HORAŢIU 

În inima-ţi, Sabina, durerea-i trecătoare 

Iar suferinţa noastră o jucărie-ţi pare. 

Să nu ne fii părtaşe la jale, ţi-i sorocul. 

Căci fraţii şi bărbatul i-a ocrotit norocul. 

Suntem, azi, în sclavie de ţara ta luaţi. 

Iar fraţii ştiu să-nvingă când noi suntem trădaţi. 

Privind mereu spre piscul de unde slava vine. 

Nu vezi cine ne-aduce oprobriu şi ruşine. 

Dar dragostea-ţi prea mare, pe care-o simţi cum poţi. 

Pentru un laş, te-o face curând să plângi, cu toţi. 

Cu lacrimile tale îl aperi prea zadarnic. 

Iau martori pe toţi zeii, că voi lovi amarnic 

Aceste mâini chemate să nu izbească-n van. 

Scăpând de-un laş, prin sânge, tot sângele roman. 

SABINA 

Să mergem după dânsul; mânia îl sminteşte. 

O, zei, mereu aceeaşi urgie ne pândeşte? 

Mereu aceeaşi spaimă din ce în ce mai crudă. 

Să nu cădem prin junghiul, din umbră tras, de-o 
rudă? 

ACTUL IV 

SCENA 1 

Bătrânul Horaţiu, Cămila. 

BĂTRÂNUL HORAŢIU 


Să nu-te-aud vorbindu-mi cu milă de Horaţiu. 

Din faţa mea să fugă, ca orice Curiaţiu! 

Fugi în toiul luptei, dar viaţa vrând să-şi scape. 

Tot nu-i cruțat de moarte, de-mi va cădea pe-aproape. 

Sabina să-l păzească, sau, altfel, jurământul 

Ce l-am făcut, năprasnic îi va săpa mormântul. 

CĂMILA 

Vai, tată, îndurarea din suflet n-o goni. 

Căci însăşi Roma, poate, nu îl va pedepsi; 

Aşa îngenuncheată de zei şi umilită, îi va ierta 
bravura de număr copleşită. 

BĂTRÂNUL HORAŢIU 

E prea puţin în ochi-mi a Romei judecată 

Cămila; eu am dreptul, asupra lui, ca tată. 

Eu ştiu că, vitejia de-a pururi străluceşte. 

că numărul o sfarmă, dar nu o biruieşte; 

Put. crea-i bărbătească să fie veşnic trează. 

De forţă copleşită, ea nu îngenunchează. 

Taci. lată-l pe Valeriu. Ce-ar mai putea să ştie? 

SCENA 2 

Bătrânul Horaţiu, Valeriu, Cămila. 

VALERIU 

Trimis la voi, de rege, aduc o mărturie 

Să mângâi un părinte... 

BĂTRÂNUL HORAŢIU 

Nu te-ngriji de mine. 

Căci nu există balsam durerea să-mi aline. 

Pe cei care căzură ucişi în bătălie. 

Mai bine-i ştiu în groapă, decât în infamie; 

Ei se jertfiră ţării, cinstindu-i preamărirea 

Şi mi-e destul. 

VALERIU 

Dar celălalt v-aduce fericirea. 

Va preţui de-acuma, cât la un loc toţi fraţii. 

BĂTRÂNUL HORAŢIU 

De ce n-a fost printr-însul, să moară toţi Horaţii! 

VALERIU 

Eşti singurul ce astfel îi judecă purtarea! 


BĂTRÂNUL HORAŢIU 

Căci singur eu am dreptul să-i pedepsesc trădarea! 
VALERIU 

Cum, e trădare oare, vitează-i luptă grea? 


( 

BĂTRÂNUL HORAŢIU 

Dar ce virtute-aleasă găseşti în fuga sa? 

VALERIU 

În felul cum luptat-a, şi fuga-i vitejească. 

BĂTRÂNUL HORAŢIU 

Ruşinea şi mirarea nu pot decât să-mi crească! 

Da, pilda este rară şi demnă de ştiinţă. 

Că fuga este drumul deschis spre biruinţă. 

VALERIU 

De ce mirare-i vorba? Ruşine-acum socoti 

Să ai un fiu ca dânsul ce ne-a scăpat pe toţi? 

Şi Romei dă triumful şi-o mare-mpărăţie? 

Cum ar râvni un tată mai mare bucurie? 

BĂTRÂNUL HORAŢIU 

Dar ce triumf, ce faimă, ce-mpărăţie oare 

Sunt lanţurile Albei, pe noi, stăpânitoare? 

VALERIU 

Cum poţi vorbi că, Alba, e azi victorioasă? 

Dar nu cunoşti a luptei urmare glorioasă? 

BĂTRÂNUL HORAŢIU 

Eu ştiu atât: că ţara prin fugă şi-a trădat. 

VALERIU 

Da, dacă tot prin fugă şi lupt-ar fi-ncetat. 

Dar s-a văzut îndată că a fugit viclean. 

Spre a urca în slavă renumele roman! 

BĂTRÂNUL HORAŢIU 

Ce-ai spus? triumfă Roma? 

VALERIU 

Învață să-l iubeşti 

Pe fiul tău pe care văd că-l nedreptăţeşti, în contra 
trei să lupte rămas, şi încolţit. 

Toţi trei răniţi, el singur văzând că nu-i rănit. 

Prea slab, pe toţi să-i bată, voinic cu fiecare. 


El ştie să profite de-această-ameninţare 

Şi fuge să-i înşele, şi-astfel prin viclenie 

Pe cei trei fraţi îi trage pe rând, în bătălie. 

Iar fiecare vine mai greu sau mai grăbit. 

Pe cât e fiecare în parte de rănit. 

Avântul li-i acelaşi porniţi să-l urmărească. 

Dar rănile-i separă şi-i face să greşească. 

Horaţiu când îi vede, cum vin toţi răzleţiţi. 

Se-ntoarce şi-i aşteaptă, ştiindu-i biruiţi, întâiul care 
vine e chiar al său cumnat 

Celălalt, plin de mânie, atacă nencetat. 

Dar sângele din rană şi fuga îl doboară. 

Deşi curaju-i aprig nu-i pregătit să moară. 

Cu răcnete, albanii, pe celălalt îl cheamă. 

Cuprinşi de îndoială şi tremurând de teamă. 

Zadarnic se repede şi-acesta să atace. 

Pe cel dintâi văzându-l, cum fără viaţă zace. 

CĂMILA 

Vai mie! 

VALERIU 

Dar se-aruncă în luptă Curiaţiu; 

O nouă biruinţă-ncunună pe Horaţiu; 

Curajul să-l răzbune pe frate, nu-l susţine 

Şi moare lângă dânsul, deşi luptase bine. 

Lungi răcnete din piepturi, văzduhul îl sfâşie: 

Durere-i glasul Albei, al Romei, bucurie. 

Atunci, ştiind Horaţiu că va să biruiască. 

Vrând nu numai să lupte, dar să şi umilească 

Vorbeşte: „Doi sunt jertfe pentru iubiţi-mi fraţi. 

Dar ultimul ce vine, din cei trei Curiaţi. 

Îl dau ca jertfă Romei, pe sacrele-i altare!” 

Zicând aceasta, iute şi drept în faţă-i sare 

Şi pentru el izbânda curând se hotărăşte: 

Slăbit de răni, albanul, abia de se târăşte 

Cu pasul şovăielnic şi fruntea-nsângerată. 

Ca victima ce-aşteaptă să fie-njunghiată. 

Aşa îl şi primeşte, cum e, făr-apărare. 

Iar pe-a lui moarte Roma-şi înalţ-a sa splendoare! 


BĂTRÂNUL HORAŢIU 

O, fiu! O, bucurie! Tu cinste-a vieţii mele! 

Tu sprijin scump al ţării în aste ceasuri grele! 

Erou de Roma vrednic şi-nvrednicind Horaţii. 

Tu stâlp al ţării tale, slăvit prin generaţii! 

Când voi putea la pieptu-ţi, cumplita-mi îndoială 

S-o sting, spălând în lacrimi şi marea mea greşeală? 

Când va putea iubirea-mi de tată, să-ţi mângâie 

Biruitoarea-ţi frunte în plâns de bucurie? 

VALERIU 

Il vei vedea în voie căci va sosi îndată. 

Chiar regele-l trimite să-i dai dreapta răsplată. 

Şi poruncind prinosul la cer să se amâne. 

A hotărât, triumful, să aibă loc tot mâine. 

Urmând, ca fiecare, azi doar cu legăminte. 

Să mulţumească zeii, şi cu ofrande sfinte. 

Horaţiu întârzie acolo, pe când mie 

Mi s-a nmânat porunca să vă aduc solie 

Şi tristă, de la rege, dar şi de sărbătoare. 

Nemulțumit el însuşi doar c-o înştiinţare. 

Veni-va să-ţi vorbească şi, poate, încă azi. 

Spre a lăuda soldatul şi fiul tău, viteaz - Recunoştinţa 
ţării urmând să ţi-o închine. 

BĂTRÂNUL HORAŢIU 

Atâta mulţumire e prea mult pentru mine. 

Sunt prea plătit cu asta, cu care m-a cinstit 

Pentru un fiu în viaţă, şi cei care-au murit. 

VALERIU 

La jumătăţi de fapte un rege nu se-opreşte; 

El ştie c-al său sceptru prin care mulţumeşte. 

A fost salvat, spre slava virtuţilor romane. 

De fiu ca şi de tată, din mâinile duşmane. 

Mă duc să-i spun ce-nalte şi vitejeşti simţiri 

Gândirea vă insuflă; ce nobile porniri 

Ştiţi să-nchinaţi credinţii cu care îl slujiţi. 

BĂTRÂNUL HORAŢIU 

Prea mult mă-ndatorează aceea ce voiţi... 

SCENA 3 


Bătrânul Horaţiu, Cămila. 

BĂTRÂNUL HORAŢIU 

Copila mea, opreşte al plânsului şuvoi; 

Nu-i potrivită jalea când cinstea e cu noi. 

Căci nu pe drept mai plângem căderea-n neființă. 

Când ea împodobeşte a ţării biruinţă. 

Când Roma-nvinge Alba, nimic nu se mai cere. 

Iar orice suferinţă e-o dulce mângâiere. 

De ţi-ai pierdut iubitul, un om doar s-a sfârşit. 

Ce-şi va găsi egalul în Roma, negreşit. 

Când neamul tău e astăzi simbol de vitejie. 

Vor fi destui să ceară ca să le fii soţie. 

Mă duc să-i spun Sabinei aceste ştiri. Ştii bine 

Că pentru ea - s mai grele decât sunt pentru tine. 

Trei fraţi ucişi prin braţul bărbatului iubit, îi dau mai 
multe drepturi să plângă nesfârşit. 

Dar sper, grăbindu-mi paşii, la vreme să ajung. 

Din sufletu-i furtuna cu sfaturi s-o alung. 

Iar mintea-i înţeleaptă, slujind-o şi acum. 

Prin inima-i curată, spre soţ, şi-o face drum... 

Tu, totuşi, stăpâneşte-ţi durerea - şi se poate! 

Primeşte-l, dacă vine, smerită, ca pe-un frate. 

Arată că-i eşti soră, iar chinul tău ţi-l frânge. 

Căci sunteţi, deopotrivă, născuţi de-acelaşi sânge. 

SCENA 4 

CĂMILA 

Am să-i arăt, fireşte, şi cu temeinicie. 

Cum dragostea înfruntă a sorții vitregie 

Şi nu primeşte legea făcută de-un tiran 

Cu nume de părinte, dar sufletul duşman. 

Durerea mea îţi pare nătângă, fără vlagă? 

Cu cât o vei lovi-o, cu-atât mi-o fi mai dragă. 

Vai, tată fără milă! Prin îndârjirea mea 

Durerea mi-o voi face la fel cu soarta-mi grea! 

S-a mai văzut vreodată mai schimbătoare soartă? 

În fiecare clipă un alt alean mă poartă. 

Blândeţe şi cruzime pe rând să le înduri 

Şi să primeşti atâtea cumplite lovituri! 


S-a mai văzut un suflet menit să poarte-ntr-însul 

Amarul, bucuria, nădejdea, teama, plânsul. 

Un suflet rob atâtor ciudate-mprejurări. 

O jucărie-n mâna cumplitei întâmplări? 

Oracolu-mi surâde, un vis mă chinuieşte; 

Iar pacea-mi stinge spaima ce lupta mi-o măreşte; 

În pregătiri de nuntă veni un zvon cumplit: 

Iubitul, cu-al meu frate, să lupte e sortit; 

Şi-această deznădejde nu-i nimeni s-o-nţeleagă! 

Dezleagă omul moartea dar zeii vin şi-o leagă, 
învinsă, Roma, pare; al meu, fiind alban 

Nu varsă din cruzime un sânge de duşman. 

Vai, zei! Mi-aţi dat durerea drept soră şi stăpână. 

Când mi-am văzut cetatea şi fraţii în ţărână. 

Ceream prea mult în clipa când, fără de păcat, îl mai 
iubeam, păstrându-i un gând înaripat? 

Destul de pedepsită prin moartea lui, prin felul 

Cum îmi ajunse vestea, cum s-a sfârşit măcelul: 

Vrăjmaşul lui, el însuşi mi-a povestit voios 

Cum mi-a căzut iubitul! Slăvea, lăudăros, întunecata 
faptă, cu fruntea luminată 

De fala vitejiei - când eu cutremurată, îl ascultam 
pierdută şi fără să tresalt. 

Cum îşi clădea mărirea pe moartea celuilalt. 

Dar nu le-ajunge-atâta, îmi cer o jentă nouă: 

Să râd şi să mă bucur, cu suflet rupt în două. 

Să preamăresc eu însămi pe-nvingătorul uns 

Şi să sărut o mână ce pieptul mi-a străpuns! 

Într-un prilej de-atâta durere pentru mine. 

E un păcat să sânger, să plâng e o ruşine! 

Virtutea lor de piatră te cere fericit; 

De nu eşti fără milă n-ai suflet oţelit. 

O, inimă, reneagă asemenea părinte; 

Nici fiică, dar nici soră nu vreau de-aici-nainte 

Să le mai fiu! Ce mândră mă simt că pot să plâng; 

Când nu se-ndoaie nimeni sunt mândră că mă frâng! 

Durerea mea, dă-ţi drumul în lacrimi şi blesteme; 


Când nu mai am nimica de cine m-aş mai teme? 
Nici o-ndurare pentru acest învingător! 
Durerea mea, primeşte-l c-un glas fulgerător! 
Batjocoreşte-i faima, mânia-i răscoleşte. 

Să-i umilim trufia cu care se mândreşte! 
S-apropie. Fii gata să-i arătăm din prag. 

Cum s-a purtat iubita la moartea celui drag. 
SCENA 5 

Horaţiu, Cămila, Porcul. 

(Porcul poartă cele trei spade ale Curiaţilor.) 
HORAŢIU 

Cu braţu-acesta, soră, pe fraţi i-am răzbunat; 
El, zarul sorții noastre duşmane, l-a schimbat; 
Destinu-a doua state stă în această mână. 

Şi Roma, peste Alba, o face azi stăpână. 
Priveşte-acum aceste trofee şi dovezi 
Şi-arată-ţi bucuria prin care le serbezi. 
CĂMILA 

Doar lacrimi nesfârşite, atât pot să le-nchin. 
HORAŢIU 

Nu-ngăduie, triumful, să ai niciun suspin; 

Au fost, în luptă, fraţii, răscumpăraţi prin sânge. 
Ca umbrele lor scumpe, să ceară a-i mai plânge. 
Când cinstea-i răzbunată, nu am pierdut nimic! 
CĂMILA 

Spre fraţii mei privirea de chin n-o mai ridic; 
lar amintirea dragă a lor n-o să mă vadă. 
Ştiindu-le-mpăcarea, căzând tristeţii pradă. 
Doar pe iubitu-mi nimeni nu este să-l răzbune. 
Cum vrei să-l dau uitării fără de vină - spune? 

HORAŢIU 

Ce spui, nefericite»? 

CĂMILA 

Vai, scumpe Curiat! 

HORAŢIU 

O, tu, nedemnă soră, cu suflet desfrânat! 

Pe un duşman al ţării, pe care l-am zdrobit. 


11 mai evoci duioasă şi-l chemi ca pe-un iubit! 

Pornirea-ţi ucigaşă şi-a gândului tău fiere. 

Cu fiecare strigăt o răzbunare cere. 

Cu patimile tale vorbeşte cât mai rar. 

Nu-mi mai roşi obrazul cu chinul tău flecar; 

Înăbuşe-ţi văpaia durerii de femeie, înalţă-te senină, 
spre marile-mi trofee. 

Iar ele să alunge din tine tot ce-i rău. 

CĂMILA 

Vai, dă-mi atunci un suflet sălbatic ca al tău. 

Şi dacă vrei să afli ce clocoteşte-n mine. 

Redă-mi pe Curiaţiu, nădejdea mea de bine. 

Sau lasă-mă durerea în tihnă să mi-o port! 

L-am adorat în viaţă şi-l plâng, ştiindu-l mort. 

Să nu mai vezi în mine pe sora de-altădată; 

Nu sunt decât iubita, prin tine-ndoliată. 

Pe urma ta, de-acuma, la pândă pas cu pas. 

Strigoaică nendurată, cu bocete în glas. 

Te-oi urmări şi veşnic te-oi întreba de dânsul. 

Călăule, tu, fiară, ce-mi iei până şi plânsul; 

Şi care-n nebunia triumfului, ai vrea 

Să-l mai ucizi o dată, prin însăşi mâna mea! 

Blestemul de urgie pe capul tău să cadă; 

De mii de ori, ca mine, să fii durerii pradă 

Şi prin ticăloşie să te mânjeşti, să cazi. 

Târându-ţi în mocirlă renumele de azi! 

HORAŢIU 

S-a mai văzut vreodată atâta oarbă ură! 

Crezi, tu, că-ngăduinţa nu-şi are o măsură. 

Iar blestemul acesta va fi nepedepsit? 

lubeşte-l, dar, în taină, pe-acel care-a murit. 

Dar să nu faci greşeala de-a-i preaslăvi fantoma. 

Uitând necugetată că te-ai născut prin Roma! 

CĂMILA 

Nu-mi mai vorbi de Roma - înverşunarea mea! 

De Roma, ce-mi ucise pe-acel ce mă iubea; 

De Roma, care-ţi dete şi viaţa şi mărirea; 

De Roma, care mie mi-a dat nefericirea! 


Vecinii săi, cu ură, unească-se cu toţi. 

Să-i surpe temelia, lovind-o-n strănepoţi; 

Şi dacă nu-i ajunge Italia întreagă. 

Să văd cum alte neamuri în contra ei se leagă. 
Apusul, Răsăritul, întregul univers. 

Pe trupul ei să-şi poarte nimicitorul mers! 

Să i se prăvălească zidirile! Să-şi taie 

Cu mâna ei, să-şi smulgă şi ochi şi măruntaie. 
Şi trăsnetele-n ceasul sortit de nenoroc. 

Pe capul ei să cadă într-un potop de foc! 

Din ochii mei, urgia de flăcări să ţâşnească. 
S-o mistuie, cenuşa în vânt să-i risipească. 

Să văd cum cel din urmă roman îşi dă suflarea. 
Şi fericită-n moarte, să-mi urlu răzbunarea! 
HORAŢIU 

(trăgând spada, îşi urmăreşte sora care fuge) 
Destul! Răbdarea, datoriei, îi trece al meu braţ; 
Te du-n infern şi plânge-ţi iubitul Curiat! 
CĂMILA 

(rănită, din spatele scenei) 

Vai, ucigaş! 

HORAŢIU 

(întorcându-se în scenă) 

Primeşte pedeapsa asta dreaptă. 

Oricine-o fi ca tine să ştie ce-l aşteaptă! 
SCENA 6 

Horaţiu, Porcul. 

PORCUL 

Dar ce-ai făcut, Horaţiu? 

HORAŢIU 

O scurtă judecată; 

A Romei defăimare, e astfel, răzbunată. 
PORCUL 

Mai multă îndurare din parte-ţi aşteptam. 
HORAŢIU 

Să nu-mi spui că mi-e soră, să n-aud că mi-e 
Nici tatii să-i mai fie, nu poate, fiică dragă. 
Cui îşi urăşte ţara, şi neamul şi-l reneagă - Nu-i sunt 


îngăduite aceste sacre nume. 
Iar rudele-l alungă rătăcitor prin lume. 
Pedeapsa este astfel precum un fulger, dreaptă. 
Căci clocotul din sânge, loveşte, nu aşteaptă. 
Deşi fără de vlagă, blestemul ei nebun 
Am vrut, ca pe un mostru în faşă, să-l răpun. 
SCENA 7 
Sabina, Horaţiu, Porcul. 
SABINA 
Ce falnic este! Hai, vino şi sora-njunghiată 
S-o vezi murind la pieptul bătrânului tău tată. 
Te scaldă-n bucuria sfârşitul lui dorit... 
Iar dacă crezi că nu e destul ce-ai săvârşit. 
Atunci jertfeşte Romii, desăvârşind Horaţii. 
Şi sângele-mi în care trăiesc şi-azi Curiaţii! 
Risipitor cu neamu-ţi, de ce dar m-ai cruța? 
Lângă Cămila pune şi pe soţia ta. 
Durerea ni-i aceeaşi; avem aceeaşi vină; 
Şi eu îmi plâng tot fraţii, c-o jale tot străină. 
Eu sunt mai vinovată ca deznădejdea ei. 
Căci ea a plâns doar unul, pe când eu plâng pe trei. 
Iar după pedepsirea-i, greşeala mea-i în viaţă. 
HORAŢIU 
Sabina, şterge-ţi ochii sau să nu-i văd în faţă! 
Fii vrednică de-acela prin care eşti soţie; 
Nu-mi fă o umilinţă, din milă, tocmai mie. 
Dacă iubirea încă ne ţine-nlănţuiţi. 
Şi dacă-n gând şi-n suflet suntem nedespărţiţi, înalță- 
ţi tu simţirea la neclintirea mea. 
Eu nu pot să fac pasul spre umilinţa ta. 
Mi-eşti dragă şi de-aceea văd bine de ce plângi. 
Dar uită-te la mine, să ştii cum să te-nfrângv. 
Părtaşă fii la slava-mi, căci este haina ta. 
Nu încerca, mânjind-o, să mă dezbraci de ea. 
Duşmană cinstei mele îmi eşti cu orice preţ. 
De-ţi plac strivit de vorbe şi fapte de dispreţ! 
Sotie fii iar soră puţin şi, se-nţelege. 
Urmează pildei mele şi schimbă-mi-o în lege. 


I 

SABINA / 

Sunt alţii mult mai vrednici ca să-ţi urmeze calea j 
Tu nu ai nicio vină că rudă-mi este jalea. / 

Mi-s gândurile toate precum îmi este chinul, / 

Şi nu mă lupt cu tine, ci-nfrunt numai destinul. 
Dar, în sfârşit, mă lepăd de legea ta romană. 

De mi se cere-având-o, să nu mai fiu umană. 

Şi nu pot fi soţia acelui ce-a învins. 

De nu mai văd pe sora acelor ce s-au stins. 

Tu vrei, ca-n timp ce-afară e lumea-n sărbătoare. 
Să plâng aici, în casă şi-n taină, ce mă doare. 

Şi-a ţării bucurie să fie-ntunecată, în inima-mi 


sărmană, de morţi îndoliată? 


Nu pot să fiu ascunsă - făptură nemiloasă! 
Azvârle dragii lauri, când ai păşit în casă. 

Să plângem împreună! Cum, nici chiar mişelia 
Nu-ţi înarmează braţul, ca să-ţi ucizi soţia? 

Cum, îndoita-mi crimă, nepăsător te lasă? / 
Ferice de Cămila; a fost mai norocoasă. 

Căci, tu, i-ai dat prin spadă şi moarte, ce-a cerut: 
Să aibă-n veşnicie iubitu-aici, pierdut! 

Tu, soţ iubit, prin care de viaţă-mi este silă. 
Dacă mânia-ţi doarme, ascultă-mă din milă; 
Loveşte şi cu una şi cu cealaltă, tare 

Şi dă-mi, ca o pomană, a morţii alinare. 

Dă-mi moartea ca iertare sau chiar ca pătimire. 
Şi, fie din dreptate ori numai din iubire, înfăţişarea-i 


fi-va cu chipul împăcat. 


fugă! 


Că a venit prin tine, ce-mi eşti încă bărbat. 

HORAŢIU 

Ce nedreptate cruntă făcură-n lume zeii. 

Lăsând chiar şi eroii în mrejele femeii. 

Căci nedreptatea cade, precum o vitregie. 

Când vezi că ea învinge dar fără vitejie. 

Râvnind chiar şi virtutea în om să o distrugă. 
De-acest duşman de moarte scapi, dacă poţi, prin 


Rămâi aici, adio! Să nu-ți aud suspinul! 

SABINA 

V (singură) 

Tu, milă; tu, mânie - nu vreţi să-mi stingeţi chinul? 

Greşeala mea e stearpă iar plânsu-mi vă trudeşte. 

De nu-mi daţi nici iertare, nici braţ ce pedepseşte? 

Mai am doar o nădejde prin lacrimi s-o-mplinesc - 
Apoi, să-mi fac sfârşitul, pe care mi-l doresc. 


ACTUL V 

SCENA 1 

Bătrânul Horaţiu, Horaţiu. 

BĂTRÂNUL HORAŢIU 

Cereasca judecată pentru a putea vedea. 
Privirea ţi-o întoarce de la o faptă rea. 

Când gloria ne-mbată, destinul ştie bine 
Să-nfrângă-n noi mândris încrezătoare-n sine. 
Plăcerea cea mai dulce e plină de tristeţe; 
Tăriei, slăbiciunea vine să-i dea poveţe. 

Şi rar e răsplătită, cum se cuvine-o faptă 

Zidită pe virtute şi năzuinţa dreaptă. 

Eu nu plâng pe Cămila, ştiind-o vinovată; 

Te plâng mai mult pe tine, iar eu mă plâng, ca tată. 
Pe tine, căci prin moartea-i, ţi-e mâna pângărită; 
Pe mine, c-am dat Romei o fiică rătăcită. 

N-ai fost nedrept, nici aspru stârpind-o dintre vii; 
Voiam, ca-n judecarea-i făptaş nu tu să fii. 
Cumplita-i fărdelege mai bine rămânea * 

În veci nepedepsită, decât de mâna ta. 
HORAŢIU 


Pe sângele-mi, prin lege, stăpân te socotesc; 

Pe-al ei, crezut-am tată, doar Romei să-l jertfesc. 

Dar dacă-nţelepciunea-ţi mă vede ucigaş. 

Urmând să fiu mustrării neistovit părtaş. 

Şi, dacă, dreapta-mi fi-va de-a pururi de ocară. 

Cu un cuvânt poţi face ca viaţa mea să piară. 

Ia-ți sângele acesta-napoi, de i-am pătat 

Neprihănirea sfântă cu braţu-mi vinovat. 

Dar n-am crezut ruşinea s-o-ndur, în casa ta. 

Cum nici chiar tu insulta nu vei putea ierta. 

Un tată, dragă tată, se umple de mânie 

Când cinstea e surpată de-o mare infamie. 

Iubirea ei să tacă sau, altfel, nu-i iertată; 

Chiar dacă o ascunde, e totuşi vinovată. 

Iar faima lui pe calea pieirii o îndeamnă. 

Când nu vrea să lovească oceea ce condamnă. 

BĂTRÂNUL HORAŢIU 

Adesea, pentru sine un tată nu se-ndură 

Să-şi pedepsească fiii, trecând peste măsură; 

Întreaga-i bătrâneţe prin ei se ţine bine 

Şi nu-i loveşte aspru căci ar lovi şi-n sine. 

Eu te privesc cum ochiu-ţi în veci nu te priveşte; 

Ştiu... Regele-i pe-aproape... Văd garda-i că soseşte. 

SCENA 2 

Tullus, Valeriu, Bătrânul Horaţiu, Horaţiu, soldații 
din garda. 

BĂTRÂNUL HORAŢIU 

Vai, sire, cinstea mare ce-mi faci, mă copleşeşte; 

Nu în aceste locuri un rege se primeşte; 

Să - ngenunchez în faţă... 

TULLUS 

Bătrâne, fii pe pact; 

Eu fac ce orice rege în locul meu ar face; 

Iar fapta vitejească atât de iscusită. 

Ne cere-o preamărire egal de strălucită. 

(Arătându-l pe Valeriu.) 

Cuvântul său cuprinde întreaga chezăşie 

A gândului cu care ţi l-am trimis solie. 


Cunosc, tot prin Valeriu, cu câtă stăpânire 

A fiilor tăi jertfă o-nduri fără clintire. 

Şi că-ntărit în tine şi-n marea ta durere. 

Nu ceri şi nu îngădui un semn de mângâiere. 

Dar am aflat, în calc, de-o grea nenorocire 

Ce te-a lovit prin fiul intrat în nemurire; 

Că dragostea-i curată de ţara l-a mânat 

Să stingă viaţa surorii cu suflet vinovat. 

Ştiindu-te dat pradă acestei lovituri. 

Venii să văd, bătrâne, de poţi s-o mai înduri. 

BĂTRÂNUL HORAŢIU 

„Îndur cu suferinţă şi cu răbdare, sire. 

TULLUS 

Acesta-i rodul vieţii şi-a vârstei răsplătire. 

Căci anii mulţi învaţă, pe cei ajunşi ca tine. 

Că, după fericire, nenorocirea vine. 

Dar prea puţini ştiu leacul acesta să şi-l facă 

Iar în durere, scutul voinţei lor se pleacă. 

De poţi afla-n cuvântu-mi părtaş la jalea-ţi mare 

Un strop de mângâiere şi-o caldă alinare. 

Atunci să ştii că sufăr cât răul ţi-e de mare; 

Cu cât înduri mai aspru, eu te iubesc mai tare! 

YALERIU 

Fiindcă zeii, sire, au hotărât, prin regi. 

Dreptatea să ne-mpartă şi veşnicele legi; 

Şi cum norodul cere c-a voastră înălţime 

Să laude virtutea dar să lovească-n crime 

Primiţi să v-am intească un credincios soldat. 

Că regii nu pot plânge ce au de condamnat, 
îngăduiţi... 

BĂTRÂNUL HORAŢIU 

Eroul îl vrei trimis la moarte? 

TULLUS 

Să-şi spună gândul, lasă-l; voi face-apoi dreptate; 

O-mpart chiar cu plăcere, oriunde şi mereu. 

Căci doar prin ea un rege ajunge semizeu. 

Însă te plâng, că după o faptă lăudată. 

În contra lui se cere o aspră judecată. 


VALERIU 

Primiţi, mărite rege, mai drept dintre toţi regii. 

Ca, cei cinstiţi, prin mine să ceară glasul legii. 

Nu pizma ne împinge să fim în contra sa; 

Cu cât mai mult primeşte, mai mult ar merita; 

Măriţi-i răsplătirea, vrem toţi să i-o sporim; 

Mai bine să întreacă decât nedrepţi să fim. 

Dar, cum de crimă, astăzi, e vinovat ostaşul. 

Trăiască-nvingătorul dar piară ucigaşul. 

Opriţi-i ura oarbă iar de a sa mânie. 

Salvaţi, acum, poporul şi falnica-ţi domnie. 

În mâna ta-i şi moartea şi supraviețuirea. 

Războiul, cu pojaru-i, a semănat pieirea. 

Căci, Roma şi cu Alba-s prin cununii unite 

În ceasuri de odihnă şi-n vremuri fericite. 

Că nu e, poate, astăzi, familie romană 

O rudă să nu plângă în tabăra albană; 

Şi că-n sărbătorirea victoriei obşteşti. 

Sunt multe lacrimi grele cu care te-ntâlneşti. 

De-a fost jignită Roma cu lacrimi, pe când dânsul 

A hotărât prin crimă să pedepsească plânsul. 

Ce sânge-această fiară va mai putea cruța. 

De n-a-nţeles s-o ierte nici chiar pe sora sa? 

Şi n-a găsit, în sine, pe nimeni să-nţeleagă 

Durerea-n pragul morţii, când pierzi fiinţa dragă. 

Şi când, în loc de torţa de nuntă, ai în faţă 

ISfădejdea-nmormântată cu cel gonit din viaţă? 

Făcând să-nvingă Roma, el ni-i stăpân, iar sorții l-au 
dat dreptul vieţii asupra-ne, şi-a morţii. 

Şi ale noastre zile amare n-or dura 

Decât dacă-ndurarea-i le va putea-ndura. 

Aş mai voi s-adaug, pentru al Romei bine. 

Că fapta lui, în lume, ne umple de ruşine. 

Mi-ar fi prea lesne, sire, ca-n văzul tuturor 

S-arăt măreaţa faptă a unui luptător. 

Iar sângele Cămilei, ucis de-acest viteaz. 

Să-i spună toată crima, plesnindu-l în obraz. 

Orori nenehipuite în faţă aţi avea; 


Şi-aţi plânge pentru vârsta-i şi frumuseţea sa. 

Dar n-o s-ajung la astfel de serbede mijloace. 

Aţi hotărât că, mâine, ofranda se va face. 

Şi bănuiţi că zeii ocrotitori, vor vrea 

Tămâia s-o primească pe-altar, din mâna sa? 

Asupra voastră, sire, va fi ura cerească; 

Priviţi-l ca pe unul sortit să ispăşească. 

Şi fiţi convinşi că bunul şi-al Romei drept destin 

Făcu mai mult, în luptă, ca braţu-i asasin. 

Aceiaşi zei, prin care, el e un brav ostaş. 

Voiră să-l prăvale, făcându-l ucigaș. 

Şi că măreaţa-i faptă, nevrednic să o poarte. 

Aduse după dânsa pedeapsa grea de moarte. 

Porunca asta, sire, îţi cerem să o daţi. 

E prima dată-n Roma că se ucid doi fraţi; 

De ce-o să vină, ca şi de cer ne îngrozim; 

Salvaţi-ne de dânsul, de zei să ne păzim. 

TULLUS 

Horaţiu, cum te aperi? 

HORAŢIU”. 

De ce m-aş apăra? 

Voi îmi cunoaşteţi fapta cum e şi cât de grea. 

Să-nfrunt eu nu pot, sire, părerea unui rege; 

A voastră hotărâre, e pentru mine, lege. 

Chiar cel mai fără vină rămâne condamnat. 

Când tronul îl socoate nedemn şi vinovat; 

E-o crimă să te aperi, precum şi a te plânge. 

Căci tronul ni-i stăpânul pe nume şi pe sânge. 

Datori suntem a crede, când toate ni se iau. 

Că regii au dreptate faţă de noi, cum vreau. 

Rostiţi osânda, sire; supus o-ndeplinesc; 

lubească alţii viaţa; eu trebui s-o urăsc. 

Nu-nvinui pe Valeriu că-n patima-i,  socoate, 
îndrăgostit de soră, s-acuze chiar pe frate. 

Nădejdea mea, cu râvna-i vin azi să se îngâne: 

El îmi doreşte moartea, iar eu, ţi-o cer, stăpâne! 

— Deosebirea mică ce ne îndepărtează. 

E că, prin moarte-mi apăr, virtutea mea vitează; 


Acelaşi drum ne poartă, dar nu ş-acelaşi ţel: 

El vrea să-mi stingă nimbul, iar eu lupt pentru el 

Prea rar se-ntâmplă, sire, ca o împrejurare 

Să dea virtuţii zborul şi-ntreaga întrupare. 

De multe ori, curajul apare foarte mic. 

Atunci când şi prilejul e sterp sau de nimic. 

Poporul care vede orice numai la faţă 

Se - neîntă ca de forţă când luciul îl răsfaţă. 

Şi vrea ca toţi eroii ce năzuiesc să-i placă. 

Minuni dacă făcut-au, mereu minuni să facă; 

După o faptă-naltă care spre cer te-avântă. 

Din tot ce nu luceşte, nimic nu-l mai încântă; 

El vrea să fii acelaşi oriunde şi mereu; 

Nu poate să-nţeleagă că eşti doar om, nu zeu. 

Şi că, dacă nu vede minuni întotdeauna. 

Prilejul poartă vina, nu inima ce-i una. 

Căci neagra-i nedreptate distruge pe eroi. 

Şi faptele măreţe-s stropite cu noroi. 

Iar cel a cărui slavă prea mult spre zei se-apleacă. 

De nu vrea s-o ştirbească, nimic să nu mai facă. 

Eu n-am să-mi laud, sire, un braţ care-a înfrânt. 

Luptând cu trei deodată; şi nici nu mă încânt 

Că-n viitor avea-voi un nou prilej, prin care 

Voi săvârşi o faptă ca asta, sau mai mare. 

Şi că, curaju-mi, astfel, în văzul tuturor 

Va fi mai fără frică şi mai biruitor. 

Vrând să rămână-n urma-mi, o amintire mare, 
încrezător doar morţii o pot da spre păstrare. 

Se cuvenea s-o caut de cum am biruit. 

Căci pentru fericirea-mi prea mult am şi trăit. 

Un om ca mine-şi vede onoarea adumbrită 

Când defăimarea muşcă din gloria-i slăvită; 

Iar braţu-mi de oprobriu de mult m-ar fi scăpat 

De nu aveam a voastră-nvoire de-aşteptat. 

Eu ştiu că suflu-mi este-n a regelui putere; 

El poate să ni-l smulgă; doar el ni-l poate cere. 

Mai sunt viteji în Roma, frumoşi, cu legământ. 

Ai voştri lauri, sire, să-i apere cu-avânt. 


Cu viaţa mea, stăpâne, milos să nu mai fiţi. 

De vreţi întreaga-mi luptă cumva s-o răsplătiți; 

Ingăduiţi-mi, rege, atât să mai doresc: 

Renumelui, nu surorii, senin să mă jertfesc! 

SCENA 3 

Tulim, Valeriu, Bătrânul Horaţiu, Horaţiu, Sabina. 

SABINA 

Ascult-o pe Sabina, stăpâne, şi priveşte 

Cum jalea de soţie şi soră, o sfârşeşte. 

In faţa voastră cade, zdrobita, cu temei 

Să-şi plângă şi bărbatul dar şi pe fraţii ei. 

Cu bocetu-mi, dreptatea, nu vreau să o clintesc. 

Pe asasin, cu lacrimi, nu pot să-l ocrotesc. 

Orice-ar fi fost nainte, rămână ucigaş - Dar 
pedepseşte-n mine pe-acest viteaz ostaş; 

Să ispăşească viaţa-mi o faptă vinovată; 

Nu veţi schimba nici jertfa ce fi-va-njunghiată. 

Iar mila voastră, sire, dreptatea o împarte 

Lovind în plin întregul, în cea mai dragă parte. 

Atât iubirea noastră ne-a contopit de bine. 

Că el trăieşte-n mine mai mult decât în sine. 

Şi dacă dezlegarea mi-o daţi să pot muri. 

Mai mult s-o stinge-n mine decât dac-ar sfârşi. 

Această îndurare pe care mi-o veţi da, îi va mări 
durerea stingând-o pe a mea. 

Stăpâne, vezi-mi lungul şi nemblânzitul chin 

Neîncăput în lacrimi, în vorbe, în suspin. 

Să strâng la piept, e groaznic, un om care-a ucis 
întregu-mi neam şi-o dată cu el, al vieţii vis. 

Dar mai cumplit îmi este să fug de-acest bărbat. 

Fiindcă neam şi ţară, luptând, le-a apărat. 

Cum să iubesc pe-acela ce mi-a ucis toţi fraţii? 

Cum să-l urăsc când slava romană sunt Horaţii? 

Vai, rege bun, dă-mi moartea pe care-o fericesc. 

Să scap de o iubire pe care o urăsc. 

Numi-voi bunătate, această izbăvire 

Pe care pot, prin mine, s-o duc la-ndeplinire. 

lar moartea asta, sire, ce dulce o să-mi pară. 


Când soţul meu printr-însa scăpa-va de ocară. 

A zeilor mânie încerc s-o potolesc. 

Dezlănţuită, poate, de braţu-i vitejesc. 

Vreau manilor Cămilei să mă încredinţez. 

lar Romei, pe bărbatul viteaz, să i-l păstrez. 

BĂTRÂNUL HORAŢIU 

Stăpâne, lui Valeriu, îi voi răspunde-ndată. 

Copiii, şi cu dânsul, lovesc în al lor tată 

Şi vor, toţi trei, în casa-mi ce sub amar se frânge. 

Să stingă fără milă al neamului meu sânge. 

(Sabinei.) 

Tu, care prin durere, din neamul Curiaţiu. 

Ceri fraţilor odihna, lăsându-l pe Horaţiu, întreabă-le 
mai bine preamilostivii mani. 

Să afli de sunt mândri că au murit albani. 

Cerul a vrut ca Alba de noi să fie-nvinsă. 

Dar dacă mai trăieşte ceva când viaţa-i stinsă. 

Atunci vei şti că, dânşii, sfârşindu-se eroi. 

Nu-s trişti văzând că faima ne-acoperă pe noi. 

Toţi trei vor şti să mustre, aşa cum se cuvine. 

Şi ochii-ţi plini de lacrimi şi valul de suspine. 

Precum şi nefireasca ta groază, ca soţie. 

Rămâi, de le eşti soră, ca ei, la datorie. 

(Regelui.) 

Pe dragul soţ, Valeriu zadarnic se răzbună; 

A inimii zvâcnire nu-i crimă, ci e bună; 

S-o lăudăm se cere, şi nu s-o pedepsim. 

Când, prin această faptă virtutea-nfăptuim. 

Urâtă-i îndrăgirea duşmanilor de ţară; 

A plânge pentru dânşii e faptă de ocară; 

Dar a dori, ca ţara, s-o vezi căzând, robită. 

Aceasta e o crimă de-a pururi pedepsită. 

Doar dragostea de Roma atunci l-a-ncurajat; 

De n-o iubea atâta, era nevinovat. 

Nu, n-are nicio vină, căci braţul meu de tată. 

Îi da, găsindu-i una, pedeapsa meritată. 

Aş fi ştiut, prin faptul că e născut din mine. 

Să-l judec fără patimi, aşa cum se cuvine. 


Iubesc prea mult onoarea şi nu îngăduiam 

Ruşinea sau omorul în neamul meu să am. 

Valeriu să v-aducă întreaga mărturie. 

Că-ngenunchea năprasnic sub apriga-mi mânie. 

Când mi s-a spus că-n luptă, Horaţiu, a scăpat 

Fugind, şi că prin fugă pe rege l-a trădat. 

Iar pe Valeriu, sire, aş vrea să-l rog să-mi spună 

Cu care drepturi fiica în contra-mi o răzbună? 

Şi cine-i dă puterea, ca moartea-i meritată 

S-o apere, când nu e de mine apărată? 

Se teme, după soră, ca alţii să nu cadă! 

Necinstelor străine noi nu ajungem pradă. 

Oricât ar vrea un altul pe-ascuns să uneltească. 

Obrazul fără vină nu poate să roşească. 

(Lui Valeriu.) 

Valeriu, plângi; poţi plânge chiar şi în faţa sa; 

A sângelui său crimă el ştie răzbuna; 

Doar cei de-un neam cu dânsul sunt vrednici să-i 
înfrunte 

Coroana biruinţii cu lauri, de pe frunte. 

Voi, lauri, sacri lauri, târâţi acum în pleavă; 

Voi, ce-i păziţi şi fruntea de fulgerul din slavă, îl veţi 
lăsa să cadă ca cel din urmă rău. 

Lovit de ruşinoasa secure de călău? 

Romani, vreţi voi dintr-însul s-aveţi numai fantoma. 

Când fără braţu-i, astăzi, nici Roma n-ar fi Roma? 

Şi-ngădui-veţi oare ca numele-i slăvit. 

Pătat să fie pentru tot ce ne-a dăruit? 

Hai, spune-ne, Valeriu, de vrei ca el să moară. 

Unde ales-ai locul de-osândă şi ocară? 

E între-aceste ziduri în care mii şi mii 

De glasuri, îi mai cântă atâtea vitejii? 

E dincolo de ziduri? Pe țarina uitată. 

Ce fumegă de sânge şi viaţă curiată. 

La întreita criptă, pe câmpu-acela care 

E mărturia faptei atotbiruitoare? 

Nu vei putea cu vina-i ascunde faima sa; 

În ziduri, peste ziduri, vorbesc toate de ea! 


Căci, toate-s împotriva silinţii ce te-mpinge 
Să-neci o zi sfinţită în gloriosu-i sânge. 

Nu va-ndura nici Alba priveliştea aceasta; 
Plângând în hohot Roma, va conjura năpasta! 
(Regelui.) 

Le veţi lua-nainte, şi-n bună judecată 

Veţi hotărî, stăpâne, întreaga lui răsplată. 
Căci tot ce dat-a Romei în luptă, vitejeşte. 
Stă-n viitor ca pildă şi îl mărturiseşte. 

Eu nu cer pentru mine, nimic; dar am avut 
Patru copii şi, Roma, ca tată m-a văzut. 

Trei, mi-au murit chiar astăzi, mai am doar unul încă; 
Păstraţi-l, să vă fie zid tare, ca o stâncă. 

Nu văduviţi, deci, Roma, de braţu-i bărbătesc. 
Şi-ngăduiţi-mi, sire, acum, lui să-i vorbesc. 

Horaţiu, nu te-ncrede, că gloata poate-n lume 
Să stăpânească veşnic un strălucit renume. 
Năvalnica ei voce adesea asurzeşte; 

Nimicul o aţâţă, tot el o potoleşte. 

Iar tot ce se înalţă zidit pe-al său avânt 

Se stinge ca o umbră şi se destramă-n vânt. 
Ci, regii, înţelepţii, eroii ştiu din plin 

Virtuţii care fapte şi cum i se cuvin. 

Eroii pot să aibă ofrandele-amintirii. 

Doar ei îşi poartă pasul în cerul nemuririi. 
Rămâi în veci Horaţiu, şi-n strălucirea lor; 
Renumele-ţi va creşte, mereu în viitor. 

Deşi, prilejul ăsta ce nu-i o faptă mare. 

Unui vulgar îi dete-o nedreaptă aşteptare. 

Nu mai uri deci viaţa; trăieşte pentru mine. 

Şi ca să aperi ale cetăţii mari destine. 

Am spus prea mult, stăpâne, dar vreau să se-nţeleagă 
Că, prin cuvântu-mi, astăzi, vorbit-a Roma-ntreagă! 
VALERIU 

Îngăduiţi-mi, sire... 

TULLUS 

Destul; te-am ascultat; 


Prin vorba lor, Valeriu, cuvântu-ţi n-am uitat. 
Cunosc gândirea-ţi bine şi nu mă îndoiesc. 

Că ai simţiri pe care ştiu să le preţuiesc. 
Îngrozitoarea faptă, urâtă-n ochii mei. 

Pe om îl pângăreşte, urcând până la zei. 
Pornirea unei inimi, ce duce la omor. 

Nu-l apără de fapta de-a fi ucigător. 

Cea mai miloasă lege, aici, se dă deoparte. 
Căci ispăşirea crimei, se face tot prin moarte. 
Dar, de privim mai bine, mai drept, pe vinovat. 
Această neagră faptă ce e de neiertat. 

Ne vine tot prin spada virtuţii lăudate 

Ce m-a făcut, azi, rege stăpân pe două state. 
Aceste două sceptre şi Alba subjugată 

Spun îndestul, ca viaţa, să-i fie-acum iertată. 
Eram un sclav acuma, nu dătător de lege 

Şi n-ajungeam, deodată, pe două neamuri, rege! 
Sunt mulţi supuşi de treabă în fiecare ţară. 

Ce luptă fără vlagă, dar n-o fac de ocară; 

Toţi o iubesc, dar unul, cu braţu-i vitejesc 
Susţine, ca o stâncă, pământul strămoşesc. 
Căci, arta şi puterea de-a sprijini un stat 

E dar pe care zeii la prea puţini l-au dat. 
Aceşti fideli, sunt astfel, tărie pentru regi; 
Prin asta ei se-aşază, chiar mai presus de legi! 
Deci, legile să tacă şi Roma tăinuiască 

Tot ce-a văzut la Romul, în vremea strămoşească 
Şi să îndure astăzi, pe-acest liberator. 

Cum a-ndurat pe vremuri pe primu-i ziditor. 
Trăieşte deci, Horaţiu; viteaz şi scump ostaş; 
Eroul te înalţă mai sus de ucigaş; 

Te-a-mpins către greşeală a inimii căldură; 
Urmarea unei fapte măreţe, deci, îndură. 
Trăieşte pentru ţară; Valeriu-ţi-e ca frate; 
Goniţi din voi mânia ce-aduce răutate. 

Căci el din datorie sau dragoste-a lucrat. 
Deci, fără nicio ură priveşte-l împăcat. 

(Către Sabina.) 


Sabina, uită-ţi chinul ce multe are-a-ţi spune; 
Din inimă alungă oricare slăbiciune. 
Oprindu-te, în suflet, amarul să-l mai strângi. 
Arată că eşti soră a celora ce-i plângi. 

Dar mâine, cu ofrande pe-altar, ne vom ruga. 
Iar zeii neprielnici în cale ne vor sta 

Dacă ai noştri preoţi, făcând dreptul oficiu. 
Nu îi vor da iertarea prin sacrul sacrificiu. 
Chiar propriul său tată va îngriji, şi mila 
Cerească să împace pe zei şi pe Cămila. 

O plâng, dar vrând ca moartea-i să fie-asemuită 
Cu viaţa ei pierdută, cu viaţa-i netrăită. 

Şi cum acelaşi soare i-a urmărit plecând. 

El prăbuşit în luptă, iar ea prin el căzând. 
Cer să-i culcăm alături, ca din aceeaşi zi. 

Şi sub aceeaşi piatră să poată-n veci dormi! 


NICOMED 

TRAGEDIE 

În româneşte de Victor Eftimiu în colaborare cu 
Petru Mano/in 

PERSOANELE: 

PRUSIAS, regele Bitiniei. 

FLAMINIUS, trimisul Romei. 

ARSINOE, cea de-a doua soţie a lui Prusias. 

LAODICE, regina Armeniei. 

NICOMED, fiul cel mai mare al lui Prusias, din prima 
căsătorie. 

AT AL, fiul lui Prusias şi al Arsinoei. 

ARASP căpitanul gărzilor lui Prusias. 

CLEONA, confidenta Arsinoei. 

Acţiunea se petrece în Nicomedia. 

ACTUL I 

SCENA 1 

Nicomed, Laodice. 

LAODICE 

Sunt bucuroasă, prinţe, că ochi-mi mai domnesc 

Şi-acum pe al tău suflet atât de vitejesc; 

Când văd că, sub cununa de-ostaş nebiruit. 

Cuceritorul încă de mine-i cucerit 

Şi că, atâtea glorii menite să-l slăvească. 

El mi le-aduce mie să mă împodobească. 

Atâta fericire ce zeii mi-o doresc. 

Cu inima uşoară eu nu pot s-o primesc. 

Să te revăd mă doare, întors la curte iar. 

Căci tot palatul este al viperii cuibar. 

Da, vitrega ta mamă-i stăpână; al tău tată 

Prin ochii ei priveşte, de dânsul ascultată; 

Şi, cum a ei voinţă conduce şi dictează. 

Vezi, deci, că-n Nicomedia, tu nu prea eşti în pază; 

Iar ura care-o mână să fie-n contra ta. 

Va creşte mai amarnic chiar din pricina mea. 

De când s-a ntors fecioru-i ce-i frate şi cu tine... 

NICOMED 

Regină, ştiu ce-aşteaptă când calea îţi aţine. 


Ştiu că, zălog la Roma, se-ntoarce în sfârşit. 
Având o-nsărcinare mai grea de-ndeplinit; 

Că, darul ăsta-i preţul dat de Flaminius, ca 

Pe Anibal, în lanţuri, să-l vândă maică-sa. 

Că regele, din ordin, l-ar fi predat din slavă. 
De nu-şi găsea eroul salvarea prin otravă. 
INevrând ca al său nume de ne-nfricat oştean. 
Să dea o strălucire triumfului roman. 
Sfârşisem tocmai lupta şi stăpâneam cu ochii 
Bitinia unită cu ţara Capadochii. 

Când mi se-aduse vestea de temeri încărcată 
Că, mort e-nvăţătoru-mi iar tu, ameninţată. 
Atunci, lui Theagene lăsând armata-ntreagă. 
Am alergat să apăr pe-a mea regină dragă. 
Iar apărarea asta e pentru mine lege 

Când văd cum îl domină Flaminius pe rege; 
Căci, dacă el venit-a doar pentru Anibal. 

El mort, şederea-i ţese un plan şi mai fatal; 

Şi numai tu poţi, astăzi, să-l faci să se oprească 
S-ajute pe-al meu frate să te mai prigonească. 
LAODICE 

Ştiu că, Flaminius, este prin inima-i romană. 
Alături de regina care mă vrea duşmană; 

Că, Anibal, e-o jertfă de Roma poruncită 

Şi că, aici, eu însămi sunt cu ochi răi privită. 
Dar n-am de ce mă plânge şi nici să te-alarmeze 
Şi, orice-ar vrea să facă, să te îngrijoreze. 
Dacă iubirea-mi, prinţe, şi slava-mi ar avea 
Nevoie de prezenţa-ţi spre a mă apăra 

Şi de m-ai şti căzută printr-un destin păgân. 
Să-l vreau pe Atal şi nu pe al Asiei stăpân; 
Pe-acest Atal ce-n Roma ostatic l-au ţinut 

Şi prin a lor mijloace în sclav l-au prefăcut. 
Fără a-i pune-n suflet decât un chin servil 

Să tremure de-un vultur sau chiar de un edil! 
NICOMED 

Doresc, doresc, regină, să mă sfârşesc mai bine 
Decât să-ţi dărui gânduri nevrednice de tine; 


Mă tem de violenţă şi nu de frica ta; 

Dar dacă Roma iarăşi de noi se va lega... 

LAODICE 

Eu sunt regină; Roma putea-va să trăsnească; 

Nici ea, nici al tău rege nu pot să-mi poruncească 

El mi te dete ţie doar numai păstrător. 

Cum tatăl meu dorit-a, ca domn stăpânitor: 

El mi te dete ţie; sunt singura mea lege; 

Şi nimeni n-are dreptul ca să-mi aleag-un rege; 

Cel ce va lua regina armeană de soţie. 

Moştenitor la tronul Bitiniei să fie! 

Iar gândul n-o să-mi fie atâta de mârşav încât să mă 
preschimbe-n soţia unui sclav. 

Fii liniştit. 

NICOMED 

Dar cine ar mai putea să stea 

Nepăsător, când tu eşti urâtă mult de ea. 

Femeia care crede că ea e-ntreaga lege 

Ca să-şi ajute fiul şi să-l înalțe rege? 

Nimic nu e prea sacru ca să nu-l pângărească; 

Cine-a vândut un geniu va şti să te silească. 

Ba, chiar să-ţi şi arate acea fidelitate 

Pe care a călcat-o şi-n ospitalitate. 

LAODICE 

Dar cei de-un rang cu tine au oare - un privilegiu 

Să te-apere-mpotriva-i şi după sacrilegiu? 

Venirea ta, mări-va dorinţele-i haine; 

Primejduindu-ţi viaţa, tu mă expui pe mine. 

Sosind fără-nvoire, vei fi chiar acuzat 

Că eşti fugar şi, astfel, de crimă judecat. 

lar mama şi cu fiul vor cere moartea ta. 

Prin tine să-mi distrugă şi neclintirea mea. 

De crezi că am nevoie ca tu să mă păzeşti. 

Pe rege şi pe dânsa îţi cer să-i stăpâneşti. 

Întoarce-te în lagăr, şi pentru a mă apăra. 

Arată-le armata ce mă va răzbuna; 

Vorbeşte-le cu spada şi fugi dacă te cheamă; 

Avându-te cu dânşii, de tine nu au teamă. 


Nu-ţi amăgi curajul şi inima aleasă 

Nici ostăseasca-ţi faimă mereu victorioasă. 
Oricât ai fi de mare, când ei îţi sunt stăpâni. 
Nu ai, ca să te aperi, decât tot două mâini. 

Şi, de-ai fugi de lume, de-amor, de făr' delege. 
Cine-n palat pătrunde e jertfă pentru rege. 
De aceea-ţi spun: în lagăr întoarce-te îndată; 
Palatului arată-i doar faima-ţi fără pată; 
Păzeşte-ţi viaţa, astfel să mă păzeşti te chem; 
Când lumea te va teme nici eu n-o să mă tem. 
NICOMED 

Să mă întorc! Dar află că lagărele-s pline 
Prin ura Arsinoei de braţe asasine. 

Doi trădători în lanţuri i-am şi adus, să fie 
Reginei o dovadă, iar regelui, trezie. 

Deşi e soţ, îmi este oricum şi veşnic tată. 

Şi, dacă vocea firii va fi neascultată. 

Cele trei sceptre-aduse, prin braţu-mi la picioare. 
Vor face să m-audă şi încă foarte tare. 

Dar dacă, soarta noastră sfârşitu-mi va grăbi 
La curte sau în lagăr, visez să pot muri 
Primejduit oriunde pe ale vieţii căi. 

Aici, a mea regină, şi chiar sub ochii tăi! 
LAODICE 

La temerile mele nu-ţi voi mai face parte. 
Căci vom muri-mpreună, dacă-mi vorbeşti de moarte. 
Să ne-ntărim curajul, şi-atunci vor tremura 
Cei ce prin laşitate, vor a ne-mpovăra. 
Poporul te iubeşte, urând asupritorul; 

Eşti tare când în luptă, te sprijină poporul. 
Dar fratele tău vitreg, Atal, îl văd că vine. 
NICOMED 

Nu mă cunoaşte încă, deci nu-i vorbi de mine. 
SCENA 2 

Laodice, Nicomed, Atal. 

ATAL 

Tot încruntată, doamnă, şi neîndurătoare? 
Nu voi putea surprinde-o privire zâmbitoare. 


Privirea ce, c-un zâmbet de-asprimi să se ferească. 
Şi care să surâdă când vrea să cucerească? 
LAODICE 

De nu vă cucereşte severitatea mea. 

Voi şti să fiu şi altfel, dar numai când voi vrea. 
ATAL 

Mi-e inima, regină, de voi înlănţuită. 

LAODICE 

Deci nu mai e nevoie să fiu mai îmblânzită. 
ATAL 

Acum, vă rog păstraţi-o, când aţi ştiut s-o luaţi. 
LAODICE 

Este un bun pe care vă rog să vi-l păstraţi. 
ATAL 

Înapoindu-mi darul nu-i daţi nicio valoare. 
LAODICE 

Eu nu pot adevărul să ţi-l ascund. Mă doare. 
Dar rangul meu şi al nostru impun acelaşi crez: 
Ca să-ţi primesc iubirea, n-am unde s-o păstrez. 
De-atâtea ori v-am spus-o, că inima mi-e dată 
Ca despre asta, prinţe, să-mi mai vorbiţi vreodată. 
Să socotim această poveste ca sfârşită. 

ATAL 

E norocos acela chemat să-i fiţi sortită! 

Şi-i fericit acela ce astăzi ar putea 

Să vă pătrundă-n suflet chiar şi prin luptă grea! 
NICOMED 

Ar cere multe jertfe acest loc închinat: 
Cuceritorul ştie păstra tot ce-a luat; 

Şi nimeni nu cunoaşte în lumea asta toată. 

O artă ca să-i smulgă ce-a cucerit o dată. 

ATAL 

Totuşi, acesta poate fi atacat în casă. 

Şi, brav cum vrea să fie, va trebui să iasă. 
LAODICE 

Vă înşelaţi! 

ATAL 

Dar dacă porunca-i de la rege? 


LAODICE 

Un rege poate numai ce-i consfințit de lege. 

ATAL 

Şi, totuşi, ce nu poate regala sa lumină! 

LAODICE 

Dacă el este rege, eu sunt, cum ştiţi, regină, încât, 
până la mine, întreaga lui silinţă 

Prin rugăminţi ajunge şi bună-cuviinţă. 

ATAL 

Nu; astfel se permite prea multe să urzească 

Reginelor ce umblă prin ţara sa regească; 

Şi dacă nu-i destulă augusta rugăminte. 

Vorbi-va însăşi Roma, ca să luaţi aminte. 

NICOMED 

Alteță, Roma? 

ATAL 

Roma, sau poate vă miraţi? 

NICOMED 

Alteță, mi-e cam teamă să nu fiţi ascultați. 

Căci de s-ar şti la Roma ce gânduri tăinuiţi, în loc de 
ajutorul de care ne vorbiti. 

Mustrări vi s-ar trimite, fiindcă al său nume 

De cel crescut de dânsa, e insultat în lume. 

Şi-ndată, printr-un ordin, privindu-vă duşman. 

Aţi pierde titlul nobil de „cetăţean roman. 

Nu vi l-a dat cu gândul să-i meritaţi mânia. 

Şi nici pentr-o regină să-i insultaţi mândria! 

Cum, nu mai ştiţi că-n Roma, străinul, chiar de preţ. 

Nu poate sta alături nici chiar de-un târgoveţ? 

Trăind lângă eroii ce-atât v-au învăţat 

A lor învăţătură, curând aţi şi uitat. 

Recăpătaţi mândria demnă, de ea şi voi. 

Şi întregind un nume sub care gemem noi. 

Nu mai cercaţi într-una să-l terfeliţi în tină 

Iubind în van pe mândra Armeniei regină. 

Gândiţi-vă mai bine, că drumul cel mai bun. 

Alteță, e o fată de pretor sau tribun! 

lar Roma să consacre înalta cununie. 


Din care veţi exclude păcatul din pruncie. 
Dacă cinstirea însăşiy că ea v-a adoptat 

Nu vă îndreptăţeşte un vis întemeiat. 
Sfărmaţi, zdrobiţi aceste vechi lanţuri de ruşine; 
Daţi regilor, de Roma urâţi, pe-a lor regine. 
Apoi, urziţi în voie dorinţi mai fericite. 

Să meritaţi onoruri care vă sunt sortite. 
ATAL 

Dacă e omul vostru, daţi ordin s-amuţească; 
Nu voi permite, doamnă, atâtea să-ndrăznească. 
Mi-am reţinut mânia să văd ce poate spune. 
Şi unde vor s-ajungă cuvintele-i nebune. 

Dar dacă mai vorbeşte, mă voi simţi silit 
Să-mi pară rău că braţul atât mi-am stăpânit. 
NICOMED 

Nu am dreptate, prinţe, oricui aş aparţine? 
Se strâmbă adevărul dacă-i rostit de mine? 
Vă rog, uitând iubirea, să judecaţi cinstit: 
Un dar de-a fi al Romei, e foarte prețuit. 
Căci regele, regina, cu greu l-au cumpărat 
Ca să le placă astăzi, să-l vadă aruncat. 

Doar pentru titlul ăsta şi-a lui puternicie 
V-au dat aşa departe, chiar din copilărie. 

La patru ani, la Roma, v-au dus, v-au zălogit. 
Nu ca să vadă rangul de cetăţean zvârlit. 

Iar voi, pentru o regină armeană, să uitaţi. 
De slava ce, la Roma, aveaţi ca aliaţi. 

Pentru acest tezaur, au sufletul pizmaş... 
ATAL 

E din suita voastră, acest flecar ostaş? 

Şi pentru gluma-i proastă, ce pare să vă placă. 
Nu mai găsiţi cuvinte să-i porunciţi să tacă? 
LAODICE 

Sunteţi mâhnit fiindcă v-a socotit roman; 

Vă voi privi, alteţă, ca fiu de suveran. 

Şi veţi admite astfel, ca fratele mai mare. 
Prin dreptul lui vă cere deplină ascultare. 
Fugiţi de a-i displace, căci sângele, să ştiţi. 


Prin rang nu vă opreşte, să vă deosebiți; 

Păstraţi-i tot respectul cerut de treapta lui. 

Şi nu-i furaţi ce are, când el de faţă nu-i. 

ATAL 

Dacă-i sunteţi, cu cinste, acum averea sa. 

Aştept o vorbă, doamnă, şi ea va fi a mea; 

Şi dacă rangu-mi este de vârstă adumbrit. 

Prin voi, tot neajunsul fatal, va fi-mplinit; 

lar dacă datoria ca fiu de suveran, îmi cere 
renunţarea, vorbi-voi ca roman. 

Să ştiţi că nu există roman sau chiar păgâu. 

La regi să poruncească făr-a avea stăpân; 

Iar dragostea mă-nalţă, aflaţi, atât de sus 

Să nu îndur ruşinea să fiu al ei supus. 

Aflaţi... 

— Corneiue-leatru 

LAODICE 

Mă tem, alteţă, că farmecul coroanei 

V-atrage cât şi vraja ce-o acordaţi persoanei. 

Oricum, coroana asta cu mine, se-nţelege. 

Sunt date-acelui care va fi al nostru rege. 

De-ar fi aici, alteţă, aţi şti să-l respectaţi; 

V-ar sfătui prudenţa să nu-l mai insultaţi. 

ATAL 

De ce nu-l am în faţă! Ar şti iubirea mea... 

NICOMED 

Fiţi mai prudent; dorinţa vă poate dăuna. 

Alteță; căci el însuşi de-ar şti, poate-ar veni 

Să-şi apere iubirea, şi pentru a pedepsi. 

ATAL 

Eşti insolent! Respectul nu-ţi este cunoscut? 

NICOMED 

Nu ştiu, alteţă, care din noi doi l-a pierdut. 

ATAL 

Ştii cine sunt şi totuşi poţi să-mi vorbeşti aşa? 

NICOMED 

Ştiu cine-mi stă în faţă, dar e tăria mea 

Că voi nu mă cunoaşteţi şi, astfel, ignorati 


De merit eu respectul sau voi îl meritaţi. 

ATAL 

Îngăduiţi-mi, doamnă, să-l fac să-şi deie seamă... 

m 

LAODICE 

Alteță, cereţi sfatul de la augusta mamă 

Ce vine. 

SCENA 3 

Nicomed, Arsinoe, Laodice, Atal, Cleona. 

NICOMED 

Stăpâneşte-i al sângelui avânt; 

Învaţă-l să se poarte şi spune-i cine sunt. 

Căci neştiind cu cine vorbeşte, aiurează. 

Iar rătăcirea minţii lui, mă îngrijorează. 

Ba, chiar îmi face milă. 

LAODICE 

Alteță, aţi sosit? 

NICOMED 

Şi Metrobat, regină, cu mine a venit. 

ARSINOE 

Ah! Trădătorul! 

NICOMED 

Doamnă, dar el n-a spus nimica în stare ca, deodată, 
să vâre-n suflet frica. 

ARSINOE 

Dar cui se datorează sosirea neaşteptată? 

Cui aţi lăsat armata? 

NICOMED 

Pe-o mână încercată. 

Cât de a mea venire, ea nu mai e grăbită. 

Pe Anibal aicea-l aveam, cu-a mea iubită. 

De primul, voi sau Roma, v-aţi lepădat, duşmani; 

Vin s-o salvez pe dânsa de voi şi de romani. 

ARSINOE 

Aceasta vă aduce? 

NICOMED 

Aceasta, se-nţelege. 


Şi sper să-mi fiţi un sprijin ales, pe lângă rege. 


ARSINOE 

Speranţa voastră-afla-va tot sprijinu-aşteptat. 
NICOMED 

De-a voastră bunătate sunt ăzi încredinţat. 
ARSINOE 

Ca să nu trec la fapte, de rege-o să depindă. 
NICOMED 

Fă ca favoarea asta c-un gest să ne cuprindă. 
ARSINOE 

Fiţi fără nicio grijă; nimic nu voi uita. 
NICOMED 

Ştiu inima-ţi ce simte; nu vă-ndoiţi de-a mea. 
AT AL 

Acesta, este mamă, vestitul Nicomed? 
NICOMED 

Da, am venit să aflu de-n tine pot să cred. 
ATÂT. 

Vai! iartă-mă alteţă, că nu te-am cunoscut... 
NICOMED 


Egalul meu în luptă, alteţă, te-aş fi vrut. 

De-ai plănuit în suflet să-mi cucereşti iubita. 

Nu ocoli, acuma, nici riscul, nici ispita. 

Dar cum în lupta asta eu vin numai cu mine. 

Nici tu să n-aduci Roma sau regele, cu tine. 

Eu, apăr; tu, atacă, însă păstrând]3 ersoanei, 
întreaga preţuire ce-o datorăm coroanei. 

Uitând că, toată vremea, ai stat printre romani. 

Nu, voi mai ţine seama de rang şi nici de ani. 

Şi vom afla de-ajunge cinstit un om, Atal. 

Sau prin exemplul Romei sau al lui Anibal. 

Te las acum; adio, şi reflectează bine. 

SCENA 4 

Arsinoe, Atal, Cleona. 

ARSINOE 

Cum, i-ai cerut iertare, când m-a-nfruntat pe mine? 

ATAL 


Dar ce nu poate face năvalnica-i sosire? 

Mă tem că ne destramă întreaga uneltire. 
ARSINOE 

Întoarcerea aceasta în mână mi l-a dat. 
Aleargă; pe Flaminius mi-l adu la palat; 
Condu-l să mă aştepte în cameră, la mine. 

Şi lasă-mă acuma, să mă-ngrijesc de tine. 
ATAL 

Dar, mamă, dacă... 

ARSINOE 

Du-te; nu-ţi mai ieşi din fire; 

Ca să sfârşim, grăbeşte această întâlnire. 
SCENA 5 

Arsinoe, Clcona. 

CLEONA 

De ce-i ascundeţi, doamnă, un gând care-l prive 
ARSINOE 

Mă tem, că dacă-l află, prea tare se-ngrozeşte; 
Mă tem că, prin virtutea romană instruit. 

Ne va strica şi planul pe care l-am urzit; 

Mă tem să nu-nţeleagă că nu-i mişel nici crimă 
S-ajungi la tron pe-o cale ce nu e legitimă. 
CLEONA 

Din felul cum ucis-au pe Anibal, credeam 

Mai fără cinste Roma, aşa o socoteam. 
ARSINOE 

Nu-i acuza de-o faptă pe care n-au făcut-o; 
Doar unul poartă vina, iar eu am conceput-o. 
De-ar fi rămas pe Roma şi-a sa legalitate. 

Se bucura şi-acuma de ospitalitate. 

Savantă-n risipirea a tot ce poate face. 

N-ar fi-ndurat să-l lase pe Anibal în pace. 
Refugiat la curtea unui duşman vestit; 
De-aceea Antiohus din ţară l-a gonit; 

Dar îl lăsă în viaţă, de nimeni tulburat. 

În gazdă la un rege al Romei aliat. 

Numai Flaminiu singur, păstrând jignirea grea 
De-nfrângerea avută de tatăl său cândva; 


Căci ştii cred, că romanii de nimeni biruiţi. 

La lacul Trasimene au fost măcelăriți 

Şi că, Flaminiu-tatăl, vestitul general. 

Căzu în bătălie, ucis de Anibal; 

Fecioru-acesta, astăzi, mânat de răzbunare. 

Mi-a înţeles şi planul şi-a lui desfăşurare; 

Nădejdea lui să aibă în mână pe cartag. 

Aduse fericirea pentru copilu-mi drag; 

Căci, prin Flaminius, Roma e azi invidioasă 

Pe Nicomed şi lupta-i atât de norocoasă; 

Aflând că, Laodice, dorind a-i fi soţie. 

Vrea să-şi unească ţara cu-a noastră-mpărăţie, întreg 
Senatul Romei, văzând cu mult necaz. 

Un stat atât de mare condus de un viteaz; 

Astfel veni Flaminius la noi ambasador. 

Ca nunta s-o oprească, oprind pe-nvingător. 

Atât doreşte Roma; aceasta e ispita. 

CLEONA 

Atal, cu scopu-acesta, ar vrea să-i ia iubita! 

Însă de ce Senatul n-a-mpiedicat sosirea 

Lui Nicomed, şi astfel, să-i apere iubirea? 

ARSINOE 

Nu mânia viteazul ce are o armată 

Supusă să-l urmeze şi-oriunde să se bată! 

Am chibzuit că este mai bine să-l momesc 

Aici, să cadă-n plasa pe tare i-o urzesc. 

Da, Metrobat prin vorbe menite să-ngrozească. 

Părând că îi divulgă porunca mea regească. 

Zicând că, spre a-l ucide-i trimis chiar de regină. 

11 înşelă, făcându-l, astfel, aici să vină. 

Deci a venit să ceară dreptate de la rege. 

Îşi cheamă astfel moartea mai grabnic, se-nţelege. 

Iar eu fără de grijă că sunt învinuită. 

Voi şti, din lupta asta, să ies mai întărită. 

Făcui pe speriata ca să-l înşel mai tare. 

Şi m-am schimbat la faţă, ţipând cu desperare; 

Crezu că mă surprinde, dar crunt se înşela. 

Căci şi venirea-i este tot hotărârea mea. 


CLEONA 

Dar, orice-ar face Roma şi-Atal orice ar cere. 

Stăpână, Laodice nu-i pe a sa putere? 

ARSINOE 

Dacă-mi îndemn copilul cu dânsa să se lege. 

Vreau s-ameţesc palatul şi Roma şi pe rege. 

Nu vreau, Cleona, sceptrul Armeniei să-l iau; 

Bitinia mi-e visul; acest regat eu vreau; 

I dacă diadema va fi-n puterea mea, n urmă, Laodice, 
să ia pe cine-o vrea. 

O întărit ca, astfel, să fie răzvrătită întărâtând iubitul 
precum şi pe iubită. 

Căci, regele, pe care Flaminiu-l va zori. 

Temându-se de Roma, va fi cum voi dori; 

Dar Nicomed, ştiu bine, cu cinstea insultată. 

Se va aprinde iute şi va-nfrunta pe tată. 

Şi dacă prinţu-i aprig, şi regele-i la fel. 

Iar eu, cu-ntreaga-mi artă, voi sta pe lângă el; 

Chiar de n-b şi părtaşul la planu-mi, Nicomed. 

Am voie-n biruinţa-mi deplină să mă-ncred. 

Ţi-am spus ce am pe suflet, ce dorul meu aşteaptă. 

Dar în palat, Flaminius, adus de Atal, m-aşteaptă. 

Să mergem şi păstrează secretul cât mai bine. 

CLEONA 

Regină, mă cunoaşteţi; nu vă-ndoiţi de mine. 

ACTUL II 

SCENA 1 

Prusias, Arasp. 

PRUSIAS 

Venit fără-nvoire, se-arată la palat? 

ARASP 

N-aveţi motive, sire, să fiţi îngrijorat. 

Căci prinţul cu virtutea şi faima sa cea mare. 

Alungă bănuiala şi este-o-ncurajare; 

Oricare altul însă putea părea suspect; 

O astfel de sosire lipsită-i de respect; 

Şi ne strecoară-n suflet o umbră de-ntrebare: 

Din ce pricini ascunde atâta nerăbdare? 


PRUSIAS 

Cunosc aceste taine, dar îndrăzneala sa 
Cutează să insulte puternicia mea; 

Nu vrea să mai atârne de mine! Vrea să creadă 
Că, spada lui nu are de-asupra-i altă spadă; 
Că-i singura sa lege şi că eroi ca el 

Nu au să mai asculte supuşi, în niciun fel. 
ARASP 

Asemenea se poartă toţi cei cu el de-o seamă; 
Ei cred că, disciplina scoboară şi destramă; 
Aceşti semeţi plini numai de ale lor victorii. 
Stăpâni pe mari armate şi îmbătaţi de glorii. 
Fac din a lor putere o dulce-obişnuinţă 

Şi văd în ascultare un semn de umilinţă. 
PRUSIAS 

Vorbeşte-Arasp şi spune tot ce mai e de spus: 
Că îi dezgustă groaznic cuvântul de supus. 

Şi că, deşi prin leagăn, la tron sunt sorociţi. 
De trebuie s-aştepte mai mult, sunt răzvrătiți; 
Că tatăl stăpâneşte prea mult ce lor li-i dat. 
Şi care-şi pierde preţul fiind prea aşteptat; 
Că vezi născând, de-aicea, ascunse uneltiri 
Ce tulbură poporul împins la răzvrătiri 

Şi că, de nu se merge chiar până la omor. 
Domnia i-o preface în trai umilitor. 

Iar falsa ascultare ce pângărire cere. 

li dă un sceptru searbăd şi fără de putere. 
ARASP 

De ori şi care altul ar fi să tremurăm; 

Pe orişicare altul ar fi să-l arestăm; 

Dar sfatul meu nu este aici îndreptăţit: 
Sunteţi prea bun ca tată; aveţi un fiu slăvit. 
PRUSIAS 

De n-aş fi bun ca tată, nelegiuit ar fi; 

Şi-ar pierde inocenţa de nu l-aş mai iubi; 
Iubirea părintească îl iartă şi-l păzeşte. 

Sau numai ea mă-nşală pe-ascuns, şi mă jertfeşte 
Mă tem că, marea-i faimă, de-ambiţie muşcată. 


Să nu ne-arate-o faţă de nimeni aşteptată. 

Şi să nu stingă-n suflet ce sângele şopteşte: 

Când eşti scârbit de rege şi tatăl te scârbeşte. 
Sunt pilde sângeroas=<î, ce stau învăţătură: 

Că setea de putere e fără de măsură. 

Şi că, din clipa-n care îţi este cunoscută. 

Simţirea ta orbeşte iar cinstea este mută. 

Să-ţi spun, Arasp, că fiu-mi atâta m-a slujit. 

Că dându-mi trei coroane, pe-ascuns mi le-a răpit? 
El nu mă mai ascultă decât dacă pofteşte; 

Cine mă ţine rege, acela mă domneşte. 

Puterea să-i prea mare să-l văd şi să-l ascult; 
Fugim de-acela cărui îi datorăm prea mult. 

Tot ce-a făcut vorbeşte când este lângă mine; 
Chiar muta lui prezenţă mă umple de ruşine. 
Şi-mi spune că printr-însul, sunt rege întreit. 

Că-i datoresc mai multe decât i-am dăruit; 

O singură coroană pe frunte de-ar purta. 

S-ar zice de-ale mele că sunt prin mila sa. 

Sunt umilit în suflet; ruşinea mă pătrunde. 
Ţinându-se de mine, oricând şi orişiunde 

Şi-mi vâră-n cap credinţa ce zbârnâie ca struna 
Că, cel ce-li dă trei steme va şti să-ţi fure una. 

Să îndrăznească numai, căci poate ce voieşte. 
Din mine ce-ar rămâne, de-ar vrea tot ce doreşte? 
ARASP 

De-ar fi de altul vorba aş şti să descifrez 
Poliţiea-nţeleaptă pe care s-o urinez. 

Când un supus ajunge să fie mult prea tare. 
Chiar dacă n-are crime, nici inocenţă n-are. 

Nu mai aştepţi să-nceapă şi pofta să şi-o facă; 

I-o crimă a contra ţării, când legea vrea s-o-nireacă 
Cel ce conduce ţara prudent, să-l şi oprească 
Spre a nu ajunge, astfel, mai greu să-l pedepsească. 
Ar sugruma, dând ordin, cu vorbe chibzuite 

Sau relele visate sau cele plănuite. 

Dar, maiestate, prinţul e mult prea bun ostaş. 
Cum v-am mai spus. 


phRusia A 

Ascultă, stai pentru el chezaş? 

Răspunzi ce poate face pornit ca să răzbune 
Pe Anibal, şi-n frate lovind, precum se spune? 
Nu simţi că el nu pune pe-acelaşi plan egal 

Pe Anibal în groapă şi-amorul lui Atal? 

Nu; ţese răzbunarea; aceasta-i este vrerea 
Căc! are şi motivul, cum are şi puterea; 

E steaua adorată de ale mele state; 

Poporul îl iubeşte, întregile-i armate; 

Stăpân pe-a sa oştire, va asmuţi poporul 

Să calce restul forţei ce-o are domnitorul. 

Cu restul ce-mi rămâne, deşi e obosit. 

Nu şi-a pierdut tăria fiindcă n-am murit. 

Voi căuta cu râvnă şi-un dram de dibăcie. 
Punând în preaslăvire un strop de silnicie. 
Să-l izgonesc cu cinste, vârând, dar cu măsură. 
În toată prețuirea, mânia-mi fără ură. 

Dar, dacă nu m-ascultă sau dacă mi s-o plânge. 
Deşi mi-a dat trei sceptre, de-ar fi să trec prin sânge. 
Şi statul în ruină să-l văd îngenuncheat... 
ARASP 

Soseşte. 

SCENA 2 

Prusias, Nicomed, Arasp. 

PRUSIAS 

Eşti aicea; dar cine te-a chemat? 

NICOMED 

Numai dorinţa vie de-a pune în persoană. 
Acuma, la picioare, supus, altă coroană. 

Şi să mă bucur, sire, de-a ta îmbrăţişare. 

Fiind eu însumi martor la marea-ţi sărbătoare. 
Regatul Capadochii prea fericit unit 

Cu Pontul şi Bitinia, vin să mă plec smerit. 

Să mulţumesc şi tatii şi regelui, în fine. 

Că marea-ţi bunătate s-a folosit de mine 

Şi, alegându-mi braţul pentru aceste glorii. 
Trecu pe ai mei umeri slăvitele-ţi victorii. 


PRUSIAS 

Puteai să n-ai nevoie de-a mea îmbrăţişare. 

Şi să-mi trimiţi raportul cu-această închinare; 

Nu trebuia să-nfăşuri în zdreanţă unei crime. 

O slavă dăruită unei înalte stime. 

A părăsi armata e grav, şi-n special 

Când fapta-i săvârşită pe-ascuns, de general, în locul 
tău oricare, cu tot ce-a cucerit. 

Asemenea greşeală cu capu-ar fi plătit. 

NICOMED 

Sunt vinovat, văd bine, dar visele-mi fierbinţi. 

S-au dăruit prea tare unei prea mari dorinţi; 

Iubirea pentru tine mă-mpinse în greşeală: 

Să ceară datoria iubirii socoteală! 

De-avea un preţ mai searbăd icoana ta în mine. 

Eram fără de vină, dar nu şi lângă tine, încât prefer, 
stăpâne, să pierd puţin din stimă. 

Şi marea mea iubire să facă astă crimă 

Ce n-are a se teme de legea cea mai grea. 

De-o judeca iubirea de tată, pe a mea. 

PRUSIAS 

Chiar scuza cea mai slabă pe-un tată îl împacă; 

Uşoară e greşeala ce fiul poate s-o facă. 

Eşti singurul meu sprijin; aşa mă uit la tine. 

Primeşte-ntreagă cinste ce azi ţi se cuvine. 

Ambasadorul Romei, cerându-mi să-l primesc. 

Acum va înţelege ce mult te preţuiesc. 

Ascultă-l bine, prinţe, şi-n locul meu răspunde; 

Tu eşti, ca mine, rege, şi nu ţi-o pot ascunde. 

Eu sunt, cum vezi, o umbră şi, ca un biet bătrân. 

Mai am doar onorific un titlu de stăpân. 

Pe care o zi sau două să-l port încă mi-e dat. 

Gândeşte-te că, astăzi, eşti suveran în stat; 

Ia, deci, înfăţişarea înaltă şi regală. 

Dar nu uita o clipă şi marea ta greşeală. 

Şi cum, pe rangu-acesta ce-l ai, ea este-o pată. 

Ca să o ştergi, în lagăr întoarce-te îndată. 

Repune-n strălucire puterea absolută; 


Aşteapt-o de la mine, cum ea mi-a fost trecută: 

Întreagă, neatinsă şi credincios păzită. 

Prin cei mai răi ca tine să n-o văd terfelită. 

Poporul ce te vede şi curtea gânditoare. 

Urmând al tău exemplu, nu-ţi vor mai da crezare; 

Deci, fii înaltă pildă, aşa cum ţi-am mai spus. 

Că tu, moştenitorul, eşti cel mai bun supus. 

NICOMED 

Mă voi supune, sire, şi fără amânări. 

Dar cer un preţ în schimbul acestei ascultări. 

Regina Laodice doreşte să revie 

În ţara sa, stăpână prin marea-ţi vitejie; 

E vremea să se ducă şi-acolo să domnească; 

Dă-mi voie, maiestate, ca braţu-mi s-o-nsoţească. 

PRUSIAS 

Atârnă doar de tine, căci rolul, se-nţelege. 

Îl cere sau pe rege sau pe un fiu de rege; 

Dar, ca s-o pot trimite până în ţara sa. 

Ceremonia este, cum ştii, destul de grea; 

Deci, până pregăti-vom plecarea, tu aşteaptă în lagăr, 
judecata şi hotărârea-mi dreaptă. 

NICOMED 

Ea vrea să plece mâine, fără suită multă. 

PRUSIAS 

Mă tem să fac reginei o astfel de insultă. 

Dar iată pe Flaminius; se cade-a-l asculta; 

Vom chibzui în urmă, ce ordine vom da. 

SCENA 3 

Prusias, Nicomed, Flaminius, Arasp. 

FLAMINIUS 

Îmi cere Roma, sire, nainte de plecare. 

Să vă prezint, prin mine, acum, o-ntâmpinare. 

Ea a crescut la sânu-i pe fiul vostru; ştiţi; 

De îngrijirea dată nu cred să vă-ndoiţi. 

Căci, prin virtutea-naltă şi-alesele-nsuşiri 

Ce-n sânge-i fac să ardă regale moşteniri. 

Cunoaşte, sire, arta domnească de-a impune. 

Cum majestatea voastră o crede şi o spune. 


Deci, dacă ţineţi seama de-această-nvăţătură. 

Daţi ordin să domnească; Senatul vă conjură; 

I-aţi insulta speranţa şi preţul ce l-a pus. 

Lăsându-l ca să moară pierdut ca un supus. 

Semnaţi acum decretul ca eu să pot vesti ţinutul 
unde prinţul, ca rege, va domni. 

PRUSIAS 

Iubirea ce i-o poartă poporul şi Senatul. 

Va întâlni în mine, pe tată, nu ingratul. 

Eu cred că prinţul are mari merite de rege 

Şi nu pun la-ndoială ce spuneţi, se-nţelege; 

Dar iată, prea ilustre, pe prinţul Nicomed. 

Care mi-a dat trei sceptre, în care mă încred; 

Se-ntoarce chiar acuma din altă biruinţă 

Şi, pentru vitejia şi marea lui credinţă, îngăduie 
răspunsul să-l dea în locul meu. 

NICOMED 

Tu poţi pe Atal, stăpâne, să-l ungi ea domn, nu eu 

PRUSIAS 

Această întrebare folosul tău ţinteşte. 

NICOMED 

Numai al tău, stăpâne, pe mine mă priveşte. 

Ce intervine Roma şi cum acest Senat. 

Tu încă viu şi rege, se-amestecă în stat? 

Fii sănătos, domneşte cât ţi-o trăi făptura; 

Apoi, să hotărască sau Roma sau natura. 

PRUSIAS 

Pentru aşa prieteni e bine-a încerca. 

NICOMED 

Cine-ţi împarte ţara doreşte moartea ta; 

Pe astfel de prieteni, politica ne cere... 

PRUSIAS 

Nu mă certa cu Roma şi marea sa putere; 

Nu mânia romanii, prieteni străluciți. 

NICOMED 

Nu pot să văd cum regii de ei sunt umiliti. 

Oricine-ar fi, deci, fiul ce Roma ni-l trimite. 

Eu îi cedez ploconul voios, pe negândite. 


Dar dacă ştie arta de a conduce-o ţară. 

De ce-a trimis aicea o astfel de comoară? 
Avea chiar datoria să ţină-acest odor 

Sau pentru-a-l face consul său, poate, dictator. 
FLAMINIUS 

(lui Prusias) 

Insultele acestea, gândite infernal. 

Cuprind veninul, sire, lăsat de Anibal; 

Acest duşman de moarte al gloriei romane. 
L-a învăţat doar ură şi năzuinţe duşmane. 
NICOMED 

Nu; mi-a lăsat în suflet un îndreptar de foc: 
Să preţuiesc romanii, dar să nu-i tem de loc. 
I-am fost elev, ştiţi bine, şi asta-i cinstea meh. 
Iar dacă, azi, Flaminius, atacă umbra sa. 

El, totuşi, va răspunde, cândva că prin otravă. 
A-ngenuncheat un geniu, stingând atâta slavă. 
Dar să şi ţină minte că, marele cartag. 

Prin tatăl lui Flaminius zdrobi al Romei steag. 
FLAMINIUS 

Insulta e prea mare! 

NICOMED 

Nu insultaţi pe morţi! 

PRUSIAS 

Dai naştere la certuri din felul cum te porţi. 
Răspunde la-ntrebare, ce crezi şi foarte clar. 
NICOMED 

Ei bine! dacă-i vorba să dai un tron în dar. 
Atal să fie rege, căci Roma o doreşte; 

Şi, cum oriunde, Roma tiranic stăpâneşte. 

E pentru regi poruncă să-i deie ascultare. 
Atal e mare, mare, ba încă şi mai mare 

La inimă, la suflet, la gând; e un titan; 

Dar e cam mult să credem ce spune un roman. 
Să trecem, deci, la fapte, şi să-l vedem ce ştie; 
Să-i cântărim virtutea, măreaţa vitejie: 

Dă-i, sire, a ta oaste, să lupte ca soldat. 

Să facă pentru dânsul, ce eu ţi-am închinat. 


Şi să domnească mândru pe tot ce-a cucerit. 

Purtând pe cap coroana de rege strălucit. 

Eu îi rămân la ordin, chiar din acest moment. 

Ca să mă ia-n suită, să-i fiu locotenent. 

Mă-ndrituiesc romanii, cu fapte consacrate. 

Căci, Scipio vestitul, sluji, pe al său frate; 

Iar când, pe Antiohus, în sclav l-au prefăcut. 

Un frate mic conduse pe cel dintâi născut. 

Tot ţărmul helespontic, tot ţărmul egeean. 

Pământul asiatic ce încă ni-i duşman, îi dau prilej de 
lupte ce-l vor încorona... 

FLAMINIUS 

Aceste ţări, Senatul, le ia sub paza sa; 

Deci nu-ncercaţi să-ntindeţi a voastre cuceriri. 

De nu vreţi să v-atrageţi cumplite pedepsiri. 

NICOMED 

Ce crede-al nostru rege, acum, nu văd prea bine; 

Dar într-o zi sper, totuşi, să fiu stăpân pe mine 

Şi-atunci, vom şti ce-nseamnă aceste-ameninţări. 

Fortificaţi din vreme câteşitrele ţări 

Şi să-mi zvârliţi în cale obstacole duşmane. 

Cerând, din timp, să vină armatele romane; 

22* 

Dar, dacă tot Flaminius sosi-va să lovească. 

Un nou lac Trasimene prin noi o să găsească! 

PRUSIAS 

De bunătatea-mi, prinţe, eu văd că abuzezi; 

Pe-ambasadorul Romei învaţă să-l stimezi. 

Iar preţuirea-naltă pe care acum ţi-o fac... 

NICOMED 

Dă-mi, sire, libertatea sau spune-mi ca să tac. 

Nu voi răspunde altfel, vorbind pentru un rege. 

Când văd că, peste tronu-i, ni se impune-o lege. 

PRUSIAS 

Tu mă insulţi într-una cu reaua ta purtare; 

Mai stăpâneşte-ţi firea şi-aprinsa cutezare. 

NICOMED 

Nu pot să văd, stăpâne, puterea-ţi stăvilită; 


Că-n plin avânt, dorinţa de luptă mi-i oprită; 
Că eşti, cu îndrăzneală, atât de-ameninţat. 
Iar ameninţătorul să stea neînfruntat. 

Vrei să mă plec acelui ce-mi spune îndârjit 
Că, voie n-am, de astăzi, să-nving nepedepsit? 
PRUSIAS 

(lui Flaminius) 

Ilertaţi, ilustre, vârsta şi clocotul din piept; 
Dar mintea şi cu vremea l-or face înţelept. 
NICOMED 

Şi mintea ca şi vremea-mi deschid ochii prea bine 
Iar vârsta-i va deschide atât cât se cuvine. 
Dacă duceam o viaţă, precum Atal, tihnită. 
Plin de-o virtute goală pe cât de-nchipuită 
(Căci, astfel o consider de nu e creatoare; 

Iar tămâierea-atâtor bărbaţi cu braţul tare. 

A căror strălucire la Roma i-a fost dată. 

Nu e virtute mare când nu e imitată); 

Deci, de trăiam în tihnă, nu veşnic în război. 
Cum a trăit el însuşi, printre ai săi eroi. 
Bitinia, desigur mi-ar fi lăsat-o toată. 

Cum fiu-o moşteneşte, ca prim născut, din tată. 
Şi nu dorea să-l facă atât de iute rege. 

De nu aveai victorii prin spada-mi, ca prin lege; 
Dar cum ea vede astăzi Bitinia unită 

Cu cele trei coroane şi, astfel, întărită. 
Râvneşte să ne-mpartă şi-n] lanul ăsta pus. 
Atal e mult prea mare să fie-al meu supus! 

Şi, cum, slujind, loveşte în fratele mai mare. 
Decât ca Alexandru virtuţi mai multe are; 
Dorind să-mi fie-asemeni, îmi cere cu dispreţ. 
Şi bunul moştenirii şi-al sângelui meu preţ. 
Slăviţi să fie zeii, că umbra creşte mare 

Pe Roma, prin curaju-mi şi faima viitoare; 
Puteţi acum, ilustre, s-o liniştiţi mai bine. 

Dar nicio consimţire nu cereţi de la mine; 

Cel care-nvăţătura mi-a dat pe vremuri, mie 
Nu m-a-nvăţat vreodată să fac o josnicie. 


FLAMINIUS 

Din câte judec, porinţe, în luptele avute. 

Te duse interesul mai mult decât virtute... 

A voastră vitejie de slavă-ncununată. 

Se află în depozit doar, la al vostru tată; 

El este păzitorul renumenului vestit; 

Voi pentru voi, alteţă, aveţi ce-aţi cucerit. 

lar măreţia asta de tronul său legată. 

Doar peste-a voastră frunte se lasă revărsată. 
Da, vă credeam, o, printe, cu mult mai generos; 
Romanii nu sunt darnici în propriul lor folos. 
Căci, Scipio, al cărui curaj l-aţi lăudat. 

N-a vrut să fie-o clipă-n Cartagina-mpărat. 
Iar din putere-adusă poporului roman. 

El şi-a păstrat doar titlul slăvit de african! 
Dar azi, numai la Roma virtuțile fac şcoală. 
Căci restul omenirii e altă plămădeală. 

Cât de acele gânduri de stat, ce vă frământă. 
Şi credeţi că a voastră putere ne-nspăimântă. 
De-aţi întreba şi oameni cu simţ mai ponderat. 
V-ar arăta, alteţă, ce rău v-aţi înşelat. 

Dar, cum respect pe rege, mă voi opri acum. 
Al vostru foc războinic să nu mai facă fum. 

Şi meditaţi cu râvnă la toate ce v-am spus 

Ca să gândiţi, alteţă, mai limpede, mai sus. 
NICOMED 

Doar timpul hotări-va, cândva, dar ne-ndoios. 
De este-o nălucire sau de-i un gând frumos. 
Cu toate-acestea... 

FLAMINIUS 

Totuşi de vă lăsaţi vrăjit. 

Să cuceriţi prin arme ce-i demn de cucerit. 
Senatul vă dezleagă; dar, cum e-ngăduit 
Amicul să ţi-l aperi, când este încolţit. 

De nu o ştiţi, alteţă, acum vreau s-o aflaţi 

Şi vă previn, prin sfatu-mi, ca să nu fiţi mirati; 
Apoi, puteţi năvalnic s-aveţi tot ce visati. 

Tot ce pe-ascuns, în suflet, acum adulmecaţi: 


Galatia şi Pontul şi-ntinsul Capadochii. 

Bitinia şi restul care vă fură ochii; 

Dar bunul moştenirii, al vostru preţ din sânge. 
Atal nu-l egalează şi nu vi-l poate-nfrânge; 
Cum orice împărţeală e pentru voi supliciu. 
lar Roma nu doreşte s-aveţi un prejudiciu. 
Acest prinţ stăpâni-va numai al său regat. 
(Către Prusias.) 

Regina Laodice îşi caută bărbat; 

Prilejul, majestate, în faţa voastră vine; 

Ea, e supusa ţării; deci hotărâți ce-i bine. 
NICOMED 

De-aceea vreţi să-l ungeţi pe Atal în grabă, rege. 
Fără să-mi luaţi nimica, cum spuneţi, se-nţelege. 
Urzeala-i delicată iar cei care-au voit-o. 

Cu gândul să ajungă aici, au uneltit-o. 

Cum inima-mi de-această urzire e străină. 
Trataţi pe principesă la fel ca pe-o regină 

Iar diademei nimeni nu-i pună gânduri rele 
Căci eu voi apăra-o cu preţul vieţii mele. 

Vă dau un sfat, ilustre; de-a pururi niciun rege 
Trăind la noi nu este legat de-a ţării lege: 
Regina Laodice să facă ce va vrea! 

PRUSIAS 

N-ai, Nicomed, acuma, să-i spui şi altceva? 
NICOMED 

Nu; doar numai regina să nu mă facă, sire. 
Ştiind ce sunt în stare, să-mi ies de tot din fire. 
PRUSIAS 

Ce-ţi poate îndrăzneala-nipotrivă-i? Ce putere... 
NICOMED 

Nu, sire; ea închide sau rupe o tăcere. 

Dar, pentru a doua oară vă rog, binevoiţi. 
Priviţi pe Laodice regină, cum o ştiţi; 

Eu vă implor. 

SCENA 4 

Prusias, Flaminius, Arasp. 

FLAMINIUS 


Ei, veşnic ne stă ca un obstacol! 

PRUSIAS 

E-ndrăgostit, ilustre; deci, nu-i niciun miracol! 

Prea ameţit cum este de-al gloriilor fum, în sinea lui 
gândeşte că ne va sta în drum. 

Dar, poarte-şi fiecare destinul cum şi-l ştie; 

Iubirea între tronuri nu face cununie. 

Iar legile domniei ca dragostea mai tari 

Vor şti să potolească aceste flăcări mari. 

FLAMINIUS 

Cine iubeşte are capricii, cum se zice... 

PRUSIAS 

Nu, nu; acum, eu însumi răspund de Laodice. 

Dar, pentru că-i regină, acest rang ne impune 

Să ne-adresăm cu vorbe şi cu purtări mai bune. 

Puterea mea asupra-i e fără plecăciune. 

Şi, totuşi, vreau ca totul să pară rugăciune. 

Să mergem, deci, la dânsa şi-n falnica solie 

Propuneţi, ca pe-o slavă, această cununie. 

Eu voi susţine Roma, prudent, dar fără frică: 

Având-o-n raâna noastră, ea ne va fi amică 

Să mergem; la răspunsu-i ce va avea de spus. 

Să nu uitaţi o clipă ca să-i vorbiţi de sus. 

ACTUL III 

SCENA 1 

Prusias, Flatninius, Laodice. 

PRUSIAS 

Regină, văd că titlul acesta vă încântă; 

Deci, gândul că l-aţi pierde, desigur, vă-nspăimântă: 

Când eşti prea plin de tine, nici nu domneşti prea 
mult. 

LAODICE 

Doresc, doar, maiestate, să-nvâţ şi să ascult. 

Şi, dacă, vreodată, va fi ca să domnesc. 

Se va vedea aceste porunci cum le-mplinesc. 

PRUSIAS 

Păşind spre tron, regină, păstraţi şi calea bună. 

LAODICE 


Dac-am greşit, o, sire, aştept să mi se spună. 

PRUSIAS 

Dispreţuiţi Senatul; purtarea vi-i nedreaptă 

Faţă de mine rege, ce vă ţin loc de tată. 

LAODICE 

La amândoi, vedea-veţi, că dau ce se cuvine. 

Dacă ce-nseamnă rege voi aţi vedea mai bine. 

Primind o ambasadă cu drepturi de regină, înseamnă, 
precum spuneţi, că slava mea-i deplină; 

Dar asta mai înseamnă, părând regină-n stat. 

Că pun, în contra voastră, la cale-un atentat. 

Refuz onoarea, sire, ce-mi sună a ocară. 

Şi care mă aşteaptă numai la mine-n ţară: 

Acolo, cu coroană şi sceptru domnitor. 

Voi şti cinsti şi Roma şi-al său ambasador. 

Şi aş putea răspunde, cum meritul impune. 

Aceluia ce-mi cere, aceluia ce-mi spune. 

Aici, aceste fapte de-nenţeles îmi sunt. 

Căci sunt nimic afară de-al patriei pământ; 

Dar titlul de regină printre străini e lege: 

Să nu mă plec, supusă, în faţa altui rege. 

Să fiu neatârnată, păstrând în ochii mei 

Credinţa-n rațiune şi-n preamăriţii zei. 

PRUSIAS 

Dar zeii prea puternici şi-al vostru tată-rege. 

V-au dat în a mea pază cu drepturi ca de lege. 

Şi-n altă mprejurare veţi şti şi înţelege 

Ce este, orişiunde, un legământ de rege. 

Şi ca s-aveţi dovada, întoarceţi-v-acasă; 

Vă dau tovărăşie o inimă aleasă; 

Să mergem; dar, de mâine, fiindcă o doriţi. 

Fiţi gata, deznădejdea, în faţă s-o priviţi; 

Armenia întreagă să o vedeţi sleită 

De foame, de războaie, de molime pustiită; 

Căci munţi de morţi în sânge, e tot ce vă aşteaptă. 

LAODICE 

Chiar dacă-mi pierd regatul, nu-mi pierd regala 
treaptă. 


Şi-această jale-n care orgoliul mă împinge. 

Va face să fiu sclavă, dar nu mă va învinge; 

Vă aparţine viaţa, nu însă cinstea mea. 

PRUSIAS 

Schimbaţi-vă purtarea, căci clipa este grea; 

Când, frântă de durere, îl veţi vedea pe Atal 

Urcând pe tronul vostru, cu sceptrul său regal. 

Atunci, zadarnic poate, dorind să-i fiţi stăpâna 

Îl veţi ruga cu lacrimi să vă întindă mâna. 

LAODICE 

Da; dacă-n jur va creşte mai mult ameninţarea, îmi 
voi schimba, desigur, şi gândul şi purtarea; 

Dar, poate, n-o să mergeţi atâta de departe. 

Iar zeii şi norocul cred, că-mi vor ţine parte: 

Vă vor schimba sau, sire, veni-va un soldat 

Să sfarme toţi eroii ce Roma vi i-a dat. 

PRUSIAS 

Pe-nfumuratul ăsta vă sprijiniți, văd bine; 

El merge la pieire, vă trage după sine; 

Nu-ngăduiţi prostiei norocul să vi-l strice: 

Fiţi sau numai regină sau numai Laodice; 

Iar sfatu-mi de pe urmă, vă fie ca o lege: 

De vreţi să fiţi regină luaţi pe Atal de rege. 

Adio! 

SCENA 2 

Flaminius, Laodice. 

FLAMINIUS 

Maiestate, sunteţi desăvârşită... 

LAODÂCE 

Puteţi urma pe rege; discuţia-i sfârşită. 

Şi, să vă spun, ilustre, ca să nu spun mai mult: 

Aici, n-am datoria şi nu vreau să v-ascult. 

FLAMINIUS 

Iar eu doresc, regină, oricum să vă vorbesc 

Nu ca trimis al Romei, ci doar că vă iubesc. 

Sunt zguduit de jalea spre care alergaţi 

Şi vreau să-mpiedic soarta pe care-o provocati. 

Vă fac, ca un prieten, această confidenţă: 


Virtutea trebuie păzită cu prudenţă 

Şi nu uitaţi, când răul în juru-i se-nmulţeşte. 
Nici ţara unde este, nici vremea ce-o trăieşte. 
Întreaga măreţie-a curajului regal. 

Fără virtutea asta nu-i decât fapt brutal. 

Iar vrednicia-i oarbă şi-o falsă zi-n cinstire. 
Aduc o despărţire de dreapta fericire. 

Că ea se dă acelei pe care-ar fi s-o teamă. 

Şi numai ca să plângă marea uimire cheamă. 
Ca-iitr-un târziu să spună cu un suspin zdrobit: 
„Eram să port coroană; n-o am, căci am greşit”. 
Voi mâniaţi pe rege; priviţi a sa armată 
Puternică şi gata oriunde să se bată; 

Vă e stăpân, regină; trăiţi la curtea sa. 
LAODICE 

Nu ştiu dacă onoarea ne poate înşela; 

Vă voi răspunde, totuşi, cum spuneţi că-mi vorbiţi: 
Prudenţa mea nu doarme, ilustre, ca să ştiţi; 
Şi fără să mai caut prin ce destin ciudat. 
Curajul plin de faimă, vă e duşman jurat. 

Voi spune că, virtutea în sufletu-mi regal. 

Nu este, cum vă pare, numai un gest brutal. 
C-având un drept la tronu-mi, va şti să-l cucerească. 
Căci va lovi-n acela ce Vrea să mi-l răpească. 
E-adevărat, la graniţi se află o armată. 

Cum spuneţi, neînvinsă şi gata să se bată. 

Dar cine o conduce şi o înflăcărează? 

Chiar regele s-ar frânge, dacă cumva cutează 
Din ţara lui să treacă în ţara-mi, triumfal. 

Şi i-aş da sfat s-aleagă pe-un altul general. 

Dar eu trăiesc la curte, deci, sunt la el în ţară. 
Şi teama de surprize îmi este foarte clară. 

Iar în palatu-acesta, doresc mult să se ştie. 
Virtutea mă păzeşte de-abuz şi tiranie. 
Poporul vede bine ce crâncen atentat 

Se pregăteşte-n umbra poruncilor de stat; 

Pe Nicomed îl simte; pe vitrega sa mamă 

O ştie şi-o pândeşte în ura-i fără seamă; 


El vede slăbiciunea regală la pământ. 

Căci inamicii ţării, necunoscuţi nu-i sunt; 

Cât despre mine care, mă şi vedeţi sfârşită. 
Faţă de Atal nu pofta mă face ne-mblânzită; 

Îl apăr de dispreţu-mi, dar el nu înţelege. 

Ce l-aş simţi în suflet, dacă l-aş face rege. 
Căci l-aş privi de-a pururi ca pe un om comun 
Născut să aibă totuşi destinul mult mai bun; 
Mi-ar fi supus, ilustre, iar patul conjugal 

Nu l-ar urca la rangul de soţ şi de egal. 
Poporul, după mine, l-ar umple de dispreţ. 

Şi l-ar lovi prea tare în sufletu-i semeţ; 

Îi apăr, refuzându-l, aprinsa lui dorinţă. 

Şi îi scutesc virtutea de-o mare umilinţă. 
FLAMINIUS 

De este-aşa cum spuneţi, atunci sunteţi regină 
La curte, şi pe-armata ce ştiţi că vise-nchină; 
O biată nălucire e regele; puterea 

Ce credeţi că o are e-atât cât vă e vrerea. 

Aţi şi-nceput, regină, să împărţiţi dreptate! 
lertaţi-mi îndrăzneala prea mare, maiestate. 
Şi-ngăduiţi ca, Roma, să spună azi prin mine 
Că, a primi solie legal vi se cuvine. 

Luaţi-l, de vă pare că solul vă jigneşte. 

Drept cetăţean al Romei pe-acela ce vorbeşte; 
Lăsaţi-l să v-arate că, Roma aliată. 

E drumul cel mai sigur să fiţi încoronată; 
Prin asta toţi vecinii se simt în strâmtorare... 
Popoarele-s în pace, duşmanii în teroare; 

Că, regele pe tronu-i de-a pururi e-ntărit. 
Când Roma îl socoate prietenu-i cinstit; 

Şi că, Atal, e, astfel, mai suveran, mai rege 
Decât oricare altul şi mai presus de lege; 

Că, în sfârşit... 

LAODICE 

Ajunge, căci visuri nici nu-mi fac: 

Deci, regii au coroană doar când vă sunt pe plac; 
Dar, dacă Roma are regate la picioare. 


Pentru Atal, desigur, nu face-un lucru mare; 
Iar cine ţine-n mână atâtea-mpărăţii. 

Nu-i bine să cerşească, urzind şi silnicii. 
Dacă-l iubeşte-atâta, de ce scumpa-i persoană 
Nu mi-o oferă, Roma, cu sceptru şi coroană? 
Îmi pierd prea multă vreme vorbind de un supus. 
Eu care, pe un rege, tot l-aş privi de sus. 

De voi mi l-aţi trimite şi dacă ar păta. 

Prin legătura voastră, c-un gest, coroana mea. 
Aceste gânduri sacre nu pot să le trădez; 

Nu pot primi ca rege un om ce nu-l stimez; 

Şi cum îmi ştiţi, ilustre, întreaga zbuciumare. 
Zadarnică-i şi ruga şi orice-ameninţare. 
FLAMINIUS 

Cum să nu plâng, regină, această rătăcire? 
Gândiţi-vă, fiţi bună, dar fără îndârjire. 

Ce este-acum Senatul şi tot ce poate face; 

De vă iubiţi, regină, fugiţi de a-i displace. 
Cartagina-i ruină, iar întioh zdrobit; 

Orice voinţă tace când Roma a vorbit. 

Şi totulse-ncovoaie pălind ca viaţa spumei. 
Când Roma e în lume stăpânitoarea lumii. 
LAODICE 

Stăpânitoarea lumii? Atunci ni-aţi îngrozi; 

Dar ţara-mi nu-i e sclavă, nici dreptu-mi de-a simţi. 
De n-aş vedea că geniul lui Anibal, cum cred. 
Trăieşte azi şi luptă prin prinţul Nicomed; 

Şi de n-aş fi convinsă că duhu-i de oştean. 

Ar şti să-nvingă iarăşi un general roman. 
Discipolul acesta măreț de virtuos. 

Ya aplica ştiinţa-i cu şi mai mult folos. 

În Asia-i, războiul de glorii încărcat. 
Ne-arată-n care şcoală atât a învăţat. 

Sunt probe, dar splendide, încât chiar Capitoliu 
Ar fi să se-ngrijească să nu ajungă-n doliu. 
Căci, într-o zi, ilustre... 

FLAMINIUS 

Această zi-i departe; 


Dar ca să ştiţi cam cine destinele împarte. 

Chiar Anibal vă spune, de-i întrebaţi fantoma. 

Că învingând la Cane, s-a nspăimântat de Roma. 

Şi că înfiorarea l-a-nvins ca general. 

Dar, iată, maiestate, al Romei nou rival. 

SCENA 3 

Nicomed, Laodice, F'laminius. 

NICOMED 

Sau Roma dă putere trimişilor, prea mare; 

Sau prea lungiţi, ilustre, a voastră-nsarcinare. 

FLAMINIUS 

Îmi ştiu îndatorirea şi dacă-s în greşeală. 

Nu vouă, ci la alţii eu da-voi socoteală. 

NICOMED 

Veţi face cum veţi crede. Dar sufletul mă-ndeamnă 

Să caut fericirea de-a sta cu-nalta doamnă. 

În inima-i, ilustre, aţi propăşit prea tare. 

lar ale voastre vorbe sunt prea fermecătoare, încât 
numai cu trudă putea-voi nimici 

Tot ce-ale voastre spuse ştiut-au răsădi. 

FLAMINIUS 

Urgia-n care-o trage nedemna sa iubire. 

M-a-mpins să-i dau poveţe doar din compătimire. 

NICOMED 

În felu-acesta, dându-i un sfat mult prea milos. 

Ambasador rămâneţi sensibil şi duios. 

La ce urâte fapte v-a-mpins să vă dedaţi. 

Regină? 

FLAMINIUS 

Ah! vă-ntreceţi; ba chiar, vă-nfuriaţi! 

NICOMED 

Mă-nfurii eu? 

FLAMINIUS 

Ştiţi bine, că nu există ţară în care demnitatea-mi să 
fie de ocară... 

NICOMED 

Nu vă făliţi că rangul ce-aveţi, e sclipitor. 


Acel ce vinde sfaturi nu este-ambasador; 

Îşi depăşeşte treapta; renunţă chiar la ea. 

I s-a răspuns, regină, aşa cum trebuia? 
LAODICE 

Da. 

NICOMED 

Află că, de-acuma, privindu-te egal. 

Te văd doar ca Flaminius şi-agentul lui Atal; 
Iar dacă mă şi superi, mai eşti şi-otrăvitorul 
Lui Anibal ce-mi este, în veci, învățătorul. 
Din toate-aceste titluri ce ţi le dau, alege; 
Şi de nu-ţi plac, aleargă şi plânge-te la rege. 
FLAMINIUS 

Dreptatea mi-o va face, deşi e bun ca tată. 
Sau, la refuzu-i, Roma, nu sta-va insultată. 
NICOMED 

Sărută-le genunchii, supus, la amândoi. 
FLAMINIUS 

O să vedem; alteia, gândiţi-vă la voi. 
SCENA 4 

Nicoined, Laodice. 

NICOMED 

Mai bine sfatul ăsta reginei i l-ar da. 

S-a frânt în faţa urii mărinimia mea. 

Destul am apărat-o, dar azi s-a auzit 

De planurile sale ce-n contra-mi le-a urzit. 
Căci m-a silit, şi crima, astfel, i-am divulgat. 
Pe Zenon, eu la rege l-am dus, cu Metrobat. 
Raportul lor, pe rege, putând să-l minuneze. 
S-a hotărât el însuşi, acum să-i cerceteze. 
LAODICE 

Alteță, nu ştiu bine care va fi urmarea. 

Dar nu-i pricep nici gândul, cum nu-i pricep purtarea. 
Nici cum ţi-aprinde ura mereu vitrega-ţi mamă. 
Cu cât ar fi de tine mai mult să-i fie teamă 
Cu-atât mai mică-i frica; şi-oricât de îndârjit 
Tu o acuzi, tot dânsa te-atacă mai cumplit. 
NICOMED 


Vrea să mi-o ia-nainte dar fără-ndemânare. 
S-arate că, la mijloc, e doar o răzbunare. 

lar masca-i mincinoasă, de aprigă-ndrăzneală. 
Ascunde slăbiciunea şi-a fricii şovăială. 
LAODICE 

Ale domniei taine-s ades atât de-ascunse. 

Că pentru cei mai ageri rămân ca nepătrunse. 
Când nu erai aicea să-mi vii în apărare. 
N-aveam cu Atal nici cea mai măruntă supărare 
Nu se gândea nici Roma iubirea-a ne zdrobi; 
Eşti păsuit, la curte, să stai numai o zi. 

Dar chiar în ziua asta, şi în prezenţa ta. 
Cu-Atal îmi cere Roma pe veci a mă lega. 

Eu nu-nţeleg nimica din graba asta mare. 

De ce nu se aşteaptă măcar a ta plecare? 

Dar am pe ochi o ceaţă mereu şi tot mai sumbră. 
Ce-mi stinghereşte văzul şi mă cuprinde-n umbră. 
Temându-se de Roma, iubindu-şi şi soţia. 

De regelui, virtutea-ţi, nu-i muşcă gelozia. 

În schimb, ca să-ți spun totul cu inimă curată. 
E mult prea soţ să fie egal de bun ca tată. 
Atal soseşte? Iată, atât de nechemat! 

Ce vrea cu noi? Ce-l roade? Ce ordin i s-a dat? 
Nu mai pricep nimica, oricât m-aş zbuciuma. 
Dar le voi rupe firul, chiar prin plecarea mea. 
Plec. 

SCENA 5 

Nicomed, Atal, Laodice. 

ATAL 

Doamnă, convorbirea aceasta s-ar putea 

Să nu vă mai încânte, doar din pricina mea? 
LAODICE 

Urâta stăruinţă pe care-o practicaţi. 

Prin el, ce-s tot eu însămi, va lua ce meritati. 
Şi cum mă ştie bine, vorbi-va, se-nţelege. 

Aşa cum lui Flaminius răspuns-a pentru rege. 
SCENA 6 


Nicomed, Atal. 

ATAL 

Eu mă retrag, alteţă, de sunt inoportun. 
NICOMED 

Nu, prinţe, căci o vorbă aş vrea să vă mai spun. 
La dreptul meu de frate mai mare-am renunţat. 
Şi am uitat de tronul ce-mi este destinat; 
Dorind, ca om, să-mi apăr iubirea, nu mişel. 
V-am şi rugat, alteţă, să procedaţi la fel; 

Ca-n planurile voastre, luptând ca un bărbat. 
Să nu vârâţi pe rege, nici Roma, v-m rugat 
Dar, sau vă e prea slabă memoria, sau mică. 
Că faceţi doar ce unii prieteni vă indică. 
ATAL 

Dar numai voi, alteţă, să uit mă obligaţi. 

Căci nu doriţi ca toate-ntre noi să egalaţi. 

Vă dezbăraţi de dreptul întâiului născut; 

Dar, oare, de prinţesă fugit-aţi cum am vrut? 
Zvârliţi-a voastre glorii care vă fac slăvit; 
Virtuţile prin care sunteţi ca şi vrăjit! 

De sceptrele-ntreite din şase bătălii. 

Uitaţi, de împlinirea-atâtor vitejii! 

Cu astfel de-ajutoare nu vă-ndoiţi de voi! 

Dar faceţi pe prinţesă s-aleagă între noi: 

N-o mai lăsaţi să vadă cununile de glorii. 

Ce vi le-au pus pe frunte atâtea mari victorii; 
Ba, faceţi-o să uite măcar pentru o dată. 

Şi faptele de arme şi viaţa ne-nfricată; 

Sau contra ei şi-a voastră, primiţi, ca pe tipsie 
Şi regele şi Roma s-apese cu tărie 

Puţinul pân-acum ce ei au dobândit. 

V-arată că vor trage puţin la cântărit. 
NICOMED 

Da, văd, n-aţi stat la Roma chiar fără de folos. 
Căci v-apăraţi cu farmec şi-atât de generos. 
De vă lipseşte suflet, aveţi, în schimb, umor. 
SCENA 7 

Arsinoe, Nicomed, Atal, Arasp. 


ARASP 

Vă cheamă suveranul! 

NICOMED 

Acum? 

ARASP 

Poruncitor! 

ARSINOE 

Da, prânţe, calomnia uşor e nimicită. 
NICOMED 

Aluzia, ce-o faceţi îmi e nelămurită. 

De adevărul ăsta nu mă-ndoiesc vădit, înaltă doamnă. 
ARSINOE 

Dacă nu v-aţi fi îndoit 

Nu-i aduceaţi, cu scopul ce-atât v-a mângâiat. 
Pe Zenon şi-mpreună cu el, pe Metrobat. 
NICOMED 

Voiam, secretul, doamnă, tăcerea să-l păzească; 
Dar m-aţi silit cu forţa să-i pun ca să vorbească. 
ARSINOE 

Da, i-a silit dreptatea, nu-a voastră dărnicie; 
Aceste slugi, fidele, în veci nu pot să fie; 

Şi au vorbit mai multe decât le-ar fi plăcut. 
NICOMED 

Îmi pare rău, regină, dar numai voi aţi vrut. 
ARSINOE 

Îmi face chiar plăcere; sunt numai supărată 
Că v-am văzut virtutea atât de rău pătată; 

Că mai aveţi un titlu faimos şi grăitor: 
Frumoasa meserie de prost corupător. 
NICOMED 

Că i-am corupt, regină, mă acuzaţi pe mine? 
ARSINOE 

Eu am doar neplăcerea; voi, lanţul de ruşine. 
NICOMED 

Şi credeţi, că prin asta, ei pierd orice valoare? 
ARSINOE 

Nu; eu retin, alteţă, ce-au spus cu glasul tare. 
NICOMED 


Ce-au spus ca să vă placă şi le-acordaţi crezare? 

ARSINOE 

Două cuvinte care vă dau o faimă mare. 

NICOMED 

Care-s aceste vorbe ce-atâta v-au vrăjit? 

ARASP 

Întârziaţi, alteţă, iar regele-i mâhnit. 

ARSINOE 

Vi le va spune dânsul; nu-ntârziaţi prea tare. 

NICOMED 

Da; vă pricep regină, întreaga înjghebare: 

Iubirea conjugală uitând pe cea de tată. 

O să vă dea iertarea iar mie crima toată. 

Dar... 

ARSINOE 

Isprăviţi, alteţă; ce-nseamnă acest „dar”? 

NICOMED 

Două cuvinte, doamnă, cu sensul foarte clar. 

ARSINOE 

Care-s aceste vorbe ce-atât v-au fermecat? 

NICOMED * 

Să-l întrebaţi pe rege; eu, am întârziat. 

SCENA 8 

Arsinoe, Atal. 

ARSINOE 

A noastră-i biruinţa, Atal; iar Nicomede înşelăciunii 
sale vedea-va ce-i succede. 

Cei doi aduşi în grabă sub greaua acuzare 

Să spună că, de mine, atraşi sunt, să-l omoare 

Au fost corupti de dânsul ca să mă defăimeze. 

Dar n-au putut secretul oribil să-l păstreze. 

M-au acuzat desigur, dar au mărturisit 

Infama înscenare ce prinţul mi-a urzit. 

In faţa unui rege-adevărurile-s tari! 

Din inimă ţâşnite găsesc porţile mari! 

Minciuna-i dovedită uşor la un mişel! 

Au vrut ei să mă piardă, dar l-au pierdut pe el! 

ATAL 


Sunt mulţumit că toată această impostură 

Ţi-a dat o măreție mai naltă şi mai pură. 

Dar dacă mai de-aproape vom cerceta ce este 

Şi să te smulgi, putea-vei din mrejele aceste. 

Nu vei sfârşi, nefrântă de-un cât de mic scrupul. 

Pentru doi făr' delege să ai un gând credul. 

Aceste două cutre au spus fără ruşine. 

Că sunt de el corupte, precum sunt şi de tine; 

Dar contra-atâtor glorii şi-atâtor fapte mari. 

Mai are preţ o vorbă rostită de tâlhar? 

Un trădător nu este demn, mamă, de crezare. 

ARSINOE 

Eşti generos, văd bine, Atal; ai suflet mare; 

Chiar la rivali tu lauzi virtutea, din dreptate. 

ATAL 

Îi sunt rival, ştiu bine, dar îi mai sunt şi frate. 

Suntem de-acelaşi sânge iar sângele din mine 

Defăimător nu-l vede şi vrednic de ruşine. 

ARSINOE 

Deci mai curând îţi vine să crezi că-s asasină. 

Când pierderea-mi e-aproape, de nu-l văd în ruină? 

ATAL 

Abia îi cred pe martori când îl lovesc în plin; 

Dar când te-acuză, mamă, îi cred şi mai puţin. 

Virtutea ta pluteşte mai sus de orice crimă; 

Îndură, pentru dânsul, să am puţină stimă: 

A sa, aici la curte, pizmaşi i-a dăruit. 

Ce-n faţa ta dorit-au să-l piardă negreşit; 

Căci, lovitura asta, din ură înjghebată. 

Ar vrea să terfelească o viaţă minunată. 

Eu, dacă pot prin mine de altul să vorbesc. 

Ce simt în mine însumi şi-ntr-însul bănuiesc. 

Cu-acest rival prea mare, lucrez deschis, pe faţă. 

Dar nu-i insult onoarea, nu-i atentez la viaţă, îmi caut 
ajutoare şi-o fac chiar maiestuos. 

Şi cred că dânsul este la fel de generos. 

Că n-are decât planuri născute din victorii 

Şi că nu-mi taie calea decât cu-a sale glorii. 


ARSINOE 

Nu ştii ce-i lumea; curţii nu-i ştii orânduirea. 

ATAL 

Dar nu ca prinţ se cere să onorezi iubirea? 

ARSINOE 

Ca un copil de dânsa vorbeşti, necugetat. 

ATAL 

Numai virtuţi văzut-am la Roma, cât am stat. 

ARSINOE 

O să te-nveţe vremea, prin funcţia ce-o să ai. 

Virtuţile cerute-n a regilor alai. 

If 

Dar, dacă-ți este prinţul şi frate şi de-o seamă. 

Să-ţi aminteşti de-asemeni că eu sunt a ta mamă; 

Şi orice îndoială în suflet te-ar răpune. 

Să mergem ca să afli şi regele ce spune. 

& 

ACTUL IV 

SCENA 1 

Prusias, Arsinoe, Arasp. 

PRUSIAS 

Arasp, să intre prinţul. 

(Arasp iese.) 

Regină, nu e bine 

Să mă străpungi în suflet cu-atâtea lungi suspine. 

Iar inima-mi cu-aceste dureri nu e nevoie 

S-o-ncaici, când doar c-un zâmbet ai totul după voie. 

Aceste lacrimi scumpe de ce te-ar apăra? 

Pun crima-i la-ndoială sau inocenta ta? 

Simţi că, măcar în treacăt, ce dânsul mi-a vorbit 

A zdruncinat credinţa în care-s neclintit? 

ARSINOE 

Vai! cum să uiţi, stăpâne, injuria pe care 

O face inocenţii, ca-n zbor, o defăimare? 

Şi sunt minciuni în lume atâta de ciudate încât să dea 
virtuţii întreaga puritate? 

Va mai rămâne veşnic un rest de îndoială 

Ce va mânji de-a pururi cea mai înaltă fală. 


Câţi bârfitori nu umbla chiar prin palat, aici? 
Câţi dintre-nflăcăraţii lui Nicoiricd amici. 
Ştiindu-mă bârfită de el care-i slăvit. 

N-or crede că iubirea-ţi m-a dezvinovăţit? 

Şi dac-o pată mică pe numele-mi durează. 

Iar cel mai mic din ţară în suflet o păstrează. 
Sunt vrednică de tine? şi crezi că nu-i prea grea 
Această suferinţă în plâns a mă scălda? 
PRUSIAS 

Ah! Inima-ţi se teme putând să bănuiască 

Un soţ ce te iubeşte şi-i drept să te iubească. 
După ce-a fost bârfită, o cinste-i mai curată; 
Mai tare străluceşte când vede că-i pătată. 
Dar Nicomed soseşte şi-am hotărât ea azi... 
SCENA 2 

Prusias, Arsinoe, Nicomed, Arasp, gărzi. 
ARSINOE 

Stăpâne, îndurare pentru acest fiu viteaz! 
Te-ndură de acela ce ţări a subjugat! 
Indură-te de braţul cu lauri încărcat! 
NICOMED 

Cum, doamnă? doar fiindcă trei sceptre-am cucerit. 
În dauna-mi tot fiul vă este răsplătit? 

De-a fi condus armate în Asia învinsă. 

Că însăşi Roma voastră de pizmă e atinsă? 
De-a fi păzit prea harnic a regelui victorii? 
De-a fi umplut palatul prea mult cu-a mele glorii? 
De-a fi urmat prea bine ce ştiu prin Anibal? 
Dacă de milă-i vorba, alegeţi; mi-e egal. 
Priviţi a mele crime, dar mai adăugaţi 

Că am crezut în răii de alţii cumpăraţi. 

Că sunt deschis la suflet şi că gândesc cinstit. 
Şi că a lor minciună m-a prins nepregătit. 
Acestea nu sunt crime, ci glorii când trăieşti 
Departe mult de curte, în lupte ostăşeşti; 
Când n-ai decât virtutea gândirii, păzitor. 
N-ai remuşcări şi astfel nu eşti bănuitor. 
ARSINOE 


Nu-i criminal, stăpâne; da, recunosc dar, iată: 
De-a vrut ca de ocară să fiu în veci pătată. 

A ascultat de ura celor cu el de-o seamă 

Pe care le-o inspiră mereu vitrega mamă. 

În sufletu-i de scârba aceasta chinuit. 
Mi-mpută nişte fapte de care e lovit: 

Că Anibal, în ciuda credinţii răspândite. 

E victima mâniei unei terori cumplite. 
Că-ncredinţează faima şi dreptul libertăţii. 
Mai lesne deznădejdii ca ospitalităţii; 

Mâniile, teroarea-s a mele, mi se zice. 

Dar, de-a găsit un farmec doar el, în Laodice. 
De vină-s eu că are şi-Atal un ochi isteţ; 

Eu siluiesc şi Roma că-i dă reazem de preţ; 
Şi-afirmă că, prin mâna-mi, îi vine ce-l răneşte. 
Ca să-şi răzbune mortul, salvând tot ce iubeşte. 
De-a vrut să mă alunge perfid de lângă tine. 
Pentr-un gelos, stăpâne, eu mi-o explic prea bine. 
Zadarnica lui trudă nu-mi căşunează mie; 

Eu ştiu că-ntreaga-mi crimă e că îţi sunt soţie; 
Că titlul ăsta cere ca să mă persecute; 

Căci dincolo de dânsul, ce poate să-mi impute? 
De zece ani de când e şef de oştiri prin lume. 
Am refuzat să laud mereu al său renume? 

Iar când a fost nevoie de-un ajutor din ţară. 
Şi-a cărui neglijare l-ar fi făcut să moară. 
Cine-a luptat mai aprig, un ajutor să-i dea? 
Cine-a vegheat să-l scape mai mult ca grija mea? 
Avut-a lângă tine un sol mai credincios. 

Ca să trimită hrană, bani, oameni de folos? 

O ştiţi, o ştiţi, stăpâne, iar drept recunoştinţă. 
Că l-am slujit atâta cât statu-mi-a-n putinţă. 

El vrea să mă gonească, acum, de lângă tine. 
Dar neagra-i gelozie-l explică foarte bine. 

Cum am mai spus. 

PRUSIAS 

Răspunde; Ce-ai de răspuns, ingrate? 
NICOMED 


Admir că, pentru mine, e numai bunătate. 

N-o să vă spun că, toate aceste ajutoare 

Ce mi-au păstrat, printr-însa, şi viaţă şi onoare. 

Şi-acum, în faţa voastră, le-ntinde triumfal. 

Contribuiau, prin mâna-i, să-nalţe pe Atal; 

Că prin a mea purtare îi aduna zorit. 

Şi pregătea, de-atuncea, ce azi ni-i dezvelit. 

De orice sentimente a fost sau nu mânată. 

Să-i judece doar cerul ascunsa judecată 

Căci pentru mine cerul de dânsa juruit 

Ne va-mpărţi dreptatea, cum este de dorit. 

Cum, doamna, aparenţa ne-a-nfăţişat-o bine 

Vreau să vorbesc de dânsa, căci ea vorbi de mine. 

Şi în folosul vostru vă amintesc să ştiţi. 

Că amânaţi prea tare doi răi să pedepsiţi. 

Pe Metrobat şi Zenon zvârliţi-i la supliciu. 

Doar de la voi virtutea vrea demnul sacrificiu: 

Ei au învinuit-o şi, dac-au retractat 

Ca să-i redea onoarea, pe fiu l-au acuzat. 

Deci crima lor e-ntreagă iar moartea lor e justă. 

Căci prea şi-au râs în voie de o persoană-augustă. 

Insulta îndurată de cei cu noi pe-o treaptă, în sânge 
se repară şi printr-o moarte dreaptă: 

Tăgada, niciodată, nu iartă bârfitorul. 

Se cere ca în chinuri să piară impostorul; 

Sau, altfel, veţi expune al vostru neam regal 

Uşurătăţii unui duh veşnic neloial. 

Periculoasă-i pilda; suntem ameninţaţi 

De vreţi ca bârfitorii să fie apăraţi. 

ARSINOE 

Vai! Sire, pedepsi-vei a lor sinceritate. 

Când vorbele printr-însa rămân adevărate? 

Cine-arătă, în contra-mi, întreaga-i mişelie? 

Cine mă-ntoarse-n viaţă şi mă redă soţie? 

Cine-a oprit sentinţa, stăpâne generos. 

Şi-a tăinuit aceasta, doar în al meu folos? 

Sunteţi dibaci, alteţă, şi prea neînfrânat. 

PRUSIAS 


Te apără; mai lasă-l acum, pe Metrobat. 

Şi ispăşeşte faptul murdar de-a terfeli. 
NICOMED 

Nici voi nu credeţi, sire, că am ce ispăşi! 

Un om asemeni mie o ştiţi, este mai demn 

Şi când e plin de vină, se poartă mai solemn. 
Că datoria-i cade doar printr-o crimă grea. 

Iar gloria-i se-ascunde semeţ sub forţa sa. 

Să vă revolt poporul, să zvârl a voastre-armate 
În sprijinul reginii atât de oprimate; 

Să vin cu-arma-n mână şi-n contra lui Atal 

Şi chiar a Romei poate, s-o scap de-un trai fatal; 
Să năvălesc în ţară, când mi-i atât de dragă. 

Cu oştile-nvrăjbite şi-Armenia întreagă; 

Un om ca mine toate aceste-ar săvârşi 

Dacă credinţa faţă de voi i-ar amuţi. 

Căci mârşăvia-i jocul ce-ntre mărunți se joacă; 
De-aceea doar femeii îi e sortit să-l facă. 

Deci, pedepsiţi pe Zenon cât şi pe Metrobat. 
Pentru regină, sire, sau pentr-un fiu soldat. 

În ultima secundă ne-o cere conştiinţa; 

Când zeii ne ascultă dispare-ngăduinţa; 

Iar ticăloşii ăştia, simțind că o să moară. 

Vor mai putea să nege, ce-au spus, şi-a doua oară. 
ARSINOE 

Stăpâne, vai... 

NICOMED 

Regină, să nu uitaţi să spuneţi 

De ce la ispăşirea lor justă vă opuneţi; 

Căci ne lăsaţi să credem că ar putea avea. 

Sub ştreang, regrete multe ce nu vă vor plăcea. 
ARSINOE 

Priveşte-n contra-mi ura-i, cât de cumplit se zbate; 
Mă face criminală când eu îi dau dreptate; 

Însă prezenţa-mi, sire, văd bine că-l irită; 
Aflând că plec, gândirea i-o fi mai potolită 

Şi-i va calma simţirea atât de magnanimă. 
Păzindu-l să mai facă în viitor vreo crimă. 


Nu; nu-ţi mai cer, stăpâne, ca din compasiune 

Să întăreşti un sceptru, să-l am protecţiune. 

Şi nici pentru apărarea persoanei lui Atal. 

Să împărţeşti în pace, la fraţi, dreptul regal: 

Amicii tăi din Roma de-au vrut să-mi fac-un bine 

Au pus la cale asta, ei singuri, fără mine. 

Căci te iubesc stăpâne, şi-aşa te voi urma 

De-ndată ce la pieptu-mi sfârşitul ţi-l vei da. 

lar pe-a ta groapă-ntâia durere va jertfi în lacrimi al 
meu sânge spre a nu te părăsi. 

PRUSIAS 

Vai, doamnă! 

ARSINOE 

Da, stăpâne, în clipa-aceea grea 

Suflarea-ţi de pe urmă va-nchide soarta mea. 

Cum rege n-o să-mi fie pe viaţă niciodată. 

Ce-ar mai putea să-mi facă? De  ce-aş fi 
înspăimântată? 

Tot ce mai cer e numai ca, fiul meu iubit. 

Care pe prinţ, aicea, l-a prea neliniştit. 

Să poată să se-ntoarcă la Roma, neştiut. 

Şi să trăiască unde de mic a fost crescut; 

Să târâie acolo, cu viaţa-i umilită. 

Iubirea-ţi pentru mine prea slabă şi zdrobită. 

Acest prinţ te slujeşte şi-şi va mări slujirea. 

Când n-o să fie nimeni să-i supere privirea; 

Nici teamă de a Romei pedeapsă să nu-ţi fie. 

Căci contra ei, el are destulă voinicie: 

Cunoaşte multe taine prin marele-Anibal. 

Acest erou ce Romei i-a fost mereu fatal; 

Că-n Asia se ştie şi-n Africa cuprinsă. 

Ce-i Antioh şi unde-i Cartagina învinsă. 

Deci, mă retrag, stăpâne, ca-n toată libertatea 

A sângelui căldură să-ţi cheme bunătatea; 

Şi-apoi nu vreau în faţă să-ţi stau neapărată. 

Când de un prinţ cu faimă cumplit sunt insultată. 

Nu vreau să fiu silită să te-asmuţ prea bine 


În contra unui falnic fecior ce-i demn de tine. 
SCENA 3 

Prusias, Nicomed, Arasp. 

PRUSIAS 

Hai, Nicomed, desfrâul acesta mă mâhneşte; 
Tu nu eşti laş, văd bine, oricât te-nvinuieşte; 
Să dăm ceva şi Romei ce-aşteaptă de o vreme. 
Şi să-mpăcăm regina, care cum ştii, te teme. 
Mi-eşti drag, dar către dânsa iubirea grea mă fură: 
Iar eu nu pot să sufăr această oarbă ură 

Şi nici să am în suflet simţiri ce să dureze 

Ca inima-mi, tot ele, cumplit s-o tortureze. 
Vreau să împac, acuma, natura şi iubirea 

Să fiu şi soţ şi tată, spre a stinge învrăjbirea... 
NICOMED 

Vă-ncredeţi deci în mine? Răspunsul meu n-alege: 
Nu fiţi pentru niciunul. 

PRUSIAS 

Dar ce să fac? 

NICOMED 

Fiţi rege! 

Da, reluaţi această nsuşire nepătată. 

Un rege demn de titlu, nu e nici soţ, nici tată. 
În faţă are tronul. Atât. Deci guvernaţi. 

Mai mult s-o teme Roma decât voi tremuraţi. 
Cu toate că e mare şi-armate tari ridică. 

De pe acum de mine vedeţi că-i este frică. 

Şi speră că, prin moartea-mi să poată câştiga 
Deoarece ea simte că eu voi guverna. 
PRUSIAS 

Da; voi domni, ingrate, fiindcă-mi porunceşti: 
O vrei pe Laodice sau tronul îl doreşti? 

Eu, regele, fac parte-ntre tine şi Atal; 

Nu-s tată; deci, ascultă de ordinul regal. 
NICOMED 

De-aţi fi şi Laodicei prin naşterea sa, rege. 

Să mi-o propuneţi astfel, justificat de lege. 
V-aş cere-ngăduinţa, oricum, să mă gândesc; 


Dar, spre a vă fi pe voie şi fără s-o jignesc. 

Mă voi supune, sire, nu cu simţiri pripite. 

Doar gândurilor voastre, nu vorbelor rostite. 

Daţi lui Atal prea dragul, şi partea mea întreagă. 

Dar daţi şi Laodicci puterea să aleagă. 

Acesta mi-i răspunsul. 

PRUSIAS 

Ce suflet ticălos 

Orbit de o femeie, să cazi atât de jos! 

Renunţi doar pentru dânsa la titlul tău regesc. 

Ce leagă marea-ţi slavă de dreptul strămoşesc! 

Mai meriti oare viaţa, atât de desfrânat? 

NICOMED 

Exemplul vostru, sire, e vrednic de urmat: 

Nu pentru o femeie vă-ndepărtaţi feciorul 

Ce-a cucerit trei state să fiţi biruitorul? 

PRUSIAS 

Crezi tu că pentru dânsa la tron aş renunţa? 

NICOMED 

Dar pentru Laodice, gândiţi că aş putea? 

Dând lui Atal coroana, ce-i dau? căci voi trăiţi. 

Voi cere moştenirea când voi n-o să mai fiţi; 

Ilertaţi-mă, văd bine că e supărător: 

Dar, şi un rege moare, ca orice murilor; 

Atunci, întreg poporul de va voi un rege, între Atal şi 
mine, stăpân şi-l va alege. 

Dar între el şi mine nu-i mare-asemuirea încât să nu 
se vadă, prea clar deosebirea. 

Iar dreptul vechi de frate născut întâi, e tare 

Că poate să te-aducă la tron, din depărtare. 

Dar, dacă din poruncă poporu-ntreg va tace. 

Sub jugul legii voastre o alta eu voi face. 

Şi dac-ar fi cu Roma s-ajung chiar la război. 

Voi face pentru mine ce fac azi pentru voi. 

PRUSIAS 

M-am îngrijit de toate. 

NICOMED 


Da, dacă o să fiţi 

Silit, prin viclenie, acum să mă jertfiți. 

Sau altfel ţara asta ce-acum o dăruiţi. 

Atât o va conduce atât cât voi trăiţi. 

Tot ce vorbesc nu-i taină şi nicio divulgare. 

I-am spus şi lui să poată din timp să se prepare: 

M-aşteaptă. 

PRUSIAS 

leşi, dar fără din sânge a-mi vărsa 

Voi şti, pe Atal, ingrate, să-l urc pe treapta sa. 

lar mâine... 

SCENA 4 

Prusias, Nicomed, Atal, Flaminius, Arasp, gărzi. 

FLAMINIUS 

Pentru mine atât v-aţi supărat? 

Vai, maiestate, prinţul abia m-a insultat; 

Senatul este-n stare adânc să se mâhnească; 

Dar am câţiva prieteni ce-or şti să-l cucerească. 

PRUSIAS 

Voi împărţi dreptatea iar mâine, lui Atal. 

Eu îi voi da coroana şi sceptrul său regal; 

În Pont să fie rege; mi-l fac moştenitor; 

Cât de ingratu-acesta şi-acest răzvrătitor. 

Senatul are dreptul insulta să-i plătească; 

Deci, ca zălog la Roma pe Atal să-nlocuiască; 

? i ca să simtă bine, el vă va fi predatndată ce pe 
tronu-i Atal s-o fi urcat. 

NICOMED 

La Roma mă trimiteţi! 

PRUSIAS 

Să-ţi dea dreptatea-ntreagă 

Da, du-te şi îi cere pe Laodicea-ţi dragă. 

NICOMED 

Voi merge, maiestate, fiindcă voi o vreţi 

Şi voi fi rege cum voi aicea nu sunteţi. 

FLAMINIUS 

Vă ştie faima Roma şi îi sunteţi iubit. 

NICOMED 


Mai potolit, Flaminius! că încă n-am sosit: 
Nu e prea sigur drumul de stai şi chibzuieşti 
Şi-alăturea de mine poţi chiar să rătăceşti. 
PRUSIAS 

Arasp, plecaţi cu dânsul şi garda i-o-ntăreşte. 
(Lui Atal.) 

Tu, nu uita o clipă, şi Romei mulţumeşte. 

Că după cum puterea-i e astăzi forţa ta. 
Când nu ţi-o fi ea sprijin nimic nu vei avea. 
lertaţi-mă, ilustre, că sunt îngrijorat. 

Dar spusele reginei profund m-au întristat; 
Mă duc acum s-o mângâi; vă las cu el. Atal 
Să-i mulţumeşti căci dânsul îţi dă sceptrul regal. 
SCENA 5 

Flaminius, Alai. 

ATAL 

Ce să vă spun, ilustre, după atât folos 

Prea mare chiar şi pentru un mare curajos? 
Sunteţi fără de margini, şi-a voastră-afecţiune 
Făgăduiala-ntrece şi-a mea ambiţiune. 
Mărturisi-voi, totuşi, că tronul ce mi-i dat. 
Nu-mi dă şi fericirea spre care-am aspirat: 
Mi-e inima cuprinsă şi simţurile toate 

De Laodice numai, cu doruri prea curate. 

Mă voi putea, ca rege, de dânsa-nvredniei... 
FLAMINIUS 

S-o îmblânziţi c-un titlu, nu, nu veţi reuşi... 
ATAL 

Şi sufletul se schimbă după împrejurări. 

Iar tatăl ei pe moarte a dat şi îndreptări: 

Cel ce va lua regina armeană de soţie. 
Moştenitor la tronul Bitiniei să fie. 
FLAMINIUS 

Nu; pentru ea nu-i lege; regină-i, orice-am face. 
Iar ordin pentru dânsa e ceea ce îi place. 
Iubi-va-n voi un titlu regal ce străluceşte 

Şi vi se dă-n pofida a celui ce-l iubeşte? 

În voi ce-i luaţi acuma iubitu-apărător? 


În voi care-l distrugeţi? Voi unicu-autor? 

ATAL 

Fără de prinţu-acesta ce va mai face ea? 

Cine în contra Romei şi-a noastră-o v-ajuta? 
Căci sper să am un sprijin, prin voi, şi-n viitor. 
FLAMINIUS 

Vai, drumu-mprejurării i-atât de schimbător; 
Să vă înşel, nu-mi place, deci n-o să vă răspund 
ATAL 

Mă puneţi pe o cale pe care mă în fund. 

Căci n-o să fiu ca rege mai mult de un nimic 
Dacă ajuns pe tronu-mi n-o să-mi mai fiţi amic. 
Mă prea-ngrozesc; Senatul îl ştiu mult mai egal: 
Cum! nu aveţi vreun ordin? 

FLAMINIUS 

Da, pentru prinţu-Atal 

Care-a crescut din leagăn la Roma, şi-a trăit. 
Dar pentru noul rege din Pont nu, n-am primit. 
ATAL 

Se cere un alt ordin! Şi oare s-ar putea 
Romanii să lucreze cândva în contra mea. 

Iar slava-mi ce se naşte, cu pizmă s-o lovească? 
FLAMINIUS 

Ce spune-alteţa voastră? ce vrea să bănuiască? 
ATAL 

Dar inegalitatea aceasta suverană. 

Cum s-o explic, ilustre-n republica romană? 
FLAMINIUS 

Vă lămuresc, alteţă, ca să vă apăraţi 

De o greşeală gravă spre care alergaţi. 

A fost nedrept Senatul forțând pe Laodice 

Ca să v-acorde mâna şi-n tron să vă ridice; 
Prietenia-i mare dictă această lege. 

Dar, pe o altă cale, el vă şi unse rege. 

Aşa că, astăzi, grija de cinste îl scuteşte. 

Chiar pentru voi să facă un gest ce-l necinsteşte. 
Redaţi-i, deci, reginei întreaga libertate 

Şi vă-ndreptaţi dorinţa şi visu-n altă parte. 


De-a voastră nuntă, prinţe, Senatul s-o-ngriji. 
ATAL 

Dar dacă Laodice, ilustre, m-o iubi? 
FLAMINIUS 

Ar fi să-mpingeli Roma în cumpănă prea mare 
Ce va părea sau silă sau poate înşelare; 

Acest himen, pe slava-i, o umbră grea ar pune; 
Deci, renunţaţi şi credeţi în sfaturile-mi bune; 
Sau, dac-a mele vorbe nu au nicio cădere 

Mai aşteptaţi ca Roma să-şi dea a sa părere. 
ATAL 

Când după-amoru-i Roma îmi dă răceala sa. 

Nu mă iubea pe mine, pe Nicomed ura; 

Când visurile mele se prefăcea să-i placă. 

Ea urmărea să-l piardă, nu falnic să mă facă. 
FLAMINIUS 

Ca să nu par prea aspru şi fără cuviinţă 
Cu-acest debut ce-l faceţi în nerecunoştinţa. 
Trăiţi după capricii, pe-amici îi insultaţi; 

Ca rege, socoteală voi nimănui nu daţi: 

Dar azi şi-n clipa asta sunteţi dator să ştiţi. 

Că Roma-i creatoarea a tot ce o să fiţi 

Şi că pierzându-i braţul, nimic nu veţi mai fi. 
Cum suveranul însuşi v-a spus, spre a vă-aminti. 
SCENA 6 

ATAL 

Aşa-ţi domneau străbunii, Atal, în vremi uitate? 
Vrei numele-ţi de rege cu-atâţi stăpâni în spate? 
Cu preţul ăsta titlul de rege mă-njoseşte: 
S-avem doar unul, dacă el tot ne trebuie. 

Ni l-au trimis doar zeii, prea drept şi prea măreț 
Ca să ajungă-n Roma o jertfă de dispreţ. 

Să afle şi romanii că ştim şi noi privi 

Şi să zdrobim robia ce-atât ne umili. 

Cum interesul mână a lor prietenie. 

Politica romană e numai viclenie. 

Geloşi pe-a lor putere, la rându-ne să fim. 

Cum ei trăiesc în lume, la fel noi să trăim. 


ACTUL V 

SCENA 1 

Arsinoe, Alai. 

ARSINOE 

Ştiam revolta asta; pe noi nu ne atinge; 

Cum clipa o aprinde, tot clipa o şi stinge. 

Şi dacă-ntunecimea măreşte acest vaier, în zori, a 
nopţii umbre se vor topi în aer. 

Mai mic îmi e necazul că gloata se răscoală 

Decât că nu te vindeci de a iubirii boală. 

Şi-nflăcărat nevrednic de-un dor prea umilit 

Nu-ntorci dispreţu-acelei ce te-a disprețuit. 

Răzbună-te pe crudă, uitând acum o rea. 

Când te-a urcat destinul cu mult mai sus de ea. 

De tron, nu de privirea-i puteai să te-ndrăgeşti: 

Şi fără ea eşti rege; de ce s-o mai iubeşti? 

Da; inima-ţi sub lanţuri mai dulci să se încline. 

Eşti rege-acum; te-aşteaptă în Asia regine 

Ce, nemaidându-ţi chinuri atâtea de-ndurat. 

Îţi vor scuti durerea, Atal, că tu te-ai dat. 

ATAL 

Dar, mamă... 

ARSINOE 

Bine! fie, primesc ca să cedeze: 

Dar simţi nenorocirea ce poate să urmeze? 

De-ndată ce-n regatu-i te vei încorona. 

Te va-nhăita la ura nestinsă-n contra mea. 

Vai, zei! o vezi să pună hotar la răzbunare? 

În pat, cu ea alături, vei fi păzit mai tare? 

Resentimentu-i oare se va opri s-adune 

Otrava ca şi fierul, iubitul să-şi răzbune? 

Femeia fierbe-ntrânsa, dar tace şi aşteaptă. 

ATAL 

Ce judecăţi sucite s-ascundă pe cea dreaptă! 

Senatului un rege puternic nu-i convine. 

În Nicomed îl teme şi îl va teme-n mine. 

Nu pot ca o regină soţia mea să fie 


De nu doresc romanii să-i văd plini de mânie; 

Şi cum înveninându-i ar fi să mă trădez. 

Ca să mă aibă-n voie, dator sunt. să cedez. 

Da, ştiu prin ce mijloace şi-a-nţelepciunii nume 

Păşesc grăbiţi s-ajungă stăpânitori în lume. 

De-ndată ce o ţară s-a ridicat, mai mare. 

Zdrobind-o, Roma scapă de-o nouă-ntunecare. 

Vei insulta Senatul de faci o cucerire. 

De-aduni doar sub o mână o falnica oştire; 

Just le-o părea războiul şi vor sfarmă un stat 

Fiindcă-n contra Romei urzi un atentat. 

Ei, ce, pentru a conduce se socotesc că-s primii. 

Vor sub a lor poruncă să fim mereu infimii; 

Vor peste regi să aibă atâta ascendent încât doar 
statul Romei să-l vezi independent. 

Îi ştiu prea bine, mamă; când Roma-i adumbrită 

Dispare Antiohus, Cartagina-i zdrobită. 

Nevrând să cad ca dânşii, vreau să mă umilesc i mă 
supun puterii ce nu pot s-o silesc. 

n slăbiciunea-mi, mamă, cu-atât mai tare cred. 

Când văd că li se zvârle-n lanţuri Nicomed. 

Duşmanu-acesta mare la ei mi-e chezăşie; 

Un leu ce stă să-mi sară în spate numai mie. 

AR SINOE 

Voiam, tot despre asta, să-ţi fac o confidenţă. 

Şi-mi placi că dai dovadă, acuma, de prudenţă. 

Se pot schimba atâtea; dar tu lucrează-n voie 

Să-ţi cucereşti pizmaşii de care ai nevoie. 

SCENA 2 

Flaminius, Arsinoe, Atal. 

ARSINOE 

Ilustre, dar înseamnă o biruinţă mare 

Când pe-un robit de patimi îl faci să-mi dea crezare: 

De legea datoriei s-asculte l-am adus. 

Şi este-al raţiunii nedezminţit supus. 

FLAMINIUS 

Mai încercaţi şi-acuma destoinică să fiţi. 

Ca şi aprinsa gloată la fel s-o potoliţi. 


Revolta creşte, faceţi, regină, ce puteţi. 

Sau când veţi vrea, nu fie mult prea târziu să vreţi. 
Nu credeţi că poporul se lasă zăpăcit. 
Lăsându-l să s-agite şi nu e pedepsit. 
Odinioară, Roma, văzu multe răscoale 

Dar nu făcu, regină, asemenea greşea Io. 
Când trebui, Senatul, să potolească gloata. 
El nu cruţă minciuna, cum nu cruţă nici plata: 
Chemă la el poporul prins de-al mâniei val. 
De pe Aventin să vină şi de pe Quirinal. 
Oprindu-l să coboare în Forum, sângeros. 
De-l socotea, regină, puţin primejdios 

Şi-l părăsea să zacă-n dezordine prea tare 
Cum procedaţi acuma, în astă-mprejurare. 
ARSINOE 

După această pildă zadarnic chibzuim: 

Tot ce-a făcut Senatul e drept să-nfăptuim; 
Şi regele... Dar vine. 

SCENA 3 

Prusias, Arsinoe, Flaminius, Alai. 

PRUSIAS 

Nu; nu mai mă-ndoiesc 

De unde vine răul iar răsculații cresc; 

Plătiţi de Laodice, sunt cei ce fac răscoală. 
FLAMINIUS 

De vicleşugu-i, sire, nu am nici o-ndoială. 
ATAL 

Şi dragostea şi grija vă sunt plătite bine! 
FLAMINIUS 

Nu pierdeţi timpul, rege; şi de credeţi în mine... 
SCENA 4 

Prusias, Arsinoe, Flaminius, Atal, Cleona. 
CLEONA 

Totu-i pierdut, stăpână; doar în miracol cred: 
Poporu-n pura mare Îl vrea pe Nicomed. 

Şi-a început să-şi facă dreptatea, în palat: 

Pe Metrobat şi Zenon acum i-au sfâşiat. 
ARSINOE 


Nu vă mai fie teamă căci a făcut victime 

Din sângele cărora se va hrăni de crime; 
Mânia-i împăcată prin faptul consumat 

Pe Nicomed l-o crede acuma răzbunat. 
FLAMINIUS 

De-ar fi fără de ţintă şi fără şef răscoala. 
Asupra ce-o să vină v-aş crede bănuiala; 

Prin moartea lor, poporul e poate potolit. 

Dar planul răzvrătirii prin asta nu-i zdrobit: 
Dârz îşi urmează scopul până îl cucereşte; 

Iar primul val de sânge cruzimea îi măreşte; 
Momindu-l îl aţâţă iar mila-şi stinge raza 

Şi nu-i mai lasă-n suflet nici scârba şi nici groaza. 
SCENA 5 

Prusias, Arsinoe, Flaminius, Alai, Cleona, Arasp. 
ARASP 

De pretutindeni, sire, poporul năvăleşte; 

Din clipă-n clipă garda, lovită, se răreşte; 

Şi, cum şi-aici s-aude, revoltă şi blesteme. 

N-o să-l mai am în mână pe prinţ, prea multă vreme. 
Nu mai pot face faţă, Sire! 

PRUSIAS 

Să mergem să predăm 

Pe-acest odor prea vrednic de-acel căruia-l dăm. 
Să ne supunem, doamnă, mulţimii fără lege. 
Sătulă să m-asculte, dar vrea să-şi dea un rege. 
Spre a potoli furtuna, să-i zboare din balcon. 
Supuşilor prea proaspeţi, al capului plocon. 
ATAL 

Stăpâne, vai! 

PRUSIAS 

Da, astfel el îi va fi predat: 

Cine îl cată astfel, tot astfel îi e dat. 

ATAL 

Stăpâne, pierdem totul şi aruncaţi mâniei 

Tot ce-apăraţi, acuma cu preţul bărbăţiei; 

Ba îndrăznesc a spune ca maiestatea sa 

Cu greu găsi-va locul de-a se mai apăra. 


PRUSIAS 

Dezleagă hotărârea acum, ce gloata-mi cere: 
Să-i dau pe Nicomede cu-ntreaga mea putere; 
Nu am ce mai alege; când forţa-şi face partea 
Sau eu renunţ la sceptru sau lui îi dărui moartea. 
FLAMINIUS 

Dar dacă planu-acesta încearcă drept să pară. 
Nu voi puteţi da ordin ca prinţu-acum să moară. 
Nu mai aveţi putere asupră-i, precum ştiu: 
Fiind zălogul Romei, nu vă mai este fiu: 

V-o amintesc eu, sire, când tatăl a uitat. 
Primejduindu-i viaţa, Senatu-i insultat; 
Răspund de el la Roma, deci mă împotrivesc. 
Galera-n port e gata; m-aşteaptă să-l pornesc; 
Cunosc o uşă-ascunsă pe unde pot să-l trec: 
De vreţi ca să-l ucideţi, lăsaţi-mă să plec; 
Şi-ngăduiţi ca lumea să afle de la mine. 

Că Roma are sfaturi mai drepte, mai blajine; 
Şi n-o expuneţi, sire, la crâncena ocară 

Dea condamna zălogul sub ochii ei să moară. 
ARSINOE 

Stăpâne, crede-n mine; fii bun şi mă ascultă. 
PRUSIAS 

Din partea ta, regină, nimic nu mă insultă. 
Vorbeşte. 

ARSINOE 

Cerul, sire, un plan mi-a inspirat. 

Să-mpace şi Senatul şi gându-ţi frământat. 
De-i gata de plecare acum, foarte uşor 

Poate să-şi ia zălogul cu el, ocrotitor: 

Da, uşa cea secretă e binecuvântată. 

Dar, ca-ncercarea asta să fie uşurată. 

Tu, însuţi, te arată poporului; glumeşte. 

Şi lasă-l să-ţi vorbească, mânia-i măguleşte; 
Fă-l ca să-şi piardă vremea, în timp ce-n siguranţă 
S-o depărta galera cu marea lui speranţă. 
De-o da-n palat năvală şi nu-l va mai afla. 

Vei fi-ncurcat ca dânsul, ca el te vei mira; 


Şi acuzând Senatul, setos de răzbunare. 

Pentru complici vei cere o aspră condamnare; 

lar mâine dimineaţă, în zori, tu vei vesti 

Că, Nicomed, în ţară, curând va reveni. 

Căci mii de piedici, sire, urzite doar de tine 

Te-or ajuta ca planul viclean să iasă bine. 

Oricât i-ar fi delirul pornit către măcel. 

Nu va-ncerca nimica de frică pentru el 

Şi cât orice eforturi zădarnice-o să-i pară. 

Aici, eliberarea îi este prea uşoară. 

Iar dacă o obţine noi nu avem ce-alege: 

Vom fi fugari, căci gloata îl va şi unge rege. 

O ştiţi aceasta bine. 

PRUSIAS 

Ah! îţi mărturisesc 

Că sfatul tău, regină, este un dar ceresc. 

Nu credeţi, prea ilustre, că e mai bun ca toate? 

FLAMINIUS 

Va apără şi viaţă, şi tron, şi libertate; 

De altfel, Laodice, acum zălog va fi; 

Dar pierdem avantajul pierzând vremea aci. 

PRUSIAS 

Nu-i bine s-o mai pierdem; să fim ne-ntârziaţi. 

ARSINOE 

Ia-l pe Arasp cu tine şi numai trei soldaţi, între mai 
mulţi se poate găsi un necinstit. 

Eu merg la Laodice, s-o ţin pân-la sfârşit. 

Dar tu, Atal? 

ATAL 

Pe de-altă parte eu, mamă, mă duc 

Să amăgesc mândria mulţimii revoltate 

Şi vicleniei voastre s-adaog una nouă. 

ARSINOE 

Tu, nu uita că viaţa e una, nu sunt două. 

Şi că înfrunt urgia doar numai pentru tine. 

ATAL 

Sau voi muri sau, mamă, te voi salva cu bine. 


ARSINOE 

Poţi să te duci; regina Armeniei se-arată. 
SCENA 6 

Arsinoe, Laodice, Cleona. 

ARSINOE 

Pricina-atâtor rele nu merită o plată? 
LAODICE 

Regină, nu; de-ndată ce nu-i ambițioasă 
Răspund de sancţiunea ce i-a şi fost aleasă. 
ARSINOE 


Ştiţi vina; daţi pedeapsa ce-i drept să o primească. 


LAODICE 

Unei regine-ajunge mândria să-i descrească: 

Şi e destul că-şi vede tot planul răsturnat. 

ARSINOE 

Nu; afirmaţi ca, pentru tot ce a cutezat. 

Să-şi smulgă de pe frunte coroana sa regală. 

LAODICE 

Mărinimoşii, doamnă, în clipa triumfală. 

Sunt mult mai buni şi uită, fiindc-au biruit. 

Pe duşman vrând să-l ştie umil şi pocăit. 

ARSINOE 

Cine v-ar da crezare, s-ar împăca uşor. 

LAODICE 

Nu mi-a dat cerul, doamnă, un duh răzbunător. 

ARSINOE 

În contra unui rege să răzvrăteşti o gloată. 

Punându-i spada-n mână şi torţa-nflăcărată. 

Şi în palat cu ură s-o-mpingi pentru omor. 

Este un duh acesta puţin răzbunător? 

LAODICE 

Ne înţelegem, doamnă, cam rău, o văd prea bine. 

Şi-n tot ce vă priveşte, mă implicaţi pe mine. 

Nu am, cât despre mine, nici strop de-ngrijorare. 

Şi vin, să fiţi prin mine, în bună apărare. 

Spre a nu expune, doamnă, regala maiestate 
vălmăşagul luptei mulţimii aţâţate. 


Chemaţi aici pe rege, chemaţi şi pe Atal. 

Ca să păstrez într-înşii înaltul drept regal. 

Căci gloata înmânie se poate să nu-i ştie. 
ARSINOE 

Trufia voastră n-are pereche în trufie! 

Voi, care-a învrăjbirii pricină rămâneţi 

Voi, ce-n palatu-acesta captivă îmi sunteţi; 

Voi, ce cu-al vostru sânge îmi veţi răspunde-ndată 
De crima că, în mine, regina-i insultată. 

Voi, îmi vorbiţi acuma cu-aceeaşi cutezare 

De parcă eu s-ar cere să vă implor iertare! 
LAODICE 

Dar, de-mi vorbiti, regină, atât de-nverşunată. 
Uitaţi că-ntreaga curte de mine-i comandată. 

Şi că, oricând mi-ar plăcea, puteţi să-mi fiţi victimă. 
Nu m-acuzaţi pe mine de-a răzmeriţii crimă: 
Pricina e poporul, ai voştri obidiţi; 

Sunt glasuri de revoltă şi de nelegiuiţi. 

Eu, care sunt regină, în cearta dintre noi. 

Ca să vă-nfrâng, trezit-am al gloatelor puhoi. 

Căci legea luptei spune că nu e cu prihană 
Aprinderea revoltei în tabăra duşmană: 

Voi îmi sunteţi duşmană, căci mi-aţi răpit bărbatul. 
ARSINOE 

Primesc răspunsul, însă dacă cumva palatul 

Va fi cuprins de gloată, să fiţi încredinţată 

Că, în aceeaşi clipă, veţi fi asasinată. 

LAODICE 

N-o să vă ţineţi vorba, sau, altfel, pe-a mea groapă 
Regalul vostru sânge va curge ca o apă. 

Dar mai speraţi acuma, că veţi găsi-n palat 

Vreun Zenon, la-ndemână, sau poate-un Metrobat? 
Nu vreţi să înţelegeţi, că cei ce v-au slujit 

Sunt cumpăraţi de mine videaa şi tăinuit? 

11 credeţi pe vreunul dispus să se trădeze 

Ştiind că-şi pierde viaţa, şi deci să vă urmeze? 

Nu vreau să fiu stăpână-n Bitinia străină; 
Lăsaţi-mă la mine să mă întorc regină. 


Şi chinurile voastre dacă le vreţi curmate 

Redaţi-mi soţul, doamnă, ieşiţi din nedreptate! 

ARSINOE 

Pe drumul către Roma goniti, spre a-l lua; 

Flaminius îl conduce; vi-l poate-napoia: 

Vă rog, nu pierdeţi vremea şi aprigă vâsliţi. 

Căci pe galeră, doamnă, în larg au fost zăriţi. 

LAODICE 

Ah! de v-aş da crezare!... 

ARSINOE 

Nu vă-ndoiţi, regină. 

LAODICE 

Fugiţi de-a mea mânie, căci mila mi-e străină: 

După această crimă de grea nedemnitate. 

N-am nici respect în suflet, nici generozitate. 

Dar rămâneţi mai bine zălog să vă păstrez. 

Până-oi putea din lanţuri pe el să-l liberez. 

Voi merge chiar la Roma pe-acelaşi sfânt temei. 

Cu toţi supuşii voştri, cu toţi supuşii mei; 

Căci Anibal ne-nvaţă că nu o poţi sfărma 

Decât la ea acasă, deci în Italia, în inima-i să simtă 
că-ntreg imperiu cade 

Prin ura-mi sprijinită pe-un milion de spade; 

Şi să-i supun cruzimea sub chinu-mi nesfârşit... 

ARSINOE 

Vreţi să veniţi regină-n Bitinia-n sfârşit? 

Şi în mânia asta ce astăzi vă sfâşie. 

Primi-va suveranul să-l scoateţi din domnie? 

LAODICE 

Voi fi regină, doamnă, dar fără violenţă. 

Căci regele domneşte azi doar în aparenţă. 

Ce-i pasă cine duce al ţării mele greu. 

De sunt pe tron romanii sau dacă-s numai eu? 

Dar alt zălog în mână văd că acum îmi vine. 

SCENA 7 

Arsinoe, Laodice, Atal, Cleona. 

ARSINOE 

Atal, a lor plecare s-a petrecut cu bine? 


ATAL 

Vai, mamă! 

ARSINOE 

Spune. 

ATAL 

Zeii pe noi s-au năpustit 

Nadâncul deznădejdii pe toţi ne-au prăvălit. 

Prinţu-a scăpat. 

LAODICE 

Regină, teamă să nu vă fie 

Căci sufletu-mi e iarăşi plin de mărinimie. 

ARSINOE 

Atal, îţi place oare acum, să mă-nspăimânţi? 

ATAL 

Nu-ţi măguli speranţa şi nu-ncerca s-o-ncînţi. 

Bietul Arasp, cu garda-i prea slabă şi rărită, îl şi 
trecuse, mamă, prin uşa tăinuită; 

Ambasadorul Romei trecuse chiar şi el. 

Când în Arasp pumnalul înfipt de un mişel 

11 culcă. El răcneşte, iar garda-nfricoşată 

Dispare, să nu fie şi ea asasinată. 

ARSINOE 

Dar cine lângă uşă crezi că l-a-njunghiat? 

ATAL 

Soldaţii ce de pază, ca santinele-au stat. 

Iar prinţul... 

ARSINOE 

Vai, oriunde sunt trădători şi câini 

Şi prea puţini fidelii faţă de-ai lor stăpâni. 

Cine ţi-a spus de crima acestor ucigaşi? 

ATAL 

Arasp, trăgând să moară, şi-ai lui Arasp ostaşi. 

Insă mai bine află de ce-s nenorocit. 

Fugii să dau de tata şi regele iubit; 

Dar prea târziu, căci dânsul cu gându-nfiorat 

Şi sufletul de groază adânc înspăimântat. 

O luntre uşurică luă, având drept ţel 

S-ajungă pe Romanul înspăimântat şi el. 


SCENA 8 

Prusias, Flaminius, Arsinoe, Laodice, Alai, Cleona. 
PRUSIAS 

Nu, amândoi ne-ntoarcem, de-aici să nu lipsim. 
Să v-apărăm mărirea sau chiar să şi murim. 
ARSINOE 

Da, să murim stăpâne şi cinstea s-o scăpăm. 
Decât pe mâini duşmane şi groaznice s-o dăm. 
Să n-aşteptăm porunca, să refuzăm ce vor: 
Triumful să ne aibă la bunul plac al lor. 
LAODICE 

Voi insultaţi viteazul prin spaima asta mare. 
Mai mult decât predându-l Senatului, în fiare; 
Şi, cum eu cred într-însul, cunoaşteţi-l mai bine: 
Nu vă-ndoiţi o clipă că este demn de mine. 

De n-ar fi bun la suflet eu l-aş tăgădui. 

Şi demn de-a mea cinstire de nu s-ar dovedi. 
Iar inima, regină, de nu i-ar fi curată. 

Dar iată-l; vă convingeţi de sunt eu înşelată. 
SCENA 9 

„Prusias, Nicomed, Arsinoe, Laodice, Flaminius. 
Alai, Cleona. 

NICOMED 

E linişte, stăpâne; o clipă m-au zărit 

Şi toţi răzvrătitorii pe loc s-au potolit. 
PRUSIAS 

Cum? vii tu, răzvrătite, aici, chiar în palat 

Să mă înfrunţi? 

NICOMED 

Nu merit să fiu iar defăimat. 

Nu vin, acuma, sire, s-arăt mâniei tale 

Un arestat obraznic ce-a rupt fiarele sale; 

Vin ca supus, stăpâne, şi liniştea să-ţi dau. 

Pe care ne-nţelegeri şi certuri o mâhneau. 

Nu vreau s-acuz Senatul de vreo necugetare; 
El ştie să conducă şi chiar cu artă mare. 

Şi datoria-şi face al său ambasador 

Când, între noi, se zbate spre a fi mijlocitor. 


Dar nu da voie Romei, de azi, să-ţi poruncească; 

lubeşte-mă, o tată, ca frica ei să crească. 

Dar iartă şi poporul ce din credinţă, sire. 

Adăugă la mila-i a mea nenorocire. 

Şi treci şi peste crima făcută, însă care în zilele de 
mâine, va fi mântuitoare. 

Şi voi, regină-doamnă, iertaţi-l pentru toate. 

Ca să slăvesc de-a pururi a voastră bunătate. 

Azi ştiu de ce-mpotrivă în calea mea şedeaţi 

Voiaţi pe fiul vostru, în tron să-l înălţaţi; 

Dar voi lucra eu însumi pentru măreţul plan. 

De-ngăduiţi prin mâna-mi să fie suveran. 

Da, Asia-mi deschide destule cuceriri. 

Să-i dau o diademă şi sceptrul şi măriri, în care ţară, 
spuneţi, îl vreţi cuceritor. 

Să v-o aduc supusă, să-i fie domnitor? 

ARSINOE 

A voastră biruinţă se vrea nemăsurată 

Că, stăpânind şi faima şi viaţa-mi laolaltă, înalta 
râvnă a unui viteaz păzit de-un zeu. 

Se cere să triumfe până şi-n gândul meu? 

Să-l apăr contra-atâtor virtuţi, nu voi putea; 

Ba, chiar se şi grăbeşte şi vrea să se predea. 

Uniţi deci biruinţa la sceptrele-ntreite 

Şi-n voi, un fiu voi crede că cerul îmi trimite. 

PRUSIAS 

Da, mă supun, regină, şi eu căci vreau să cred 

Că, gloria mea mare e fiu-mi Nicomed. 

Dar, lângă bunătatea ce-acum ne-o dăruieşti. 

Cui datorăm, ne spune, că-n faţa noastră eşti? 

NICOMED 

La chip, erou-mi este necunoscut şi mie; 

Dar mi-a cerut inelul să-l aibă chezăşie. 

Iar mâine mi-l aduce aici, fără de preget. 

ATAL 

Nu vreţi să-l luaţi, alteţă, fiindcă-l am în deget? 

NICOMED 

Vai! lasă-mă de-a pururi ca după acest semn în 


sângele-mi, un sânge să văd, de rege demn. 

Căci nu mai e al Romei supus ambițios 

Ci e liberatoru-unul sânge glorios. 

Cu lanţurile mele ai rupt mai multe, frate: 

Al tatii, a reginei, şi ale tale, toate. 

De ce dar te mai tăinui când statul l-ai salvat? 

ATAL 

Pentru a-ţi vedea curajul mai sus, mai minunat; 

Să-l las să-nvingă singur a noastră nedreptate. 

Şi neconstrâns de lucruri atât de ne-nsemnate; 

Să mă răzbun pe tine sau poate chiar pe mine 

De am greşit cu mintea şi n-am văzut prea bine. 

Dar, mamă... 

ARSINOE 

Îmi ajunge această viclenie în contra mea promisă, 
dar salvatoare mie. 

(Lui Nicomed.) 

Iar gândul meu acuma-i cu atât mai liniştit. 

Cu cât sfărâm în sânge un rău ce l-am urzit. 

NICOMED 

(Lui Flaminius.) 

Vorbind fără înconjur, un suflet generos. 

De-i daţi prietenia, se simte bucuros; 

Dar nu mai vrem în ţară a Romei aspră lege 

Care sugrumă viaţa, norodul şi pe rege: 

Prietenia voastră o vrem fără robire. 

Sau ura vom lua-o drept mare fericire. 

FLAMINIUS 

(lui Nicomed) 

Senatul, despre asta, va şti să hotărască. 

Dar până-atunci, alteţa-i rugată să primească, 
întreaga-i preţuire şi neştirbita-i stimă 

Pentru purtarea voastră atât de magnanimă; 

Căci Roma nu-şi va face în voi un inamic. 

Şi deci o să v-adopte ca pe-un loial amic. 

PRUSIAS 

Iar noi, uniţi acuma, sub bune auspicii 

Să ne gătim pe mâine, de sfinte sacrificii. 


Şi zeilor să cerem, căci ei sunt suverani 
S-avem, spre fericire, prieteni pe romani. 
SFARŞIT 

